ΠΑΝΕΛΛΗΝΙΟ ΔΙΚΤΥΟ ΟΙΚΟΛΟΓΙΚΩΝ ΟΡΓΑΝΩΣΕΩΝ (ΠΑΝΔΟΙΚΟ)


ΠΑΝΔΟΙΚΟ – 18ο ΠΑΝΕΛΛΗΝΙΟ ΣΥΝΕΔΡΙΟ

«Κοινωνική Περιβαλλοντική Ευθύνη και Απασχόληση»
ΒΕΡΟΙΑ 3-5 ΝΟΕΜΒΡΙΟΥ 2006

Συνδιοργανωτές: ΚΕΔΚΕ, ΓΣΕΕ, Δήμος Βέροιας
ΤΙΜΗΤΙΚΗ ΟΡΓΑΝΩΤΙΚΗ ΕΠΙΤΡΟΠΗ 

18ου ΣΥΝΕΔΡΙΟΥ ΠΑΝΔΟΙΚΟ

Γεώργιος Σουφλιάς Υπουργός ΠΕΧΩΔΕ, Σάββας Τσιτουρίδης Υπουργός Απασχόλησης και Κοινωνικής Προστασίας, Σταύρος Καλογιάννης Υφυπουργός ΠΕΧΩΔΕ, Γεράσιμος Γιακουμάτος Υφυπουργός Απασχόλησης και Κοινωνικής Προστασίας, Δημήτρης Κατσιγιάννης Γενικός Γραμματέας ΥΠΕΧΩΔΕ, Ευάγγελος Μπαλτάς Γενικός Γραμματέας ΥΠΕΧΩΔΕ, Πάρις Κουκουλόπουλος Πρόεδρος ΚΕΔΚΕ, Χρήστος Παλαιολόγος Γενικός Γραμματέας ΚΕΔΚΕ, Ιωάννης Αμοιρίδης Πρόεδρος Επιτροπής Περιβάλλοντος ΚΕΔΚΕ, Γιάννης Παναγόπουλος Πρόεδρος ΓΣΕΕ, Ευάγγελος Βαρδάκας Πρόεδρος ΕΛΟΤ, Νικόλαος Αναλυτής Πρόεδρος Ελληνικού Δικτύου για την Εταιρική Κοινωνική Ευθύνη, Χρήστος Σκουμπόπουλος Πρόεδρος ΤΕΔΚ Ημαθίας και Δήμαρχος Βέροιας, Αθανάσιος Τζακόπουλος Πρόεδρος ΤΕΕ Κεντρικής Μακεδονίας, Νικόλαος Ουσουλτζόγλου Πρόεδρος Επιμελητηρίου Ημαθίας, Δημήτριος Ταχματζίδης Πρόεδρος Εργατικού Κέντρου Βέροιας, Κων/νος Τσιλογιάννης Πρόεδρος Οικονομικού Επιμελητηρίου.
ΟΡΓΑΝΩΤΙΚΗ ΕΠΙΤΡΟΠΗ 18ου ΣΥΝΕΔΡΙΟΥ

Βασιλείου Παναγιώτης ΚΕΔΚΕ, Θεοχάρη Χριστίνα ΓΣΕΕ, Αγγελόπουλος Κώστας Υπουργείο Ανάπτυξης, Βενιόπουλος Κώστας ΤΕΔΚ Ημαθίας, Σακαλής Μιχάλης Αντιδήμαρχος Βέροιας, Ιωσηφίδης Απόστολος Δήμος Βέροιας, Μηχαλιάς Γεώργιος Πρόεδρος Παραρτήματος ΤΕΕ, Ασλάνογλου Νίκος μέλος Ε.Γ. ΠΑΝΔΟΙΚΟ (Βέροια), Βολιώτης Κώστας μέλος Ε.Γ. ΠΑΝΔΟΙΚΟ (Βόλος), Ζήσης Γιάννης μέλος Ε.Γ. ΠΑΝΔΟΙΚΟ (Μακρακώμη), Καράτζος Κίμων μέλος Ε.Γ. ΠΑΝΔΟΙΚΟ (Λάρισα)

ΧΟΡΗΓΟΙ
Κεντρική Ένωση Δήμων και Κοινοτήτων Ελλάδας (ΚΕΔΚΕ), Γενική Συνομοσπονδία Εργατών Ελλάδας (ΓΣΕΕ), Δήμος Βέροιας, ΤΕΡΝΑ ΕΝΕΡΓΕΙΑΚΗ Α.Ε., Υπουργείο Απασχόλησης και Κοινωνικής Προστασίας, ΕΛΛΗΝΙΚΗ ΤΕΧΝΟΔΟΜΙΚΗ ΕΝΕΡΓΕΙΑΚΗ Α.Ε., Συστήματα Εναλλακτικής Διαχείρισης, ΤΕΕ Κεντρικής Μακεδονίας, Eurocharity. 
ΠΡΟΓΡΑΜΜΑ ΣΥΝΕΔΡΙΟΥ

11.00: Έναρξη Έκθεσης Δραστηριοτήτων Εταιρειών και Οργανώσεων στον τομέα Εταιρικής Κοινωνικής Ευθύνης σε Περίπτερα στο χώρο του Συνεδρίου 

16.00-17.00: Προσέλευση Συνέδρων

17.00-17.55: Χαιρετισμοί

17.55-18.00: Κήρυξη Έναρξης Συνεδρίου 

1η Συνεδρία 

18.00-18.15: «Η Εταιρική Κοινωνική Ευθύνη». 
Παπαδόπουλος Δημήτρης, Διευθυντής Ελληνικού Δικτύου για την Εταιρική Κοινωνική Ευθύνη 

18.15-18.30: «Διεθνείς Οργανισμοί για την Εταιρική Κοινωνική Ευθύνη». 
Αλεξίου Μαρία, Γραμματέας Δ.Σ. Δικτύου Εταιρικής Κοινωνικής Ευθύνης 

18.30-19.15: Ερωτήσεις-Συζήτηση 

19.15-19.30: Διάλειμμα-μπουφές

2η Συνεδρία

19.30-19.45: «Ο ρόλος του Κράτους στη Προώθηση της Εταιρικής Κοινωνικής Ευθύνης». 
Αγγελόπουλος Κώστας, Μηχανολόγος Μηχανικός, Εκπρόσωπος Υπουργείου Ανάπτυξης

19.45-20.00: «Κοινωνική και Περιβαλλοντική Αριστεία, Ηθικά Κίνητρα για την Απασχόληση, την Ανάπτυξη και τη Προστασία του Περιβάλλοντος». 
Βουρνάς Ιωάννης, Γεν. Δ/ντής Περιβάλλοντος ΥΠΕΧΩΔΕ

20.00-20.15: «Κοινωνική Περιβαλλοντική Ευθύνη και Εργασία». 
Θεοχάρη Χριστίνα, Γραμματέας Οικολογίας και Περιβάλλοντος ΓΣΕΕ

20.15-20.30: «Ο ρόλος της Αυτοδιοίκησης στην Πράσινη Απασχόληση μέσα από την Περιβαλλοντική Κοινωνική Ευθύνη και Επιχειρηματικότητα». 
Παλαιολόγος Χρήστος, Γεν. Γραμματέας ΚΕΔΚΕ

20.30-20.45: «Η Κοινωνική Περιβαλλοντική Ευθύνη των Συστημάτων Εναλλακτικής Διαχείρισης». 
Εκπρόσωπος των Συστημάτων 

20.45-21.00: «Ολοκληρωμένα και Καινοτόμα Συστήματα Εταιρικής Κοινωνικής Ευθύνης και Ποιότητας». 
Ζήσης Γιάννης, μέλος της Ε.Γ. του ΠΑΝΔΟΙΚΟ

21.00-21.30: Ερωτήσεις-Συζήτηση

21.30: Λήξη Εργασιών Πρώτης Ημέρας

Πρωινή Συνεδρία 

9.00: Συνέχιση Έκθεσης Δραστηριοτήτων Εταιρειών στον τομέα Εταιρικής Κοινωνικής Ευθύνης σε Περίπτερα στο χώρο του Συνεδρίου 

9.00-9.30: Προσέλευση Συνέδρων 

3η Συνεδρία 

9.30-9.45: «Παρουσίαση του Ευρωπαϊκού Δικτύου και του Μοντέλου Επιχειρηματικής Ηθικής».
Παπασπυρόπουλος Σωτήρης, Γενικός Γραμματέας Ευρωπαϊκού

Δικτύου Επιχειρηματικής Ηθικής 

9.45-10.00: «Κοινωνική Περιβαλλοντική Ευθύνη και ΜΚΟ» Βολιώτης Κώστας, μέλος της Ε.Γ. του ΠΑΝΔΟΙΚΟ

10.00-10.15: «Το Καταναλωτικό Κοινό και η Εταιρική Κοινωνική Ευθύνη».
 Τσεμπερλίδης Νίκος, Πρόεδρος του ΚΕ.Π.ΚΑ., Συντονιστής του Εθνικού Συμβουλίου Καταναλωτή

10.15-10.30: «Τα Μέσα Μαζικής Ενημέρωσης και η Εταιρική Κοινωνική Ευθύνη». 
Δαμουλιάνου Χριστίνα, Δημοσιογράφος

10.30-11.15: Ερωτήσεις-Συζήτηση

11.15-11.30: Διάλειμμα 

4η Συνεδρία 

11.30-11.45: «Καθιέρωση Προτύπου ISO για την Εταιρική Κοινωνική Ευθύνη». 
Σαριδάκης Ιωάννης, Υπεύθυνος τομέα τυποποίησης ΕΛΟΤ

11.45-11.55: «Η Προβολή της Εταιρικής Κοινωνικής Ευθύνης». 
Σπανός Μιχάλης, Εκπρόσωπος του Eurocharity
11.55-12.10: «Η Ποιότητα και η Ευθύνη στο Εργασιακό Περιβάλλον και η Απασχόληση». 
Κοντός Δημήτριος, Γενικός Γραμματέας Υπουργείου Απασχόλησης και Κοινωνικής Προστασίας 

12.10-12.25: «Διαμόρφωση Καλών Πρακτικών στις Δημόσιες Σχέσεις της Αυτοδιοίκησης, του Εθελοντικού Κινήματος και των Επιχειρήσεων για το Κοινό τους Όφελος». 
Εκπρόσωπος Υπουργείου Εσωτερικών Δημόσιας Διοίκησης και Αποκέντρωσης

12.25-13.00: Ερωτήσεις-Συζήτηση

13.00-13.30: Στρογγυλό Τραπέζι για την Κοινωνική Περιβαλλοντική Ευθύνη και την Απασχόληση 

13.30-14.00: Αποφάσεις Συνεδρίου 

14.00: Λήξη Θεματικού Συνεδρίου 

14.00-16.30: Επίσκεψη στις εγκαταστάσεις της Οικολογικής Ομάδας Βέροιας στον Αλιάκμονα και γεύμα στο χώρο αυτό

16.30-19.00: Περιήγηση για τους εκτός ΠΑΝΔΟΙΚΟ Συνέδρους 

ΑΠΟΓΕΥΜΑΤΙΝΗ ΣΥΝΕΔΡΙΑ
Εσωτερικό Συνέδριο ΠΑΝΔΟΙΚΟ (Μόνο για Συνέδρους του ΠΑΝΔΟΙΚΟ)

17.00-17.10: Διαπίστωσης Απαρτίας, Εκλογή Προεδρείου 

17.10-17.30: Έγκριση Ημερήσιας Διάταξης

17.30-18.00: Εγγραφή-παρουσίαση νέων οργανώσεων

18.00-18.30: Απολογισμοί

18.30-20.00: Ερωτήσεις, κριτική, ψηφοφορίες στους απολογισμούς

20.00-21.00: Προετοιμασία αρχαιρεσιών

21.00: Τέλος εργασιών δεύτερης μέρας

Εσωτερικό Συνέδριο ΠΑΝΔΟΙΚΟ (Μόνο για Συνέδρους του ΠΑΝΔΟΙΚΟ)

8.30-9.00: Προσέλευση Συνέδρων

9.00-10.30: Αρχαιρεσίες, προτάσεις για τη λειτουργία του Δικτύου 

10.30-11.30: Προγραμματισμός δράσης, αξιολόγηση κυριότερων ελληνικών οικολογικών προβλημάτων

11.30-12.00: Επιλογή θέματος και τόπου επόμενου Συνεδρίου 

12.00: Λήξη Συνεδρίου 

12.00: Λήξη Έκθεσης Δραστηριοτήτων Εταιρειών στον τομέα Εταιρικής Κοινωνικής Ευθύνης σε Περίπτερα στο χώρο του Συνεδρίου 
ΕΥΡΕΤΗΡΙΟ ΟΜΙΛΗΤΩΝ

(με αλφαβητική σειρά)
Σελίδα 

ΑΓΓΕΛΟΠΟΥΛΟΣ: ………………………………………………………………………27,59
ΑΛΕΞΙΟΥ: ……………………………………………………………………………………48
ΒΟΛΙΩΤΗΣ: ……………………………………………….…………………………..103,122
ΒΟΥΡΝΑΣ: ……………………………………………………………………………….30,64
ΓΕΡΟΚΩΣΤΑ: ……………………………………………………………………………...147
ΔΑΜΟΥΛΙΑΝΟΥ: ………………………………………………………………………….141
ΔΑΜΑΛΗΣ: ……………………………………………………………………………..38,103
ΔΙΔΑΧΟΣ: ……………………………………………………………………………….97,98
ΖΗΣΗΣ: ……………………………………………………………….10,85,98,186,195,197
ΘΕΟΧΑΡΗ: ……………………………………………………………………24,71,188,194
ΚΑΡΑΖΟΥΠΗΣ: …………………………………………………………………………..145
ΚΑΡΑΤΖΟΣ: ………………………………………………………………………………..93
ΚΑΡΒΟΥΝΗΣ: ……………………………………………………………………….167,179
ΚΟΝΤΟΣ: ……………………………………………………………………………...32,113
ΚΟΥΚΟΥΛΟΠΟΥΛΟΣ: ……………………………………………………………………14
ΛΕΤΣΙΟΣ: ………………………………………………………………………………….101
ΛΗΜΝΙΟΣ: ………………………………………………………………………………...146
ΜΠΑΝΔΗ: …………………………………………………………………………………..81
ΠΑΛΑΙΟΛΟΓΟΣ: …………………………………..12,13,24,26,29,32,34,39,48,58,59,75
ΠΑΠΑΔΟΠΟΥΛΟΣ: ……………………………………………………………….39,95,189
ΠΑΠΑΣΠΥΡΟΠΟΥΛΟΣ: ……………………………………………………....106,153,190
ΣΑΛΒΑΝΟΣ: …………………………………………………………………………173,174
ΣΑΜΙΩΤΗ: …………………………………………………………………………...184,185
ΣΑΡΙΔΑΚΗΣ: …………………………………………………………153,176,178,179,195
ΣΚΟΥΜΠΟΠΟΥΛΟΣ: …………………………………………………………………….12
ΣΠΑΝΟΣ: ……………………………………………………………………………161,181
ΤΑΚΤΙΚΟΣ: ………………………………………………………………………….148,183
ΤΣΕΜΠΕΡΛΙΔΗΣ: ………………………………………………………………….129,176
ΤΣΙΟΥΡΗΣ: ………………………………………………………………………………..35
ΦΑΝΑΡΙΩΤΗΣ: ……………………………………………………………………………96

1η ΣΥΝΕΔΡΙΑ

ΠΡΟΕΔΡΕΙΟ: Συνήθως πριν από κάθε Συνέδριο ξεκινάμε με ένα βίντεο. Ότι θα δείτε σήμερα είναι από το Νομό Ημαθίας, μια προσπάθεια να δούμε τη πραγματική εικόνα αν έχουμε ευθύνες ή δεν έχουμε, κοινωνικές ευθύνες, όπως περίπου και το θέμα του Συνεδρίου και τι μπορούμε να κάνουμε όλοι μαζί. Είναι λίγο σοκαριστικές οι εικόνες, αλλά δεν παύουν να είναι σημερινές. 
ΠΡΟΒΟΛΗ ΒΙΝΤΕΟ

ΠΡΟΕΔΡΕΙΟ: Αυτό που είδατε είναι σήμερα, όποιος ενδιαφέρεται για να μάθει πού είναι αυτές οι εικόνες στο Νομό Ημαθίας ας μας ρωτήσει. Είναι μια πολύ μικρή περιοχή της δουλειάς που γίνεται και εδώ από το Πανελλήνιο Δίκτυο Οικολογικών Οργανώσεων. Ήταν μεγάλο ευτύχημα που στο δρόμο μας ή στο δρόμο της βρέθηκε η ΚΕΔΚΕ. Ότι γίνεται σήμερα και ότι θα ακολουθήσει θα είναι ωραίο και αποτελεσματικό επειδή άνθρωποι από τη ΚΕΔΚΕ είναι πλέον μαζί μας ή εμείς είμαστε μαζί τους. Επιτέλους, η Τοπική Αυτοδιοίκηση να δει τα πράγματα κάπως αλλιώς, να δεχτεί καμιά φορά και τη δική μας οργή και ακρότητα. Σε εισαγωγικά ακρότητα, γιατί ακραία είναι αυτά. Αυτά τα ζούμε κάθε μέρα. 


Είμαστε έτοιμοι για το σποτάκι, είναι αυτό που ως μη κοινωνικό μήνυμα απέρριψε το Ραδιοτηλεοπτικό Συμβούλιο.

ΠΡΟΒΟΛΗ ΒΙΝΤΕΟ

ΠΡΟΕΔΡΕΙΟ: Πιστεύουμε η συνέχεια θα είναι χειρότερη, με μια υπόσχεση όμως στο 100%. Να είστε βέβαιοι ότι στο 18ο Συνέδριο θα βγουν όλοι αποφασισμένοι οι συμμέτοχοι να συνεχίσουν. Όπως έγινε το 3ο στη Βέροια, τώρα γίνεται το 18ο και με συνέπεια είμαστε παρόντες. Είναι υπόσχεση αυτό, θα είμαστε στη πρώτη γραμμή με όποιο κόστος. 

Ι. ΖΗΣΗΣ: Εκ μέρους του Πανελλήνιου Δικτύου Οικολογικών Οργανώσεων, αξιότιμοι προσκεκλημένοι, κύριε Γενικέ, εκπρόσωπε του Σεβασμιοτάτου και συγνώμη για την αμηχανία μου, δεν γνωρίζω τους τοπικούς εκπροσώπους, αλλά εμείς οι μη κυβερνητικές οργανώσεις έχουμε ένα άλλο πρωτόκολλο. Πάνω από όλα θα θέλαμε να σας έχουμε συνεργάτες στη προσπάθεια της εταιρικής και κοινωνικής ευθύνης, όπου οι μη κυβερνητικές οργανώσεις είναι και οι διαμεσολαβητές και για αυτό βέβαια πρέπει να χαιρετίσουμε και τον κόσμο των επιχειρήσεων εδώ.

Μπαίνοντας λοιπόν στον χαιρετισμό μας σας καλωσορίζουμε εκ μέρους του επταμελούς Γραμματείας του Πανελλήνιου Δικτύου Οικολογικών Οργανώσεων στο 18ο Συνέδριο που πραγματοποιείται αυτό το σαββατοκύριακο στη πανέμορφη και φιλόξενη Βέροια και ευχαριστούμε για αυτό κύριε Δήμαρχε. Σημειώνουμε εδώ ότι εμείς είμαστε εδώ και κόντρα στη δημοσιότητα που δεν πρέπει να στιγματίζει τόπους. 

Έχουμε τη τύχη στη πόλη αυτή να βρίσκεται μια από τις πιο δραστήριες οργανώσεις μας, η Οικολογική Ομάδα Βέροιας, η οποία όπως θα διαπιστώσατε και από το βίντεο πρωτοπορεί και θα το διαπιστώσουμε αυτό και με την επίσκεψη αύριο στις εγκαταστάσεις δίπλα στον Αλιάκμονα. Το Οικολογικό Συνέδριο τούτο πραγματοποιείται σε συνεργασία με τη ΚΕΔΚΕ και τη ΓΣΕΕ και τον Δήμο Βέροιας. Θέλουμε να μνημονεύσουμε ιδιαίτερα τη μακροχρόνια συνεργασία με τη ΚΕΔΚΕ σαν ιδιαίτερα αποτελεσματική, ανοίξαμε μαζί το θέμα της Πράσινης Επιχειρηματικότητας, σίγουρα συνεργαστήκαμε για το θέμα της ανακύκλωσης. Βέβαια κάποιοι παρόντες εδώ έχουν δείξει δείγματα γραφής από την Αυτοδιοίκηση στην ανακύκλωση πολύ καλά. Επίσης συνεργαστήκαμε και για το θέμα των ανανεώσιμων πηγών ενέργειας.
Εμείς λοιπόν θέλουμε να σημειώσουμε ότι πλέον είναι φανερό και στην οικονομική διάσταση των πραγμάτων μετά από την έκθεση των Βρετανών οικονομολόγων που δημοσιεύτηκε λίγες μέρες πριν και από το κείμενο της Παγκόσμιας Τράπεζας ενός εμπειρογνώμονα της Παγκόσμιας Τράπεζας. Φαίνεται – και αυτό με παραγγελίες κυβερνήσεων για αυτές τις μελέτες – ότι υπάρχει ένα μέγεθος οικολογικής καταστροφής που θα έχει κόστος σε παγκόσμιο επίπεδο. 

Θέλω να σημειώσω και εκτός κειμένου ότι σήμερα το κόστος ελέγχου της εξέλιξης είναι 1% του ΑΕΠ για κάθε χώρα. Αν καθυστερήσουμε λίγο χρόνο υπολογίζεται ότι θα είναι 20% το κόστος ελέγχου της κατάστασης.

Τώρα λοιπόν στο θέμα μας. Τα προβλήματα λοιπόν που διαπιστώσαμε στο βίντεο πριν είναι μικροκλίμακα ενός μεγάλου προβλήματος που ενισχύει όλους τους πολίτες του πλανήτη. Όποια θέση και αν έχει κανείς υφίσταται τις ίδιες συνέπειες, είτε αυτή είναι τυφώνας, είτε πλημμύρες, είτε το τι αέρα αναπνέουμε, το τι τρώμε και πίνουμε ή το τι μας ακτινοβολεί. 

Σε αυτό λοιπόν το πνεύμα το θέμα του σημερινού Συνεδρίου έρχεται να συμβάλλει, αναδεικνύοντας το γεγονός ότι είμαστε όλοι συνυπεύθυνοι για ότι συμβαίνει σε εμάς, για ότι θα συμβεί στα παιδιά μας. Για τον λόγο αυτό μαζί όλοι, όπως το είδαμε και στο σποτ, κράτος, Τοπική Αυτοδιοίκηση, εργαζόμενοι, μη κυβερνητικές οργανώσεις, επιχειρήσεις πρέπει να ενώσουμε τα χέρια σε μια κοινή προσπάθεια για να γυρίσει το ποτάμι πίσω, γιατί είναι το ανθρώπινο ποτάμι αυτό που φτιάξαμε της άγριας ανάπτυξης, το φυσικό ποτάμι τελειώνει κάπως αλλιώς. Για να συγχρονιστούμε ξανά λοιπόν με αυτό το ποτάμι, για να γυρίσουμε το δικό μας ποτάμι πίσω πρέπει να συνεργαστούμε. 

Εμείς λοιπόν, το Πανελλήνιο Δίκτυο Οικολογικών Οργανώσεων, το ΠΑΝΔΟΙΚΟ, είμαστε αισιόδοξοι και για αυτό τον λόγο αγωνιζόμαστε με τον εθελοντισμό μας που διαρκεί και αυτό το τονίζουμε. Βέβαια, θα μου επιτρέψετε πάλι εδώ ένα σχόλιο, ο εθελοντισμός δεν είναι μακράς διάρκειας στη χώρα μας, όχι στις μη κυβερνητικές οργανώσεις, στη κοινωνία και εδώ χρειάζεται η συμβολή όλων για να αναδειχθεί αυτή η δυναμική του εθελοντισμού. 

Αντλείστε από την αισιοδοξία αυτή, πάρτε στα χέρια σας το μερίδιο ευθύνης, κύριοι Σύνεδροι, που σας αναλογεί και ας αφήσουμε τελικά τον πλανήτη που μας φιλοξενεί καλύτερα από ότι τον βρήκαμε. 

Ευχαριστούμε και καλή συνέχεια.
ΠΡΟΕΔΡΕΥΩΝ (Χ. ΠΑΛΑΙΟΛΟΓΟΣ): Μετά τον εκπρόσωπο του Πανελληνίου Δικτύου Οικολογικών Οργανώσεων κύριο Ζήση θέλω να καλέσω να χαιρετίσει τις εργασίες του Συνεδρίου μας τον Δήμαρχο Βέροιας που μας φιλοξενεί κύριο Σκουμπόπουλο.
Χ. ΣΚΟΥΜΠΟΠΟΥΛΟΣ: Πανοσιολογιότατε, κύριε Γενικέ Γραμματέα του Υπουργείου Απασχόλησης, κύριε Πρόεδρε της ΚΕΔΚΕ, εκλεκτοί προσκεκλημένοι, κυρίες και κύριοι Σύνεδροι. Εκ μέρους του Δημοτικού Συμβουλίου της Βέροιας και εκ μέρους του Διοικητικού Συμβουλίου της ΤΕΔΚ του Νομού Ημαθίας, αλλά και εκ μέρους όλου του λαού της Βέροιας και του Νομού Ημαθίας σας καλωσορίζουμε στη πόλη και το Νομό μας, σας ευχαριστούμε που μας τιμάτε με τη παρουσία σας και ευχόμαστε ευόδωση των εργασιών του 18ου Συνεδρίου του Πανελληνίου Δικτύου των Οικολογικών Οργανώσεων, ενός Συνεδρίου που συνεχίζει δημιουργικά μια καλή παράδοση παρόμοιων διοργανώσεων και επικεντρώνει αυτή τη φορά τη προσοχή μας στη κοινωνική περιβαλλοντική ευθύνη και την απασχόληση. 


Η επιλογή του θέματος αναδεικνύει τις προτεραιότητες και τις ευαισθησίες του οικολογικού κινήματος, αποδεικνύει την αμεσότητα και τη ταχύτητά του να καλύπτει μαχητικά την επικαιρότητα και να αποκαλύπτει προδρομικά τις κοινές προοπτικές μας. Υποδεικνύει τρόπους κοινωνικής δράσης, επιχειρηματικής πρωτοβουλίας, αυτοδιοικητικής λειτουργίας, διοικητικής ενέργειας, ατομικής συμπεριφοράς και φανερώνει την ευστοχία των εμπνευστών και πρωτεργατών της παρούσας διοργάνωσης, ευστοχία που φυσικά δεν περιορίζεται σε διατυπώσεις αιτημάτων και αναφορών και δεν εξαντλείται σε διαπιστώσεις, παραινέσεις και προτροπές, αλλά πολύ συχνά εκτείνεται στην αφυπνιστική προβολή θέσεων, στην ευρηματική αξιοποίηση αντιπαραθέσεων, στην εκδήλωση πρωτότυπων, τολμηρών ή και παράτολμων μορφών διαμαρτυρίας, διεκδίκησης, τεκμηρίωσης, πρότασης και υπόδειξης συγκεκριμένων λύσεων. 

Για αυτό και δικαιωματικά κατακτά τη συμπάθεια και την αναγνώριση και τον σεβασμό απλών πολιτών και οργανωμένων φορέων. Προσελκύει το ενδιαφέρον άτυπων συσσωματώσεων και θεσμικών εκπροσωπήσεων και προσκαλεί σε συστράτευση όλους αυτούς που σε διάφορα επίπεδα σε φανερούς προμαχώνες και αφανείς γωνιές δίνουν καθημερινά τη μαρτυρία του ενεργού και ανήσυχου πολίτη, όλους αυτούς που απαρτίζουν το Σώμα των ετήσιων αυτών Συνεδρίων, το Δίκτυο των οικολογικών οργανώσεων, αλλά και τη ΚΕΔΚΕ και τη ΓΣΕΕ, δικαιώνουν τις κοινωνικές τους ρίζες και τον αγωνιστικό τους χαρακτήρα. 
Όλους αυτούς τους ευχαριστούμε θερμά για τη τιμή που επιφύλαξαν στη πόλη μας. Ιδιαίτερα ευχαριστούμε όλους και όλες εσάς που αψηφήσατε τη προαναγγελθείσα επιδείνωση  των καιρικών συνθηκών και λιώνετε με τη ζεστή σας παρουσία τους πάγους. Σας ευχαριστούμε και σας βεβαιώνουμε πως θα καταβάλλουμε κάθε δυνατή προσπάθεια ώστε η διαμονή σας στη πόλη μας και το Νομό μας να είναι άνετη, ευχάριστη και παραγωγική. 

Περιμένοντας με ανυπομονησία να ακούσουμε τους εκλεκτούς εισηγητές, να διδαχτούμε από την εμπειρία και από τις γνώσεις τους και να διευρύνουμε τους ορίζοντές μας από τις συζητήσεις που θα διεξαχθούν, εκφράζοντας και από το βήμα αυτό τη βούληση και τη διάθεσή μας για ολόθυμη στήριξη των οικολογικών δράσεων και πρωτοβουλιών, στήριξη της οποίας έμπρακτα δείγματα θα έχουμε την ευκαιρία να σας παρουσιάσουμε στη διάρκεια του παρόντος Συνεδρίου, ευχόμαστε κάθε επιτυχία στις εργασίες μας και αίσια έκβαση του κοινού μας αγώνα.
Σας ευχαριστώ.

ΠΡΟΕΔΡΕΥΩΝ: Ευχαριστούμε τον Δήμαρχο Βέροιας και για τη φιλοξενία που μας παρέχει για το Συνέδριο εδώ στη πανέμορφη Βέροια. Ήθελα να καλέσω τώρα τον Πρόεδρο της ΚΕΔΚΕ και Δήμαρχο Κοζάνης κύριο Πάρι Κουκουλόπουλο να χαιρετίσει τις εργασίες του Συνεδρίου μας. 
Π. ΚΟΥΚΟΥΛΟΠΟΥΛΟΣ: Πανοσιολογιότατε, κύριε Γενικέ Γραμματέα, αγαπητέ Δήμαρχε Βέροιας, να ευχαριστήσω και εγώ για τη φιλοξενία, αγαπητοί φίλοι του Πανελλήνιου Δικτύου Οικολογικών Οργανώσεων. Θα ξεκινήσω από το ότι εκ μέρους του Διοικητικού Συμβουλίου της ΚΕΔΚΕ θέλω να μεταφέρω την ομόφωνη και ομόθυμη ικανοποίηση όλων μας που μια ακόμη απόφαση συνεργασίας μας υλοποιείται. Νομίζω ότι έχει τεράστια σημασία αυτή η συνεργασία Αυτοδιοίκησης και ΠΑΝΔΟΙΚΟ να συνεχιστεί, θέλω να πιστεύω ή μάλλον να εκφράσω τη βεβαιότητά μου ότι και στο 19ο Συνέδριο του ΠΑΝΔΟΙΚΟ θα συνεργαστούμε όλοι μαζί ξανά, γιατί διαφορετικά δεν μπορούμε να κάνουμε πράξη την κοινωνική και περιβαλλοντική ευθύνη, θα μέναμε μόνο στα λόγια.

Βέβαια αν ξεκινήσω από τη τελευταία συνεργασία μας, αυτή που αφορούσε τις ανανεώσιμες πηγές ενέργειας στη Μυτιλήνη, θα ήθελα να πω – και είναι εδώ εκπροσωπώντας τη κυβέρνηση ο Γενικός Γραμματέας του Υπουργείου Απασχόλησης – νιώθουμε νομίζω όλοι μαζί σε αυτή την αίθουσα πάρα πολύ ικανοποιημένοι, για να μη χρησιμοποιήσω πιο βαρύγδουπες εκφράσεις, από το γεγονός ότι επιφέραμε συγκεκριμένες βελτιώσεις στο τελικό νομοθέτημα, όπως επίσης έχουμε καταγράψει και περιγράψει με σαφήνεια τις περαιτέρω βελτιώσεις που χρειάζεται το θεσμικό πλαίσιο της χώρας μας σε ότι αφορά τη προώθηση των ανανεώσιμων πηγών ενέργειας. Δεν έχουμε μείνει καθόλου στα λόγια και στις διακηρύξεις, έχουμε προχωρήσει πάρα πολύ συγκεκριμένα. Κάτι τέτοιο μπορούμε να κάνουμε σήμερα με τη Πράσινη Απασχόληση, όπως κάναμε με τη Πράσινη Επιχειρηματικότητα και ούτω καθ’ εξής βέβαια.
Στον χαιρετισμό μου θέλω να επισημάνω τρεις διαστάσεις. Η πρώτη διάσταση έχει τεθεί ήδη και από τον κύριο Ζήση εκ μέρους του ΠΑΝΔΟΙΚΟ και αφορά βέβαια την τελευταία έκθεση της βρετανικής κυβέρνησης που σόκαρε πραγματικά τη παγκόσμια κοινή γνώμη. Δεν είναι η πρώτη φορά βέβαια, δεν περιμένουμε βέβαια όλοι όσοι ασχολούμαστε με το συγκεκριμένο θέμα της απειλούμενης οικολογικής καταστροφής, δεν περιμένουμε βέβαια ίσως αυτή την έκθεση για να μάθουμε τι ακριβώς συμβαίνει, υπήρχαν πολλά χρόνια τώρα υπεύθυνες και ευαίσθητες φωνές που είχαν θέσει με μεγάλη σαφήνεια και ακρίβεια το πρόβλημα που έρχεται από τη συγκεκριμένη συμπεριφορά μας στο πλανήτη από το φαινόμενο του θερμοκηπίου και όλα αυτά. 

Είναι όμως ίσως η πρώτη φορά που τέθηκε, έχει μεγάλη σημασία ότι από τις ίδιες τις ανεπτυγμένες χώρες, η βρετανική κυβέρνηση μη ξεχνάμε ότι είναι μια συγκεκριμένη κυβέρνηση που σε πολύ συγκεκριμένα ζητήματα, παγκόσμια ζητήματα έχει τοποθετηθεί πολύ συγκεκριμένα. Όπως και η Παγκόσμια Τράπεζα βέβαια δεν είναι παρά το κέντρο της παγκοσμιοποίησης, της λογικής δηλαδή με την οποία κινείται σήμερα δυστυχώς ή ευτυχώς όλη η ανθρωπότητα. 

Έχει λοιπόν τεράστια σημασία ότι για πρώτη φορά από όλους αυτούς που έχουν το μεγαλύτερο, αν όχι το αποκλειστικό μερίδιο ευθύνης για όλα αυτά που συμβαίνουν, για το μοντέλο ανάπτυξης δηλαδή που έχει υιοθετηθεί, τίθεται όχι μόνο η οικολογική διάσταση, αλλά τίθεται με εμφαντικό, δραματικό θα έλεγα τρόπο και η οικονομική διάσταση. Αρκεί να θυμίσω – φαντάζομαι βέβαια όλοι θα ξέρουμε και θα ακούσουμε, δεν θα σας κουράσω επαναλαμβάνοντας την έκθεση και όσα ο Σερ Νίκολας Τερμ παρουσίασε σοκάροντας τη παγκόσμια κοινή γνώμη πριν από λίγες μέρες – ότι μίλησε για οικονομική καταστροφή αν δεν ληφθούν τα απαραίτητα μέτρα, που είναι πολύ μεγαλύτερα από τους δύο Παγκοσμίους Πολέμους, πολύ μεγαλύτερα από το οικονομικό κραχ το 1929. Και μόνο αυτές οι απλές αναφορές φτάνουν για να δείξουν το μέγεθος του προβλήματος, κατά συνέπεια βέβαια πολύ περισσότερο και την ανάγκη κινητοποίησης όλων. 

Κλείνω αυτό το πρώτο μέρος λέγοντας ότι η Πράσινη Ανάπτυξη από εδώ και πέρα δεν είναι απλά μια από τις επιλογές και προτεραιότητές μας, πρέπει να είναι πια η επιλογή μας, πρέπει να είναι η προτεραιότητά μας, είτε μιλώντας σε τοπικό επίπεδο, είτε μιλώντας σε εθνικό επίπεδο, είτε μιλώντας σε παγκόσμιο επίπεδο.

Το δεύτερο ζήτημα που θέλω να θέσω στον χαιρετισμό μου, φίλες και φίλοι, έχει σχέση με το ότι δεν θέλω να ενοχοποιήσω τις φωνές που ξαναέθεσαν αυτό το θέμα, στις οποίες προ ολίγου αναφέρθηκα και εγώ και ο κύριος Ζήσης και αναφέραμε στις τελευταίες εκθέσεις. Θέλω να θέσω λοιπόν, αυτό το λέω σαν ζήτημα: λένε όλοι οι ρεαλιστές αναλυτές, οι ψυχροί αναλυτές να πω, η αλήθεια εν πάση περιπτώσει είναι ότι η κατάσταση σε ότι αφορά ιδιαίτερα το φαινόμενο του θερμοκηπίου, που είναι και ο σκληρός πυρήνας αν θέλετε του προβλήματος που επέρχεται για όλη την ανθρωπότητα και που βιώνουμε ήδη τις συνέπειές του, τυφώνες Κατρίνα, λένε όλοι οι ειδικοί επιστήμονες πως θα πολλαπλασιάζονται ως φαινόμενα αν δεν υπάρξει αναστροφή αυτής της κατάστασης. Να μην μπω σε μονοπάτι και κεφάλαια ειδικότερων από εμένα, αυτά εν πάση περιπτώσει είναι κοινός τόπος νομίζω όλων.
Θέλω λοιπόν να πω ότι τα πράγματα αντικειμενικά θα χειροτερεύσουν τα επόμενα χρόνια αν δεν αλλάξουν ριζικά πολλά πράγματα, ακριβώς γιατί ένα τεράστιο μέρος του πλανήτη είναι υποανάπτυκτο και κυνηγάει το όνειρο της ανάπτυξης. Θυμίζω ότι οι ρυθμοί ανάπτυξης της Ινδίας και της Κίνας, δυο αχανών χωρών, είναι δεδομένη και γνωστή, αγγίζουν διψήφια ή ξεπερνούν τα διψήφια νούμερα τα τελευταία χρόνια και αναμένεται έτσι να συνεχίσουν και τα επόμενα. 

Αυτό βέβαια δεν μπορεί και δεν πρέπει κιόλας να κοπεί, δεν βγαίνει ο ήλιος για μερικούς μόνο σε αυτό τον κόσμο και εδώ είναι το δεύτερο σημείο που θέλω να επισημάνω. Νομίζω ότι όλοι όσοι είμαστε σε αυτή την αίθουσα πρέπει να έχουμε βαθιά συνείδηση ότι ούτε μπορούμε, ούτε θέλουμε εν γνώσει μας τουλάχιστον να γίνουμε υποχείρια κάποιων χορτάτων οικονομολόγων και χορτάτων οικολόγων σε ανεπτυγμένες χώρες που δηλώνουν τεράστιο προβληματισμό για την ανάπτυξη χωρών του μέχρι χθες τρίτου κόσμου, αντί να προβληματίζονται για το μοντέλο ανάπτυξης. 

Γιατί αν αναφερθούμε στο πρόβλημα του διοξειδίου του άνθρακα που είναι και ο βασικότερος παράγοντας που δημιουργεί το φαινόμενο του θερμοκηπίου, ξέρουμε πολύ καλά ποιες είναι οι χώρες που τα μέγιστα συμβάλλουν στο πρόβλημα και ποιες είναι οι χώρες που ελάχιστα συμβάλλουν. Δεν μπορεί να γίνεται αποδεκτός ως οικολογικός δήθεν προβληματισμός ότι αμάν, τι θα γίνει τώρα με τη Κίνα και την Ινδία και τον υπόλοιπο τρίτο κόσμο. Δηλαδή τι; Δεν πρέπει να αναπτυχθούν αυτές οι χώρες; Όχι, τουναντίον, θα πρέπει να υπάρξει κάτι άλλο. Θα πρέπει να αμφισβητηθεί ριζικά το μοντέλο ανάπτυξης όπως κινείται τις τελευταίες ιδιαίτερα δεκαετίες από τις δυνάμεις της παγκοσμιοποίησης, που έχει ως μοναδικό και υπέρτατο κριτήριο το κέρδος. 

Τελικά αποδεικνύεται ότι αυτή η λογική του πρόσκαιρου σε μακροχρόνια κλίμακα αν το δει κανείς κέρδους που είναι η κινούσα δύναμη του πλανήτη και όλης της παγκόσμιας οικονομίας σήμερα, είναι μια λαθεμένη αριθμητική. Αυτό που είπε ο κύριος Ζήσης είναι αποκαλυπτικό, το λέει η έκθεση αυτή του κυρίου Σερ Νίκολας Τερμ που παρουσιάστηκε προχθές, ότι σήμερα αν θέλουμε να στρέψουμε τη κατάσταση θέλουμε το 1% του ΑΕΠ παγκοσμίως και αύριο θα χρειαζόμαστε το 20%. 

Έχω και μερικά παραδείγματα στο τρίτο σκέλος, τίτλους θα πω γιατί θα ακολουθήσουν εισηγήσεις και θα ακολουθήσει πολύ περισσότερο από τον κύριο Παλαιολόγο Γενικό Γραμματέα της ΚΕΔΚΕ η αναλυτική εισήγηση της ΚΕΔΚΕ και πάρα πολλές άλλες εισηγήσεις βέβαια. Δεν θα υποκαταστήσω ούτε τη δική μας της ΚΕΔΚΕ την εισήγηση, ούτε βέβαια πολύ περισσότερο τις άλλες. 
Έρχομαι λοιπόν στο τρίτο σημείο, που πρώτο σημείο λοιπόν είναι ότι το Συνέδριό μας πραγματοποιείται σε μια εποχή που μια έκθεση που παρουσίασε ο Τόνι Μπλερ τις προάλλες δίνει πραγματικά δραματικό τόνο στην ανάγκη της περιβαλλοντικής κοινωνικής ευθύνης και την έντονη ανάγκη για δραστηριοποίηση όλων μας. 

Το δεύτερο σημείο έχει να κάνει με το ότι αν θέλουμε να μιλήσουμε στα σοβαρά πρέπει να αρχίσουμε σιγά-σιγά και συστηματικά να αμφισβητούμε το μοντέλο ανάπτυξης σε πάρα πολλές και συγκεκριμένες πλευρές του και όχι γενικά και αόριστα.

Το τρίτο σημείο έχει να κάνει με το ότι καλά θα κάνουμε αν θέλουμε να είμαστε πραγματικά υπεύθυνοι και ενεργοί πολίτες, έχοντας συνείδηση του δεύτερου σκέλους ότι κάποιοι έχουν τη μέγιστη ευθύνη, να σταματήσουμε όμως να δείχνουμε με το δάχτυλο διαρκώς τους άλλους. Εμείς οι Έλληνες στους Αμερικάνους για παράδειγμα, επειδή εκεί ως πιο ανεπτυγμένη χώρα έχει πολύ μεγαλύτερες ευθύνες στο φαινόμενο του θερμοκηπίου, οι τοπικές κοινωνίες να δείχνουμε τη κυβέρνησή μας, που πραγματικά οι κυβερνήσεις μας δεν έχουν λαμπρές επιδόσεις όλα τα τελευταία χρόνια σε ότι αφορά τις ανανεώσιμες πηγές ενέργειας, την ανακύκλωση, τη διαχείριση απορριμμάτων, τη προώθηση των μαζικών μέσων μεταφοράς και διάφορα άλλα μέτρα που έχουν σχέση με την εξοικονόμηση ενέργειας, άρα και με τη προστασία του περιβάλλοντος σε μια ριζική βάση. Καλά θα κάνουμε λοιπόν να αναλάβουμε όλοι πρώτα από όλα τις ευθύνες μας και μετά να ασκούμε τη κριτική μας. Αυτό είναι ένα νόημα που το έχουμε υιοθετήσει η ΚΕΔΚΕ και το ΠΑΝΔΟΙΚΟ και στις άλλες πρωτοβουλίες μας και νομίζω ότι πρέπει και σήμερα να το πούμε ακόμη πιο δυνατά.

Εδώ σε αυτό το σημείο θέλω να χαιρετίσω πραγματικά με ενθουσιασμό το ότι η Γενική Συνομοσπονδία Εργατών Ελλάδας συμμετέχει μαζί μας ως συνδιοργανωτής σε αυτό το Συνέδριο, γιατί πραγματικά μπορούμε και πρέπει νομίζω στα επόμενα βήματά μας να συνεχίσουμε και να πλαταίνουμε διαρκώς αυτό το μέτωπο που έχει ως αιχμή του δόρατος την οικολογική ευαισθησία και εξελίσσει εν πάση περιπτώσει θα έλεγα σε πολύ συγκεκριμένες πρωτοβουλίες. 

Να αναλάβουμε λοιπόν τις ευθύνες μας, πώς να τις αναλάβουμε; Να αναλάβουμε οι τοπικές κοινωνίες και η Αυτοδιοίκηση πρέπει να αναλάβουμε. Λίγους συνάδελφους και λίγες συναδέλφισσες βλέπω στην αίθουσα, ξέρω βέβαια για τους παρόντες και τις παρούσες και τις πολύ σημαντικές δράσεις που έχουν αναλάβει για τη προστασία του φυσικού περιβάλλοντος και για την υιοθέτηση ήπιων μοντέλων ανάπτυξης στον τόπο τους από μερικούς συνάδελφους που είναι εδώ στην αίθουσα.
Εγώ όμως θα εμμείνω στο να πω μερικούς τίτλους όπως είπα που έχουν να κάνουν με Πράσινη Απασχόληση και αφορούν εμάς τη Τοπική Αυτοδιοίκηση σε συνεργασία με τοπικές ομάδες δράσεις όπως είναι η Οικολογική Ομάδα Βέροιας, όπως είναι η Οικολογική Κίνηση Κοζάνης, όπως είναι όλες οι ομάδες του Πανελλήνιου Δικτύου Οικολογικών Οργανώσεων, όλες οι ομάδες ενεργών πολιτών, όλες οι μη κυβερνητικές οργανώσεις, όλες οι ομάδες εθελοντισμού που υπάρχουν είτε στα σπάργανα, είτε πιο οργανωμένα σε κάθε μια τοπική κοινωνία και όπου δεν μπορούμε να τις δούμε λίγο αν ψάξουμε θα τις βρούμε, δεν είναι τόσο δύσκολο.
Πριν να ζητήσουμε λοιπόν ευθύνες από αλλού, αγαπητές και αγαπητοί συνάδελφοι, καλό θα είναι να πάρουμε πρωτοβουλίες σε μια σειρά τομείς. Ενδεικτικά όπως είπα με τίτλους αναφέρω, διαχείριση απορριμμάτων: δεν θα σας κουράσω, απλά θα επαναλάβω για ακόμη μια φορά – εδώ τα στελέχη του ΠΑΝΔΟΙΚΟ το ξέρουν από την ημερίδα που κάναμε με τον κύριο Δήμο που είχα αναφερθεί αναλυτικά – απλά με τίτλους θα πω το εξής: ότι δυστυχώς η Ευρωπαϊκή Ένωση ή ευτυχώς αν θέλετε, όπως το πάρει κανείς, στο Δ΄ Κοινοτικό Πλαίσιο Στήριξης δεν χρηματοδοτεί πλέον χώρους υγειονομικής ταφής και στην Ελλάδα δεν έχουμε ολοκληρώσει τον περιφερειακό σχεδιασμό που έχει ΧΥΤΑ και εξάλειψη των ΧΑΔΑ, των Χώρων Ανεξέλεγκτης Διάθεσης Απορριμμάτων. 

Ποιες είναι οι προτεραιότητες που χρηματοδοτεί η Ευρωπαϊκή Ένωση; Μια πολύτιμη πληροφορία για να αναλάβουμε από το 2007, είτε αυτοί που συνεχίζουν, είτε αυτοί που πρωτοεγκαθίστανται, σοβαρές πρωτοβουλίες μαζί με ομάδες τοπικής ευαισθησίας και τοπικής δράσης στο τόπο μας, σοβαρές δράσεις για να εναρμονιστούμε με τη πραγματικότητα και να παράγουμε πράσινες θέσεις απασχόλησης.

Πρώτον, μείωση όγκου παραγόμενων σκουπιδιών, στερεών αποβλήτων. Αυτό έχει να κάνει με ευθεία παρέμβαση στη παραγωγή, από τα υλικά συσκευασίας μέχρι τον τρόπο με τον οποίο παράγονται διάφορα προϊόντα, έτσι ώστε να μην πάνε αναγκαστικά για ταφή, υγειονομική ή άλλη.

Η δεύτερη προτεραιότητα που χρηματοδοτείται είναι η ανακύκλωση στη πηγή. Σε αυτό το σημείο πρέπει να σας πω ότι τα περιθώρια είναι τεράστια και είμαστε πάρα πολύ πίσω ως χώρα. Θα επαναλάβω για ακόμη μια φορά δυστυχώς, θα σας πω ένα παράδειγμα, ότι στη πόλη μας του Δήμου Κοζάνης ανακυκλώνουμε όσο χαρτί ανακυκλώνει όλος ο Ενιαίος Σύνδεσμος Δήμων και Κοινοτήτων Νομού Αττικής. Ένας Δήμος 50.000 κατοίκων ανακυκλώνει όσο χαρτί ανακυκλώνουν 4.000.000 κάτοικοι. Αυτό το λέω για να δείτε πόσο τεράστια περιθώρια δουλειάς έχουμε και πόσο μετρήσιμα αποτελέσματα μπορούμε να πετύχουμε πραγματικά με συστηματική δουλειά. 

Σε αυτό βέβαια το σημείο πρέπει να σας πω ότι δυστυχώς και παρά ότι τα τελευταία 7 χρόνια είχα τη τιμή ως Πρόεδρος της ΚΕΔΚΕ πολλές φορές να το θέσω σε Συνέδρια και ελάχιστοι συνάδελφοι είχαν την ευαισθησία να ακούσουν, δεν ξέρω γιατί. Κάνουν λάθος στην αριθμητική, σαν αυτή που κάνει η παγκοσμιοποίηση που δεν τα μετράει καλά όπως πρέπει τα πράγματα και βάζει το πρόσκαιρο κέρδος μπροστά. Να μετρήσουμε κοστολογικά καλύτερα την ανακύκλωση. Ανεβαίνουν οι πρωτοβουλίες της ανακύκλωσης κάθε φορά που το χαρτί ανεβαίνει λίγο ως τιμή από εκεί που μας το αγοράζουν και μόλις λίγο πέσει αμέσως πέφτουν οι πρωτοβουλίες της Τοπικής Αυτοδιοίκησης. Αυτό το έργο παίζεται συστηματικά τα τελευταία 25 χρόνια. 
Πρώτον, κανένας δεν μπαίνει στο κόπο να αφαιρέσει από το κόστος της ανακύκλωσης το κόστος διαχείρισης απορρίμματος από το οποίο απαλλάσσεται ο Δήμος αν κάνει ανακύκλωση, εδώ είναι λάθος η αριθμητική και δεύτερον, βέβαια κανένας δεν κοστολογεί το τεράστιο περιβαλλοντικό και κοινωνικό όφελος που έχουμε με τη συστηματική προώθηση τέτοιων προγραμμάτων. 

Παρακάτω, εναλλακτική διαχείριση, ενεργειακή αξιοποίηση. Αυτές είναι οι προτεραιότητες που χρηματοδοτεί η Ευρωπαϊκή Ένωση, αγαπητοί συνάδελφοι, κυρίως απευθύνομαι στους συνάδελφους και αντιλαμβάνεται βέβαια κανείς – το λέω και για τα στελέχη του ΠΑΝΔΟΙΚΟ – ότι από την διαχείριση απορριμμάτων, την πλέον παραδοσιακή αρμοδιότητα της Αυτοδιοίκησης, με τη λογική της εναρμόνισής μας με τις κατευθύνσεις της Ευρωπαϊκής Ένωσης στο Δ΄ Κοινοτικό Πλαίσιο Στήριξης προκύπτουν σαφέστατα θέσεις εργασίας. Γιατί και η ανακύκλωση και η εναλλακτική διαχείριση και η μείωση του όγκου παρεχομένων σκουπιδιών παράγει πραγματικά θέσεις απασχόλησης. 

Ανανεώσιμες πηγές ενέργειας: εδώ δεν θα μείνω γιατί έχουμε κάνει ολόκληρο Συνέδριο με τα συμπεράσματα. Αποδείξαμε νομίζω με ονοματεπώνυμο και με επιχειρήματα στη Μυτιλήνη πριν από ενάμιση χρόνο ότι πραγματικά η συστηματική ενασχόλησή μας με τις ανανεώσιμες πηγές ενέργειας παράγει θέσεις εργασίας, συμβάλλει τα μέγιστα σε μια άλλη κατάσταση για το περιβάλλον και μπορεί πραγματικά στη χώρα μας να δώσει μια περίοπτη θέση, γιατί εδώ μπορούμε και πρέπει να αναπτύξουμε πολύ σημαντικές τεχνογνωσίες που έχουν να κάνουν με τις ανανεώσιμες πηγές ενέργειας.

Δεν θα μείνω άλλο, απλά θα θυμίσω ότι σε κάθε μια τοπική κοινωνία υπάρχουν τεράστια περιθώρια τέτοιων πρωτοβουλιών που μπορούν να αναλάβουν οι τοπικές Αρχές, από τον ενεργειακό σχεδιασμό δημόσιων κτιρίων μέχρι τα φωτοβολταϊκά τόξα, από τα αιολικά πάρκα μέχρι τα μικρά ή μεγαλύτερα υδροηλεκτρικά και πάει λέγοντας. 

Τρίτος τομέας τεράστιων δυνατοτήτων για κινητοποίηση των τοπικών κοινωνιών και της Τοπικής Αυτοδιοίκησης, έχει να κάνει με τη προώθηση των μαζικών μέσων μεταφοράς. Δεν θα μείνω και εδώ για να μη κουράσω, απλά θα μπορούσα να συνεχίσω βέβαια πηγαίνοντας στη διαχείριση του νερού, στη φωτορύπανση. Μια μικρή παρένθεση, το ξέρετε ότι σε πάρα πολλές ελληνικές πόλεις είμαστε πολύ πάνω από τα διεθνή στάνταρ που υπάρχουν για το νυχτερινό φωτισμό, χωρίς κανένας μας να προβληματίζεται σοβαρά για το τι μπορούμε και το τι πρέπει να κάνουμε; 
Ένα πρόγραμμα εξοικονόμησης ενέργειας, αυτό πληρώνει κατευθείαν ο Δήμος κιόλας ως δημοτικό φωτισμό με τα γνωστά τιμολόγια ΦΟΠ προς τη ΔΕΗ. Μπορούμε να κάνουμε πραγματικά εξοικονόμηση ενέργειας και ελάχιστοι Δήμοι έχουν μετέλθει τέτοιων πρωτοβουλιών. Και όμως με βάση τις διεθνείς αρχές που έχει υιοθετήσει η Ευρωπαϊκή Ένωση που αφορά το νυχτερινό τοπίο και την εξοικονόμηση ενέργειας στο νυχτερινό φωτισμό των ευρωπαϊκών πόλεων και έχει έδρα την γαλλική πόλη Λιλ, πραγματικά έχουν μετρηθεί σε δεκάδες πόλεις. 
Και στη πόλη μου εγώ τους έφερα αυτούς τους ειδικούς να μετρήσουν και σας πληροφορώ ότι σε δεκάδες δρόμους ο φωτισμός που υπάρχει, όπως υπάρχουν θεοσκότεινοι δρόμοι από κακό σχεδιασμό, από την άλλη σε πάμπολλους δρόμους σε όλες τις ελληνικές πόλεις έχουμε φαινόμενο έντονης φωτορύπανσης το βράδυ και βέβαια συνακόλουθα κατασπατάληση ενέργειας και κατασπατάληση δημοτικών πόρων, γιατί τα πληρώνει ο Δήμος από το ταμείο του, δηλαδή οι δημότες από τις τσέπες τους μέσα από τα δημοτικά τέλη. Βέβαια αν εξοικονομήσουμε λεφτά φυσικά και θα ανοίξουμε με έμμεσο τρόπο και άλλες θέσεις εργασίας. 

Ενεργειακά φυτά, για τα οποία πολύς λόγος γίνεται τώρα τελευταία, με γεωκαύσιμα και όλα αυτά εν πάση περιπτώσει. Είναι δεκάδες οι τομείς στους οποίους μπορούν και πρέπει να αναπτυχθούν τοπικές πρωτοβουλίες. Τεράστια λοιπόν, αγαπητές και αγαπητοί συνάδελφοι, τα περιθώρια σε συνεργασία με τοπικές ομάδες ενεργών πολιτών, τοπικές ομάδες δράσης, για να υπάρξουν πράσινες θέσεις απασχόλησης.
Το κοινό σημείο, για να συνδέσω αυτό που έλεγα με τα προηγούμενα, όλων αυτών των πρωτοβουλιών που ονόμασα, είτε μιλήσουμε για την ανακύκλωση, είτε μιλήσουμε για τα φωτοβολταϊκά τόξα στις ανανεώσιμες πηγές ενέργειας, είτε μιλήσουμε ακόμη για τα μαζικά μέσα μεταφοράς, είτε μιλήσουμε για τα ενεργειακά φυτά, παντού μπαίνει παράγοντας κόστους. Αυτό είναι, αγαπητές και αγαπητοί φίλοι του ΠΑΝΔΟΙΚΟ, που πρέπει να χτυπήσουμε στη ρίζα του ως αντίληψη και είναι μεγάλο όπλο πραγματικά η τελευταία έκθεση με τα οικονομικά δεδομένα που παρουσίασε. Πρέπει να τη κάνουμε κτήμα κάθε πολίτη, πρέπει να οδηγήσουμε σε πρωτοβουλίες τις τοπικές κοινωνίες, πρέπει να πιέσουμε τη κυβέρνησή μας να πάρει συγκεκριμένες πρωτοβουλίες, πρέπει να πιέσουμε τα διεθνή φόρα δικτύου με όλες τις οικολογικές οργανώσεις πανευρωπαϊκά και παγκόσμια και με όλα τα δίκτυα Αυτοδιοίκησης πανευρωπαϊκά και παγκόσμια, για να αλλάξει η ρότα του πλανήτη σε αυτά τα ζητήματα. 

Συζητάμε για φωτοβολταϊκά τόξα, σου λέει είναι ακριβό το κόστος επένδυσης. Συζητάμε για την ανακύκλωση, σου λέει είναι ακριβό το κόστος. Μιλάμε για τα μέσα μαζικής μεταφοράς, ξέρετε πως η αστική συγκοινωνία ακόμα και στις μεγαλύτερες πόλεις του κόσμου είναι ιδιαίτερα ακριβή, κοστίζει αρκετά. Είτε ιδιώτες τη κάνουν, είτε δημόσιοι φορείς είναι ακριβοί. Αυτό λένε όλα τα διεθνή δεδομένα. 

Το ζήτημα είναι υιοθετούμε τέτοιες πρωτοβουλίες οι οποίες πραγματικά οδηγούν σε συστηματική και ριζική σε πολλές περιπτώσεις αντιμετώπιση των προβλημάτων του περιβάλλοντος ανοίγοντας δρόμους για πράσινες θέσεις απασχόλησης. Το κάνουμε ή δεν το κάνουμε; Να ξεκινήσουμε με συγκεκριμένες λοιπόν πρωτοβουλίες σε τοπικό επίπεδο, είναι το μίνιμουμ που θέλουμε να δώσουμε από τη πλευρά της ΚΕΔΚΕ, αλλά και από την άλλη να κατανοήσουμε ότι δεν μπορούμε να δημιουργούμε οάσεις ο καθένας στον τόπο του, παράλληλα με την ένταση των δράσεων σε τοπικό επίπεδο να εντείνουμε και την δράση μας διαδικτύωσης σε πανελλήνιο, πανευρωπαϊκό, παγκόσμιο επίπεδο για να αλλάξουμε τη ρότα πραγματικά του πλανήτη. Μόνο έτσι μπορούν να έρθουν καλύτερες μέρες στο πλανήτη ολόκληρο και σε κάθε μια τοπική κοινωνία.
Κλείνοντας θέλω να ευχαριστήσω ιδιαίτερα το ΠΑΝΔΟΙΚΟ για την εμπιστοσύνη που έχει δείξει στη ΚΕΔΚΕ σε αυτή τη συνεργασία, για την οποία θέλω να εκφράσω την ιδιότητά μου, αγαπητέ Πρόεδρε και αγαπητοί φίλοι του ΠΑΝΔΟΙΚΟ, ότι θα συνεχιστεί αυτή η συνεργασία ΚΕΔΚΕ και ΠΑΝΔΟΙΚΟ. Θέλω να πιστεύω ότι θα έχουμε και τη ΓΣΕΕ μαζί μας και στην επόμενη πρωτοβουλία στο 19ο Συνέδριο, εγώ σας καλώ από τώρα να αποφασίσετε στη Κοζάνη να το κάνουμε το επόμενο Συνέδριο της ΠΑΝΔΟΙΚΟ. Είναι πολύ κοντά από εδώ πέρα, έχουμε έρθει σε 20 λεπτά. 

Όποτε εσείς αποφασίσετε εν πάση περιπτώσει, εμείς θα το στηρίξουμε το Συνέδριο. Αν θέλετε να έρθετε εκεί για να μιλήσουμε για πραγματική ρύπανση και για άλλα προβλήματα περιβάλλοντος, δεν ήθελα να σας κουράσω με αυτά. Να έρθετε εκεί γιατί έχουμε και μια οικολογική κίνηση ιδιαίτερα δραστήρια, η οποία σε δημοτικές εκλογές άγγιξε το 10% δυο φορές όπως ξέρετε, έχει ιδιαίτερη ιστορία και δράση η οικολογική μας κίνηση που συμμετέχει η ΚΕΔΚΕ στο ΠΑΝΔΟΙΚΟ.
Το ζήτημα βέβαια είναι ότι στο 19ο Συνέδριο του ΠΑΝΔΟΙΚΟ θα πρέπει η Αυτοδιοίκηση να είναι παρούσα και θα είναι παρούσα, αυτή τη διαβεβαίωση θέλω να σας δώσω από το βήμα του Συνεδρίου. Με αυτές τις σκέψεις εύχομαι καλή επιτυχία στο 18ο Συνέδριο και στη κοινή μας πρωτοβουλία.

ΠΡΟΕΔΡΕΥΩΝ: Ευχαριστούμε τον Πρόεδρο της ΚΕΔΚΕ. Θέλω να καλέσω την Γραμματέα Οικολογίας και Περιβάλλοντος της Γενικής Συνομοσπονδίας Εργατών Ελλάδας κυρία Χριστίνα Θεοχάρη να χαιρετίσει εκ μέρους του Προέδρου της ΓΣΕΕ το Συνέδριό μας. 
Χ. ΘΕΟΧΑΡΗ: Ευχαριστώ. Πανοσιολογιότατε, κύριε Γενικέ Γραμματέα του Υπουργείου Απασχόλησης, κύριε Γενικέ Διευθυντά του Υπουργείου Περιβάλλοντος, κύριε Πρόεδρε της ΚΕΔΚΕ, κύριε Δήμαρχε, κύριοι επίσημοι. 

Θα ήθελα να μεταφέρω έναν σύντομο χαιρετισμό εκ μέρους του Προέδρου της ΓΣΕΕ κυρίου Γιάννη Παναγόπουλου, καθώς ο ίδιος δεν μπόρεσε να παρευρεθεί σήμερα και λυπήθηκε για αυτό, επειδή συμμετέχει στο Συνέδριο της δημιουργίας της Διεθνούς Συνδικαλιστικής Συνομοσπονδίας, η οποία προέκυψε από τη συγχώνευση δύο υπαρχουσών οργανώσεων και συγκεκριμένα της Διεθνούς Συνομοσπονδίας Ελεύθερων Συνδικάτων και της Παγκόσμιας Συνομοσπονδίας Εργασίας. 

Στόχος αυτής της νέας ενιαιοποιημένης οργάνωσης είναι η συσπείρωση των συνδικάτων σε διεθνές επίπεδο και πρώτη κίνηση της νεοεκλεγείσας ηγεσίας της θα είναι η παρέμβαση στους διεθνείς Οργανισμούς που είναι πολυμελείς, όπως για παράδειγμα ο Παγκόσμιος Οργανισμός εμπορίου, ο ΟΟΣΑ, το Διεθνές Νομισματικό Ταμείο, η Παγκόσμια Τράπεζα, οι οποίοι εκτός των άλλων λειτουργούν σε υπερεθνική βάση, λαμβάνουν αποφάσεις μακριά από την έννοια της αντιπροσωπευτικότητας και του απολογισμού και στόχος αυτής της παρέμβασης θα είναι η διαμόρφωση συνθηκών παγκόσμιας αλληλεγγύης σαν αντίδοτο στην ανεξέλεγκτη παγκοσμιοποίηση, καθώς και στη προώθηση των στόχων της χιλιετίας. 

Όσοι ασχολούνται με το περιβάλλον, αλλά και οι υπόλοιποι γνωρίζουμε ότι οι στόχοι της χιλιετίας είναι στόχοι που αφορούν στην βελτίωση της ποιότητας ζωής των ανθρώπων σε όλο τον πλανήτη και φυσικά από τις βασικές παραμέτρους είναι αυτή του περιβάλλοντος. Στόχος λοιπόν είναι η επίτευξη μιας δίκαιης και βιώσιμης ανάπτυξης για τους ανθρώπους, για τους κατοίκους ολόκληρου του πλανήτη. 

Τώρα, σε σχέση με τα συνδικάτα και το περιβάλλον δυο λόγια. Τα συνδικάτα σύμφωνα με το άρθρο 29 της Ατζέντα 21 που υπογράφτηκε στο Ρίο το 1992, αποτελούν μια από τις μείζονες ομάδες για την επίτευξη των στόχων της Ατζέντα 21. Η Ατζέντα 21 δεν είναι τίποτε άλλο παρά ένα στρατηγικό σχέδιο ανάπτυξης του 21ου αιώνα για τον πλανήτη. Η ακριβής αναφορά δε της Ατζέντα 21 είναι τα συνδικάτα ως εκπρόσωποι των εργαζομένων αποτελούν ζωτικούς παράγοντες στη διευκόλυνση της κατάκτησης της αειφόρου ανάπτυξης λόγω της εμπειρίας τους στη βιομηχανική αλλαγή, στην εξαιρετικά υψηλή προτεραιότητα που δίνουν στη προστασία του εργασιακού περιβάλλοντος και τη συνέργια αυτού με το εξωτερικό περιβάλλον. 

Όπως ήταν λοιπόν φυσικό τα συνδικάτα διεθνώς, σε ευρωπαϊκό, αλλά και σε εθνικό επίπεδο, με ένταση ωστόσο που διαφέρει από χώρα σε χώρα καθώς συναρτάται και με τη κουλτούρα που υπάρχει γύρω από το περιβάλλον, ενέταξαν τα θέματα της περιβαλλοντικής ατζέντας στο διεκδικητικό τους πλαίσιο. Αρκεί να πω ότι σε κάθε εθνική γενική συλλογική σύμβαση που υπογράφεται υπάρχει ειδικό άρθρο το οποίο αναφέρεται στο περιβάλλον. 

Στόχος όλων αυτών είναι να κατακτήσουμε κάποια στιγμή, γιατί αυτό δεν μπορεί να γίνει άμεσα, την συνύπαρξη, την ενσωμάτωση, τη συνέργια των τριών παραμέτρων, των τριών πτυχών, των τριών πυλώνων της αειφορίας. Δηλαδή της κοινωνικής, της οικονομικής και της περιβαλλοντικής.

Η συμμετοχή μας στο σημερινό Συνέδριο και η αποδοχή του να το συνδιοργανώσουμε, που ήταν ιδιαίτερα τιμητική ως πρόταση, μαζί με τη ΚΕΔΚΕ και το ΠΑΝΔΟΙΚΟ αποτελεί συνέχεια της δράσης μας στα ζητήματα του περιβάλλοντος, η οποία θέλουμε με τον χρόνο να γίνει πιο συνεκτική, πιο περιεκτική και ακριβώς θέλουμε να διαβεβαιώσουμε τον Πρόεδρο της ΚΕΔΚΕ ότι η ΓΣΕΕ θα είναι παρούσα σε συνεργασίες και στη συνέχεια σε ότι αφορά το περιβάλλον, γιατί ακριβώς το περιβάλλον αποτελεί ένα από τα βασικά ζητήματα ενασχόλησης, διεκδίκησης των συνδικάτων για τη βελτίωση της ποιότητας ζωής των εργαζομένων, αλλά και την προστασία του περιβάλλοντος, αυτού του φυσικού αγαθού, η πρόσβαση στο οποίο όμως αποτελεί ταυτόχρονα και ανθρώπινο δικαίωμα.

Σας ευχαριστώ.

ΠΡΟΕΔΡΕΥΩΝ: Ευχαριστούμε την κυρία Θεοχάρη. Προσκεκλημένος στο Συνέδριό μας ήταν ο Υπουργός Ανάπτυξης κύριος Σιούφας, ο οποίος δεν μπόρεσε να παρευρεθεί. Είναι εκπρόσωπός του εδώ λοιπόν Σύμβουλος του Υπουργείου Ανάπτυξης, ο οποίος θα μεταφέρει και τον χαιρετισμό του, ο κύριος Αγγελόπουλος.
Κ. ΑΓΓΕΛΟΠΟΥΛΟΣ: Καλησπέρα σε όλους. Έχω τη τιμή και τη χαρά να μεταφέρω τον χαιρετισμό του Υπουργού Ανάπτυξης κυρίου Δημήτρη Σιούφα: «Κυρίες και κύριοι, επιθυμώ να συγχαρώ τη ΓΣΕΕ, τη ΚΕΔΚΕ, τον Δήμο Βέροιας και το ΠΑΝΔΟΙΚΟ για τη διοργάνωση του φετινού 18ου Συνεδρίου τους και να ευχαριστήσω τη Γραμματεία του για τη πρόσκλησή της να παραστώ στην έναρξή του. Παρ’ όλο δυστυχώς που δεν μπορώ να είμαι μαζί σας συνεργάτες μου θα παρακολουθήσουν το Συνέδριό σας. Επιτρέψτε μου επίσης να σας συγχαρώ για τη μέχρι τώρα δράση σας, για τη προστασία και αναβάθμιση του περιβάλλοντος, την ενημέρωση και ευαισθητοποίηση των πολιτών σε σχετικά ζητήματα και να ευχηθώ κάθε επιτυχία στις εργασίες του τριήμερου Συνεδρίου σας.» 

Κυρίες και κύριοι, τα τελευταία 2,5 χρόνια εφαρμόζουμε συγκεκριμένο σχέδιο δράσης για την ενίσχυση της ανταγωνιστικότητας των ελληνικών επιχειρήσεων και της ελληνικής οικονομίας. Εφαρμόζουμε ένα νέο αναπτυξιακό πρότυπο, πρότυπο ανθρωποκεντρικό, με στόχους την αειφόρο ανάπτυξη ολόκληρης της ελληνικής περιφέρειας, την αύξηση απασχόλησης και την ευημερία όλων των πολιτών. Για εμάς ανταγωνιστική Ελλάδα και ανταγωνιστική οικονομία σημαίνει ανταγωνιστικές επιχειρήσεις, επιχειρήσεις οι οποίες αντιλαμβάνονται τα μηνύματα των καιρών και παρακολουθούν τις διεθνείς, αλλά και τις εθνικές και τοπικές εξελίξεις. 
Ωστόσο στην εποχή της παγκοσμιοποίησης των οικονομιών, των ραγδαίων τεχνολογικών εξελίξεων στην εποχή της γνώσης και της άμεσης πληροφόρησης, το κέρδος δεν μπορεί να αποτελεί τον μοναδικό σκοπό των επιχειρήσεων. Η εταιρική κοινωνική ευθύνη και η έννοια της επιχειρηματικής οφείλουν να αποτελούν αναπόσπαστα στοιχεία της λειτουργίας των επιχειρήσεων και αυτό γιατί λειτουργούν σε ένα συγκεκριμένο κοινωνικό, φυσικό και οικονομικό περιβάλλον, με το οποίο βρίσκονται σε μια συνεχή σχέση αλληλεπίδρασης. 

Η ιδέα της εταιρικής κοινωνικής ευθύνης προωθείται τόσο από την Ευρωπαϊκή Επιτροπή η οποία εξέδωσε τον Ιούλιο του 2001 τη Πράσινη Βίβλο για τη προώθηση ενός ευρωπαϊκού πλαισίου για την εταιρική κοινωνική ευθύνη, όσο και από τον Οργανισμό Ηνωμένων Εθνών, ο Γενικός Γραμματέας του οποίου κύριος Κόφι Ανάν εγκαινίασε το 2000 τη παγκόσμια πρωτοβουλία GLOBAL COMPACT, με στόχο την ενίσχυση της κοινωνικής ευθύνης των επιχειρήσεων μέσω της τήρησης 10 συγκεκριμένων Αρχών σχετικά με τα ανθρώπινα δικαιώματα, την εργασία, το φυσικό περιβάλλον και τη διαφθορά. 

Στην Ελλάδα η σημασία που δίνουμε ως κυβέρνηση και ως Υπουργείο Ανάπτυξης στην εταιρική κοινωνική ευθύνη υπογραμμίζεται τόσο στο νέο εθνικό στρατηγικό πλαίσιο αναφοράς ΕΣΠΑ, όσο και στις προτεραιότητες του επόμενου επιχειρησιακού προγράμματος του Υπουργείου Ανάπτυξης για τη προγραμματική περίοδο 2007-2013. Ήδη στο τρέχον επιχειρησιακό πρόγραμμα Ανταγωνιστικότητα, ΕΠΑΝ του Υπουργείου Ανάπτυξης, χρηματοδοτούνται ενέργειες και δράσεις με σκοπό την άμεση ή έμμεση προώθηση της εταιρικής κοινωνικής ευθύνης στις επιχειρήσεις όλης της χώρας.
Συγκεκριμένα επιδοτείται η υλοποίηση έργων για εξοικονόμηση ενέργειας, την αξιοποίηση των ΑΠΕ, την διασφάλιση ποιότητας της παραγωγικής διαδικασίας, την ενίσχυση του οικολογικού τρόπου λειτουργίας των επιχειρήσεων, χρηματοδοτείται η ίδρυση νέων και η επέκταση υφιστάμενων επιχειρήσεων αξιοποίησης στερεών υλικών και αποβλήτων. 

Παράλληλα, ενισχύοντας το κοινωνικό πρόσωπο των επιχειρήσεων, το ΕΠΑΝ καλύπτει τις δαπάνες για τη προσαρμογή των επιχειρήσεων στις ανάγκες των ατόμων με αναπηρία. Επιπρόσθετα χρηματοδοτείται η ίδρυση επιχειρήσεων από άτομα με αναπηρίες. Στην εν λόγω δράση εντάσσονται και οι Κοινωνικοί Συνεταιρισμοί Περιορισμένης Ευθύνης, οι οποίοι προσφέρουν σημαντικό κοινωνικό έργο. 

Σημειώνω ότι μέχρι σήμερα έχουν ενταχθεί στο ΕΠΑΝ επενδυτικά σχέδια 4.212 επιχειρήσεων, συνολικού προϋπολογισμού 590.000.000 €, στο πλαίσιο δράσεων που προωθούν αμέσως ή εμμέσως στην εταιρική κοινωνική ευθύνη.

Κυρίες και κύριοι, η ενασχόληση με την εταιρική κοινωνική ευθύνη είναι σύμφυτη με τη σύγχρονη αντίληψη για τη λειτουργία των επιχειρήσεων. Αποτελεί έμπρακτη απόδειξη ότι η επιχειρηματική λειτουργία δεν σταματάει στη παραγωγή κέρδους, αλλά συνδέεται άμεσα με τις ανάγκες και τις προσδοκίες ολόκληρης της κοινωνίας. Για εμάς η εταιρική κοινωνική ευθύνη έχει σχέση με ευκαιρίες και όχι με υποχρεώσεις, έχει σχέση με τον τρόπο με τον οποίο μπορούν οι επιχειρήσεις να μεγιστοποιήσουν την αξία τους και να εδραιώσουν τη φήμη τους, δίνοντας μεγαλύτερη έμφαση στις κοινωνικές και περιβαλλοντικές εκφάνσεις της λειτουργίας τους. 
Για τον λόγο αυτό καταβάλλουμε μεγάλη προσπάθεια όχι μόνο να απενεχοποιήσουμε το επιχειρηματικό κέρδος και την επιχειρηματικότητα, αλλά και να υπογραμμίσουμε τη περιβαλλοντική και κοινωνική διάστασή της. Σε αυτή τη προσπάθεια η συμβολή όλων σας είναι περισσότερο από σημαντική, μια προσπάθεια που αποβλέπει στη τόνωση της ανταγωνιστικότητας της οικονομίας μας, την αύξηση της απασχόλησης και την αειφόρο ανάπτυξη. Επιθυμούμε τη συνεργασία και την ανταλλαγή τεχνογνωσίας με όλους τους φορείς που μπορούν να συμβάλλουν στη προώθηση της εταιρικής κοινωνικής ευθύνης. Αναγνωρίζουμε τα οφέλη που προκύπτουν από τις συνέργιες και τις επιδιώκουμε.
Θέλω κλείνοντας να σας συγχαρώ για τη πρωτοβουλία που αναλάβατε και να ευχηθώ και πάλι καλή συνέχεια στις εργασίες του Συνεδρίου σας. 

Σας ευχαριστώ θερμά. 

ΠΡΟΕΔΡΕΥΩΝ: Ευχαριστούμε τον κύριο Αγγελόπουλο. Επίσης προσκεκλημένος στο Συνέδριό μας ήταν ο Υφυπουργός ΠΕΧΩΔΕ κύριος Καλογιάννης, ο οποίος δεν μπόρεσε να παρευρεθεί και βρίσκεται εκπρόσωπος εδώ ο Γενικός Διευθυντής Περιβάλλοντος του ΥΠΕΧΩΔΕ, ο οποίος θα διαβάσει και τον χαιρετισμό του.
Ι. ΒΟΥΡΝΑΣ: Ανάμεσα στα διάφορα ελπιδοφόρα και πρωτότυπα που συμβαίνουν σε αυτό το 18ο Συνέδριο ήλπιζα ότι θα είχαμε και το γεγονός της αυτοπρόσκλητης παρουσίας του Υφυπουργού Περιβάλλοντος εν ενεργεία σε Συνέδριο ΠΑΝΔΟΙΚΟ και ήταν πράγματι συμφωνημένο να συμβεί για σήμερα. Την ώρα που έφευγα εγώ από την Αθήνα με το τρένο για εδώ δυστυχώς ο Υφυπουργός ήταν αναγκασμένος να φεύγει από το αεροδρόμιο για άλλη υποχρέωση, έτσι μου πέφτει το καθήκον να διαβάσω εγώ τον χαιρετισμό του.

Είναι πολύ σημαντικό εκ μέρους του ΠΑΝΔΟΙΚΟ να διοργανώσει αυτό το θεματικό Συνέδριο σε συνεργασία με σημαντικούς φορείς όπως η ΚΕΔΚΕ, η ΓΣΕΕ και ο Δήμος Βέροιας. Η εταιρική κοινωνική ευθύνη και ιδιαίτερα το σκέλος της που αφορά το περιβάλλον και την απασχόληση είναι θέματα που αξίζει να μας απασχολήσουν σοβαρά. Θεωρώ ιδιαίτερα σημαντική τη συμμαχία γύρω από το περιβάλλον που διαμορφώνεται με τους φορείς που αναφέραμε, καθώς όλοι καλούνται να συνεργαστούν, να βρουν από κοινού λύσεις και να αναλάβουν πρωτοβουλίες. 
Θα πρέπει καταρχάς να επισημάνω και να εξάρω τη συνέχεια και τη συνέπεια με την οποία κάθε χρόνο το ΠΑΝΔΟΙΚΟ οργανώνει ένα θεματικό Συνέδριο, με μεγάλη πάντοτε επιτυχία. Το ΥΠΕΧΩΔΕ έχει αναγνωρίσει τη σημαντικότητα αυτών των Συνεδρίων και για τον λόγο αυτό υπάρχει συνεργασία και υποστήριξη των Συνεδρίων. Εξάλλου τα πρακτικά των Συνεδρίων, αλλά και ο ιδιαίτερα πετυχημένος Οδηγός για τη Πράσινη Επιχειρηματικότητα αποτελούν πολύτιμο υλικό για όσους θέλουν να μελετήσουν τα αντίστοιχα θέματα. 

Το ΥΠΕΧΩΔΕ επίσης αναγνωρίζει τον ρόλο του ΠΑΝΔΟΙΚΟ ως φορέα με εθνικό κύρος. Είναι ένας φορέας εθελοντικού χαρακτήρα, με μέλη επίσης εθελοντικές και ζωντανές οργανώσεις σε όλη την Ελλάδα της μαχόμενης οικολογίας, φορέας στον οποίο αναγνωρίζεται ο ρόλος του στην εθνική και τη διεθνή διαβούλευση, για αυτό και έχουμε προωθήσει τη συμμετοχή του σε διαχειριστικούς φορείς και σε Συμβούλια που συνδέονται με τις περιβαλλοντικές πολιτικές. 
Θεωρούμε επίσης σημαντικό ότι το ΠΑΝΔΟΙΚΟ λειτουργεί με βάση την αρχή της επικουρικότητας και της διάχυσης των πρακτικών και των αποτελεσμάτων σε όλη την Ελλάδα. Σήμερα είναι φανερό ότι πάνω από όλα για να στηριχτούν και να αναδειχθούν οι περιβαλλοντικές πολιτικές χρειάζεται να φτάσουν γνώσεις, πληροφορίες και πρακτικές και να εφαρμοστούν οι νομικές διατάξεις σε κάθε μέρος της Ελλάδας. 

Μπορούμε να πούμε ότι και το θέμα του Συνεδρίου συμβάλλει σε αυτή τη κατεύθυνση και κατατείνει στη διαμόρφωση μιας εθνικής συμμαχίας για μια αποτελεσματική εταιρική κοινωνική ευθύνη και συνεργασία ιδιωτικού τομέα στο πλαίσιο των εθελοντικών συστημάτων και καλών πρακτικών με τον κοινωνικό τομέα, τον τομέα του εθελοντισμού, την Αυτοδιοίκηση και τις μη κυβερνητικές οργανώσεις και μάλιστα με δυο βασικότατους στόχους: το στόχο της προστασίας και της ανάδειξης του περιβάλλοντος και το στόχο της περιβαλλοντικής ευθύνης, της περιβαλλοντικής συμμετοχής και της απασχόλησης. Η απασχόληση μπορεί να συμβάλλει καθοριστικά σε μεγαλύτερη συναίνεση στις τοπικές κοινωνίες και ευρύτερα στην ελληνική κοινωνία για τις περιβαλλοντικές πολιτικές.

Φίλες και φίλοι, ο ρόλος του κράτους είναι μικρός εκεί ακριβώς όπου δεν υπάρχει υποφερτό καθεστώς, δηλαδή εκεί που αρχίζει ο εθελοντισμός όπως τις μη κρατικές ή μη κυβερνητικές οργανώσεις και επίσης εκεί όπου ο ιδιωτικός τομέας καλείται να προσφέρει πέραν των νομικών και τυπικών του υποχρεώσεων τον σεβασμό του στο περιβάλλον και την ευαισθησία του στη κοινωνία. Εξάλλου όπως έχει δείξει η διεθνής εμπειρία σε ζητήματα περιβάλλοντος πολλές φορές τα παραδείγματα καλών πρακτικών, η εθελοντική οργάνωση και η συμμετοχή οδηγούν σε καλύτερα αποτελέσματα από αυτά που επιδιώκουν οι έλεγχοι, οι απαγορεύσεις και οι καταναγκασμοί. 

Με την έννοια αυτή είναι για το ΥΠΕΧΩΔΕ μια πρόκληση η εξέταση του τρόπου με τον οποίο μπορούμε να στηρίξουμε τα συμπεράσματα και τα αιτήματα που θα βγουν από αυτό το Συνέδριο και έτσι θα είμαστε σε συνεχή και ανοιχτό διάλογο για το θέμα αυτό για ενδεχόμενους χρήσιμους θεσμούς που συνδέονται με τη περιβαλλοντική αριστεία και κίνητρα που συνδέονται με τη χορηγία και για ένα ευρύτερο σύστημα συνεργασίας που μπορεί να προκύψει στη κατεύθυνση αυτή. 
Ευχαριστούμε πολύ τους διοργανωτές, το ΠΑΝΔΟΙΚΟ, τη ΚΕΔΚΕ, τη ΓΣΕΕ και τον Δήμο Βέροιας για τη πρόσκλησή τους για αυτό το Συνέδριο, εύχομαι ολόψυχα καλή επιτυχία στις εργασίες του Συνεδρίου. Με θερμούς χαιρετισμούς Σταύρος Ελευθερίου Καλογιάννης, Υφυπουργός Περιβάλλοντος.»

ΠΡΟΕΔΡΕΥΩΝ: Ευχαριστούμε τον κύριο Βουρνά. Τελειώνοντας με τους χαιρετισμούς θέλω να καλέσω τώρα τον εκπρόσωπο του Πρωθυπουργού και Γενικό Γραμματέα του Υπουργείου Απασχόλησης κύριο Κοντό, ο οποίος θα χαιρετίσει και θα κηρύξει την έναρξη των εργασιών του Συνεδρίου. 

ΚΟΝΤΟΣ: Πανοσιολογιότατε, κύριε Πρόεδρε της ΚΕΔΚΕ, κύριε Δήμαρχε της Βέροιας, κύριοι εκπρόσωποι των φορέων που συνδιοργανώνετε και παρευρίσκεστε στο Συνέδριο αυτό, φίλες και φίλοι του ΠΑΝΔΟΙΚΟ, κυρίες και κύριοι. 

Εκ μέρους του Πρωθυπουργού και της κυβέρνησης είναι χαρά και τιμή για μένα να απευθύνω χαιρετισμό σε ένα Συνέδριο που στον πυρήνα του θέτει το πολύ σημαντικό θέμα της κοινωνικής περιβαλλοντικής ευθύνης και της εταιρικής κοινωνικής ευθύνης, είναι εκτιμώ τα δυο πιο σημαντικά κομμάτια του Συνεδρίου αυτού, μια κοινωνική ευθύνη που δεν αφορά μόνο όσους παρευρίσκονται, δεν αφορά μόνο τους φορείς που είναι εδώ, αλλά αφορά την ίδια τη Πολιτεία. Είναι λοιπόν χαρά και τιμή για μένα να παρευρίσκομαι εδώ για να μοιραστούμε και τις εμπειρίες και να ανταλλάξουμε απόψεις, να μάθουμε καινούργια πράγματα, κυρίως με βάση δυο στοιχεία που κατά την άποψή μου προσδιορίζουν και καθορίζουν τη κοινωνική ευθύνη.

Το πρώτο στοιχείο είναι η οριζόντια διάσταση του θέματος, ένα θέμα που αφορά όλους και αυτό αποδεικνύεται από τη πολλαπλή και πολύ σημαντική εκπροσώπηση των φορέων στο Συνέδριο αυτό. Το δεύτερο είναι η ευαισθητοποίηση, η ενεργοποίηση, αλλά και η εξαιρετικά ενδιαφέρουσα και δημιουργική συνεργασία όλων αυτών των φορέων. Έχουμε δηλαδή ένα εξαιρετικό δείγμα καλής συνεργασίας των τοπικών κοινωνιών, των κοινωνικών εταίρων, αλλά και των μη κυβερνητικών οργανώσεων. Έτσι λοιπόν η πρωτοβουλία αυτή του ΠΑΝΔΟΙΚΟ στο 18ο Συνέδριό του είναι εξαιρετικά σημαντική και υπενθυμίζει ότι τα πολύ σημαντικά φλέγοντα θέματα της καθημερινότητας αφορούν όλους μας, έχουν πολλές διαστάσεις και βέβαια για την επίλυση των προβλημάτων αυτών δεν υπάρχουν αυτόματες λύσεις. 
Ένα κομμάτι σημαντικό από τα θέματα του Συνεδρίου είναι και το θέμα της εταιρικής κοινωνικής ευθύνης, είναι ένα πεδίο παρέμβασης όπου η αμοιβαία συνεργασία των κοινωνικών εταίρων, αλλά και του κράτους μπορεί να μετουσιωθεί σε ποιότητα της εργασίας, συγκεκριμένα στην εξασφάλιση αξιοπρεπούς εργασίας, συνθηκών υγείας και ασφάλειας, λογικό ωράριο, ανθρώπινες αμοιβές και από την άλλη μεριά σε αύξηση της παραγωγικότητας, αλλά και κερδών για την επιχείρηση. 

Αυτή η συνεργασία στα πλαίσια της εταιρικής κοινωνικής ευθύνης πρέπει να πούμε ότι ξεπερνά τις υποχρεώσεις όλων των πλευρών, ξεπερνά τις ελάχιστες νομικές υποχρεώσεις τους οι οποίες απορρέουν από συλλογικές συμβάσεις και από τη κείμενη νομολογία και πρόκειται για μια ανάπτυξη πρωτοβουλιών σε εθελοντική βάση, με στόχο να διαχυθούν οφέλη όχι μόνο σε επιχειρήσεις, όχι μόνο σε εργαζόμενους στις επιχειρήσεις, αλλά και σε ολόκληρη τη τοπική κοινωνία.

Κυρίες και κύριοι σύνεδροι, θα μου επιτρέψετε να πω ότι τέτοιες πρωτοβουλίες σαν τη σημερινή επιφέρουν μεγάλη προστιθέμενη αξία σε πολλές δημόσιες πολιτικές που αφορούν την υγεία, τη παιδεία, το περιβάλλον, την απασχόληση και συντελούν από τη μια μεριά στην ανάπτυξη και στην ευημερία της χώρας και βέβαια από την άλλη πλευρά στην ενίσχυση της κοινωνικής συνοχής στη πατρίδα μας. 

Αναγνωρίζοντας την ανάγκη επέκτασης της κοινωνικής περιβαλλοντικής ευθύνης και της εταιρικής κοινωνικής ευθύνης στη χώρα μας, αλλά και της αναβάθμισής της αυτό μπορεί να γίνει με την εισαγωγή ενός πλαισίου και άλλων κινήτρων που θα δώσει τη δυνατότητα σε περισσότερους φορείς, σε περισσότερες μη κυβερνητικές οργανώσεις, αλλά και σε περισσότερες επιχειρήσεις να αναλάβουν τέτοιου είδους δράσεις. 

Θα ήθελα να συγχαρώ τους διοργανωτές για τη πρωτοβουλία τους αυτή και να επιβεβαιώσω τη βούληση της κυβέρνησης ότι θα σταθεί πολύτιμος αρωγός σε παρόμοιες ενέργειες, που στόχο έχουν να οικοδομήσουν περισσότερες σχέσεις συνεργασίας, εμπιστοσύνης, αλλά και αλληλοσυμπλήρωσης μεταξύ των υποχρεώσεων του κράτους, των κοινωνικών εταίρων και της κοινωνίας των πολιτών.

Με αυτές τις σκέψεις κηρύσσω τις εργασίες του 18ου Συνεδρίου του Πανελλήνιου Δικτύου Οικολογικών Οργανώσεων. Σας ευχαριστώ.

ΠΡΟΕΔΡΕΥΩΝ: Ευχαριστούμε τον Γενικό Γραμματέα του Υπουργείου Απασχόλησης κύριο Κοντό και πριν μπούμε στις εισηγήσεις υπάρχει από το ΠΑΝΔΟΙΚΟ ένα μικρό σημείο στο οποίο θα πρέπει να απονεμηθούν κάποιες τιμητικές πλακέτες. 

ΣΥΝΕΔΡΟΣ: Το πρώτο μικρό δείγμα σεβασμού σε έναν άνθρωπο που δεν μπορούσε λόγω υγείας να είναι εδώ, υγείας σωματικής, όχι πνευματικής, πνευματικά είναι όσο όλοι εμείς, ο κύριος Γεράκης Αλέξανδρος. Είναι στο κρεβάτι, είναι δύσκολα και υπάρχει σήμερα το 18ο Συνέδριο γιατί υπήρξε το 1ο Συνέδριο και υπήρξε το 1ο γιατί υπήρξε ένας Αλέξανδρος Πανταζής Γεράκης στο Αριστοτέλειο Πανεπιστήμιο Θεσσαλονίκης στο Τμήμα Γεωπονίας. Ελάχιστος φόρος τιμής, ένα ευχαριστώ για αυτό τον άνθρωπο, για αυτά που έκανε για το περιβάλλον, για τον τρόπο που πίστεψε στις περιβαλλοντικές οργανώσεις και αν θέλετε σε πρόσωπα που παλεύουν αυτή την υπόθεση είναι αυτό το μικρό κουτάκι που να του θυμίζει ότι εμείς τον θυμόμαστε. Δεν θέλω να πω περισσότερα, θα νομίζετε ότι κάτι έχουμε να πάρουμε.

Θα ήθελα τον φίλο και συνεργάτη του κυρίου Γεράκη κύριο Σωτήρη Τσιούρη, Καθηγητή του Αριστοτέλειου Πανεπιστημίου Θεσσαλονίκης στο Τμήμα Οικολογίας και Προστασίας Περιβάλλοντος, στο όνομα του κυρίου Γεράκη να πάρει αυτή τη τιμητική πλακέτα.

Σ. ΤΣΙΟΥΡΗΣ: Να μας συγχωρείτε, να είμαστε ζωντανοί όπως είπα προηγουμένως στους χαιρετισμούς και ζητώ συγνώμη και πάλι από τους παρευρισκόμενους. Εμείς στις μη κυβερνητικές οργανώσεις έχουμε και τις ατεχνίες μας στα θέματα πρωτοκόλλου, να μας συγχωρείτε για αυτό. 
ΣΥΝΕΔΡΟΣ: Η πρώτη αστοχία σε αυτό το Συνέδριο, άλλες πλακέτες, οι βραδινές είναι εδώ και όχι αυτές που έπρεπε. Έρχονται σε μισό λεπτό, μέχρι να έρθουν να μας πει δυο λόγια εκ μέρους του κυρίου Γεράκη, σας βεβαιώνω αξίζει τον κόπο. 

Σ. ΤΣΙΟΥΡΗΣ: Αξιότιμοι εκπρόσωποι των Υπουργείων, αξιότιμοι εκλεγμένοι, αγαπητές κυρίες και κύριοι, για οικονομία χρόνου δεν προσφωνώ όλους με τα ονόματά τους, μολονότι τους σέβομαι. Έχω σήμερα τη μεγάλη τιμή να παραλάβω γιατί στη θέση του αγαπητού μου καθηγητή και νυν συνεργάτη κυρίου Γεράκη την τιμητική πλακέτα που ετοίμασε – και συγνώμη για τη συγκίνηση – η σημερινή εκδήλωση.

Θα μου επιτρέψετε να πω δυο λόγια δεδομένου ότι είχα τη τύχη να τον έχω δάσκαλο τον κύριο Γεράκη και τώρα τη τιμή να συνεργαζόμαστε από το κρεβάτι του σε πάρα πολλά θέματα που έχουν να κάνουν με το Ελληνικό Κέντρο Υγροτόπων Βιοτόπων. 


Πριν 30 χρόνια όταν τον συνάντησα, φοιτητής εγώ, καθηγητής εκείνος της Γεωπονικής Σχολής του Αριστοτελείου Πανεπιστημίου Θεσσαλονίκης, έδειξε από τότε πρωτοβουλίες που είχαν να κάνουν με το περιβάλλον και τη προστασία του. Αγώνες αρκετοί για να πειστεί η Σχολή Γεωπονίας να εισάγει μαθήματα κατάλληλα για τη περιβαλλοντική εκπαίδευση μέσα στο γεωπονικό πρόγραμμα. Έτσι ήταν ο πρώτος που πρότεινε, έγινε δεκτό στο πρόγραμμα της Γεωπονίας η διδασκαλία του μαθήματος οικολογίας, η διδασκαλία του μαθήματος προστασίας περιβάλλοντος, η διδασκαλία των μαθημάτων οικολογίας και διαχείρισης οικοσυστημάτων, υγροτόπων και διαχείρισης άλλων οικοσυστημάτων. 
Είχα τη τύχη να διδαχθώ πάρα πολλά από τον καθηγητή μου κύριο Γεράκη και στη συνέχεια να διδάξω πολλά από τα μαθήματά του και συνεχίζω να διδάσκω στη Σχολή Γεωπονίας του Αριστοτέλειου Πανεπιστημίου Θεσσαλονίκης. Θα θυμίσω δυο-τρία πράγματα. Δεν ήταν μόνο στα μαθήματά του, αλλά και στη πράξη είχε δείξει δείγματα ότι ενδιαφερόταν για τη σωστή διδασκαλία των φοιτητών και τη σωστή διδασκαλία πραγμάτων προς όφελος της κοινωνίας. Για παράδειγμα θα αναφέρω μερικά πράγματα που στην έρευνα δώσαμε ίσως από τους λίγους κάποιες απαντήσεις όσον αφορά τη ρύπανση η οποία προέρχεται από γεωργικές δραστηριότητες με τεκμηριωμένα στοιχεία. Ήταν πάντα υπέρ της τεκμηρίωσης στις λεκάνες απορροής των Πρεσπών και της Μυγδονίας. 

Επίσης έμπρακτα έδωσε αγώνες μαζί με το Εργαστήριο και με το ΕΚΔΥ πολλούς περισσότερους στη συνέχεια για τη προστασία των υγροτόπων της νέας φώκιας στη Χαλκιδική, για τη προστασία του ιδιαίτερου υγροτόπου της Αραβίσσου. Δεν θα ήθελα να σας κουράσω περισσότερο, άλλωστε εγώ νιώθω ότι πρέπει να πω δυο-τρία πράγματα και όποιος ενδιαφέρεται υπάρχει ένα πολύ μεγάλο έργο το οποίο έχει αφήσει και συνεχίζει να παράγει. Μπορεί κανείς να απευθυνθεί στο πελώριο έργο που έχει συγγράψει σε δημοσιεύσεις, βιβλία και λοιπά. 

Αυτό που είμαι υποχρεωμένος να πω, διαβάζοντας όμως, είναι αυτό που μου έδωσε να απευθύνω τον χαιρετισμό στη παρούσα εκδήλωση: «Αγαπητοί φίλοι και φίλες, η τιμητική σας διάκριση με κάνει υπερήφανο γιατί προσφέρεται από ανθρώπους που αγωνίζονται στη πράξη μέσα από πολλαπλές αντιξοότητες. Με συγκινεί βαθύτατα γιατί σε μια δύσκολη περίοδο της ζωής μου θυμίζει αναμνήσεις από τις συναντήσεις μαζί σας στο Φανάρι, στη Κερκίνη, στην Αθήνα, στο Μεσολόγγι, στο Αγρίνιο, στη Βέροια και από τους κοινούς αγώνες για θέματα όπως οι πηγές Αραβίσσου, το παράκτιο έλος Νέας Φώκιας, ο Αχελώος, ο Μαραθώνας, το Άργος, οι Πρέσπες. 
Διαπιστώνω ότι τα τελευταία χρόνια το έργο σας γίνεται όλο και πιο δύσκολο, όχι τόσο γιατί αυξάνονται οι απειλές εναντίον του περιβάλλοντος, αλλά γιατί οι απειλούντες άρχισαν να επιστρατεύουν έναντι αδράς αμοιβής ικανούς επιστήμονες επίορκους ως συνηγόρους στα καταστροφικά τους σχέδια. Η περίπτωση του Μαραθώνα, Σχοινιάς, αν και ακραία δεν είναι η μόνη. Η ισχυρότερη ασπίδα εναντίον τέτοιων σχεδίων είναι οι περιβαλλοντικές οργανώσεις.

Πολλές φορές έχω δεχτεί την εξής ερώτηση από φοιτητές, δημοσιογράφους και απλούς πολίτες. Τι μπορούν να κάνουν οι πολίτες για να έχουμε καθαρότερο και φυσικότερο περιβάλλον; Η απάντησή μου είναι πάντα η ίδια, πρώτα από όλα να ενισχύουν υλικά και ηθικά τις περιβαλλοντικές οργανώσεις, ιδίως τις τοπικές. Οι αγώνες σας κατάφεραν να πείσουν κάποιους πολιτικούς να συμπεριλάβουν στα Διοικητικά Συμβούλια των φορέων διαχείρισης των περιοχών του Δικτύου Φύση 2000 και μέλη των οργανώσεών σας. Θετική εξέλιξη οπωσδήποτε, γιατί πολλά μπορείτε να προσφέρετε σε θέματα τεχνικά, επιστημονικά και ενημέρωσης του κοινού. 

Υπάρχει όμως πάντα ο κίνδυνος εμπλοκής σε ανορθόδοξες διαδικασίες στη διαχείριση των πιστώσεων των φορέων, χρειάζεται προσοχή. Γνωρίζω τις επιφυλάξεις μερικών από εσάς για το Δίκτυο Φύση 2000 και τις συμμερίζομαι. Τι θα γίνει με τις εκτός Δικτύου περιοχές; Για παράδειγμα, το νησάκι Αλατάς στον Παγασητικό αληθινό κόσμημα της φύσης, απειλείται από τη λαίλαπα του μαζικού τουρισμού που έρχεται μεταμφιεσμένη ως ανάπτυξη. 

Η Περιβαλλοντική Πρωτοβουλία Μαγνησίας αγωνίζεται μόνη της να αποτρέψει τη παρανοϊκή καταστροφή, γνωρίζοντας ή μάλλον αγνοώντας τις τεράστιες δυσκολίες. Το ίδιο κάνουμε όλοι μας και θα εξακολουθήσουμε να κάνουμε, οργανώσεις, ιδρύματα, φωτισμένοι δημόσιοι λειτουργοί και πολιτικοί, αγώνες χωρίς τέλος. Σας ευχαριστώ από το βάθος της καρδιάς μου και σας εύχομαι υγεία και να είστε πάντα θαρραλέοι και ασυμβίβαστοι.»

Ευχαριστώ.

ΣΥΝΕΔΡΟΣ: Ορίστε η αυθεντική πλακέτα με την αγάπη μας, αυτό θα του πείτε.
ΠΡΟΕΔΡΕΥΟΥΣΑ: Καλησπέρα και από μένα σε όλους τους παρευρισκόμενους. Σήμερα θέλουμε να τιμήσουμε με μια ακόμα πλακέτα τον αγαπητό σε όλους Κυριάκο Δερματζόγλου, Πρόεδρο για πολλά χρόνια της Οικολογικής Κίνησης Δράμας, πρωτοστάτη και του Πανελλήνιου Δικτύου Οικολογικών Οργανώσεων και του Δικτύου Οργανώσεων της Βορείου Ελλάδας. Ο Κυριάκος, έτσι τον λέγαμε όλοι, σήμερα δεν είναι μαζί μας για κάποιους λόγους υγείας, πρωτοστάτησε στον αγώνα ενάντια στους λιγνίτες στη περιοχή της Δράμας, όπου τελικά προς το παρόν όπως φαίνεται ευοδώθηκε ο αγώνας του. Πάντα πρωτοπόρος, πάντα μαχητικός, πάντα μέσα σε όλα, χειμαρρώδης. Με αυτή τη πλακέτα θέλουμε να τιμήσουμε τον φίλο Κυριάκο με έναν πολύ απλό τρόπο και παρακαλώ τον εκπρόσωπο της Οικολογικής Κίνησης Δράμας κύριο Γιάννη Δαμαλή να έρθει για να παραλάβει τη πλακέτα.

Ι. ΔΑΜΑΛΗΣ: Θα μου επιτρέψετε να μεταφέρω τον θερμό χαιρετισμό του Κυριάκου Δερματζόγλου όπως αυτός τον έγραψε σήμερα το πρωί στη Δράμα και μου τον παρέδωσε προτού φύγω από εκεί: «Αγαπητοί φίλοι και συνεργάτες, πρώτα θέλω να σας ευχαριστήσω για τη μεγάλη αγάπη που μέχρι τώρα μου δείξατε ο καθένας με τον δικό του τρόπο για τη σοβαρή περιπέτεια της υγείας μου. Μια εκδήλωση αυτής της αγάπης αποτελεί και η σημερινή σας απόφαση να με βραβεύσετε για τη παρουσία μου στο οικολογικό κίνημα, θέλω όμως να σας πω ότι οτιδήποτε έκανα το έκανα ως μέλος και εκπρόσωπος της Οικολογικής Κίνησης Δράμας μαζί με όλα τα μέλη της, τους φίλους της και όλους τους συνεργάτες στο οικολογικό κίνημα. 

Κατά συνέπεια, η όποια βράβευση γίνεται προς το άτομό μου γίνεται προς όλους αυτούς με τους οποίους εργάστηκα μαζί για τη προστασία του περιβάλλοντος και της ζωής. Ακόμη, θέλω να πω ότι οι δράσεις μας και οι δραστηριότητές μας δεν έγιναν για να μας αποδοθεί κάποιος έπαινος, αλλά για να προστατεύσουμε το περιβάλλον. Τελειώνοντας, επιτρέψτε μου να σας συγχαρώ όλους για την εργασία που προσφέρει ο καθένας ξεχωριστά, αλλά και όλοι μαζί για να συνεχιστεί η ζωή στον πλανήτη και να εξασφαλιστεί μια ποιότητα ζωής που να επιτρέπει τη συνέχισή της. Βέβαια να σας πω ακόμη ότι είναι πολύ μεγάλη ευθύνη που αναλάβαμε στον τομέα αυτό και να σας προτείνω η προσπάθεια αυτή να συνεχιστεί με τη συνεργασία όλων, με περισσότερη πίστη, μεγαλύτερο πείσμα και μεγαλύτερη αποτελεσματικότητα.

Αγαπητές φίλες, αγαπητοί φίλοι, δεχτείτε τον πιο θερμό χαιρετισμό και τις ευχές μου για την ευόδωση των εργασιών του 18ου Συνεδρίου του ΠΑΝΔΟΙΚΟ. Με φιλικούς χαιρετισμούς Κυριάκος Δερματζόγλου.» 

ΣΥΝΕΔΡΟΣ: Την τρίτη πλακέτα για τη προσφορά στο περιβάλλον θα την απονείμουμε στον Απόστολο Κλωτσοτήρα, τον σύντροφο, συναγωνιστή, συμπαραστάτη στους αγώνες για καλύτερο περιβάλλον, ο οποίος δεν είναι κοντά μας γιατί τη πρώτη μέρα του καλοκαιριού που μας πέρασε μας άφησε. Επομένως δεν είναι παρών για να μας απευθύνει τα δικά του λόγια, όπως στις προηγούμενες δυο περιπτώσεις, αλλά είμαι σίγουρος ότι είναι κοντά μας. Ήθελε πάρα πολύ να είναι σε αυτό το Συνέδριο, αλλά δεν τα κατάφερε. Είναι η σύζυγός του εδώ, η οποία θα παραλάβει τη πλακέτα. 
ΠΡΟΕΔΡΕΥΩΝ (Χ. ΠΑΛΑΙΟΛΟΓΟΣ): Πάμε λοιπόν μετά τους χαιρετισμούς και αυτό το μικρό τελετουργικό στη 1η Συνεδρία, στις εισηγήσεις και θέλω να καλέσω εδώ τον κύριο Παπαδόπουλο Δημήτρη Διευθυντή του Ελληνικού Δικτύου για την εταιρική και κοινωνική ευθύνη, όπου θα εισηγηθεί την εταιρική κοινωνική ευθύνη. Ο κύριος Παπαδόπουλος έχει τον λόγο. 

Δ. ΠΑΠΑΔΟΠΟΥΛΟΣ: Μέχρι να κατέβει η οθόνη οφείλω να σας πω ότι το σποτάκι που είχατε ετοιμάσει, κύριοι του ΠΑΝΔΟΙΚΟ, περιέχει όλο το πνεύμα της σημερινής μας παρουσίασης γύρω από το θέμα της εταιρικής κοινωνικής ευθύνης και της συνεργασίας που επιδιώκουμε μεταξύ όλων των παραγόντων σε έναν παραγωγικό διάλογο και για έναν κοινό σκοπό. 

Ας έρθουμε όμως στο σημερινό μας θέμα που είναι η εταιρική κοινωνική ευθύνη και η συμμετοχή των επιχειρήσεων στη βιώσιμη ανάπτυξη. Θα δούμε ποιοι είναι οι λόγοι που το θέμα έγινε επίκαιρο και αναγκαίο για τις επιχειρήσεις, θα μιλήσω για το τι είναι και τι δεν είναι εταιρική κοινωνική ευθύνη. Ακούστηκε πολλές φορές ο όρος, θα προσπαθήσω να τον αναλύσω και να σας δείξω τι ακριβώς σημαίνει εταιρική κοινωνική ευθύνη. 

Θα δούμε επιγραμματικά πια τα οφέλη για μια επιχείρηση από την υιοθέτηση της εταιρικής κοινωνικής ευθύνης στις επιχειρηματικές στρατηγικές της και βέβαια θα αναφερθώ και στο Δίκτυό μας, το Ελληνικό Δίκτυο για την εταιρική κοινωνική ευθύνη και τους στόχους του. Τέλος, έχω και τρεις ενδιαφέρουσες κατά τη γνώμη μου διαφάνειες από μια έρευνα που έγινε πρόσφατα από το Ινστιτούτο Επικοινωνίας και που έχουν σχέση με το περιβάλλον. 

Ο όρος εταιρική κοινωνική ευθύνη είναι σύγχρονος, αλλά σαν φιλοσοφία υπάρχει από πολύ παλιά. Έχει τις ρίζες της στα βάθη του χρόνου. Η κοινωνική ευθύνη των εταιριών υπήρξε διάχυτη μέσα στους αιώνες και πήρε διάφορες μορφές και ονομασίες όπως χορηγία, ευεργεσία, φιλανθρωπία. Σε πιο πρόσφατες περιόδους, όπως στα μέσα του 19ου αιώνα, είχε μια διαφορετική προσέγγιση, μια προσέγγιση πατερναλιστική, κατά την οποία οι εταιρείες φρόντιζαν για την ευημερία των εργαζομένων χτίζοντας σπίτια για αυτούς και τις οικογένειές τους, σχολεία για τα παιδιά τους και άλλα. 

Με τη πάροδο των χρόνων άρχισε σιγά-σιγά να γίνεται πιο οργανωμένη, να διαμορφώνονται τα δικαιώματα των εργαζομένων και γύρω στη δεκαετία του ’30 έχουμε την εμφάνιση του μοντέλου Ρέναν κάτω από το οποίο ξεκίνησε ο κοινωνικός διάλογος μεταξύ των εργοδοτών και των οργανωμένων πια εργαζομένων. Τη περίοδο εκείνη εμφανίστηκαν επίσης οι πρώτες οργανώσεις κοινωνικού χαρακτήρα και τα θεμέλια του κράτους-πρόνοια έγιναν πιο ισχυρά. 

Γύρω στη δεκαετία του ’80 εμφανίστηκε το αγγλοσαξονικό μοντέλο του νεοφιλελευθερισμού ή του υπέρμετρου φιλελευθερισμού. Σήμερα έχουμε μπει σε μια νέα εποχή, έχουμε μπει στη κοινωνία της γνώσης, της νέας τεχνολογίας, του πλουραλισμού της πληροφόρησης και της υπερεθνικής δραστηριότητας των επιχειρήσεων. 

Ας δούμε ποιοι είναι οι λόγοι που έκαναν την εταιρική κοινωνική ευθύνη όχι μόνο ιδιαίτερα επίκαιρη, αλλά και αναγκαία για τις επιχειρήσεις. Εικόνες σαν και αυτή έχουμε δει και τις βλέπουμε καθημερινά και τις γνωρίζουμε όλοι. Έχουμε αν θέλετε κάποιες υπερβολές που έδειξε το αγγλοσαξονικό μοντέλο, η διεργασία της παγκοσμιοποίησης και της απελευθέρωσης των αγορών – και ακούστηκε αυτό προηγουμένως με τα αμφισβητούμενα αποτελέσματά τους – η ανάγκη ύπαρξης ελάχιστων κανόνων λειτουργίας και ελέγχου, οι επιπτώσεις των επιχειρηματικών δραστηριοτήτων που αφορούν όλο και περισσότερο μεγαλύτερο αριθμό ατόμων και κρατών, η αύξηση της ευαισθησίας σε θέματα προστασίας του φυσικού και πολιτιστικού περιβάλλοντος. 
Τα οικονομικά σκάνδαλα: θα έχετε ακούσει για τα σκάνδαλα της Ένδον, της Βιβέντι, της Παρμαλάτ και άλλους, αύξησαν την ευαισθητοποίηση του κοινού για τον τρόπο με τον οποίο οι επιχειρήσεις εξασκούν τις δραστηριότητές τους. Η αυξανόμενη συνεχώς δύναμη των μη κυβερνητικών οργανώσεων, η εμφάνιση της θεωρίας των state holders και της έννοιας της βιώσιμης ανάπτυξης, ο συνεχώς μειούμενος παραδοσιακός ρόλος του κράτους, έφτιαξαν ένα πλαίσιο μέσα στο οποίο οι επιχειρήσεις καλούνται σήμερα να εντάξουν τη βιώσιμη ανάπτυξη στο πυρήνα, στη καρδιά της επιχειρηματικής τους σκέψης. 

Οι προσδοκίες όλων των ενδιαφερόμενων μερών απέναντι στο τρόπο με τον οποίο λειτουργούν και συμπεριφέρονται οι επιχειρήσεις διαρκώς αυξάνονται. Οι επιχειρήσεις επομένως αντιμετωπίζουν ένα νέο κόσμο που απαιτεί νέο τρόπο σκέψης, ένα κόσμο που πρέπει να καλύψει τις ανάγκες αυτής της γενιάς και των μελλοντικών γενεών. Οι περισσότεροι από εσάς ξέρετε οπωσδήποτε καλύτερα από μένα αυτό που λέγεται, ότι το περιβάλλον δεν μας ανήκει, το έχουμε δανειστεί από τις επόμενες γενιές και πρέπει να το διαχειριζόμαστε με ευαισθησία και αυξημένη φροντίδα. 

Όταν μιλάμε για βιώσιμη ανάπτυξη λέμε συνήθως ότι το πρόβλημα είναι οι επιχειρήσεις. Εκείνο που δεν συζητιέται μερικές φορές είναι ότι οι επιχειρήσεις μπορούν να αποτελέσουν και μέρος της λύσης του προβλήματος. Ας μη ξεχνάμε ότι από τις 100 μεγαλύτερες οικονομίες στο κόσμο οι 53 είναι εταιρικές. Γνωρίζω εταιρεία της οποίας ο κύκλος εργασιών είναι τρεις με τέσσερις φορές μεγαλύτερος από τον προϋπολογισμό της Ελλάδας. Οι επιχειρήσεις λοιπόν καλούνται να γίνουν ενεργά μέλη της κοινωνίας, που θα έχει όλο και μεγαλύτερη συνοχή και βιωσιμότητα. 

Ας δούμε λοιπόν τι εννοούμε όταν λέμε εταιρική κοινωνική ευθύνη. Δεν υπάρχει ένας κοινά αποδεκτός ορισμός και αυτό είναι σωστό, γιατί σε κάθε χώρα υπάρχει διαφορετική κουλτούρα, διαφορετικό επίπεδο ανάπτυξης, διαφορετική ιστορική διαδρομή. Δηλαδή αν μιλάμε αν θέλετε στην Ελλάδα για τα ανθρώπινα δικαιώματα είναι κάτι που το θεωρούμε δεδομένο, αλλά αν μιλάμε για ανθρώπινα δικαιώματα σε κάποια χώρα της Ασίας εκεί είναι πολύ μεγάλο το πρόβλημα.

Από την άλλη πλευρά, κάθε εταιρεία είναι σε διαφορετικό τομέα της οικονομίας, έχει διαφορετικό μέγεθος και διαφορετική ικανότητα προσαρμογής στο κοινωνικό σύνολο στο οποίο λειτουργεί. Στη Πράσινη Βίβλο της η Ευρωπαϊκή Επιτροπή που κυκλοφόρησε το 2001 αναφέρει ότι η εταιρική κοινωνική ευθύνη είναι η έννοια σύμφωνα με την οποία οι εταιρείες ενσωματώνουν σε εθελοντική βάση κοινωνικές και περιβαλλοντικές ανησυχίες στις επιχειρηματικές τους δραστηριότητες και στις επαφές τους με τα άλλα ενδιαφερόμενα μέρη και θα δούμε σε ένα λεπτό ποια είναι αυτά τα άλλα ενδιαφερόμενα μέρη, που συνήθως αν θέλετε στη βιβλιογραφία αναφέρονται σαν state holders. 
Είπαμε ότι δεν υπάρχει ένας κοινά αποδεκτός ορισμός, όμως παρ’ όλα αυτά είναι τρία σημεία στα οποία υπάρχει συναίνεση. Το ένα σημείο είναι ο εθελοντικός χαρακτήρας της εταιρικής κοινωνικής ευθύνης, είναι όλες οι δράσεις που οι εταιρείες εφαρμόζουν πέρα από το νόμο. Το δεύτερο σημείο είναι η στενή σχέση που έχει η εταιρική κοινωνική ευθύνη με τη βιώσιμη ανάπτυξη και το τρίτο σημείο είναι ότι πρόκειται για μια στρατηγική επιλογή της επιχείρησης και δεν είναι απλά μια δευτερεύουσα περιστασιακή επιλογή. 
Ας δούμε τι δεν είναι εταιρική κοινωνική ευθύνη: δεν είναι η συμμόρφωση με τη νομοθεσία, είναι δεδομένο αυτό. Δεν μπορεί να επικαλεστεί κάποιος ότι: ξέρετε, εγώ επειδή πληρώνω τους μισθούς των εργαζομένων μου είμαι κοινωνικά ευαίσθητος και εκτελώ κοινωνική ευθύνη. Δεν είναι φιλανθρωπία και χορηγία, η φιλανθρωπία και χορηγία είναι μικρό κομμάτι της εταιρικής κοινωνικής ευθύνης. Δεν είναι δημόσιες σχέσεις, αν και μερικές φορές οι δράσεις εταιρικής κοινωνικής ευθύνης και δημοσίων σχέσεων, τα όρια των δράσεων είναι πολύ κοντά και δυσδιάκριτα μερικές φορές.

Βέβαια δεν είναι αντίφαση στον κύριο επιχειρηματικό σκοπό που είναι η παραγωγή πλούτου και αυτό δεν συζητιέται και αναφέρθηκε και προηγουμένως ότι ο βασικός σκοπός των επιχειρήσεων είναι η παραγωγή πλούτου, το κέρδος. Ας δούμε τι είναι, είναι μια πλατφόρμα κοινωνικού διαλόγου, επιτρέπει ένα διάφανο, δίκαιο, δημοκρατικό διάλογο με πλήρη ισότητα των ενδιαφερόμενων μερών. Δημιουργεί ένα επίπεδο αμοιβαίας εμπιστοσύνης και σεβασμού, η κατανόηση των αναγκών όλων των μερών είναι επιβεβλημένη για οποιεσδήποτε δράσεις. 

Βασική επιδίωξη είναι μέσα από τον διάλογο να προκύψουν δράσεις από τις οποίες όλα τα ενδιαφερόμενα μέρη θα βγουν κερδισμένα, αυτό που είπα προηγουμένως για το σποτάκι. Μιλάμε λοιπόν για μια κοινωνική σύμπραξη όλων των ενδιαφερόμενων μερών και για τη δημιουργία προστιθέμενης αξίας και μάλιστα μακροπρόθεσμης προστιθέμενης αξίας, που θα προσέθετα αν θέλετε κοινωνικής προστιθέμενης αξίας. 

Ποια είναι τα ενδιαφερόμενα μέρη, state holders στα αγγλικά; Είναι όλες εκείνες οι ομάδες που άμεσα ή έμμεσα επηρεάζονται από τις δραστηριότητες της επιχείρησης, αλλά που από την άλλη πλευρά μπορούν να επηρεάσουν τις δράσεις της επιχείρησης. Οι εργαζόμενοι, που είναι το πολυτιμότερο ίσως στοιχείο της επιχείρησης και για τους οποίους θα πρέπει μια επιχείρηση να έχει την φροντίδα για συνεχή και συστηματική ανάπτυξη των προσόντων και των ικανοτήτων με στόχο την επαγγελματική και προσωπική τους εξέλιξη, να αναγνωρίζει η επιχείρηση τη διαφορετικότητα και τη παροχή ίσων ευκαιριών σε όλους τους εργαζόμενους, να διασφαλίζεται και συνεχώς να βελτιώνονται οι συνθήκες υγιεινής και ασφάλειας και επιπλέον βέβαια η επιχείρηση θα πρέπει να κάνει μια ορθολογική διαχείριση των φυσικών πόρων, εφαρμογή της τεχνολογίας, φιλική προς το περιβάλλον και άλλες τέτοιες δράσεις.

Με τη τοπική κοινωνία δεν πρέπει να ξεχνάμε, το είπα και προηγουμένως, ότι οι επιχειρήσεις είναι ένα αναπόσπαστο μέρος, ενεργό μέρος θα έλεγα της κοινότητας μέσα στην οποία είναι δραστηριοποιημένη και λειτουργεί και άρα θα πρέπει να συμπεριφέρεται σαν υπεύθυνος πολίτης. 

Με τις μη κυβερνητικές οργανώσεις χρειάζεται μια συνεχής διαβούλευση για αναζήτηση μιας σύμπραξης για ένα κοινό στόχο: το σποτ σας. Άρα η διαβούλευση και ο διάλογος με τα ενδιαφερόμενα μέρη είναι απαραίτητο στοιχείο στην οριοθέτηση των δράσεων. Ο διάλογος αυτός, η διαβούλευση αυτή δημιουργεί προσδοκίες και δεσμεύσεις και από τις δύο πλευρές, μια προσέγγιση αν θέλετε όλων αυτών που είπα.

Αναφερθήκαμε στους νόμους, ας πάρουμε σαν παράδειγμα ας πούμε την κοινωνική ασφάλιση. Μια εταιρεία είναι υποχρεωμένη να έχει ασφαλισμένο το προσωπικό της στο ΙΚΑ. Ταυτόχρονα, επειδή είναι σε ένα τομέα που έχει και μια ξεχωριστή συλλογική σύμβαση, προσφέρει και μια επικουρική ασφάλιση. Αυτό προέρχεται όμως μέσα από νόμους και συλλογικές συμβάσεις. Αν αυτή η εταιρεία όμως κάνει και ένα συμβόλαιο με μια ιδιωτική ασφαλιστική εταιρεία, παρέχοντας επιπλέον ιατροφαρμακευτική και επιπλέον συνταξιοδοτική ασφάλιση στο προσωπικό της, τότε αυτό είναι ένα κοινωνικό συμβόλαιο που υπογράφει, είναι μια δέσμευση που έχει αναλάβει απέναντι στο προσωπικό της και είναι ένα κοινωνικό συμβόλαιο, είναι αυτό που ανέφερα προηγουμένως πέρα από τη νομοθεσία.

Ένα άλλο παράδειγμα περιβαλλοντικό είναι ότι μια εταιρεία βάσει των νόμων που υπάρχουν είναι υποχρεωμένη να τηρεί κάποιους κανόνες προστασίας του περιβάλλοντος, αν όμως αυτή η εταιρεία σε συνεργασία με κάποιο μέλος του ΠΑΝΔΟΙΚΟ κάνει μια δεντροφύτευση σε κάποιο σημείο και όχι μόνο, αλλά ταυτόχρονα φροντίζει και αναλαμβάνει την υποχρέωση αυτό το ότι έχει φυτευτεί εκεί πέρα να το συντηρήσει, να το παρακολουθεί, να διαθέσει και εθελοντική εργασία των εργαζομένων της, αλλά και χρήματα για να μπορέσει αυτό που έγινε το έργο να διατηρηθεί. Αυτό το επιπλέον, αυτή η δεντροφύτευση μπαίνει κάτω από την ομπρέλα της εταιρικής κοινωνικής ευθύνης. 
Μιλήσαμε προηγουμένως και για τη βιώσιμη ανάπτυξη, αυτό που βλέπετε είναι αυτό που αναφέρεται κυρίως στα βιβλία σαν τριπλή προσέγγιση που αναφέρεται στο παρόν και στο μέλλον. Οι επιχειρήσεις επιδιώκουν να συνδυάσουν αποτελεσματικά την οικονομική τους απόδοση και ανάπτυξη με τη συνεισφορά τους στο κοινωνικό σύνολο και στη προστασία του περιβάλλοντος πέρα από τη συμμόρφωση όπως είπα και προηγουμένως από το νομοθετικό πλαίσιο. 

Ναι οικονομική αποτελεσματικότητα της επιχείρησης, αλλά με κοινωνική αποτελεσματικότητα και περιβαλλοντική αποτελεσματικότητα. Έχουν οι επιχειρήσεις όφελος από αυτήν την ένταξη της εταιρικής κοινωνικής ευθύνης μέσα στις στρατηγικές τους; Έχουν. Μερικά από αυτά τα οφέλη είναι το ικανοποιημένο και παραγωγικό προσωπικό, είναι η θετική ανταπόκριση της κοινής γνώμης, η βελτίωση της εταιρικής εικόνας τους, καλύτερη ανταπόκριση στις ανάγκες των καταναλωτών, βελτίωση της ποιότητας των προϊόντων, βελτίωση του κόστους. 

Γίνονται πολλές προσπάθειες αν θέλετε ενδυνάμωσης και προώθησης της έννοιας σε παγκόσμιο, εθνικό και τοπικό επίπεδο και έχουμε επίσης προσπάθειες και σε διάφορους τομείς της βιομηχανίας. Περισσότερα για αυτά θα ακούσετε στην επόμενη εισήγηση, απλώς εγώ θέλω να αναφερθώ στο CSI Europe που ιδρύθηκε το 1995 και σήμερα έχει 65 μεγάλες επιχειρήσεις ως μέλη και 22 εθνικούς εταίρους και εμείς το Ελληνικό Δίκτυο είμάστε ο εθνικός εταίρος του CSI Europe στην Ελλάδα. 

Το Δίκτυό μας τώρα ιδρύθηκε το 2000, είναι μη κερδοσκοπικό σωματείο και σήμερα έχει μέλη 80 επιχειρήσεις και 6 επιχειρηματικούς φορείς, μεταξύ των οποίων είναι ο ΣΕΒ, είναι το ΕΔΕΑ, είναι ο Σύνδεσμος Βιομηχανιών Βορείου Ελλάδος και άλλοι επιχειρηματικοί φορείς. Σκοπός μας είναι η προώθηση της εταιρικής κοινωνικής ευθύνης και των καλών πρακτικών που εφαρμόζουν οι εταιρείες σε επίπεδο ελληνικό. Θα έχετε δει όλοι και αν θέλετε μέσα στις προτεραιότητές μας είναι να παράξουμε και άλλους καταλόγους. Θα έχετε πάρει ίσως ήδη, σας έχει διανεμηθεί ο κατάλογος με τις καλές πρακτικές, ο πρώτος κατάλογος που βγήκε με καλές πρακτικές που εφαρμόζουν οι ελληνικές επιχειρήσεις, καλές πρακτικές εταιρικής κοινωνικής ευθύνης.

Επίσης μέσα στις προτεραιότητές μας είναι να προωθήσουμε την έννοια της εταιρικής κοινωνικής ευθύνης και την φιλοσοφία στις μικρομεσαίες επιχειρήσεις και πάλι μέσα στα έντυπα φαντάζομαι που έχετε παραλάβει θα δείτε και το έντυπο για τη προσπάθειά μας αυτή. Τέλος, βλέπουμε ότι μέσα στον επόμενο χρόνο θα προωθήσουμε τις δέκα Αρχές του οικονομικού συμφώνου, που αναφέρθηκε και προηγουμένως, στην ελληνική κοινότητα. 

Έρχομαι σε αυτά τα σλάϊτς που αναφέρατε και σε μια έρευνα που έκανε το Ινστιτούτο Επικοινωνίας πέρυσι το 2005, το δείγμα ήταν 2.500 καταναλωτές και στην ερώτηση σε ποιους τομείς θα έβλεπαν οι Έλληνες πολίτες καταναλωτές, οι επιχειρήσεις να μπορούν να συμβάλλουν στη βελτίωση; Πρώτος τομέας ήταν η μείωση της φτώχειας και των αστέγων και δεύτερος τομέας ήταν η συμβολή για ένα πιο καθαρό περιβάλλον. Γύρω στο 20% των ερωτηθέντων απάντησαν ότι μπορούν οι επιχειρήσεις να συμβάλλουν σε ένα καθαρότερο περιβάλλον, η απάντηση ήταν από το 20% των ατόμων αυτών. Βλέπετε στη συνέχεια, ήταν η βελτίωση της υγείας, η βελτίωση της εκπαίδευσης, η τέχνη και ο πολιτισμός με ένα μικρό ποσοστό από αυτούς που απάντησαν. 

Η ίδια ερώτηση, για να δούμε αν θέλετε και η διαφορά μεταξύ Ελλάδας και άλλων κρατών που αναφέρθηκε και στο πρώτο βίντεο που είδαμε και αναφερόμαστε κυρίως στα τοπικά γεγονότα, η ίδια ερώτηση λοιπόν τέθηκε στη Γερμανία. Εκεί είναι κάτι διαφορετικό, είναι και αυτό το σλάϊτς που έρχεται να συμβάλλει αν θέλετε σε αυτό που σας είπα, ανάλογα με τη κουλτούρα του κάθε λαού υπάρχει και διαφορετική αντιμετώπιση της εταιρικής κοινωνικής ευθύνης.
Στη Γερμανία το 61% είπαν ότι σαν προτεραιότητα είναι τα ανθρώπινα δικαιώματα, το 60% είπε υγιεινή και ασφάλεια και το 59% η προστασία του περιβάλλοντος, 20% στην Ελλάδα και 59%-60% στη Γερμανία στο ίδιο δείγμα. Βλέπετε λοιπόν πόσο πιο ευαίσθητοι είναι κάποιοι διαφορετικοί λαοί από εμάς τους Έλληνες.
Να πάω πάλι στο πρώτο σλάϊτς, εδώ σχετικά με το ποσοστό μεταξύ αντρών και γυναικών: 21% ήταν οι άντρες, 18% οι γυναίκες, ήταν λιγότερο διότι ήλπιζαν οι εταιρείες τέλος πάντων θα μπορούσαν να συμβάλλουν στο περιβάλλον και τέλος πάντων για την Αθήνα, τη Θεσσαλονίκη, τα αστικά κέντρα και τα ημιαστικά. 
Τελειώνοντας θέλω να πω ότι η εταιρική κοινωνική ευθύνη είναι σαν την ομορφιά, δεν μπορείς να τη δεις και να τη γνωρίσεις αντικειμενικά, όμως όταν υπάρχει τη βλέπεις. Και αυτό που είπα, ότι δεν υπάρχει ένα μοντέλο εταιρικής κοινωνικής ευθύνης που να ταιριάζει σε κάθε περίπτωση, κάθε επιχείρηση πρέπει να δημιουργήσει και να καινοτομήσει αξιολογώντας τα ανταγωνιστικά της αποτελέσματα.

Η εταιρική κοινωνική ευθύνη δεν είναι κάτι παροδικό, είναι κάτι που θα μείνει μαζί μας. Μπορεί στην Ελλάδα τα βήματα να είναι πολύ αργά, αρκεί να σας πω όπως προηγουμένως ότι είναι 80 επιχειρήσεις και στην Αγγλία είναι 1.800 επιχειρήσεις. Μπορεί τα βήματα εδώ να είναι αργά, αλλά η Ελλάδα είναι μέσα στις εξελίξεις και η εταιρική κοινωνική ευθύνη πολύ σύντομα θα γίνει μεγαλύτερη συνείδηση ελπίζουμε για τις όσο το δυνατόν περισσότερες ελληνικές επιχειρήσεις.
Ευχαριστώ πολύ και εύχομαι καλή επιτυχία στη συνέχεια του Συνεδρίου σας. 

ΠΡΟΕΔΡΕΥΩΝ: Ευχαριστούμε τον κύριο Παπαδόπουλο και θέλω να καλέσω τη δεύτερη εισηγήτρια που είναι η κυρία Αλεξίου Μαρία, Γραμματέας στο Διοικητικό Συμβούλιο του Δικτύου Εταιρικής Κοινωνικής Ευθύνης, που θα μας εισηγηθεί το θέμα «Διεθνείς Οργανισμοί για την Εταιρική Κοινωνική Ευθύνη».

Μ. ΑΛΕΞΙΟΥ: Καλησπέρα και από μένα. Νομίζω ότι οφείλω εκ μέρους του Ελληνικού Δικτύου και του Διοικητικού του Συμβουλίου να σας ευχαριστήσω και εγώ και να σας συγχαρώ για τη πρωτοβουλία αυτή και την όλη προσπάθεια που κάνετε, που πραγματικά είναι πολύ μεγάλη η σημασία της και η αξία της και θα συνεχίσω τη σημερινή συζήτηση ουσιαστικά, γιατί ελπίζω να έχουμε τον χρόνο να κάνουμε και συζήτηση και διάλογο με θέμα ποιες είναι οι διεθνείς πρωτοβουλίες και τι κάνουν αυτή τη στιγμή οι διεθνείς Οργανισμοί στα θέματα της προώθησης, της βιώσιμης ανάπτυξης και της εταιρικής κοινωνικής ευθύνης. 

Ουσιαστικά η εισήγησή μου θα επικεντρωθεί σε κάποιες πρωτοβουλίες που έχουν ένα κοινό χαρακτηριστικό: είναι συμμετοχικές και είναι πολυμερείς, δηλαδή δεν συμμετέχουν μόνο οι επιχειρήσεις, αλλά συμμετέχουν ενεργά και οι τοπικές και διεθνείς μη κυβερνητικές οργανώσεις και οι συλλογικοί φορείς που εκπροσωπούν εργαζόμενους και οι εθνικοί φορείς που εκπροσωπούν τη Πολιτεία. 

Από αυτές τις πρωτοβουλίες κάποια ήδη ακούστηκε, είναι καταρχήν το Οικουμενικό Σύμφωνο του ΟΗΕ, είναι η πρωτοβουλία για τους κοινωνικούς απολογισμούς, είναι τα διεθνή ειδικά fans ουσιαστικά που κατευθύνονται σε κοινωνικά και περιβαλλοντικά υπεύθυνες επιχειρηματικές δραστηριότητες, είναι και ένα ειδικό καθεστώς που έχει αναπτυχθεί με το διεθνές επιχειρηματικό φόρουμ για τη βιώσιμη ανάπτυξη. 

Όμως ξεκινώντας να σας πω δυο λόγια για τη πορεία που έχει ακολουθήσει αυτή η καινούργια ορολογία που συζητάμε και εμείς σήμερα εδώ, δηλαδή βιώσιμη ανάπτυξη και εταιρική κοινωνική ευθύνη. Είναι δυο όροι που εμφανίστηκαν ουσιαστικά στην ατζέντα με 20 χρόνια καθυστέρηση. Ο πρώτος όρος, η βιώσιμη ανάπτυξη, πρωτοεμφανίζεται στη φοβερή και πολύ γνωστή πια έκθεση Μπρουτλαντ το 1972. Από τότε το θέμα της βιώσιμης ανάπτυξης πηγαίνει στο προσκήνιο και η εταιρική κοινωνική ευθύνη ακολουθεί με 20 χρόνια καθυστέρηση όταν το άνοιγμα των διεθνών αγορών και η έναρξη της λεγόμενης εθνοποίησης των αγορών αρχίζει και δείχνει τα πρώτα βήματα της καινούργιας διάστασης που έχει αυτό το θέμα της κοινωνικής υπευθυνότητας.

Σήμερα αυτοί οι δύο όροι είναι σχεδόν ταυτόσημοι, όταν μιλάμε για βιώσιμη ανάπτυξη εννοούμε και την εταιρική κοινωνική ευθύνη. Όταν μιλάμε για εταιρική κοινωνική ευθύνη εννοούμε ότι εμπεριέχει και την έννοια της βιώσιμης ανάπτυξης μέσα. Γιατί είναι έτσι; Γιατί τελικά αν βιώσιμη ανάπτυξη είναι ο στόχος για κάθε κοινωνία, για κάθε κοινωνικό σύνολο σε οποιοδήποτε στάδιο ανάπτυξης οικονομικής και κοινωνικής βρίσκεται σήμερα, τότε η εταιρική κοινωνική ευθύνη είναι η φιλοσοφία, είναι η νοοτροπία και είναι η αντίληψη για το επιχειρείν, που μόνο με αυτή τη πρακτική αντίληψη και εφαρμογή μέσα στο χώρο και έξω από τον χώρο των επιχειρήσεων μπορούμε να πούμε ότι και οι επιχειρήσεις συμβάλλουν σε αυτό το κοινό στόχο.
Αν δεν έχουμε δηλαδή εταιρική κοινωνική ευθύνη δεν μπορούμε να πούμε ότι οι επιχειρήσεις σαν κοινωνικά σύνολα, γιατί αυτό είναι οι επιχειρήσεις κατά μια άλλη έννοια του όρου, συμβάλλουν σε αυτό το κοινό στόχο. Όμως δεν είναι ένας στόχος όλο αυτό που αφορά μόνο τις επιχειρήσεις, ευθύνη για τη βιώσιμη ανάπτυξη έχουμε όλοι, είμαστε όλοι συνυπεύθυνοι για αυτό που συμβαίνει σε ατομικό και σε συλλογικό επίπεδο και χαίρομαι πολύ που από εδώ ξεκίνησε και η σημερινή συζήτηση.
Έτσι λοιπόν και η Ευρωπαϊκή Επιτροπή στη πολύ πρόσφατη ανακοίνωσή της περί εταιρικής κοινωνικής ευθύνης που είδε το φως της δημοσιότητας τον Μάρτιο του 2006, ξεκινάει με αυτό ουσιαστικά το πλαίσιο. Η εταιρική κοινωνική ευθύνη μας αφορά όλους, είτε ως πολίτες, είτε ως εργαζόμενους, είτε ως καταναλωτές, είτε ως μετόχους. Όλοι λοιπόν είμαστε συνυπεύθυνοι και αυτό ίσως θα ήταν και το ζητούμενο από τη συζήτηση που θα αναπτυχθεί στο χώρο αυτής της εκδήλωσης.
Το Οικουμενικό Σύμφωνο, για να ξεκινήσω από τη πρωτοβουλία του Οργανισμού Ηνωμένων Εθνών, για την εταιρική κοινωνική ευθύνη και τη βιώσιμη ανάπτυξη μετά τη δημοσίευση του 1987 της μελέτης της Διεθνούς Επιτροπής για το περιβάλλον και την ανάπτυξη με τον τίτλο «Our common future», όπου τέθηκαν οι βάσεις για τη πρώτη ουσιαστικά διεθνή πρωτοβουλία που αποσκοπεί επίσημα στη προστασία του περιβάλλοντος μέσω της υιοθέτησης κοινών αρχών και κανόνων, αιτιολογική βάση της πρωτοβουλίας αυτής αποτέλεσε τότε η ανάγκη να αλλάξουμε τον τρόπο ζωής μας, τον τρόπο που ασκούμε την επιχειρηματική δραστηριότητα. Όπως όμως επίσης και τον τρόπο που αντιμετωπίζουμε εμείς οι ίδιοι την μη αποδεκτή τελικά ανθρώπινη ανέχεια απέναντι στη περιβαλλοντική καταστροφή. 

Το 1999 ενόψει της δημοσίευσης των στόχων για τη χιλιετία που αναφέρθηκε προηγουμένως εκ μέρους του Γενικού Γραμματέα του ΟΗΕ κυρίου Κόφι Ανάν, ο Γενικός Γραμματέας απηύθυνε μια έκκληση στο Διεθνές Φόρουμ του Νταβός στις μεγαλύτερες πολυεθνικές επιχειρήσεις, αλλά και σε όλες τις κυβερνήσεις που έχουν προσυπογράψει το Millennium Goals όπως ονομάζεται και φυσικά σε όλες τις μη κυβερνητικές οργανώσεις και είπε: δεν ζητάμε από τις επιχειρήσεις να κάνουν κάτι διαφορετικό, τους ζητάμε να κάνουν τις συνήθεις επιχειρήσεις τους με διαφορετικό τρόπο. 

Αυτό ήταν η αρχή του λεγόμενου οικονομικού συμφώνου που επίσημα υπογράφτηκε το 2000. Μεγάλες πολυεθνικές έβαλαν την υπογραφή τους κάτω από αυτή τη ρήση και μεγάλοι μη κυβερνητικοί Οργανισμοί επίσης προσυπέγραψαν αυτή τη πρωτοβουλία, αλλά επίσης μεγάλη κριτική έγινε για αυτή τη πρωτοβουλία και συνεχίζεται ακόμα η αρνητική κριτική. Γιατί; Γιατί ουσιαστικά η πρωτοβουλία δεν περιλαμβάνει έναν ελεγκτικό ή έναν κατασταλτικό μηχανισμό, δηλαδή θεωρείται από πολλούς φορείς και οργανώσεις ότι είναι απλώς ένα πλαίσιο καλής βούλησης και ευχολόγια και στη πράξη δεν έχει αναλάβει ο ΟΗΕ έναν τρόπο επιβολής αυτών των δέκα αρχών στις επιχειρήσεις και σε όλους τους φορείς. 
Αν εξετάσουμε ποιες είναι αυτές οι δέκα αρχές θα συνειδητοποιήσουμε ότι ουσιαστικά δεν υπάρχει τίποτα καινούργιο σε αυτή τη πρωτοβουλία, είναι δέκα αρχές που βρίσκονται ήδη σε διεθνείς συνθήκες που όλα σχεδόν τα κράτη του κόσμου έχουν προσυπογράψει και όλες οι κυβερνήσεις θα όφειλαν αφού έχουν προσυπογράψει αυτές τις συνθήκες να τις εφαρμόζουν και να ελέγχουν την εφαρμογή τους. Αυτός υποτίθεται είναι ο ρόλος του κράτους, να ελέγχει ότι αυτά που διατυπώνονται εφαρμόζονται.

Όμως το θέμα δεν είναι τόσο απλό, η εφαρμογή των συνθηκών που αφορούν τα θεμελιώδη δικαιώματα του ανθρώπου, τα εργασιακά δικαιώματα όπως ορίζονται από τον Διεθνές Οργανισμό Εργασίας και από τη Συνθήκη του Ρίο, την Αρχή 15 της διακήρυξης του Ρίο και πρόσφατα μόνο προστέθηκε η 10η Αρχή που αφορά τη διαφθορά και είναι συναφής με τη πρόσφατη επίσης Διεθνής Συνθήκη, μόλις το 2003 υπογράφτηκε για τη καταπολέμηση της διαφθοράς. 

Όλα αυτά δεν είναι αυτονόητα σε όλο αυτό το παγκόσμιο χωριό, δεν είναι δεδομένο ότι ισχύουν για όλους και δεν είναι δεδομένο ότι όλοι τα εκτιμούν και τα γεύονται με τον ίδιο τρόπο. Δεν είναι αυτονόητο επίσης ότι αυτά σημαίνουν το ίδιο σε όλες τις χώρες του κόσμου όπως αναφέρθηκε και προηγουμένως, άρα για ποιο πράγμα μιλάμε σήμερα άραγε;

Τι λέει ο ΟΗΕ σε αυτή τη περίπτωση; Λέει ότι χρειαζόμαστε ένα γενικό πλαίσιο, χρειαζόμαστε να επανατοποθετηθούμε σε αυτές τις διεθνείς συνθήκες και να τις επαναφέρουμε στο προσκήνιο και χρειαζόμαστε πια σε κάθε εθνικό και τοπικό επίπεδο, εκεί που βιώνουμε σε εθνικό και τοπικό επίπεδο να δούμε τι σημαίνουν αυτές οι Αρχές σήμερα. Τι σημαίνουν αυτές οι Αρχές για την Ελλάδα σήμερα άραγε; Τι σημαίνει σεβασμός για τα ανθρώπινα δικαιώματα στην Ελλάδα του σήμερα; Τι σημαίνει σεβασμός για το περιβάλλον; Αυτό ήταν το πλαίσιο και νομίζω ότι θα ήταν πολύ σωστό και για εμάς να βάλουμε αυτό το ερώτημα στον εαυτό μας, να βάλουμε αυτό το ερώτημα στο διάλογό μας.
Θα πάω γρήγορα στο επόμενο θέμα που είναι μια πρωτοβουλία για τη δημοσίευση κοινωνικών και περιβαλλοντικών απολογισμών. Έχει πάρει τεράστια διάσταση, ξεκίνησε και αυτό σαν μια πρωτοβουλία ουσιαστικά μιας μη κυβερνητικής οργάνωσης και του Οργανισμού Ηνωμένων Εθνών και σήμερα έχει πάρει μια τεράστια διάσταση, γιατί; Γιατί απλούστατα σήμερα δεν φτάνει να λες ότι είσαι υπεύθυνος, είτε είσαι επιχείρηση, είτε είσαι μη κυβερνητικός Οργανισμός, είτε είσαι μια δημόσια Αρχή, πρέπει να το επικοινωνείς αυτό. Τι σημαίνει ότι είμαι υπεύθυνος, τι κάνω δηλαδή και δείχνω αυτή την υπευθυνότητα και να το τεκμηριώνεις και μέσα από αυτή την επικοινωνία, αυτή τη δημοσιότητα να δέχεσαι και τη κριτική. 

Πολλοί – και στην Ελλάδα ακόμη είναι καθεστώς – θεωρούμε ότι η έκδοση ενός απολογισμού μιας επιχείρησης είναι δημόσιες σχέσεις και είναι ένα καλό μάρκετινγκ επίσης που βρίσκουμε την ευκαιρία να γράψουμε τι καλοί που είμαστε και να ωραιοποιήσουμε και την εικόνα. Όμως με βάση αυτά που λέει η συγκεκριμένη πρωτοβουλία, η οποία να σημειώσω ότι ξεκίνησε να εφαρμόζεται ή να δουλεύεται το 1997-1998 και σήμερα είναι μια ανεξάρτητη οργάνωση στην οποία πάλι εκπροσωπούνται δημόσιοι φορείς, επιχειρήσεις, μη κυβερνητικές οργανώσεις και η Διεθνής Ένωση Ορκωτών Λογιστών και οι εξειδικευμένες εταιρείες Συμβούλων που μετράνε υποτίθεται αποτελέσματα σε οικονομικά και μη οικονομικά στοιχεία της επιχείρησης. 

Λένε ότι αυτό είναι για να εκτεθείς στο διάλογο, είτε σαν επιχείρηση, είτε σαν μη κυβερνητική οργάνωση που θέλεις να λες ότι έχεις έργο ποιοτικό, για ουσία, πρέπει να το επιδεικνύεις με ένα τρόπο, να το αναλύεις και μέσα από αυτό να προκαλείς τη κριτική από τα ενδιαφερόμενα μέρη. Έτσι λοιπόν αυτή η πρωτοβουλία βάζει ένα τέτοιο πλαίσιο και παροτρύνει τις επιχειρήσεις να μπουν σε αυτή τη λογική. 

Σήμερα αυτό το πλαίσιο είναι το πλέον αποδεκτό, γιατί περιλαμβάνει και στηρίζεται σε κάποιες βασικές αρχές, ότι ένας απολογισμός που βγαίνει από μια επιχείρηση ή από έναν Οργανισμό για αυτό το θέμα θα πρέπει να τηρεί αυτές τις αρχές, την αρχή της διαφάνειας, τη συμμετοχή των ενδιαφερομένων μερών. Όταν μια επιχείρηση δημοσιεύει έναν απολογισμό σαφέστατα το οικονομικό μέρος αφορά τους μετόχους, το υπόλοιπο μέρος αφορά τη κοινωνία και τα ενδιαφερόμενα μέρη. Τι κάνουμε για την απασχόληση; Πώς διατηρεί τις σχέσεις εργασίας; Πώς αντιμετωπίζει το θέμα της άμεσης και έμμεσης απασχόλησης; Πού δημιουργεί δηλαδή προστιθέμενη αξία η επιχείρηση από τη δραστηριότητά της και πού έχει επιπτώσεις και τις αντιμετωπίζει ή επειδή δεν τις αντιμετωπίζει ακόμη στοχεύει με συγκεκριμένο τρόπο να τις αντιμετωπίσει. 

Όλα αυτά δε που δημοσιεύονται πρέπει να μπορεί κάποιος να πάει πίσω και να διαπιστώσει ότι αυτά όντως ισχύουν, γίνονται ή όντως ότι χρειάζονται και εντάσσονται μέσα σε έναν προγραμματισμό. Να έχει μια πληρότητα των στοιχείων, όχι επειδή είμαι καλή επιχείρηση, κάνω κοινωνικό έργο και χορηγίες ή είμαι ένας Οργανισμός που εστιάζουμε σε ένα συγκεκριμένο τομέα, δημοσιεύω τα στοιχεία που αφορούν αυτό το τομέα και για όλα τα άλλα στοιχεία τηρώ σιγή ιχθύος γιατί δεν θέλω να μπω στη λογική αυτής της κριτικής ή του διαλόγου. 
Ακρίβεια, συνέχεια, διαχρονικότητα των στοιχείων, ουδετερότητα όσο είναι δυνατόν και σχετικότητα. Μια πολύ δύσκολη άσκηση όπως καταλαβαίνετε, δεν είναι καθόλου δημόσιες σχέσεις και όσοι πιστεύουν και δοκιμάζουν τη τύχη τους σε αυτό το θέμα βλέποντάς το σαν δημόσιες σχέσεις λυπάμαι που το λέω, αλλά έχει αποδειχτεί πολλές φορές και με πολλές εταιρείες στο εξωτερικό ότι θα έρθει μια στιγμή που θα το «πληρώσουν ακριβά». Δηλαδή θα καταλάβουν ίσως μέσα από μια κακή συγκυρία ότι κακώς το αντιμετώπισαν έτσι και αυτό είναι πολύ άσχημο σε τελική ανάλυση. 

Η πρωτοβουλία για το GRI προωθεί όπως είπα και προηγούμενα τη διάσταση της επικοινωνίας και του διαλόγου με όλα τα ενδιαφερόμενα μέρη. Ο απολογισμός πρέπει να προάγει τη προσπάθεια αυτή και πρέπει να έχει τη διάσταση της κριτικής για να μπορεί να δίνει τη δυνατότητα της συνεχούς βελτίωσης. Δηλαδή η κριτική είναι καλοπροαίρετη, όχι επειδή εγώ είμαι μια οργάνωση ή μια τοπική κοινότητα που δεν ικανοποιήθηκαν κάποιες ιδέες μου ή κάποια αιτήματά μου ασκώ μια κακοπροαίρετη κριτική. Η ουσία είναι τι μπορούμε να κάνουμε όλοι μαζί και τελικά πού πρέπει να κατευθυνθούν οι διαθέσιμοι πόροι, αυτό είναι το ζητούμενο.

Τα στοιχεία που πρέπει να περιλαμβάνονται είναι να μπορούν να δώσουν επίσης τη δυνατότητα σύγκρισης. Αυτή τη στιγμή βλέπουν κάποιες μελέτες το φως της δημοσιότητας ότι μια επιχείρηση ή ένας καλός Οργανισμός, ένας μη κυβερνητικός Οργανισμός μπορεί να έχει πολύ καλή δραστηριότητα. Ναι, συγκρινόμενος με τι θα πω εγώ, δηλαδή τι συγκρίνουμε; Σαφέστατα ειδικά η αγορά και ειδικά οι καταναλωτές θέλουν να έχουν κριτήριο να συγκρίνουν, αλλά να συγκρίνουν με όμοια πράγματα και όχι με ανόμοια πράγματα. 

Σε σχέση με τη 10η Αρχή του ΟΗΕ που σας προανέφερα, το οποίο είναι ένα θέμα που εντάχθηκε στην ατζέντα του ΟΗΕ και ανεβαίνει ολοένα και περισσότερο στη διεθνή ατζέντα, είναι το θέμα της διαφάνειας και αυτό γιατί είναι ένα τεράστιο πρόβλημα για όλο τον κόσμο και για κάθε κοινωνία αυτή τη στιγμή. Απλώς να σας αναφέρω μόνο ότι υπάρχει μια ειδική πρωτοβουλία σε αυτό το τομέα, λέγεται διεθνής διαφάνεια, παράρτημά της υπάρχει και στην Ελλάδα αλλά δεν είναι καθόλου δραστήριο θα έλεγα στον ελληνικό τομέα ακόμα.

Εδώ έχει σημασία να σας πω ότι είναι μια μη κυβερνητική οργάνωση που βγάζει μια αναφορά κάθε χρόνο και με συγκεκριμένα κριτήρια που είναι προσβάσιμα σε όλους, αξιολογεί το επίπεδο της διαφθοράς σε όλες τις χώρες του κόσμου. Δυστυχώς για εμάς είμαστε μονίμως στην 50η περίπου θέση στις 160 ίσως, πάρα πολύ πίσω και όταν λέμε κόκκινο εννοούμε κόκκινο, δηλαδή είμαστε μαζί με την Αλβανία, με τη Βουλγαρία και όλους αυτούς που εμείς τους κοιτάμε λίγο υποτιμητικά κατά κάποιο τρόπο και λέμε ότι είναι πιο πίσω από εμάς στην ανάπτυξη. Σίγουρα είναι πιο πίσω από εμάς στην ανάπτυξη, αλλά δεν έχουν να μας ζηλέψουν τίποτα σας πληροφορώ σε θέματα διαφθοράς και διαπλοκής τουλάχιστον με όλα αυτά τα στοιχεία που βγαίνουν και πιστέψτε με, είναι τεκμηριωμένα τα στοιχεία τους. 

Μας αφορά όλο αυτό το πράγμα ως χώρα και ως οικονομία και ως επιχειρήσεις; Μας αφορά και μας αφορά επειδή στο Ελληνικό Δίκτυο εγώ εκπροσωπώ επιχείρηση να σας πω την αλήθεια. Φυσικά μας αφορά για τον απλούστατο λόγο: γιατί κρινόμαστε αρνητικά. Δεν έρχονται επενδύσεις στη χώρα μας, δεν μας θεωρούν μια σοβαρή αγορά και μια σοβαρή οικονομία, γιατί; Γιατί πέρα από τα θέματα της διαφθοράς και όλο αυτό το θέμα της ατζέντας της εταιρικής κοινωνικής ευθύνης και της ανάπτυξης εδώ σε αυτή τη χώρα δεν το έχουμε ανοίξει. Δηλαδή η ατζέντα του ΟΗΕ είναι η διεθνής ατζέντα, τι λέει; Τι θέλει η παγκόσμια κοινότητα να δει ως προβληματισμό;

Η Ευρωπαϊκή Ένωση έχει φτιάξει την ευρωπαϊκή ατζέντα αντίστοιχα σε αυτά τα θέματα, εμείς όχι μόνο δεν έχουμε φτιάξει εθνική ατζέντα, δηλαδή ποιες είναι οι προτεραιότητές μας και όλα αυτά, δεν την έχουμε ακόμα βάλει στο τραπέζι να αρχίζουμε να τη συζητάμε. Δεν υπάρχει δηλαδή η εθνική προσέγγιση, να δούμε ποιες είναι οι προτεραιότητές μας σαν χώρα σε αυτό τον τομέα, ποια είναι τα ζητούμενά μας, πού πρέπει να κατευθύνουμε τους πόρους μας ανθρώπινους και οικονομικούς, την ευαισθησία μας, το ενδιαφέρον μας, τα προγράμματά μας; Ακόμα αυτός ο διάλογος στην Ελλάδα δεν έχει φτάσει.
Βέβαια υπάρχουν ήδη από το εξωτερικό όλα τα δείγματα γραφής που λέει ότι και ο πιο δύσκολος παράγοντας σε όλα αυτά που είναι η αγορά και όντως είναι ο πιο δύσκολος παράγοντας διότι απλούστατα η αγορά λειτουργεί με μια βασική αξία: ελέγχω και αξιολογώ την επιχείρηση εδώ και τώρα. Δεν βλέπει μακροπρόθεσμα αν μια επιχείρηση είναι υπεύθυνη, αν κάνει σωστές κινήσεις για το περιβάλλον και έχει κοινωνική ευθύνη. Να αξιολογεί με βάση τι αποτελέσματα έβγαλε χθες, αυτό αξιολογεί ο επενδυτής ή και η αγορά αυτή τη στιγμή. 
Αυτό όπως καταλαβαίνετε είναι αντιφατικό τελείως, διότι όταν μια επιχείρηση είναι πραγματικά ευαισθητοποιημένη και θεωρεί ότι κάτι μπορεί να κάνει και επενδύει και για να αντιστρέψουμε όλα αυτά που έχουν συμβεί πιστέψτε με χρειάζονται πολύ σημαντικές επενδύσεις. Ναι, όμως ο μέτοχος ή η αγορά αυτό όχι μόνο δεν το βλέπει θετικά, γιατί είναι ανώριμος ακόμα να το δει θετικά και το σημειώνω αυτό και το υπογραμμίζω, είναι θέμα ανωριμότητας και τρόπου αντίληψης που έχουμε όλοι μας. Δεν θα επενδύσει μια επιχείρηση που ξέρει ότι από αυτές τις επενδύσεις μπορεί να είναι η αιτία να μη πάρει μέρισμα ή να μη κινηθεί σωστά η μετοχή της και όλα αυτά. Άρα ένα τεράστιο ζήτημα που υπάρχει σε όλα αυτά είναι η μεταστροφή του τρόπου που λειτουργεί η αγορά, πώς θα αντιστρέψουμε αυτή την εικόνα και αυτό τον τρόπο λειτουργίας. 
Το παράδειγμα που παίρνουμε από τις διεθνείς πρωτοβουλίες στον τομέα αυτό είναι ότι στα προηγμένα χρηματιστήρια έχουν δημιουργηθεί ειδικά κεφάλαια τα οποία κατευθύνονται με μακροχρόνιες επενδύσεις πιστέψτε με, όχι βραχυπρόθεσμες επενδύσεις, σε επιχειρήσεις που αξιολογούνται πολύ σκληρά, με πολύ αυστηρά κριτήρια σε σχέση με τη κοινωνική και περιβαλλοντική υπευθυνότητα. 

Μερικά τέτοια κεφάλαια έδωσαν ένα πολύ καλό μάθημα πρόσφατα αν διαβάσατε εφημερίδες στη Wall Mart, η οποία θεωρείται ότι είναι η νούμερο ένα επιχείρηση που δείχνει αρνητικό πρόσωπο στο θέμα των εργασιακών δικαιωμάτων. Ένα μεγάλο επενδυτικό κεφάλαιο λοιπόν τέτοιο σκανδιναβικό απέσυρε τα κεφάλαιά του από τη Wall Mart εντός 24 ωρών και όχι μόνο τα απέσυρε, δημοσίευσε επίσημα και τον λόγο που τα απέσυρε και τους είπε: σας τιμωρούμε για αυτό το πρόσωπο που έχετε. Σαφέστατα η κίνηση της μετοχής και οι επιπτώσεις που είχε η οικονομική αγορά σε αυτή τη κίνηση ήταν τεράστια, καμιά επιχείρηση δεν θέλει να της συμβεί ένα τέτοιο πράγμα, πιστέψτε με, καμία απολύτως. Μπορεί μια επιχείρηση να κλείσει.

Επίσης να σας πω για κάποια άλλα νούμερα, το κόστος για μια επιχείρηση από μια αρνητική κοινωνική συμπεριφορά μπορεί να είναι ικανό να την εξαφανίσει από προσώπου γης. Να σας πω μόνο ότι το γνωστό ατύχημα του Exon Valdez, το οποίο ακόμα δεν έχει πλήρως εκδικαστεί για να έχουμε συνολική εικόνα των εκτιμήσεων έχει κοστίσει μέχρι σήμερα 6.500.000.000 δολάρια. Είναι ένα τεράστιο νούμερο.

Έτσι λοιπόν η αγορά βρίσκεται σε μια κατάσταση διαπαιδαγώγησης αυτή τη στιγμή και πιστέψτε με, οι επιχειρήσεις που έχουν εντάξει στη στρατηγική τους την εταιρική κοινωνική ευθύνη και τη βιώσιμη ανάπτυξη πρωτοστατούν σε αυτό το τομέα επίσης, στο να μεταστρέψουν τους μετόχους τους, στο να κάνουν τους μετόχους τους να αξιολογούν πλέον τις επενδύσεις τους με άλλη αντίληψη. 

Όπως καταλαβαίνουμε όλο αυτό το πράγμα ούτε εύκολο είναι, ούτε γίνεται από τη μια στιγμή στην άλλη, ούτε ικανό είναι να ισορροπήσει μέσα σε ένα πλαίσιο πολύ έντονου ανταγωνισμού, αλλά σαφέστατα οι διεθνείς πρωτοβουλίες – και θα έρθω και στη τελευταία που αφορά ειδικά ένα πολύ κλειστό επιχειρηματικό lobby και να σας πω τι κάνουν αυτοί – δεν είναι επιχειρήσεις μόνες τους, υπάρχει μια τριμερής σύμπραξη ειδικά στο Οικουμενικό Σύμφωνο, αλλά και στις υπόλοιπες. 
Η τριμερής σύμπραξη αυτή περιλαμβάνει τον ιδιωτικό τομέα, τον δημόσιο τομέα – και να πω εδώ για παράδειγμα ας πούμε ότι η κυβέρνηση της Ολλανδίας συμμετέχει στο Οικουμενικό Σύμφωνο ως κυβέρνηση, έχει στείλει εκπρόσωπό της, φιλοξενεί δραστηριότητες του Οικουμενικού Συμφώνου – και των μη κυβερνητικών οργανώσεων, που αυτή τη στιγμή στο Οικουμενικό Σύμφωνο υπάρχει ένα πλήθος μη κυβερνητικών οργανώσεων. 

Να σας πω ακόμα ότι εγώ πραγματικά λυπάμαι πάρα πολύ που πρόσφατα ιδρύθηκε και εθνικό δίκτυο για το οικουμενικό σύμφωνο και στην Αλβανία, υπάρχουν 90 στο κόσμο αυτή τη στιγμή και εμείς στην Ελλάδα ακόμα δεν τα έχουμε καταφέρει. Αυτό είναι και μια ανοιχτή έκκληση τουλάχιστον από πλευράς Ελληνικού Δικτύου αφού είναι μέλος του Ελληνικού Οικουμενικού Συμφώνου να είναι ένας κοινός στόχος αυτό, να προωθήσουμε και εμείς αυτή την ιδέα και να δούμε τι σημαίνουν αυτές οι δέκα αρχές για εμάς για την Ελλάδα και σε εθνικό και σε περιφερειακό επίπεδο.
Κλείνοντας να σας πω για το επιχειρηματικό φόρουμ για τη βιώσιμη ανάπτυξη. Συμμετέχουν οι 160 μεγαλύτερες πολυεθνικές του κόσμου και είναι ένα κλειστό επιχειρηματικό φόρουμ, όμως ακόμη και αυτοί που είναι ένα τέτοιο κλειστό φόρουμ συνομιλούν με τις μη κυβερνητικές οργανώσεις και κάθε πρωτοβουλία που αναλαμβάνουν τίθεται υπόψη τους σε έναν διάλογο συνεχή, που έχει να κάνει με το πώς παραδείγματος χάρη πρωτοβουλίες που παίρνουν σε ολόκληρους κλάδους είτε λέγεται αυτοκινητοβιομηχανία και πώς θα μειωθούν οι πομπές του διοξειδίου του άνθρακα, είτε λέγεται μεταφορές, είτε λέγεται πυρηνική ενέργεια και ηλεκτρική ενέργεια, είτε λέγεται οτιδήποτε.
Οτιδήποτε απόφαση και αν παίρνουν τη θέτουν υπόψη ως διάλογο με τους state holders. Αυτό δείχνει ότι πραγματικά στο διεθνές επίπεδο τουλάχιστον και σε ευρωπαϊκό έχει ωριμάσει αυτό το πράγμα που λέγεται διάλογος και επικοινωνία και ανταλλαγή απόψεων και στοχοθέτηση κοινών πραγμάτων. Νομίζω ότι καλό και λογικό είναι να ωριμάσει και εδώ. 

Σας ευχαριστώ πολύ για την υπομονή σας και ελπίζω πραγματικά να έχετε ένα πολύ καλό Συνέδριο. 

ΠΡΟΕΔΡΕΥΩΝ: Ευχαριστούμε τη κυρία Αλεξίου. Σε αυτό το σημείο θέλω να σας πω ότι θα κάνω μια μικρή τροποποίηση στο πρόγραμμα γιατί ήδη έχουμε παρεκκλίνει του χρόνου. Θα κάνουμε ένα διάλειμμα τώρα ένα τέταρτο ακριβώς, πριν όμως κάνουμε διάλογο θα ξαναπαιχτεί για κάποιους φίλους που ήρθαν στη συνέχεια του Συνεδρίου και δεν είδαν το αρχικό βίντεο για ένα λεπτό, μετά θα υπάρχει διάλειμμα ένα τέταρτο ακριβώς και ακριβώς στο ένα τέταρτο θα ξεκινήσουμε με τη πρώτη εισήγηση που εισηγητής είναι ο Σύμβουλος του Υπουργείου Ανάπτυξης κύριος Αγγελόπουλος. Να δούμε λοιπόν το βίντεο για ένα λεπτό και αμέσως μετά διάλειμμα ενός τετάρτου.

ΠΡΟΒΟΛΗ ΒΙΝΤΕΟ

ΔΙΑΛΕΙΜΜΑ

2η ΣΥΝΕΔΡΙΑ
ΠΡΟΕΔΡΕΥΩΝ: Να συνεχίσουμε λοιπόν δίνοντας τον λόγο στον Σύμβουλο του Υπουργείου Ανάπτυξης κύριο Αγγελόπουλο.

Κ. ΑΓΓΕΛΟΠΟΥΛΟΣ: Για κάποιες επιχειρήσεις σε ευαίσθητες περιοχές της χώρας μας ή και ολόκληρου του πλανήτη η επίδειξη κοινωνικής και περιβαλλοντικής ευαισθησίας αποτελεί προϋπόθεση ανάπτυξης, αν όχι επιβίωσης. Στη προώθηση παρόμοιων ενεργειών για την ενδυνάμωση της περιβαλλοντικής και κοινωνικής ευαισθησίας των επιχειρήσεων συνοψίζει το νόημά της και η εταιρική κοινωνική ευθύνη, γνωστή και ως ΕΚΕ. 

Ωστόσο δεν επαρκούν μόνο οι «παθητικές» ενέργειες και πρωτοβουλίες εταιρικής κοινωνικής ευθύνης, δηλαδή η ενσωμάτωση της κοινωνικής και περιβαλλοντικής διάστασης στη λειτουργία μιας επιχείρησης, αλλά απαιτείται και ανάληψη «ενεργητικών» πρωτοβουλιών όπως είναι για παράδειγμα η ενημέρωση των καταναλωτών για περιβαλλοντικά ή μη θέματα που τους αφορούν, η δεντροφύτευση καμένων δασικών περιοχών και άλλες.
Η έννοια της εταιρικής κοινωνικής ευθύνης αποκτά διαρκώς μεγαλύτερη σημασία τόσο σε παγκόσμιο επίπεδο, όσο και εντός της Ευρωπαϊκής Ένωσης και αποτελεί μέρος της συζήτησης για τη παγκοσμιοποίηση, την ανταγωνιστικότητα και την αειφόρο ανάπτυξη. Σε αυτό το πνεύμα η προώθησή της οφείλει να πορεύεται παράλληλα με τα μέτρα για την ενίσχυση της επιχειρηματικότητας. 

Τα οφέλη από τη προώθηση της ΕΚΕ δεν περιορίζονται μόνο στο εκτός της επιχείρησης περιβάλλον, αλλά επιστρέφουν και στην ίδια την επιχείρηση με τη μορφή της βελτίωσης της φήμης της, την επέκταση της πελατείας και της διείσδυσής της σε νέες αγορές, την αύξηση της παραγωγικότητας των εργαζομένων και τελικά την υψηλή ανταγωνιστικότητα. 

Όσον αφορά την «διείσδυση» που έχει η ΕΚΕ στη χώρα μας, όπως ειπώθηκε και πριν είναι πολύ μικρή και ίσως το να «πουλήσουμε» στις επιχειρήσεις ότι θα αυξήσουν τη πελατεία τους ή την αγορά τους είναι η αρχή για να γίνει κάτι τέτοιο. Αν και όπως είπε και ο κύριος Παπαδόπουλος δεν πρέπει να τη βλέπουμε την ΕΚΕ μόνο έτσι, αλλά πιστεύω στο ξεκίνημα ίσως να είναι το έναυσμά για να μπορέσουμε να στρέψουμε τις επιχειρήσεις προς αυτό τον τομέα. 

Ψάχνοντας λοιπόν τη βιβλιογραφία κανείς θα δει ότι υπάρχουν γενικά τρεις σχολές αντιμετώπισης της εταιρικής κοινωνικής ευθύνης, αλλά στις περισσότερες περιπτώσεις επαφίεται και στη νοοτροπία του επιχειρηματία και των επιχειρήσεων. Για παράδειγμα είναι χαρακτηριστικό αυτό που είπε ο Μιλτον Φρίντμαν το 1970, ότι υπάρχει μια και μόνο μια κοινωνική ευθύνη για τις επιχειρήσεις, να χρησιμοποιούν τους πόρους και να κάνουν ότι μπορούν για να αυξάνουν τα κέρδη τους. Αυτή είναι η μια άκρη, δηλαδή ότι η ενασχόληση με την εταιρική κοινωνική ευθύνη σπαταλά πόρους για μια επιχείρηση, άρα μειώνει τα κέρδη της. Δηλαδή δρα ανταγωνιστικά. 

Η άλλη άκρη είναι ότι και οι τρεις πυλώνες, δηλαδή και η κοινωνική ευαισθησία και οι περιβαλλοντικοί, αλλά και οι οικονομικοί στόχοι βαδίζουν παράλληλα. Η μεσαία σχολή θα λέγαμε είναι αυτή που βλέπει την εταιρική κοινωνική ευθύνη ως ένα μέσο για να αυξήσει τη φήμη της, τη πελατεία της και τα κέρδη της. Καμία εταιρεία δεν χρησιμοποιεί ένα από αυτά τα τρία μοντέλα στενά, αλλά υπάρχουν μίξεις. Στις σύγχρονες δημοκρατικές κοινωνίες η εταιρική κοινωνική ευθύνη αποτελεί τη συνισταμένη προσπάθεια της επιχειρηματικής κοινότητας προς όφελος της κοινωνικής σταθερότητας και της ευημερίας. 

Όπως σημειώνει και η Ευρωπαϊκή Επιτροπή, σήμερα περισσότερο από ποτέ η Ευρώπη χρειάζεται δραστήριους επιχειρηματίες, θετικές συμπεριφορές απέναντι στο επιχειρηματικό πνεύμα και εμπιστοσύνη στις επιχειρήσεις. Σε πρόσφατη ανακοίνωσή της μάλιστα προβάλλει την ανάγκη να γίνει η Ευρώπη πόλος αριστείας στο τομέα της κοινωνικής ευθύνης. 
Παράλληλα, από το 2000 αναπτύσσεται και η πρωτοβουλία του Οργανισμού Ηνωμένων Εθνών, που ακούσαμε αρκετά και από τη κυρία Αλεξίου προηγουμένως. Είναι γεγονός ότι οι μεγάλες επιχειρήσεις λόγω μεγέθους, οργάνωσης και οικονομικών δυνατοτήτων μπορούν να αντεπεξέλθουν καλύτερα σε αυτές τις υποχρεώσεις και στην υλοποίηση δράσεων εταιρικής κοινωνικής ευθύνης. 

Ωστόσο το κράτος και οι υπόλοιποι θεσμοί οφείλουν όχι μόνο να ευνοούν την ανάληψη ανάλογων πρωτοβουλιών από τις μεγάλες επιχειρήσεις, αλλά να ενθαρρύνουν και τις μικρομεσαίες επιχειρήσεις προς την ίδια κατεύθυνση. Μπορεί για τις μικρομεσαίες επιχειρήσεις να φαίνεται ότι αποτελεί πολυτέλεια η ενασχόλησή τους με την ΕΚΕ, ωστόσο μακροπρόθεσμα αυτή η ενασχόληση χτίζει μια πολύ καλή φήμη η οποία αποτελεί για αυτές κεφάλαιο δυσαναπλήρωτο. 

Σε αυτό το πλαίσιο και οι μικρομεσαίες επιχειρήσεις μπορούν να αναλάβουν δράση για τη κατάρτιση και εκπαίδευση του ανθρώπινου δυναμικού τους, για την υγιεινή και ασφάλεια στο χώρο εργασίας, την εξισορρόπηση της οικογενειακής και επαγγελματικής ζωής των εργαζομένων τους, που είναι και το μεγάλο ζητούμενο στις ανεπτυγμένες χώρες.

Να σημειώσω σε αυτό το σημείο ότι το εθνικό σχέδιο ανάπτυξης της Ιρλανδίας, το οποίο πλέον χρησιμοποιεί μόνο εθνικούς πόρους, σε συζητήσεις που είχαμε μαζί τους ένας από τους τρεις βασικούς τομείς για την επόμενη 8ετία από το 2007 ως το 2003 είναι οι υποδομές για τη φύλαξη των παιδιών και δράσεις οι οποίες διευκολύνουν και τους άντρες και τις γυναίκες να απασχολούνται χωρίς αυτό να συμβαίνει εις βάρος της οικογενειακής και προσωπικής τους ζωής. 

Σε αυτό το πνεύμα το Υπουργείο Ανάπτυξης μέσω του επιχειρησιακού προγράμματος Ανταγωνιστικότητα επιδοτεί τις μικρομεσαίες επιχειρήσεις για την ανάληψη παρόμοιων δράσεων και ενεργειών και συγκεκριμένα προβλέπει την χρηματοδότηση επιχειρήσεων για την εφαρμογή συστημάτων εξοικονόμησης ενέργειας του τεχνολογικού και οργανωτικού εκσυγχρονισμού με σκοπό τη ποιοτική βελτίωση της παραγωγικής δραστηριότητας της επιχείρησης. Επίσης προβλέπει δράσεις με στόχο τον οικολογικό αναπροσανατολισμό της παραγωγικής δραστηριότητας μέσω της εισαγωγής περιβαλλοντικά φιλικής τεχνολογίας στη παραγωγική διαδικασία.

Επιπλέον, ενισχύει την ίδρυση νέων και την επέκταση υφιστάμενων επιχειρήσεων για την αποσυναρμολόγηση, αξιοποίηση στερεών υλικών και αποβλήτων και επιδοτεί επιχειρήσεις όλων των τομέων για την ανάπτυξη και πιστοποίηση συστημάτων διασφάλισης ποιότητας, συστημάτων περιβαλλοντικής διαχείρισης, συστημάτων διαχείρισης υγιεινής και ασφάλειας. 

Παράλληλα, στο πλαίσιο της δράσης «Ενίσχυση της επιχειρηματικότητας των ατόμων με αναπηρίες» χρηματοδοτεί ολοκληρωμένα επιχειρηματικά σχέδια ατόμων, επιχειρηματιών δηλαδή με αναπηρίες. 

Κυρίες και κύριοι, οι επιχειρήσεις δεν πρέπει να είναι και δεν είναι αποκομμένες από τη κοινωνία, αντίθετα αποτελούν αναπόσπαστο κομμάτι της. Σε αυτό το πλαίσιο μπορούμε όλοι να κατανοήσουμε ότι η ΕΚΕ έχει σχέση με ευκαιρίες για τις επιχειρήσεις και όχι με υποχρεώσεις. Άλλωστε η ενίσχυση της ανταγωνιστικότητας της ελληνικής οικονομίας θα έρθει από την προώθηση της υγιούς και υπεύθυνης επιχειρηματικότητας. Αυτού του είδους η επιχειρηματικότητα είναι που αντανακλάται τόσο στη ποιότητα των προϊόντων και των υπηρεσιών που παρέχει κάθε επιχείρηση, όσο και στον τρόπο λειτουργίας της και στο πώς αυτός επηρεάζει τη κοινωνία και το φυσικό περιβάλλον μέσα στο οποίο λειτουργεί. 

Η προώθηση δράσεων ΕΚΕ οφείλει να ενισχυθεί και σε αυτό το σημείο ο ρόλος των εργαζομένων, των εκπροσώπων τους και των συνδικαλιστικών οργανώσεων είναι κρίσιμος. Όπως κρίσιμος είναι ο ρόλος και των μη κυβερνητικών οργανώσεων και των οργανώσεων των καταναλωτών. Με δεδομένο ότι η ΕΚΕ στηρίζεται στην εθελοντική υλοποίηση ενεργειών και δράσεων, το κράτος μπορεί να υποστηρίζει έμμεσα ή άμεσα παρόμοιες δράσεις, αλλά όχι να τις επιβάλλει. 

Ας μην παραβλέπουμε το γεγονός ότι σε ορισμένες χώρες και σε ορισμένες περιπτώσεις η εκπλήρωση των υποχρεώσεων των επιχειρήσεων απέναντι στο κράτος αποτελεί μια μορφή έκφρασης της εταιρικής κοινωνικής ευθύνης. Δεν μπορεί για παράδειγμα μια εταιρεία να φοροδιαφεύγει ή να εισφοροδιαφεύγει και παράλληλα να υλοποιεί δράσεις εταιρικής κοινωνικής ευθύνης. Οι εταιρείες που συνειδητοποιούν τα οφέλη της ΕΚΕ βελτιώνουν την οικονομική τους απόδοση, ενισχύουν την εταιρική τους εικόνα και την αφοσίωση των πελατών τους, βελτιώνουν την ικανότητα προσέλκυσης και διατήρησης καλών και υψηλού επιπέδου εργαζομένων, ένα χαρακτηριστικό το οποίο είναι κλειδί για τις ανεπτυγμένες χώρες, που έχουν αποδοθεί όλες σε έναν αγώνα για να κατακτήσουν τα «ταλέντα» όπως λένε σε όλους τους τομείς. Έτσι είναι σαφές ότι η ΕΚΕ μπορεί να γίνει στοιχείο ανταγωνιστικής διαφοροποίησης.
Το κρίσιμο σημείο για τις εταιρείες είναι να ενσωματώσουν συνειδητά τις πρωτοβουλίες εταιρικής κοινωνικής ευθύνης στη στρατηγική τους, έτσι ώστε να επωφεληθούν τόσο η κοινωνία, όσο και οι μέτοχοί τους. 

Σας ευχαριστώ πολύ.

ΠΡΟΕΔΡΕΙΟ: Ευχαριστούμε τον κύριο Αγγελόπουλο. Στη συνέχεια θα παρακαλέσω τον κύριο Ιωάννη Βουρνά, Γενικό Διευθυντή του Περιβάλλοντος του ΥΠΕΧΩΔΕ.
Ι. ΒΟΥΡΝΑΣ: Αγαπητοί φίλοι και φίλες, το θέμα στο οποίο καλούμαι να μιλήσω σήμερα είναι ένα θέμα που μόλις τώρα ανοίγει στην Ελλάδα, ένα θέμα δηλαδή καινοτόμο και οφείλω να ομολογήσω ότι και ο προβληματισμός που εγώ ο ίδιος είχα πάνω σε αυτό το θέμα θα ήταν πολύ φτωχότερος αν δεν είχα τη πρόσκληση να μιλήσω σε αυτό το Συνέδριο του ΠΑΝΔΟΙΚΟ. Είναι μια ευκαιρία και για μένα να μπω λίγο σε αυτά τα ζητήματα περισσότερο.

Θα κάνω μια απόπειρα να συνοψίσω τις συνιστώσες, τους άξονες που κατά τη γνώμη μου μπορούν να αναδείξουν το συγκεκριμένο ζήτημα. Πρώτα θα αναφερθώ στο θέμα της κοινωνικής αριστείας και κατά δεύτερο λόγο στη περιβαλλοντική κοινωνική αριστεία ή τη περιβαλλοντική αριστεία ειδικότερα. 


Η κοινωνική αριστεία είναι ένα πεδίο ανάπτυξης εθελοντικών σχέσεων και αμοιβαιότητες, έχει μια δυναμική αμφίδρομης σχέσης ανάμεσα στη κοινωνία και ένα πρωταγωνιστή στον ιδιωτικό τομέα. Η αριστεία είναι άμεσα συνδεδεμένη με την ανάληψη κοινωνικών πρωτοβουλιών και ρόλων από τον ιδιωτικό τομέα, αναφέρθηκε και προηγουμένως. Η αριστεία αυτή αποτελεί μια βράβευση, μια αναγνώριση ρόλου και απελευθερώνει δυνάμεις κοινωνικής αλληλεγγύης. 

Καταρχήν πρώτο σημείο που θα ήθελα να θίξω: η κοινωνική αριστεία είναι ενταγμένη σε ένα οικοσύστημα σαν μια δυναμική μέσα σε ένα ευρύτερο σύστημα, είναι ένας παράγοντας συστημικής δυναμικής δηλαδή. 
Δεύτερο σημείο: η κοινωνική αριστεία λειτουργεί στην ίδια την επιχείρηση σαν μια εσωτερική της δυναμική και αναφέρθηκαν πολύ ενδεικτικά παραδείγματα προηγουμένως. Έχει δηλαδή αλυσιδωτές αντιδράσεις και επιπτώσεις στην ηθική, τη κοινωνική και την επιχειρηματική συνοχή της εταιρείας ή της επιχείρησης του ιδιωτικού τομέα.

Κατά τρίτο λόγο η κοινωνική αριστεία έχει μια δυναμική στην ίδια τη κοινωνία ως θεσμός και έχει σημαντική επίδραση στα κοινωνικά πρότυπα, τα οποία και συνδιαμορφώνει. 


Κατά τέταρτο λόγο η κοινωνική αριστεία διαμορφώνει κοινωνικές συμπράξεις και αυτό θέλω να το προσέξουμε ιδιαίτερα. Οι κοινωνικές συμπράξεις έχουν έναν καθαρά εθελοντικό χαρακτήρα, δεν αποβλέπουν σε κέρδος ή τουλάχιστον δεν αποβλέπουν καταρχήν σε κέρδος, αλλά αποτελούν δυναμική για κοινωνικές πρωτοβουλίες. Αυτές οι κοινωνικές συμπράξεις μπορεί να μην απαιτούν κεφάλαια πολλά, έχουν όμως πολύ μεγάλη ηθική και κοινωνική αποδοτικότητα σε ευαίσθητους τομείς που δεν τους καλύπτει η αγορά και που δεν έχει την ικανότητα και ο δημόσιος τομέας να προσαρμοστεί μέσα από τις γραφειοκρατικές και άλλες δεσμεύσεις στην κάλυψη των αναγκών αυτών.

Οι κοινωνικές συμπράξεις, όπως οι συμπράξεις για παράδειγμα μεταξύ Αυτοδιοίκησης, κυβερνητικών οργανώσεων, κυβερνητικών φορέων, εταιρειών, επιχειρήσεων, ερευνητικών ιδρυμάτων, πανεπιστημίων, φορέων της εκπαίδευσης και λοιπά καλούνται να επιλύσουν πολύ σημαντικά προβλήματα και να καλύψουν κενά, απουσίες πολιτικών και δράσεων. Ιδιαίτερα αυτές οι κοινωνικές συμπράξεις είναι χρήσιμες και αναγκαίες στον τομέα του περιβάλλοντος.

Πέραν όμως από αυτούς τους μέχρι τώρα ρόλους υπάρχουν άλλοι δυο που έχουν μια ιδιομορφία: είναι η επικοινωνιακή δυναμική της κοινωνικής αριστείας, όπου εδώ παίζουν σημαντικό ρόλο τα Μέσα Μαζικής Ενημέρωσης βέβαια. Όμως και η ίδια η κοινωνική αριστεία είναι ένα σύστημα επικοινωνίας, μια δική του δυναμική που απαιτεί διάχυση του μηνύματός της.

Τέλος ο έκτος ρόλος, ο οποίος είναι και ο σημαντικότερος ίσως, αφορά στην αγοραία απόδοση της κοινωνικής αριστείας. Είναι αυτός που ενδιαφέρει ιδιαίτερα τον ιδιωτικό τομέα, ο οποίος όμως επηρεάζεται σίγουρα από τους υπόλοιπους πέντε ρόλους, τους ρόλους δηλαδή που τροφοδοτούν, ενδυναμώνουν το σύστημα της κοινωνικής αριστείας ως παράγοντα αποτελεσματικού στην εν γένει λειτουργία, στην αγορά. Συγκλίνουμε όλο και πιο πολύ ότι αυτός ο ρόλος είναι ισχυρός και πειστικός τελικά για τις ίδιες τις επιχειρήσεις, ακόμα και από ιδιοτελή προσέγγιση. Μένει βέβαια να δούμε πώς μπορεί να γίνει και πιο ισχυρός αυτός ο ρόλος και ιδιαίτερα στο τομέα του περιβάλλοντος. 

Μερικά πρόσθετα σχόλια στο σημείο αυτό θα ήθελα να κάνω. Η αριστεία και η ηθική αναγνώριση δεν είναι δυστυχώς αυταξίες, μακάρι να γίνουν και το Συνέδριο του ΠΑΝΔΟΙΚΟ τούτο εδώ μπορεί να παίξει ένα ρόλο σε αυτό. Ομολογώ με κάποιο αίσθημα ενοχής ότι στο δικό μου μυαλό ήταν μόνο ο έκτος παράγοντας, αυτός που λέω τώρα, ο οικονομικός ας πούμε παράγοντας. Όμως μη ξεχνάμε ότι στο κάτω-κάτω της γραφής υπάρχει και η ηθική, υπάρχει ότι το κάνουμε αυτό για το καλό μας όλων, χωρίς να περιμένουμε κέρδος. Αυτή η έννοια που προκύπτει από τον εθελοντισμό, την οποία ο ίδιος την είχα παραμερίσει στο μυαλό μου και μου την ξαναέφερε αυτό το Συνέδριο και αυτή η ομιλία που μου ζήτησαν να ασχοληθώ.

Άρα εν πάση περιπτώσει ο έκτος ρόλος, που ελπίζουμε να μην είναι κυρίαρχος στο μέλλον, προς το παρόν είναι σημαντικός και πρέπει να τον προσέξουμε. Η γνώμη μου είναι ότι για να αποδώσει αυτός ο ρόλος παίζουν δυο παράγοντες: η επικοινωνιακή πολιτική βέβαια της επιχείρησης και η καλλιέργεια του κοινού από την άλλη μεριά. Στη καλλιέργεια του κοινού μπορούν να βοηθήσουν χώροι σαν αυτό εδώ, οι οικολογικές οργανώσεις, μπορούμε να βοηθήσουμε και εμείς σαν Δημόσια Διοίκηση, μπορούν να βοηθήσουν και οι πρωτοβουλίες των ανθρώπων των Μέσων Ενημέρωσης, Τύπου και τηλεόρασης και ας ελπίσουμε ότι θα το κάνουν. Μπορούμε όμως να τους επηρεάσουμε και μπορείτε περισσότερο εσείς να τους επηρεάσετε, δηλαδή οι μη κυβερνητικές οργανώσεις.
Ας έρθουμε σύντομα τώρα στη περιβαλλοντική αριστεία. Η περιβαλλοντική αριστεία αποβλέπει στη προστασία του περιβάλλοντος αυτή καθ’ αυτή καταρχήν, είναι συνυφασμένη με το περιβάλλον και χαρακτηρίζεται από περιβαλλοντικούς στόχους. Δηλαδή αν έχουν επιτευχθεί ορισμένοι περιβαλλοντικοί στόχοι τότε κάποιος είναι δικαιούχος στο να συμμετάσχει στη διεκδίκηση της περιβαλλοντικής αριστείας. Προϋπόθεση δηλαδή είναι να έχουν υπάρξει πρώτα αναγνωρισμένοι πετυχημένοι περιβαλλοντικοί στόχοι.
Εκτός από αυτό η έννοια της περιβαλλοντικής αριστείας καλύπτει την εν γένει βελτίωση της περιβαλλοντικής απόδοσης, την αποφυγή προβλημάτων, την εσωτερική καινοτομία και τέλος, αποτελεί ένα σύστημα ποιότητας, επωνυμίας και πρόσβασης στην αγορά. Με την έννοια αυτή βλέπουμε ότι η περιβαλλοντική αριστεία είναι ένα σύστημα… (εκτός μικροφώνου) …ένα κόστος περιβαλλοντικών αστοχιών μπορεί να υπάρχουν στη παραγωγή, όπως ένα σύστημα προώθησης και προβολής του προϊόντος και συνεπώς διαμόρφωση του μεριδίου της στην αγορά. Με την έννοια αυτή υπάρχουν πρόσθετα κίνητρα στο να διεκδικήσει, να επιδιώξει κάποιος την περιβαλλοντική αριστεία.
Τρίτος τομέας: το επόμενο βήμα μας είναι να εξετάσουμε τα ηθικά κίνητρα, τις κατηγορίες των ηθικών κινήτρων. Η πρώτη διάσταση των ηθικών κινήτρων είναι ότι τα ηθικά κίνητρα έχουν έναν χαρακτήρα εθελοντικό. 
Η δεύτερη διάσταση αναφέρεται στα εσωτερικά αποτελέσματα, τα ηθικά κίνητρα είναι πολύ ισχυρά στο να επιφέρουν εσωτερικά αποτελέσματα στον επιχειρηματία, στον εργαζόμενο, στην εσωτερική δομή, στη διαδικασία παραγωγής.
Τρίτον, τα ηθικά κίνητρα οδηγούν τελικά σε κοινωνική συνοχή και εμπιστοσύνη. Αυτή είναι ιδιαίτερα σημαντική για τη σταθερότητα του μεριδίου στην αγορά και επίσης ένα εφαλτήριο διεκδίκησης του ευρύτερου μεριδίου της αγοράς. 
Τέταρτο σημείο, τα ηθικά κίνητρα επιφέρουν επικοινωνιακά και πελατειακά αποτελέσματα. 
Πέμπτον – και αυτό είναι ιδιαίτερα σημαντικό – μας βοηθούν να επιτύχουμε συμφωνίες τιμής, οδηγώντας μέσα από μια σύνθεση υλικών και άυλων ηθικών αξιών και κινήτρων. Οι συμφωνίες τιμής βρίσκουν τη πιο ολοκληρωμένη τους μορφή στα δίκτυα απόλεσης ηθικού και δικαίου εμπορίου. Οι συμφωνίες τιμής επιτυγχάνονται όταν υπάρχει αυτή η προσωπική σχέση και αυτή η ανιχνευσιμότητα το οδοιπορικό και το δρομολόγιο από τον παραγωγό στον έμπορο και στον καταναλωτή. Αυτές οι συμφωνίες τιμής είναι από τα εργαλεία που μας επιτρέπουν ή που θα πρέπει να μας επιτρέπουν να διαφοροποιήσουμε το προϊόν και τη σχέση μας μαζί του, τη προβολή του στην αγορά με ένα τρόπο που να έχει τη συναίνεση του καταναλωτή και οπωσδήποτε και του μεσάζοντα, του εμπόρου.
Το επόμενο βήμα μας είναι να δούμε τον ρόλο που έχει η αριστεία στην απασχόληση. Πρωταρχικά η αριστεία μπορεί να κατευθύνεται και προς τους εργαζόμενους, μπορεί να λειτουργήσει και σαν εργασιακή αριστεία, αλλά κυρίως η αριστεία προς την εταιρεία επιφέρει στην επιχείρηση μια σχέση υψηλής φιλοτιμίας ας το πούμε έτσι.
Η δημιουργία ενός εσωτερικού φορέα ευθύνης και αριστείας, όπως απαιτεί η διεκδίκηση της περιβαλλοντικής αριστείας, αλλά και οι δράσεις εταιρικής κοινωνικής ευθύνης απαιτούν ένα σχεδιασμό. Συνεπώς στο τομέα του σχεδιασμού των κοινωνικών και δημοσίων σχέσεων δημιουργούνται θέσεις εργασίας και μάλιστα ποιοτικές θέσεις εργασίας. Αυτός ο σχεδιασμός, οι ανάλογες δράσεις και η ανάπτυξη των δημοσίων σχέσεων επιδρά στην απόδοση την εσωτερική και την εξωτερική, δηλαδή στην απόδοση της επιχείρησης προς τη κοινωνία και προς την αγορά και όχι μόνο προς τη παραγωγή του ίδιου του προϊόντος, αλλά και στη παραγωγή των υπηρεσιών που είναι συνυφασμένες με τον κύκλο της αριστείας, είτε αυτή είναι κοινωνική, είτε είναι περιβαλλοντική.
Αφετέρου συμβιβάζει την απασχόληση ανέργων με την έννοια ότι μπορεί να στοιχιθεί αυτή η δραστηριότητα, όπως παράδειγμα η χρηματοδότηση ενός προγράμματος ή άλλων δράσεων στην απασχόληση ανέργων. Ακόμη βέβαια – και αυτό ισχύει και για την ίδια τη κοινωνική αριστεία – απαιτούνται κάποιοι ιθύνοντες για να σχεδιάσουν και να εφαρμόσουν αυτές τις δράσεις και εκεί έχουμε απασχόληση ανέργων που κατέχουν επίπεδο προχωρημένων σπουδών. Η απασχόληση αυτή των ανέργων φέρνει εσωτερικά αποτελέσματα στην επιχείρηση με τη τόνωση και αμοιβαιότητα του εργασιακού δυναμικού, για ανάπτυξη των εργασιακών σχέσεων και εξωτερική απόδοση και απόδοση συναίνεσης προς την εταιρεία από τη κοινωνία και το κοινωνικό περιβάλλον της.
Τέλος, ειδικά στο σχεδιασμό της περιβαλλοντικής αριστείας και την εφαρμογή της απαιτούνται πολλές τεχνικές προσαρμογές, οι οποίες απαιτούν ειδικότητες, αλλά και ανειδίκευτους εργαζομένους που θα συμβάλλουν στην ολοκληρωμένη αυτή περιβαλλοντική προσαρμογή της επιχείρησης. Μόνο οι απαιτήσεις που έχουμε για το οικολογικό σήμα για παράδειγμα είναι ένας πολύ μεγάλος όγκος εργασιών και μάλιστα εξειδικευμένο με αναλύσεις, υπηρεσίες εμπειρογνωμόνων και λοιπά. 

Αυτονόητο είναι μέσα από όλα αυτά η ηθική προστασία και ο πολιτισμός των επιχειρήσεων που αναδεικνύεται μέσα από όλα αυτά. Η προστασία αυτή περνάει αν θέλετε μέσα από τη προστασία της κοινωνίας και του περιβάλλοντος προφανώς. Εδώ να σημειώσουμε ότι διαπιστώνουμε τελικά έναν ιστό που υφαίνεται για την ανάπτυξη του τριτογενούς τομέα, του τομέα των υπηρεσιών και ταυτόχρονα και του κοινωνικού τομέα. 

Η εφαρμογή της κοινωνικής αριστείας, η διεκδίκηση της κοινωνικής και της πνευματικής αριστείας συμβάλλει σε προσαρμογές και καινοτομία. Άλλες χώρες το έχουν επενδύσει και προωθήσει πολύ αυτό το καινούργιο σχήμα, ιδίως στην Ολλανδία, αρχίζει να κουνιέται κάτι και στη πατρίδα. Στη χώρα μας την Ελλάδα η δικτύωση, οι προοπτικές και οι δράσεις πρέπει να εξεταστούν ολοκληρωμένα για να διαμορφώσουμε ένα ευρύτερο πλαίσιο. 
Σε αυτό το ευρύτερο πλαίσιο καθοριστικό ρόλο παίζουν τα θεσμικά κίνητρα. Πρέπει να υπάρξει ένας διάλογος για αυτά τα κίνητρα και επίσης μέσα από διάλογο να διαμορφώσουμε και ένα περιβάλλον με τις δράσεις αυτές. Πιστεύω ότι πρέπει να ευνοήσουμε και να υποστηρίξουμε αποφασιστικά κοινωνικές συμπράξεις και επίσης να διαμορφώσουμε κοινωνικούς λογαριασμούς. Είμαστε στη προοπτική για τη διαμόρφωση μιας μεγάλης συμμαχίας, όπου χρειάζονται θεσμικές συναντήσεις για την αριστεία και τις επικοινωνιακές δράσεις που πρέπει να στηρίζουν την αριστεία και τη κοινωνική ευθύνη.
Παράλληλα πρέπει να κατοχυρώσουμε στη κοινωνική αριστεία στα βραβεία μια αξιολόγηση με αναγνωρίσιμη, με αξιόπιστη αξιοκρατία, που θα δικαιώνει τον επιχειρηματία και τη κοινωνία, αλλά και τους συνεργούς αυτής της ενθάρρυνσης και της έμπνευσης στη κοινωνία, που πολύ συχνά είναι οι εθελοντικές ομάδες που χρειάζονται ηθικά κίνητρα και πόρους για δράσεις που δεν τις εκτελεί κανείς και που τόσο πολύ τις χρειαζόμαστε. 

Στο σημείο αυτό υπάρχει βέβαια ένα δίλημμα που το αντιμετωπίζουμε και στο Ανώτατο Συμβούλιο Απονομής Οικολογικού Σήματος, αλλά και σε άλλες δράσεις που το Υπουργείο έχει μια ανάμιξη σε αυτό. Τι κάνουμε; Προχωρούμε αυτή την επιβράβευση γρήγορα και σε πολλούς για να φτιάξουμε παραδείγματα ή υπάρχει ο κίνδυνος αυτό να τραυματίσει την αξιοπιστία; Καταλήγω ότι η εγκυρότητα και οι έλεγχοι που η εγκυρότητα απαιτεί είναι πιο σημαντικό, γιατί αν προχωρήσουμε βιαστικά την αριστεία χωρίς να έχει επιβεβαιωθεί, αν δηλαδή λείψει η αξιόπιστη αξιοκρατία τότε θα χαθεί το κύριο στοιχείο αυτής της προσπάθειας που είναι το ηθικό στάτους. 
Τέλος, θα ήθελα να σας ευχαριστήσω και να σημειώσω ότι νομίζω πως το Υπουργείο έχει πειστεί και θα στηρίξει ένα δίαυλο επικοινωνίας μέσα από το Συνέδριο αυτό για την επεξεργασία και τη προώθηση των συμπερασμάτων στο να διαμορφωθεί η συμμαχία που προαναφέραμε, η οποία ήδη από τη διοργάνωση αυτού του Συνεδρίου διαφαίνεται αρκετά. Αυτή η κοινωνική συμμαχία σε εθνικό επίπεδο και μακάρι να διαμορφωθεί όπως διαφαίνεται και σε ευρωπαϊκό επίπεδο, που νομίζω ότι θα είναι όχι μόνο χρήσιμη αλλά και απαραίτητη τα επόμενα χρόνια. 

Ευχαριστώ πολύ. 

ΠΡΟΕΔΡΕΙΟ: Ευχαριστούμε τον κύριο Βουρνά. Σειρά έχει τώρα η κυρία Χριστίνα Θεοχάρη από τη ΓΣΕΕ, Γραμματέας Οικολογίας και Περιβάλλοντος.
Χ. ΘΕΟΧΑΡΗ: Φίλες και φίλοι, καταρχήν για την οικονομία του χρόνου θα ξεπεράσω ορισμένα θέματα ορισμών που είχα σκοπό να αναφερθώ, άλλωστε ήδη έχουν αναφερθεί. Ξεκινάω με δυο παραδοχές που νομίζω προέκυψαν και από τους προλαλήσαντες, ότι η εταιρική κοινωνική ευθύνη και η περιβαλλοντική της διάσταση δεν είναι μια υπόθεση δημοσίων σχέσεων, ούτε άλλοθι που κρύβει τα κακώς κείμενα, ούτε αφορά μόνο τις επιχειρήσεις, παρά τον αρχικό ορισμό της ως εταιρική. Η εταιρική κοινωνική ευθύνη είναι υπόθεση όλων των κοινωνικών συνομιλητών, των κοινωνικών εταίρων.

Ας δούμε λίγοι πώς διαμορφώνονται οι απόψεις από τη πλευρά του Συνδικάτου Εργαζομένων σε σχέση με την εταιρική κοινωνική ευθύνη σε διάφορα επίπεδα. Σε διεθνές επίπεδο πρώτα η διεθνής οργάνωση εργασίας θεωρεί ως προϋπόθεση της εφαρμογής της εταιρικής κοινωνικής ευθύνης από τις επιχειρήσεις την εφαρμογή των κανόνων που η ίδια έχει θεσπίσει, καθώς και τον έλεγχο της εφαρμογής τους από τις εγχώριες Αρχές. 

Οργανισμοί όπως η Διεθνής Τράπεζα, το Διεθνές Νομισματικό Ταμείο, ο Παγκόσμιος Οργανισμός Εμπορίου θα πρέπει να λαμβάνουν κατά την άσκηση των αρμοδιοτήτων τους, για παράδειγμα στη χορήγηση δανείων ή στη χορήγηση εμπορικών πλεονεκτημάτων την εφαρμογή ή μη από μια επιχείρηση των αρχών της εταιρικής κοινωνικής ευθύνης. Παράλληλα τονίζεται η ανάγκη να αποτελέσουν οι ξένες επιχειρήσεις παράδειγμα της εφαρμογής των νόμων και των βασικών εργασιακών αρχών για τις εγχώριες. Εν προκειμένου τώρα μιλάμε για χώρες στις οποίες δεν έχουν διασφαλιστεί τα βασικά εργασιακά δικαιώματα λόγω των δυνατοτήτων επιρροής που αυτές έχουν εξαιτίας του μεγέθους τους ή άλλων παραγόντων.

Ως βασικές εργασιακές αρχές τώρα, έτσι όπως έχουν διατυπωθεί από τον Διεθνή Οργανισμό Εργασίας, αναφέρονται οι συνδικαλιστικές ελευθερίες, οι συλλογικές διαπραγματεύσεις, η απαγόρευση της καταναγκαστικής και υποχρεωτικής εργασίας, η αποτελεσματική κατάργηση της παιδικής εργασίας, η απαγόρευση των διακρίσεων στην απασχόληση και το επάγγελμα.
Ας δούμε πολύ σύντομα τι συμβαίνει σε ευρωπαϊκό επίπεδο. Η Συνομοσπονδία των Ευρωπαϊκών Συνδικάτων θεωρεί ότι η εταιρική κοινωνική ευθύνη δεν μπορεί να είναι ένα άλλοθι για την αποφυγή του κοινωνικού διαλόγου με τους εργαζόμενους και τις οργανώσεις τους, ούτε μια εναλλακτική πρόταση στην εφαρμογή της νομοθεσίας και τη συλλογική διαπραγμάτευση. Υπόψη ότι στις μέρες μας η συλλογική διαπραγμάτευση βρίσκεται εμμέσως ή αμέσως υπό αμφισβήτηση και αυτό είναι ένα ζήτημα το οποίο απασχολεί την Συνομοσπονδία Ευρωπαϊκών Συνδικάτων, η οποία υποστηρίζει ότι η πρώτη στόχευση της εταιρικής κοινωνικής ευθύνης είναι η ποιότητα των εργασιακών σχέσεων στο πλαίσιο της επιχείρησης, καθώς θα αποτελούσε αντινομία μια επιχείρηση να μην εφαρμόζει μια συλλογική ή ατομική σύμβαση και να θεωρείται κοινωνικά υπεύθυνη. 
Προϋποθέσεις τώρα κοινωνικής υπευθυνότητας μιας επιχείρησης είναι ο σεβασμός των εργασιακών σχέσεων, όπως αυτές ορίζονται από την οικεία νομοθεσία και το κοινοτικό δίκαιο, η προαγωγή της συμμετοχής των εργαζομένων μέσω διαδικασιών διαβούλευσης και ενημέρωσης ειδικά μέσα στο πλαίσιο του Ευρωπαϊκού Συμβουλίου Εργαζομένων, η ανάπτυξη των δεξιοτήτων και η δια βίου εκπαίδευση των εργαζομένων, ο σεβασμός των προτύπων υγιεινής και ασφάλειας εργασίας και υιοθέτηση προληπτικών μέτρων, η προώθηση της ισότητας των δύο φύλων, η εξεύρεση τρόπων για τους κοινωνικούς συνομιλητές για να δουλεύουν μαζί ειδικά στη πρόγνωση και τη διαχείριση της αλλαγής και των αναδιαρθρώσεων, η προαγωγή των κοινωνικών δικαιωμάτων των εργαζομένων, η αναβάθμιση της ποιότητας εργασίας, καθώς και η υπεράσπιση και ένταξη των ευάλωτων ομάδων όπως είναι οι νέοι και τα άτομα με ειδικές ανάγκες, καθώς και οι μετανάστες.
Δύο τώρα από τις εσωτερικές διαστάσεις της εταιρικής κοινωνικής ευθύνης οι οποίες μας ενδιαφέρουν και για τις οποίες μας ζητήθηκε να τοποθετηθούμε είναι η υγεία και ασφάλεια στην εργασία και η διαχείριση του περιβαλλοντικού αντίχτυπου από τη χρήση των φυσικών πόρων. Για την υγεία και ασφάλεια στην εργασία θα είδατε τη διαφορά ανάμεσα στις κουλτούρες που υπάρχει στη χώρα μας και στη Γερμανία από τη δημοσκόπηση που παρουσιάστηκε από προηγούμενο ομιλητή, καθώς στη Γερμανία ήταν το πρώτο θέμα και μετά το περιβάλλον. Στη χώρα μας ήταν το αντίστροφο, χωρίς να σημαίνει βέβαια ότι και στα δύο έχουμε μεγαλύτερα επιτεύγματα από ότι η γερμανική κοινωνία.

Εν πάση περιπτώσει, η υγιεινή και ασφάλεια αποτελεί μια βασική εσωτερική παράμετρο της εταιρικής κοινωνικής ευθύνης και αποτελεί και μια γέφυρα διασύνδεσης του εσωτερικού με το εξωτερικό περιβάλλον το ευρύτερο, το οποίο αποτυπώθηκε για πρώτη φορά στην οδηγία Σεβέζο που αφορά στα βιομηχανικά ατυχήματα μεγάλης έκτασης. 

Είναι με αφορμή ένα ατύχημα που έγινε στη Βόρεια Ιταλία, αλλά και κάποια άλλα που προηγήθηκαν όπως για παράδειγμα στο Ποπάλ της Ινδίας και η οποία απεικονίζεται, αποτυπώνεται και στην ελληνική νομοθεσία, όπου στο Προεδρικό Διάταγμα 17 το οποίο αποτελεί εναρμόνιση με την κοινοτική οδηγία 89391, αναφέρεται ακριβώς ότι υπάρχει συνέχεια και αλληλεπίδραση μεταξύ του εργασιακού και του ευρύτερου περιβάλλοντος. 

Αυτό σαν ένα εφαλτήριο, προκειμένου το περιβάλλον να ενταχθεί σε επίπεδο επιχείρησης, άρα να συμμετέχουν και οι εργαζόμενοι μέσα από υπάρχοντες θεσμούς που λειτουργούν και την υγιεινή και ασφάλεια της εργασίας. Ένας συνδυασμός δηλαδή προκειμένου και τα δύο θέματα να μπορούν να αντιμετωπίζονται, αλλά να υπάρχει και συμμετοχή των εργαζομένων.
Σε ότι αφορά στο περιβάλλον και ειδικά στη δημιουργία Πράσινης Απασχόλησης όπως λέγεται, η εφαρμογή των περιβαλλοντικών πολιτικών έχει θετικό αντίχτυπο στην απασχόληση, ακόμα και αν πρόσκαιρα μπορεί να υπάρξει απώλεια θέσεων εργασίας σε ορισμένους τομείς της οικονομίας και αυτό είναι μια οδυνηρή διάσταση την οποία και τα συνδικάτα καλούνται να διαχειριστούν, καθώς μερικές φορές τίθεται ένα θα έλεγα ανήθικο ερώτημα στους εργαζόμενους: τη δουλειά σου ή τη ποιότητα του περιβάλλοντος. Δεν είναι ηθικό από έναν άνθρωπο να επιλέξει ή το ψωμί του ή να ζει σε ένα ρυπαρό περιβάλλον. 

Επιπλέον, η απώλεια θέσεων εργασίας παρατηρείται – και αυτό είναι σημαντικό – σε παλαιούς και ρυπογόνους κλάδους, ενώ οι νέες θέσεις δημιουργούνται σε τομείς του μέλλοντος όπως καθαρές τεχνολογίες, οι ανανεώσιμες πηγές ενέργειας, η ανακύκλωση, οι αστικές αναπλάσεις και αναβαθμίσεις, η καινοτομία στη γεωργία, η προστασία της φύσης, ο τομέας των περιβαλλοντικών υπηρεσιών είναι επίσης μια περιοχή δημιουργίας νέων θέσεων εργασίας. Η απασχόληση που σχετίζεται με το περιβάλλον απαντάται σε όλους πρακτικά τους τομείς της οικονομίας όπως στη βιομηχανία, στις μικρομεσαίες επιχειρήσεις, σε συνεταιρισμούς, Ενώσεις και λοιπά. 

Σε ότι αφορά δε στα χαρακτηριστικά της απασχόλησης σε περιβαλλοντικούς τομείς μπορεί να είναι μεγάλης διάρκειας ή μεσοπρόθεσμου χαρακτήρα, ενώ εξασφαλίζει ιδιαίτερα στους νέους τη δυνατότητα να βελτιώσουν τις πιθανότητες για μακροπρόθεσμη απασχόληση. Συχνά μάλιστα βελτιώνει τα προσόντα των απασχολούμενων μέσω της πρόσθετης επιμόρφωσης. 

Η Ευρωπαϊκή Ένωση εκτιμά – και αυτό φαίνεται σε διάφορα ντοκουμέντα που έχει εκδώσει – ότι υπάρχει δυνατότητα δημιουργίας απασχόλησης που σχετίζεται με το περιβάλλον και ειδικότερα στη μεταποιητική βιομηχανία, στις μεταφορές, στις εναλλακτικές μορφές ενέργειας και λοιπά. Όλα αυτά αποτυπώνονται στο 6ο Πρόγραμμα Δράσης, το οποίο κάνει ειδική αναφορά στη Πράσινη Εργασία. 
Τέλος, θα ήθελα πολύ σύντομα να αναφερθώ σε ορισμένους τομείς τους οποίους θα πρέπει να συμπεριλάβουμε. Συνήθως μιλάμε μόνο για επιχειρήσεις και εννοούμε τις επιχειρήσεις του ιδιωτικού τομέα. Ωστόσο στη χώρα μας ο ευρύτερος δημόσιος τομέας, αυτός που λέμε ΔΕΚΟ, είναι ένας τομέας ο οποίος μπορεί να προσχωρήσει στην έννοια της εταιρικής κοινωνικής ευθύνης και να έχουμε και καλά αποτελέσματα, καθώς καλύπτει ένα μεγάλο μέρος δραστηριότητας και έχει επίσης επιδράσεις στο περιβάλλον.
Ένας άλλος τομέας ο οποίος ήδη έχει ενταχθεί στην εταιρική κοινωνική ευθύνη είναι ότι θα πρέπει να δώσουμε μεγαλύτερη έμφαση στις μικρομεσαίες επιχειρήσεις για να ενταχθούν σε σχήματα εταιρικής κοινωνικής ευθύνης. Ένας άλλος τομέας ο οποίος επίσης θα πρέπει να ασχοληθεί με το θέμα είναι ο αγροτικός, ο κτηνοτροφικός και ο αλιευτικός και εδώ στη προκειμένη περίπτωση είναι οι συνεταιρισμοί εκείνοι οι οποίοι θα μπορούσαν να ενταχθούν σε ένα πλαίσιο εταιρικής κοινωνικής ευθύνης. 

Τελευταίο αλλά όχι έσχατο είναι το εμπόριο και οι υπηρεσίες, το οποίο συνυφαίνεται ως προς την απόδοσή του σε σχέση με τη περιβαλλοντική δραστηριότητα, με τη δράση, τον έλεγχο, την έγκριση αν θέλετε ή την απόρριψη αντίστοιχα των καταναλωτών και εδώ τίθεται το θέμα της ύπαρξης οικολογικού κινήματος. Υπάρχει άλλωστε και μια εισήγηση αύριο που μπορούμε να έχουμε περισσότερη ενημέρωση για το θέμα. 

Με αυτά – και ελπίζω να είμαι μέσα στο χρόνο – θα ήθελα να σας ευχαριστήσω για τη προσοχή σας. 

ΠΡΟΕΔΡΕΙΟ: Ευχαριστούμε την κυρία Θεοχάρη. Το επόμενο θέμα θα μας το εισηγηθεί ο Γενικός Γραμματέας της ΚΕΔΚΕ κύριος Χρήστος Παλαιολόγος, αναφέρεται στο ρόλο της Αυτοδιοίκησης στη Πράσινη Επιχειρηματικότητα μέσα από τη περιβαλλοντική κοινωνική ευθύνη και επιχειρηματικότητα.
Χ. ΠΑΛΑΙΟΛΟΓΟΣ: Κυρίες και κύριοι και για εμάς είναι ένα δύσκολο θέμα και για πρώτη φορά προσεγγίζουμε τα ζητήματα αυτά που αφορούν την εταιρική κοινωνική ευθύνη και με τη μορφή της επιχειρηματικότητας και με τη μορφή της Πράσινης Απασχόλησης. Ούτως ή άλλως όμως η Τοπική Αυτοδιοίκηση με βάση τις αρχές της τοπικής αυτονομίας και της εγγύτητας οφείλει να έχει καθοριστικό ρόλο στη λήψη των αποφάσεων σε τοπικό επίπεδο. Εξάλλου σε μεγάλο βαθμό αυτό κατοχυρώνεται και από το ισχύον Σύνταγμα, όπου κατοχυρώνει υπέρ της Αυτοδιοίκησης το τεκμήριο αρμοδιότητας των τοπικών υποθέσεων και επίσης σε ένα μεγαλύτερο βαθμό έρχεται ο νομοθέτης μέσα και από τις διευρυμένες αρμοδιότητες για τη Τοπική Αυτοδιοίκηση από το νέο Κώδικα να κατοχυρώσει σε θεσμικό επίπεδο αυτό τον ρόλο.


Ωστόσο μένουν πολλά να γίνουν ακόμη σε θεσμικό, αλλά κυρίως σε οικονομικό επίπεδο, για να κατοχυρωθούν ουσιαστικά στη πράξη οι δυνατότητες της Τοπικής Αυτοδιοίκησης σχεδιασμού και υλοποίησης πολιτικών που θα καθορίζουν τους όρους της τοπικής ανάπτυξης, τη κοινωνική συνοχή και τη προστασία του περιβάλλοντος. 

Σήμερα η Τοπική Αυτοδιοίκηση έχει ενεργή συμμετοχή ως κοινωνικός εταίρος στη διαβούλευση αυτών των ζητημάτων τόσο σε εθνικό, όσο και σε ευρωπαϊκό επίπεδο. Θεωρώντας κρίσιμο ζήτημα τη κοινωνική εταιρικότητα σε εθνικό και σε τοπικό επίπεδο, συμμετέχει με άλλους φορείς σε Συμβούλια διαχειριστικά, σε σχήματα διαχειριστικά, σε πρωτοβουλίες και κινήσεις για ζητήματα που αφορούν το περιβάλλον. Ο ίδιος ο ρόλος της ως η πλησιέστερη αρχή στο πολίτη και τη κοινωνία τη καθιστά συντονιστή ή υποκινητή σε κοινωνικές συμπράξεις με εθελοντικές μη κυβερνητικές οργανώσεις και με τοπικές πρωτοβουλίες για τη διαχείριση των προβλημάτων της καθημερινότητας των τοπικών κοινωνιών. 

Η συμμετοχή της Αυτοδιοίκησης στα ευρωπαϊκά χρηματοδοτικά προγράμματα, τα γνωστά ως Κοινοτικά Πλαίσια Στήριξης, σε ευρωπαϊκές πρωτοβουλίες, σε εθνικά, τομεακά και περιφερειακά μέτρα αναδεικνύουν και τον στρατηγικό της ρόλο σε θέματα που αφορούν τη κοινωνική και περιβαλλοντική επιχειρηματικότητα, που αποτελούν άλλωστε και δεδηλωμένες προτεραιότητες σε όλα τα εθνικά σχέδια δράσης για την απασχόληση και τη κοινωνική ενσωμάτωση από το 2003 και μετά.

Στη προοπτική του εθνικού στρατηγικού πλαισίου αναφοράς, δηλαδή για την επόμενη προγραμματική περίοδο 2007-2013 και με βάση τις προτεραιότητες που αναδεικνύονται από τα προβλήματα του αιώνα που διανύουμε, που είμαστε στις αρχές του αιώνα, θεωρούμε ότι η Αυτοδιοίκηση θα είναι ένας σημαντικός παράγοντας στη νέα πολυμερή επιχειρηματικότητα με αντικείμενο τη περιβαλλοντική ισορροπία. Οι δεσμεύσεις που υπάρχουν για την επίτευξη στόχων όπως της προώθησης, της κοινωνίας της ανακύκλωσης, των ανανεώσιμων πηγών ενέργειας, της διαχείρισης των φυσικών και υδάτινων πόρων, της προστασίας των οικοσυστημάτων, διαμορφώνουν το περιβάλλον που όπως και σε προηγούμενο Συνέδριο με το ΠΑΝΔΟΙΚΟ έχουμε τονίσει, για την ανάπτυξη αυτής της κοινωνικής περιβαλλοντικής επιχειρηματικότητας. 

Ενδεικτικά αναφέρω τους τομείς όπου η Τοπική Αυτοδιοίκηση μπορεί να παίξει καθοριστικό ρόλο και είναι η ήπια τουριστική ανάπτυξη, εναλλακτικός τουρισμός, διαδρομές, περιηγήσεις, παρατηρητήρια, κατασκηνώσεις, αθλητισμός και λοιπά, οι υποδομές πυροπροστασίας, ο καθαρισμός ακτών, λιμνών, δασών, οι εγκαταστάσεις και δίκτυα για ανανεώσιμες πηγές ενέργειας, αιολικά πάρκα, φωτοβολταϊκά, γεωθερμία, μικρά υδροηλεκτρικά, η καλλιέργεια βιοκαυσίμων, η βιολογική γεωργία και κτηνοτροφία, ο οικοτουρισμός, η διαχείριση των στερεών και υγρών αποβλήτων, ιδιαίτερα των απορριμμάτων μέσα από την ανακύκλωση και την αξιοποίηση, η ενεργειακή διαχείριση κτιρίων και ο σχεδιασμός τους, οι μετρήσεις ρύπων καυστήρων και τα λοιπά, τα διαδημοτικά παρατηρητήρια μέτρησης ρύπων.

Είναι φανερό λοιπόν από τα παραπάνω ότι η επίτευξη του στόχου ανάπτυξης κοινωνικής και περιβαλλοντικής επιχειρηματικότητας απαιτεί εκτός της δραστηριοποίησης της ίδιας της Αυτοδιοίκησης και τη συνέργια όλων των φορέων των τοπικών κοινωνιών, του δημόσιου, του ιδιωτικού τομέα και της κοινωνίας των πολιτών. Απαιτεί συνείδηση και κοινωνικής και περιβαλλοντικής ευθύνης, συνδυασμό εθελοντισμού και επιστημονικής στήριξης, επιχειρηματικής ηθικής συνείδησης, ευαισθητοποίησης και ενεργοποίησης των τοπικών κοινωνιών. Ο τομέας των συμπράξεων Τοπικής Αυτοδιοίκησης, μη κυβερνητικών οργανώσεων και ιδιωτικού τομέα, ιδιαίτερα μέσα από το πρίσμα του εθνικού στρατηγικού πλαισίου αναφοράς, θέτει την ανάγκη ενός νέου υποστηρικτικού θεσμικού πλαισίου που θα ξεκαθαρίσει δυνατότητες και υποχρεώσεις τόσο σε νομοθετικό, όσο και διοικητικό επίπεδο και θα επιτρέπει να έχουμε καλές επιδόσεις τόσο στο φυσικό αντικείμενο των συμπράξεων, όσο και στις θετικές επιπτώσεις τους στις τοπικές κοινωνίες και το περιβάλλον. 
Οι Πράσινες Θέσεις Εργασίας είναι σίγουρο ένα από τα μεγάλα ζητήματα που απασχολούν την Αυτοδιοίκηση ως ένα παράγοντα ανάπτυξης τοπικής απασχόλησης. Σε συνάρτηση μάλιστα και με το κοινωνικό τομέα και τη κοινωνική επιχειρηματικότητα στοχεύουν ακριβώς στην άρση του αποκλεισμού, στην υποστήριξη μειονεκτούντων πληθυσμών, ενώ παράλληλα απευθύνονται στη κοινωνία και την αγορά δίνοντας μια αλυσιδωτή δυναμική ευκαιριών.

Οι θέσεις λοιπόν τόσο για τα άτομα με ειδικές ανάγκες, όσο και για τα άτομα με υψηλή εξειδίκευση, διαμορφώνουν ένα νέο εργασιακό περιβάλλον στο χώρο της Αυτοδιοίκησης και αποτελούν μια πρόκληση για την ίδια, ιδιαίτερα σε μια χώρα που πέραν των μεγάλων περιφερειακών, ενδοπεριφερειακών και κοινωνικών ανισοτήτων υπάρχουν σημαντικά προβλήματα γεωγραφικού αποκλεισμού. Ο ιδιωτικός τομέας στις σύγχρονες κοινωνίες οφείλει να έχει ηθική αντιμετώπιση των ζητημάτων του περιβάλλοντος και της κοινωνικής ευθύνης.
Ήδη σε πολλές χώρες τα κινήματα των καταναλωτών αξιολογούν τις επιδόσεις σε αυτούς τους τομείς των επιχειρήσεων και καλούν τους καταναλωτές πολίτες να αντιμετωπίσουν αναλόγως τα προϊόντα των εταιριών τους. Οι αυστηρές προδιαγραφές της Ευρωπαϊκής Ένωσης οδηγούν σε μια συζήτηση για χαρακτηρισμό προϊόντων που έχουν ή δεν έχουν παραχθεί με βάση τις αρχές προστασίας του περιβάλλοντος και στη χώρα μας έχει αρχίσει να διαμορφώνεται ένα δίκτυο εταιρικής κοινωνικής ευθύνης. Αυτή η προσπάθεια διάχυσης ηθικών κινήτρων τόσο στο εσωτερικό της επιχείρησης, όσο και στη καταξίωση στη κοινωνία μέσω των δράσεων εταιρικής κοινωνικής ευθύνης δημιουργεί τη δυνατότητα μιας δικτυακής σύμπραξης με πρωταγωνιστικό ρόλο για την Αυτοδιοίκηση και τη συμμετοχή των μη κυβερνητικών και εθελοντικών οργανώσεων.

Πρέπει να καλλιεργήσουμε λοιπόν ένα μοντέλο συμπράξεων και εθελοντισμού με φαντασία, υψηλούς στόχους και εξειδίκευση, που να αναδεικνύει τις δυνατότητες της τοπικής κοινωνίας, την αλληλέγγυα οικονομία και τη συμμετοχική κοινωνία, με δράσεις, δραστηριότητες σε ευαίσθητους τομείς όπως είναι ο τομέας του περιβάλλοντος και η κοινωνική προστασία και αλληλεγγύη. Εδώ πρέπει και μπορούμε να προσεγγίσουμε τη σκοπιμότητα του Συνεδρίου.

Νομίζουμε ως ΚΕΔΚΕ ότι με βάση τη συνεργασία για το θέμα των ανανεώσιμων πηγών ενέργειας στη λογική της δημιουργίας ενός παρατηρητηρίου με τη συμμετοχή του ΠΑΝΔΟΙΚΟ, του Συνδέσμου Παραγωγών από Ανανεώσιμες Πηγές Ενέργειας και κάποιου Συμβούλου. Μπορεί να ξεκινήσει επίσης και μια ανάλογη σύμπραξη για την εταιρική κοινωνική και περιβαλλοντική ευθύνη. Για να συστηματοποιήσουμε αυτή τη προσπάθεια πρέπει να αξιοποιήσουμε τα αποθέματα του τοπικού κοινωνικού κεφαλαίου για εθελοντισμό, τη διάθεση για ανάληψη κοινωνικής ευθύνης εταιρειών, την αξιοποίηση των κοινωνικών εταίρων και φορέων με εμπειρία στις κοινωνικές συμπράξεις. 

Αυτή η συστηματοποίηση πρέπει να πραγματοποιηθεί και σε εθνικά, αλλά και σε τοπικά συστήματα. Απαραίτητη για την επιτυχία της η τοπική εστίαση. Με την έννοια αυτή η ΚΕΔΚΕ, το ΠΑΝΔΟΙΚΟ και η ΓΣΕΕ, φορείς με μια ιδιαίτερη ευαισθησία σε ζητήματα εργασίας και περιβάλλοντος, φορείς με ιδιαίτερο κύρος και εμπειρία, μπορούν να λειτουργήσουν ως παράγοντες κοινωνικών συμπράξεων σε εθνικό επίπεδο και να υποστηρίξουν τη διάχυσή τους σε τοπική εστίαση και εξειδίκευση. Το ζητούμενο κάθε πολίτη τον 21ο αιώνα για δυνατότητα εργασίας και ικανοποιητικού εισοδήματος σε συνθήκες ασφάλειας, ποιότητας ζωής και περιβάλλοντος, πρέπει να συνδυαστεί με την ουσιαστική συμμετοχή του, τη διάθεση εθελοντικής προσφοράς και τη διαμόρφωση αισθήματος υψηλής κοινωνικής ευθύνης.
Πρέπει να δώσουμε ένα παράδειγμα, να προχωρήσουμε σε ολοκληρωμένες κοινωνικές συμπράξεις με τη συμμετοχή δημόσιου, ιδιωτικού και κοινωνικού τομέα, την ενεργοποίηση των τοπικών κοινωνιών, να λειτουργήσουν με περισσότερη κατανόηση των δυνατοτήτων και των ευχερειών. Οι περιβαλλοντικές ανάγκες δημιουργούν πέρα από το πρόβλημα και πολύ μεγάλες ευκαιρίες. Η πρόκληση της βιώσιμης ανάπτυξης σε τοπικό, εθνικό και διεθνές επίπεδο, ένα όραμα που γεννάει και μπορεί να γεννήσει ακόμα περισσότερες νέες θέσεις εργασίας, το μεγαλύτερο μέρος των οποίων θα επηρεάζεται και θα ρυθμίζεται από τις ανάγκες και τον σχεδιασμό των τοπικών κοινωνιών και των θεσμικών εκφραστών τους, δηλαδή των ΟΤΑ, μέσα από τη δυναμική που έχουν οι Οργανισμοί Τοπικής Αυτοδιοίκησης, τη φαντασία, τις γόνιμες ιδέες, τη κοινωνική συνεργασία και το όραμα. 

Η ποιότητα στην εργασία είναι πια φανερό ότι είναι συνυφασμένη με τη ποιότητα του περιβάλλοντος. Αυτό σε συνάρτηση με τους τομείς που προαναφέραμε, δημιουργεί νέες θέσεις απασχόλησης. Αυτό πρέπει να γίνει πανελλαδική συνείδηση σε όλους τους αυτοδιοικητικούς παράγοντες, σε όλες τις τοπικές κοινωνίες. Το ίδιο ισχύει βέβαια και για την ανάγκη περιβαλλοντικής συμμόρφωσης των φορέων του ιδιωτικού τομέα με την αναβάθμιση της εποπτείας τους από τις αυτοδιοικητικές υπηρεσίες. 

Οι νέες θέσεις εργασίας πρέπει να είναι επίσης συνυφασμένες με τη διασφάλιση της κοινωνικής συνοχής σε μια εποχή που η παγκοσμιοποίηση καταστρέφει τις αντοχές και τις άμυνες των τοπικών κοινωνιών. Η κοινωνική συνοχή λοιπόν μπορεί να ανακτηθεί και μέσα από την εφαρμογή προγραμμάτων εταιρικής κοινωνικής ευθύνης, από την ανάπτυξη συστημάτων εταιρικής κοινωνικής ευθύνης ιδιαίτερα σε τοπικό επίπεδο. 

Θα θέλαμε λοιπόν σε αυτό το σημείο να ευχαριστήσουμε για μια ακόμα φορά για τη γόνιμη ευκαιρία διαλόγου που προσφέρεται μέσα από αυτό το Συνέδριο που συνδιοργανώνουμε ως ΚΕΔΚΕ, το ΠΑΝΔΟΙΚΟ, η ΓΣΕΕ και ο Δήμος Βέροιας και να εκφράσουμε τη βεβαιότητα ότι στο άμεσο μέλλον θα υπάρξει επιβεβαίωση της επιλογής αυτού του θεματικού αντικειμένου και η συνέχεια αυτής της εθνικής δικτυακής συνεργασίας που μπορεί να εξελιχθεί σαν μια ομπρέλα για πολλά εγχειρήματα.
Σας ευχαριστώ. 

ΠΡΟΕΔΡΕΙΟ: Ευχαριστούμε τον κύριο Παλαιολόγο. Στη συνέχεια το θέμα είναι για τη κοινωνική περιβαλλοντική ευθύνη των συστημάτων εναλλακτικής διαχείρισης. Είναι εδώ ο εκπρόσωπος του θέματος για να μας αναπτύξει την εισήγηση, ορίστε. 

Μ. ΜΠΑΝΔΗ: Καλησπέρα σας, κυρίες και κύριοι, ως εκπρόσωπος του Γραφείου Εναλλακτικής Διαχείρισης συσκευασιών και άλλων προϊόντων του Υπουργείου ΠΕΧΩΔΕ θα ήθελα να ευχαριστήσω ιδιαίτερα τους διοργανωτές του Συνεδρίου για τη δυνατότητα που μας δίνετε να αναφερθούμε στην εναλλακτική διαχείριση των αποβλήτων όχι απλά ως μια υποχρέωση που απορρέει από την ευρωπαϊκή και ελληνική νομοθεσία, αλλά ως κοινωνική ευθύνη μέρος της οποίας βαραίνει όλους μας. 

Αρχικά λοιπόν για να αποσαφηνίσουμε κάποιους όρους που ενδεχομένως κάποιους από εμάς να μας μπερδεύουν, να αναφερθούμε στον όρο εναλλακτική διαχείριση. Σε αυτόν περιλαμβάνονται όλες οι εργασίες συλλογής, μεταφοράς, προσωρινής αποθήκευσης, επαναχρησιμοποίησης και αξιοποίησης των αποβλήτων, ώστε αυτά κάποια στιγμή να επιστρέψουν στο ρεύμα της αγοράς ή εφόσον χρησιμοποιηθούν ως καύσιμα να ανακτηθεί ενέργεια. 

Γενικές αρχές της εναλλακτικής διαχείρισης είναι η αρχή της πρόληψης δημιουργίας αποβλήτων, η αρχή της επαναχρησιμοποίησης, η αρχή της αξιοποίησης με την ανάκτηση υλικών και ενέργειας, η αρχή ότι ο ρυπαίνων πληρώνει, η αρχή της ευθύνης όλων όσων ασχολούνται με τη διαχείριση των προϊόντων, η αρχή της δημοσιότητας κυρίως προς τους χρήστες και τους καταναλωτές όλων εκείνων των μέτρων που λαμβάνονται προκειμένου να ενημερωθούν, να ευαισθητοποιηθούν και να αναδειχθεί ο ρόλος τους σε αυτή τη προσπάθεια και η αρχή της μη διάκρισης των υλικών.

Στη χώρα μας οι αρχές και οι κατευθύνσεις της πολιτικής για την εναλλακτική διαχείριση αποκρυσταλλώνονται με την υιοθέτηση του νόμου 2939 για τις συσκευασίες και εναλλακτική διαχείριση των συσκευασιών και άλλων προϊόντων και την ίδρυση του Εθνικού Οργανισμού Εναλλακτικής Διαχείρισης. Σκοπός του νόμου αυτού είναι η πρόληψη της δημιουργίας στερεών αποβλήτων, η επαναχρησιμοποίησή τους, η ανακύκλωση, η ανάκτηση ενέργειας και τελικά η ασφαλής διάθεσή τους. 

Το πεδίο εφαρμογής του νόμου 2939 επεκτείνεται πέρα από τις συσκευασίες και τα απόβλητα συσκευασιών στα άλλα προϊόντα όπως αναφέρεται και σε αυτά περιλαμβάνονται τα οχήματα τέλους κύκλου ζωής, τα χρησιμοποιημένα ελαστικά οχημάτων, τα απόβλητα λιπαντικών ελαίων, οι ηλεκτρικές στήλες και οι συσσωρευτές, τα απόβλητα ηλεκτρικού και ηλεκτρονικού εξοπλισμού και τα υλικά εκσκαφών, κατασκευών και κατεδαφίσεων. 

Ως απόρροια του νόμου 2939 για τα ρεύματα των αποβλήτων που προαναφέραμε έχουν εκδοθεί αντίστοιχα Προεδρικά Διατάγματα από το 2004, τα οποία καθορίζουν τις επιμέρους διατάξεις. Ας μην αναφερθούμε για οικονομία χρόνου στο καθένα από αυτά αναλυτικότερα. 

Έχει σημασία να αναφέρουμε ότι ο νόμος 2939 ιδρύει ένα Νομικό Πρόσωπο Ιδιωτικού Δικαίου υπό την εποπτεία και τον έλεγχο του Υπουργού ΠΕΧΩΔΕ, τον Εθνικό Οργανισμό Εναλλακτικής Διαχείρισης συσκευασιών και άλλων προϊόντων. Ωστόσο μέχρι την έναρξη της λειτουργίας του οι αρμοδιότητές του ασκούνται από το Γραφείο μας, το Γραφείο Εναλλακτικής Διαχείρισης. Για την υποστήριξη του έργου του βέβαια έχει δημιουργηθεί η Επιτροπή Παρακολούθησης της εναλλακτικής διαχείρισης.
Σε αυτό το θεσμικό πλαίσιο που περιγράψαμε μπορούμε να πούμε πως η Πολιτεία έχει ενεργοποιήσει ως ένα βαθμό τους μηχανισμούς της, έχει ορίσει το αναγκαίο θεσμικό πλαίσιο, έχει ενσωματώσει στο εθνικό δίκαιο τις ευρωπαϊκές οδηγίες και έχει αναλάβει μέρος από το μερίδιο της ευθύνης που της αναλογεί. Ωστόσο στη πορεία αυτή προς την εναλλακτική διαχείριση είναι αναγκαίο να αναλάβουν την ευθύνη τους και όλοι οι άλλοι εμπλεκόμενοι, με πρώτους από όλους τους τελικούς χρήστες και τους καταναλωτές. 

Η ανακύκλωση γνωρίζουμε όλοι μας πως προϋποθέτει διαλογή στη πηγή και το γεγονός αυτό είναι που καθιστά τους καταναλωτές περισσότερο υπεύθυνους από όλους τους άλλους στον τρόπο μείωσης της παραγωγής των αποβλήτων. Βεβαίως αυτό είναι προφανές ότι προϋποθέτει την ενημέρωση και την ευαισθητοποίηση των πολιτών.

Παράλληλα θα πρέπει να πούμε πως με το θεσμικό πλαίσιο που ορίσαμε επιδιώκεται η βελτίωση των περιβαλλοντικών επιδόσεων όλων των φορέων που συμμετέχουν στο κύκλο ζωής των προϊόντων, παραγωγοί, διανομείς, καταναλωτές, διαχειριστές αποβλήτων, ΟΤΑ και η Πολιτεία, είναι όλοι συμμέτοχοι σε αυτό.

Προχωρώντας ένα βήμα παραπέρα ο νόμος αυτός, ο 2939, καθιστά όλους τους διαχειριστές, παραγωγούς και εισαγωγείς των προϊόντων υπόχρεους να οργανώσουν ατομικά ή να συμμετέχουν σε συλλογικά συστήματα εναλλακτικής διαχείρισης. Τι εννοούμε με τον όρο σύστημα εναλλακτικής διαχείρισης; Είναι η οργάνωση σε ατομική ή συλλογική βάση με οποιαδήποτε νομική μορφή των εργασιών συλλογής, μεταφοράς, επαναχρησιμοποίησης και αξιοποίησης των χρησιμοποιημένων συσκευασιών ή των αποβλήτων συσκευασιών ή όλων των άλλων προϊόντων, ώστε αυτά κάποια στιγμή να επιστρέψουν στο ρεύμα της αγοράς. 
Τα συστήματα εναλλακτικής διαχείρισης σχεδιάζονται κατά τρόπο ώστε να αποφεύγονται εμπόδια στο εμπόριο ή στρεβλώσεις στην αγορά και να λαμβάνουν κατά κύριο λόγο υπόψη τους τις απαιτήσεις σε θέματα προστασίας του περιβάλλοντος και της υγείας και ασφάλειας των καταναλωτών, καθώς και προστασίας των δικαιωμάτων του βιομηχανικού και εμπορικού απορρήτου. 

Η συμμετοχή στα συστήματα συλλογικής εναλλακτικής διαχείρισης συνοδεύεται από τη καταβολή στο σύστημα εκ μέρους του ενδιαφερόμενου διαχειριστή κάποιας χρηματικής εισφοράς. Αυτό του παρέχει και το δικαίωμα να επισημαίνει τα προϊόντα του με κάποιο ειδικό σήμα ως απόδειξη της συμμετοχής του στο σύστημα. 
Άρα λοιπόν αν θέλουμε να περιγράψουμε πιο απλά την αλυσίδα της εναλλακτικής διαχείρισης θα πρέπει να τονίσουμε ότι η Πολιτεία έχει αναλάβει ήδη την ευθύνη ως ένα σημείο να ορίσει το θεσμικό πλαίσιο. Οι καταναλωτές από εδώ και πέρα πρέπει να αναλάβουν την ευθύνη να διαχωρίσουν τα απορρίμματά τους και να τα οδηγήσουν σε συστήματα εναλλακτικής διαχείρισης. Οι εισαγωγείς, οι παραγωγοί των προϊόντων υποχρεούνται να καταβάλλουν χρηματική εισφορά και μέσω αυτής να δημιουργήσουν συστήματα τα οποία πια θα αναλάβουν την ευθύνη να συλλέξουν από τον καταναλωτή τα απορριπτόμενα προϊόντα και να τα οδηγήσουν σε εγκεκριμένες εγκαταστάσεις ανακύκλωσης, ούτως ώστε κάποια στιγμή τα ανακτώμενα υλικά μέσω της ανακύκλωσης να οδηγηθούν και πάλι στο ρεύμα της αγοράς. Είναι λοιπόν σαφές πως τα συστήματα εναλλακτικής διαχείρισης αποτελούν ένα χαρακτηριστικό παράδειγμα της ανάληψης κοινωνικής περιβαλλοντικής ευθύνης από όλους τους φορείς. 

Η πραγματικότητα σήμερα ποια είναι προς αυτή τη πορεία: έχουν εγκριθεί από τον Υπουργό ΠΕΧΩΔΕ τρία συστήματα αναφορικά με τις συσκευασίες και τα απόβλητα συσκευασιών, το σύστημα εναλλακτικής διαχείρισης ανακύκλωσης αναφέρεται σε συσκευασίες, το ΚΕΠΕΔ στις συσκευασίες λιπαντικών ελαίων, το ατομικό σύστημα της ΑΒ ΒΑΣΙΛΟΠΟΥΛΟΣ στα προϊόντα της ιδιωτικής ετικέτας του σουπερ-μαρκετ και αντίστοιχα έχει εγκριθεί τουλάχιστον από ένα συλλογικό σύστημα για τα υπόλοιπα ρεύματα αποβλήτων, για τα λιπαντικά έλαια, τα απόβλητα ηλεκτρικού και ηλεκτρονικού εξοπλισμού για ανακύκλωση συσκευών, χρησιμοποιημένες ηλεκτρικές στήλες και συσσωρευτές, όσον αφορά τα χρησιμοποιημένα ελαστικά οχημάτων η ΕΚΟ ΕΛΑΣΤΙΚΑ, τα οχήματα τέλος κύκλου ζωής η ΕΔΟΕ Α.Ε.
Σήμερα τα συστήματα αναπτύσσονται το καθένα με τους δικούς του ρυθμούς σε όλη τη χώρα, με πρώτο στόχο την αύξηση των συλλεγόμενων ποσοτήτων αποβλήτων και τη προώθηση αυτών σε συγκεκριμένες εγκαταστάσεις επεξεργασίας ανακύκλωσης. Πέρα όμως από την ανάληψη της περιβαλλοντικής ευθύνης θεωρώ πως σε αυτό το νέο πλαίσιο διαχείρισης των αποβλήτων δίνεται και μια νέα ώθηση όσον αφορά την απασχόληση στο χώρο διαχείρισης των αποβλήτων. Ακριβώς λόγω του ολοένα και μεγαλύτερου ποσοστού όγκου των απορριμμάτων που θα καταλήξουν τελικά σε συστήματα, μπορεί να δοθεί ώθηση για τη δημιουργία νέων σύγχρονων εγκαταστάσεων και την εφαρμογή καθαρών τεχνολογιών, που θα οδηγήσει σε μεγαλύτερα ποσοστά ανακύκλωσης στη χώρα μας. 

Είναι λοιπόν προφανής η σύνδεση μεταξύ εναλλακτικής διαχείρισης και κοινωνικής περιβαλλοντικής ευθύνης. Με δεδομένο βέβαια το ότι η προστασία του περιβάλλοντος είναι υπόθεση όλων μας, η επιτυχία της εναλλακτικής διαχείρισης εξαρτάται πρώτα από όλα από την ευαισθητοποίηση και την ενεργό συμμετοχή των καταναλωτών. Για αυτό ακριβώς οι πληροφορημένοι και ενεργοί πολίτες είναι ο κινητήριος μοχλός για να υλοποιηθούν οι στόχοι της εναλλακτικής διαχείρισης και να προστατευτεί πιο αποτελεσματικά το περιβάλλον. Προς αυτό τον σκοπό θα πρέπει για άλλη μια φορά να συγχαρούμε το ΠΑΝΔΟΙΚΟ και όλα τα μέλη του, που μέσα από τις δράσεις του και τις πρωτοβουλίες όπως η σημερινή συμβάλλει σε καθοριστικό βαθμό. 

Σας ευχαριστώ πολύ.

ΠΡΟΕΔΡΕΙΟ: Ευχαριστούμε και εμείς. Ο κύκλος της 2ης Συνεδρίας ολοκληρώνεται με το τελευταίο θέμα, θα παρακαλέσουμε τον κύριο Γιάννη Ζήση μέλος της Γραμματείας του ΠΑΝΔΟΙΚΟ να μας το αναπτύξει. 

Ι. ΖΗΣΗΣ: Φίλες και φίλοι, αγαπητοί Σύνεδροι, επειδή με κάλυψαν ιδιαίτερα σε κάποιους τομείς οι προηγούμενοι ομιλητές θα ξεκινήσω από το τέταρτο μέρος της εισήγησής μου, θέλοντας βέβαια να πω ότι είχα και μια ευχάριστη έκπληξη από το γεγονός ότι ήταν οριοθετικές οι παρουσίες του κυρίου Παπαδόπουλου και της κυρίας Αλεξίου στο να μη χαρίζουν την εταιρική κοινωνική ευθύνη έτσι αφειδώς, για να προστατεύσουν την αξιοπιστία τους. Για αυτό χρειάζεται ένα μπράβο στους ανθρώπους που τεχνοκρατικά βάζουν κριτήρια σε αυτό που θεωρείται από τη φύση του ο ιδιωτικός τομέας.
Η τέταρτη ενότητα μας επιτρέπει να δούμε κάποια ζητήματα που συνδέονται με νέες προσεγγίσεις που μπορούν να αναπτυχθούν. Προτείνουμε εδώ και μετά θα έχουμε και πιο αναλυτικές προτάσεις άλλου επιπέδου. Διαρκή υιοθεσία θεματικών αξόνων, παράδειγμα ένας θεματικός άξονας που ακούσαμε προηγουμένως είναι ο άξονας της εναλλακτικής διαχείρισης απορριμμάτων, τον υιοθετεί η εταιρική κοινωνική ευθύνη και τον υποστηρίζει πρόσθετα, πέραν των υποχρεώσεων και των συστημάτων ή παρεμβαίνουμε στα ζητήματα που αφορούν τη διαχείριση του νερού ή τα ζητήματα που αφορούν την ίδια την ανάπτυξη τελικά συστημάτων ενίσχυσης απασχόλησης, κοινωνικής επιχειρηματικότητας για την απασχόληση και λοιπά. Η διαρκής υιοθεσία θεματικών αξόνων θα βοηθήσει στη συστηματοποίηση της εταιρικής κοινωνικής ευθύνης.

Το δεύτερο σημείο είναι ομαδική δράση επιχειρήσεων. Εκτός από την ευγενή άμυλα, αυτή η ευγενής άμυλα των επιχειρήσεων για το κοινωνικό τους και το ηθικό προφίλ μπορεί να μπει και σε μια διαδικασία ομαδοποίησης και η ομαδοποίηση δεν σημαίνει ότι πρέπει να είναι ομοειδείς αυτές οι επιχειρήσεις, μπορούν να είναι πολύ διαφορετικές και να λειτουργήσουν και με βάση κανόνες συμπληρωματικότητας και πλουραλισμού αντικειμένου και παραγόμενου προϊόντος.
Το τρίτο σημείο είναι το ανοιχτό σχήμα συναπόφασης, σε αυτό θα σταθούμε λίγο παρακάτω. Στην ουσία μας εισήγαγαν σε αυτό το πνεύμα οι δύο ειδικές εισηγήσεις και αναφέρθηκα ιδιαίτερα σε αυτές τις λύσεις όχι απαξιώνοντας τις υπόλοιπες, αλλά επειδή από αυτές συνήθως θα μπορούσε να περιμένει κανείς κάτι άλλο. Τελικά όμως ήταν στη καρδιά του ζητήματος και το βάλαμε με πολύ μεγάλη γενναιότητα. 

Το ανοιχτό σχήμα αξιολόγησης: το ανοιχτό σχήμα συναπόφασης είναι ένα σχήμα στο οποίο θα μπορεί η εταιρεία να αποφασίσει τη δράση και το πρόγραμμα εταιρικής κοινωνικής ευθύνης σε συνεργασία με τη κοινωνία, μια τοπική κοινωνία ή με κάποιες μη κυβερνητικές οργανώσεις και ούτω καθ’ εξής ή με την Αυτοδιοίκηση, με τους φορείς που εκφράζουν μια κυβερνητική πολιτική. Μπορεί να υπάρξει δηλαδή κατά κάποιο τρόπο μια πολύπλευρη συνεργασία σε αυτό.
Το δεύτερο ανοιχτό σχήμα αξιολόγησης, αυτό είναι κοινότοπο μετά από τις προηγούμενες λύσεις. Πάμε μετά στα συστήματα τοπικής ευθύνης και κατά τη διάρκεια του διαλείμματος είχα μια συζήτηση με τον κύριο Παπαδόπουλο και εστίασε πράγματι σε αυτό, που και αυτό είναι κοινότοπο. Παραβιάζουμε ανοιχτές πόρτες δηλαδή σε μερικά σημεία. Μετά πάμε στη διασύνδεση συστημάτων ποιότητας με δράσεις εταιρικής κοινωνικής ευθύνης, αυτό που λέγαμε αμέσως πριν κύριε Βουρνά. 

Παράδειγμα, υπάρχει ένας κλάδος επιχειρήσεων που διεκδικεί το οικολογικό σήμα ή το ΙΜΑΣ ή το ISO της σειράς 14000. Αυτός ο κλάδος μπορεί να αναπτύξει μια συνέργια επιχειρημάτων δικών του, διασφαλίζοντας τη ποιότητα με δράσεις της εταιρικής κοινωνικής ευθύνης ή μπορούν να συνεργαστούν τελικά και τα δίκτυα αυτά επάλληλα να ενδυναμώσουν τις δυνάμεις τους, τα δίκτυα ποιότητας και τα δίκτυα εταιρικής κοινωνικής ευθύνης.

Το έβδομο σημείο είναι η οργάνωση του κοινωνικού περιβάλλοντος. Το μεγάλο στοίχημα στη χώρα μας ιδιαίτερα, αυτό το βλέπει κανείς, μιλάμε για την Αμάρυνθο ας πούμε. Η Αμάρυνθος είναι ένα σημείο που δείχνει ότι η παιδεία, το εκπαιδευτικό σύστημα όσο και καλή ύλη να έχει μπει, όσο και μορφωμένοι και υπεύθυνοι να είναι οι καθηγητές χάνει από τις εξωτερικότητες, δηλαδή αυτά τα ζητήματα που είναι απέξω. Όπως ακόμη και η ίδια η οικονομία, το είδαμε από την έκθεση της Παγκόσμιας Τράπεζας ή άλλων φορέων ή τη μελέτη που ανέθεσε η Βρετανική κυβέρνηση. 

Το περιβάλλον είναι μια εξωτερικότητα για την οικονομία που μπορεί να την ερημώσει μακροχρόνια αν δεν το προσέξει. Αυτές τις εξωτερικότητες πρέπει να τις χειριστούμε, ακόμη μια σοβαρή εξωτερικότητα είναι ότι δεν υπάρχει πληροφόρηση για το τι είναι εταιρική κοινωνική ευθύνη. Αυτό το Συνέδριο προσπαθεί να βάλει ένα βήμα σε αυτή τη κατεύθυνση. 

Το δεύτερο κομμάτι αυτής της υπόθεσης είναι η οργάνωση των κοινωνικών προτάσεων και πρωτοβουλιών για την ΕΚΕ, για την εταιρική κοινωνική ευθύνη. Υπάρχουν κρίσιμα θεματικά πεδία, δηλαδή μπορεί να υιοθετήσει ένα θεματικό πεδίο παράδειγμα μια εταιρεία, που μπορεί να είναι ένα σύστημα στήριξης κοινωνικής οικονομίας. Έχουμε υποανάπτυκτη κοινωνική οικονομία και σε μερικά σημεία πολύ προωθημένη όμως, αλλά είναι υποανάπτυκτη αριθμητικά τουλάχιστον σίγουρα γιατί δεν καταγράφεται. Αυτή η κοινωνική κοινωνία μπορεί να ενδυναμωθεί, να συστηματοποιηθεί και τα λοιπά.
Το δεύτερο σημείο είναι η ανάπτυξη κύκλων εταιρικής κοινωνικής ευθύνης για την απασχόληση. Σε πολλές EQUAL κοινοτικές πρωτοβουλίες, προγράμματα που προβλέπονταν αυτοί οι κύκλοι εταιρικής κοινωνικής ευθύνης. Δεν περπάτησαν στη πραγματικότητα, γιατί δεν υπήρχε ωριμότητα στο περιβάλλον των επιχειρήσεων και αυτό λίγο-πολύ μπορούσε να υπάρξει μόνο σε μεγάλες επιχειρήσεις. Πρέπει να καταλάβουμε ότι και οι μικρές μπορούν να παίξουν και μπορούν να παίξουν και σε τοπικό επίπεδο, το αντίστοιχο επίσης για το περιβάλλον. Για την ίδια την εταιρική κοινωνική ευθύνη βλέπουμε τη δυνατότητα να αναπτυχθούν επίσης κύκλοι. 

Πάμε ξανά στη διασύνδεση, επανέρχεται αυτή η πρόταση και στη δημιουργία κριτηρίων επιλογής κατηγορίας συνεργατών και ωφελουμένων. Οι διαμεσολαβητές ακόμη της κοινωνικής ευθύνης, όπως οι εθελοντικές οργανώσεις.

Πάμε στις προτάσεις: για την ώρα ζητάμε και κάνουμε έκκληση ειδικά στο Εθνικό Δίκτυο να συνεργαστούμε με LEADER εδώ για τη διασύνδεση και την ομαλοποίηση δεδομένων και πληροφορίας για την εταιρική κοινωνική ευθύνη, δεύτερον για την ανάπτυξη εκπαιδευτικών κύκλων υπευθυνότητας και η υπευθυνότητα βέβαια αυτή πρέπει να πάει και στους καταναλωτές, δεν είναι έξω οι καταναλωτές και η αναλογική ευθύνη είναι βασικός παράγοντας ζήτησης για εταιρική κοινωνική ευθύνη και για ποιότητα. 


Τρίτον, δημιουργία φορέα διαβούλευσης και δημιουργία πολυμερούς στήριξης με διατήρηση και ενίσχυση ανεξαρτησίας της απόδοσης των υπαρχόντων φορέων. Αυτό πρέπει να το καταλάβουμε, δεν δημιουργούμε κάτι νέο ή ένα κλάστερ ή μια μεγάλη ομπρέλα για να εξαφανίσουμε αυτό που ήδη υπάρχει, ποτέ δεν πρέπει να απαξιώνουμε αυτό που ήδη υπάρχει και πολύ δε περισσότερο το βλέπουμε ότι είναι μια υγιέστατη προσέγγιση στρατηγική και αξιακή. 


Μετά πάμε στο τέταρτο σημείο που είναι η δημιουργία ανοιχτής τράπεζας ιδεών και εξειδικευμένων θεσμών αριστείας και κοινωνικών σημάτων. Τα κοινωνικά σήματα που προτείνουμε δεν είναι αριστεία, όταν θες να βραβεύσεις όλους μαζί, όταν θες να τους δώσεις ένα διαβατήριο προς τη κοινωνία τους απονέμεις ένα σήμα. Τα κοινωνικά σήματα πρέπει να πατήσουν για να δημιουργήσουν και μια σαρωτική κίνηση. Η αριστεία είναι αυτό που είπε και ο κύριος Βουρνάς πριν, έχουμε δίλημμα – λέει – δεν πάμε στο να χαλαρώσουμε τους κανόνες και να μαζικοποιήσουμε στην αριστεία. Στο κοινωνικό σύνολο όμως δημιουργούμε μια διάχυση της επιβράβευσης, της αναγνώρισης σε όσους συμμετέχουν στη προσπάθεια, χωρίς να αμβλύνεται η άμυλα. 


Πάμε παρακάτω, στην ανάπτυξη ισχυρού θεσμικού πλαισίου. Εδώ θέλω να σταθώ λίγο. Θέλουμε λοιπόν να μπει στα κριτήρια και εδώ η παρουσία του Συμβούλου του Υπουργείου Ανάπτυξης παίζει ρόλο, μακάρι να ήταν και η παρουσία του Υπουργείου Εθνικής Οικονομίας και Οικονομικών η οποία είναι λίγο πιο δύσκολη σε τέτοια Συνέδρια, γιατί δεν φαντάζονται ότι μπορεί να προκύψουν και αναπτυξιακές ιδέες.

Πρέπει λοιπόν η εταιρική κοινωνική ευθύνη να συμπεριληφθεί στα κριτήρια για προμήθειες, συμβάσεις και συμπράξεις, πρώτον. Δεύτερον, για μοριοδότηση επιχειρηματικών σχεδίων του Δ΄ Κοινοτικού Πλαισίου Στήριξης και στον αναπτυξιακό νόμο. Τρίτον, για ολοκληρωμένο θεσμικό πλαίσιο για τις κοινωνικές συμπράξεις που προαναφέρθηκαν και προηγουμένως, τέταρτον για πρόσβαση σε οργανωμένες αγορές. 

Πέμπτον, για δημιουργία Εθνικού Ταμείου Υπευθυνότητας και θα το εξηγήσουμε αυτό: το Εθνικό Ταμείο Υπευθυνότητας μπορεί να σχηματιστεί πολυμερώς, μπορούν να συνεισφέρουν ακόμη και μη κυβερνητικές οργανώσεις για αυτό το ταμείο, για να κάνει μια αναδιανομή πόρων για δράσεις κοινωνικής εταιρικής ευθύνης και να διαμορφώσει συνθήκες ευελιξίας στη διασταύρωση προσφοράς και ζήτησης για εταιρική κοινωνική ευθύνη. Για περισσότερες εξηγήσεις μπορούμε να το συζητήσουμε και στο τραπέζι εργασίας. 

Έκτον, δημιουργία Σώματος μεντόρων, παρατηρητών και εκπροσώπων φορέων για την ΕΚΕ, μια ακαδημία υπευθυνότητας δηλαδή. Έβδομον, ανάπτυξη εργαστηρίων και ερευνητικών προγραμμάτων ΕΚΕ, που είδαμε να αναπτύσσονται αυτά, μερικά παρουσιάστηκαν και στο Μέγαρο Μουσικής από εταιρείες που βέβαια είχαν αναλάβει από επιχειρηματικά για να κάνουν μελέτες, εταιρείες που παίζουν όμως έναν ιδιαίτερο συγκεντρωτικό ρόλο και παιχνίδι, γιατί ακριβώς η εταιρική κοινωνική ευθύνη συνδέεται με την οικονομική τους ύλη. 
Όγδοον, είναι οι εταιρείες που συνδέονται με τα Μέσα Μαζικής Επικοινωνίας, με τις δημοσκοπήσεις και τα λοιπά. εδώ θέλει φοβού του Δαναούς, εδώ αναφέρονται σε μερικά σημεία, εδώ θέλει να είμαστε πολύ προσεκτικοί και διακριτικοί. Όχι ότι αποκλείουμε από ρόλους, ίσα-ίσα, αλλά να καταλάβουν όλοι ότι έχουν να κερδίσουν όταν το αποτέλεσμα είναι αξιόπιστο και όταν ο δρόμος που ανοίγουμε έχει διάρκεια και διάχυση σε όλους. Η ανάπτυξη λοιπόν των προγραμμάτων αυτών και των εργαστηρίων είναι ιδιαίτερα σημαντική και μπορεί να πάει και σε τοπικό επίπεδο.

Ένατον, δημιουργία εθνικού περιφερειακού τοπικού και κλαδικού Δικτύου και μητρώου ωφελουμένων και συνεργατών ή διαμεσολαβητών. Δηλαδή τι σημαίνει αυτό; Αυτή τη στιγμή δεν υπάρχει ένα μητρώο με βάση το οποίο μια επιχείρηση μπορεί να συνεργαστεί σε ένα πρόγραμμα εταιρικής κοινωνικής ευθύνης σε ένα τοπικό επίπεδο, σε ένα ειδικό θέμα ή σε ένα εθνικό επίπεδο. Υπάρχει μια διαδρομική συνάντηση προσφοράς και ζήτησης για ΕΚΕ και όχι μια συστηματοποίηση με μια συστηματοποιημένη βάση δεδομένων. Ούτε για ωφελούμενους υπάρχει, η καταγραφή των ωφελουμένων είναι ισχνότατη, δηλαδή είτε μιλάμε για πραγματικά εστιακά γεωγραφικά προβλήματα όπως παραδείγματος χάρη περιβάλλοντος, είτε μιλάμε που απαιτούν μια πεζή καθαριότητα – και συνήθως όλες οι περιοχές NATURA έτσι είναι – είτε μιλάμε για μια κοινωνική ομάδα που θέλει ιδιαίτερη στήριξη. 
Πάμε στο επόμενο σημείο που είναι η δημιουργία εθνικού και περιφερειακού επικοινωνιακού δικτύου. Εδώ πρέπει να διαμορφώσουμε μια σχέση αξιοπιστίας ιδιαίτερα με τα Μέσα Μαζικής Ενημέρωσης. Όταν στείλαμε το κοινωνικό μήνυμα – το οποίο ο κύριος Παπαδόπουλος μας το εξύμνησε πριν και τον ευχαριστούμε για αυτό – το σποτ αυτό απορρίφθηκε από το Ραδιοτηλεοπτικό Συμβούλιο και κάτσαμε να αναλύσουμε τους λόγους, είναι το πρώτο μας σποτ μετά από τέσσερα Συνέδρια που απορρίπτεται. Δεν θα αναλύσουμε δημόσια τους λόγους, υποψιαζόμαστε όμως δυο-τρεις παράγοντες, μερικοί από τους οποίους δεν είναι αθώοι τουλάχιστον στη πλειοψηφία τους. 

Εδώ πρέπει να χτιστεί μια αξιόπιστη σχέση, δεν πάμε να υποκλέψουμε ούτε διαφήμιση, ούτε την οικονομική, ούτε όμως πρέπει τα Μέσα Μαζικής Ενημέρωσης να δουν σαν οικονομική ύλη την εταιρική κοινωνική ευθύνη. Δεν είναι δική τους υπόθεση, είναι υπόθεση των επιχειρήσεων και της κοινωνίας. Μερικά πράγματα πρέπει να τα ξεκαθαρίσουμε και θα χαιρόμουν – δεν θα το ζήταγα ποτέ δημόσια – να το επαληθεύσουν ακόμη και οι εκπρόσωποι του χώρου των επιχειρήσεων. 
Αυτό το επικοινωνιακό δίκτυο πρέπει να διαμορφωθεί όμως και εδώ χρειάζονται οι δημοσιογράφοι που έχουν το ενδιαφέρον και που συνήθως είναι προχωρημένου μορφωτικού επιπέδου και όχι εντυπώσεων, χρειάζονται τα Μέσα Μαζικής Ενημέρωσης που ανοίγουν δρόμους σιγά-σιγά και να καταλάβουν ότι κερδίζουν από αυτό και ούτω καθ’ εξής. Πρέπει να δημιουργηθεί ένα μητρώο καλών πρακτικών και καλών φορέων επικοινωνίας.

Πάμε στην ετήσια εβδομάδα για την εταιρική κοινωνική ευθύνη και δώδεκα στο ολοκληρωμένο εκπαιδευτικό και επικοινωνιακό πακέτο για την ΕΚΕ προς ευαίσθητες και κρίσιμες ομάδες. Εδώ ακριβώς τέλειωσε αυτό το κύριο μέρος της εισήγησης, ένα θεωρητικό επίλογο και τελειώσαμε.

Πάντως αυτό που θέλω να στήσουμε με τη σημερινή μας συνάντηση και την αυριανή, με αυτό το Συνέδριο, είναι ένα Δίκτυο όπως το έλεγε προηγουμένως ο κύριος Παλαιολόγος, ένα Δίκτυο εγγύτητας της ΕΚΕ και για τους χρήστες των ωφελούμενων και για τους διαμεσολαβητές και για τις επιχειρήσεις και για τις κοινωνίες, που βασικός εκπρόσωπος βέβαια των τοπικών και των κοινωνικών συμφερόντων και η Αυτοδιοίκηση. Είναι ηγετικός εκπρόσωπος η Αυτοδιοίκηση. Με την έννοια αυτή λοιπόν βρισκόμαστε σε ένα νέο δρόμο, ελπίζοντας σε αυτό τον δρόμο να έχουμε και διεύρυνση και στη συνεργασία και στα εργαστήρια που θα προκύψουν μετά από αυτό το Συνέδριο. 
Θέλω να σημειώσω ότι ίσως ο Κάρβιν Μαρξ στη πολιτική οικονομία μνημονεύει ότι ένα αγνό κεφάλαιο στην εξέλιξη των επιχειρήσεων προς τον πολιτισμό και την ηθική ξεκινάει – λέει – από την διάθεσή τους να προσηλυτίσουν σε σχέση με το προϊόν τους τον καταναλωτή. Αυτό το πράγμα να μην κοροϊδευόμαστε, είναι η ΕΚΕ. Είναι κάτι κατά κάποιο τρόπο για την ώρα στο επίπεδο του αόρατου χεριού, μέσα από αυτή την ιδιοτέλεια, την όμως εκλεπτυσμένη ιδιοτέλεια και υγιή στη σημερινή κατάσταση, είναι ηθικά προοδευτική και υγιής. Υπάρχει ένα βήμα. 
Από το αόρατο λοιπόν χέρι του Άνταμ Σμιθ για την εταιρική κοινωνική ευθύνη μπορούμε να περάσουμε στο αόρατο πρόσωπο που είναι πιο ευγενικό από χέρι, πρωταρχικά συνειδητοποιώντας βέβαια σαν κοινωνία και σαν σύνολο ότι δεν έχει έξοδο κινδύνου και ότι η ευθύνη για τη διάσωση των εξελίξεων περνάει στον πολιτισμό των καταναλωτών, στην ανάδειξη καναταλωτικής ευθύνης. 

Οι δράσεις της εταιρικής κοινωνικής ευθύνης πρέπει να στηριχτούν και να βρουν σαν αμφίδρομο πόλο τους καταναλωτές σαν αφυπνισμένους παράγοντες. Εδώ παίζουν ρόλο ο ελεγκτικός μηχανισμός και βέβαια παίζει ρόλο το να διαχυθεί η αίσθηση αυτή της αμεσότητας. Είναι δύσκολο το θέμα του παρόντος Συνεδρίου, αλλά ωστόσο πιστεύουμε ότι μπορεί να είναι ένα από τα πιο παραγωγικά. Γιατί; Τείνει και κοιτάει αρκετά μακριά, χτυπάει τις πιο ευαίσθητες χορδές, οι οποίες βέβαια δεν ακούγονται τόσο δυνατά, είναι ήχος βιολιού. 

Με αυτή την έκκληση για συνέχεια του Συνεδρίου μετά το Συνέδριο, για διαρκές Συνέδριο, σας ευχαριστώ πολύ.

ΠΡΟΕΔΡΕΙΟ: Ευχαριστούμε τον κύριο Ζήση. Τώρα είναι η ώρα για ερωτήσεις και συζήτηση στα θέματα που έχουν αναπτυχθεί. Θα πρέπει πάντως να είμαστε προσεκτικοί με την ώρα, έχουμε ήδη ξεπεράσει αρκετά τον χρόνο. Ακούγεται ότι μερικοί, ίσως οι περισσότεροι δεν θα είναι παρόντες αύριο, οπότε αναγκαστικά θα πρέπει εφόσον βρίσκονται στην αίθουσα να δώσουν την ευκαιρία να απαντήσουν σε κάποιες ερωτήσεις.

ΣΥΝΕΔΡΟΣ: Και αν μείνει κάτι αναπάντητο το αφήνουμε για αύριο. 

ΠΡΟΕΔΡΕΙΟ: Ναι, απλώς να είμαστε όσο γίνεται πιο σύντομοι, ορίστε. 

Κ. ΚΑΡΑΤΖΟΣ: Είμαι από τον Ελληνικό Αγροπεριβαλλοντικό Σύνδεσμο, μέλος της επταμελούς Γραμματείας του ΠΑΝΔΟΙΚΟ. Βέβαια λυπάμαι που ο χρόνος είναι λίγος και θέλοντας οπωσδήποτε να σεβαστώ τον χρόνο, για αυτό και ζήτησα να γίνει συζήτηση, αλλά αφού δεν γίνεται ήθελα να κάνω την εξής παρέμβαση: θεωρώ ότι το θέμα πραγματικά όπως είπαν και οι εισηγητές είναι πολύ σημαντικό, αλλά και δύσκολο και σε ένα βαθμό δυσκατανόητο για τη κοινωνία. 

Έχουμε υποχρέωση και σαν ΠΑΝΔΟΙΚΟ και σαν ΚΕΔΚΕ και οι συνδιοργανωτές οπωσδήποτε να εκλαϊκεύσουμε λίγο αυτά τα πράγματα που ειπώθηκαν σήμερα και η παρέμβασή μου ακριβώς αυτό τον στόχο έχει. Δηλαδή θα έλεγα και θα μπορούσα να βάζαμε κάποια συγκεκριμένη περίπτωση εμπλοκής της κοινωνικής εταιρικής ευθύνης, ούτως ώστε να γίνει πιο κατανοητό με ένα παράδειγμα όλο αυτό το θέμα του Συνεδρίου. Ο λόγος για τον οποίο προτείνω σήμερα να ειπωθεί αυτό είναι επειδή αύριο η θεματολογία πλατειάζει, πηγαίνει σε άλλους ορίζοντες.
Ήθελα λοιπόν να επισημάνω το εξής και αν οι εισηγητές συμφωνούν σε κάποιες τοποθετήσεις. Παράδειγμα είπαμε η επιχειρηματικότητα η οποία θα βοηθάει και σε ένα βαθμό ίσως εξειδικεύτηκε προς τη Πράσινη Εργασία. Θα διεύρυνα σύμφωνα με την εισήγηση του κυρίου Παπαδόπουλου και της κυρίας Αλεξίου προς τον ευρύτερο κοινωνικό τομέα, παραδείγματος χάρη θα έβαζα τον όρο αν συμφωνούν οραματική επιχειρηματικότητα. 

Οραματική επιχειρηματικότητα ίσως για τη δική μας αντίληψη σημαίνει ότι προχωρά σε μια επιχειρηματική πρωτοβουλία από την οποία όχι υποχρεωτικά δημιουργείς θέσεις Πράσινης Εργασίας, αλλά παραδίδεις στη κοινωνία ευκαιρίες μέσα από μια εφευρετικότητα, μια ευρηματικότητα και για να μην γίνομαι θεωρητικός αναφέρω συγκεκριμένα παραδείγματα: μια (…) που θα έλεγα είναι μια προσωπική μας, γιατί προσωπικά είμαι μέλος της επταμελούς Γραμματείας και Πρόεδρος του Ελληνικού Αγροπεριβαλλοντικού Συνδέσμου, αλλά είμαι επιχειρηματίας. Αυτό είναι και καλό και κακό για κάποιες απόψεις στην Ελλάδα. 

Δείτε όμως εδώ ένα πολύ συγκεκριμένο παράδειγμα, όπου μια επιχείρηση στρέφεται προς ένα συγκεκριμένο τομέα ο οποίος αποδίδει κοινωνικά νέες ευκαιρίες και συγκεκριμένα μια δράση η οποία έχει ένα κέρδος για την επιχείρηση, έχει ένα παραδοτέο για το περιβάλλον πολύ συγκεκριμένο παράδειγμα, η δράση της μείωσης της νιτρορύπανσης, είναι ένα πρόγραμμα πολύ σημαντικό το οποίο πλήρωσε η Ευρωπαϊκή Ένωση για 10 χρόνια. Το λέω γιατί θέλω να βάλω το σημείο ότι στην Ελλάδα πάρα πολλοί φορείς του ιδιωτικού τομέα εφαρμόζουν την εταιρική κοινωνική ευθύνη, αλλά δεν είναι γνωστό ίσως. 
Για αυτό και τα βραβεία αριστείας που ανέλυσε ο κύριος Βουρνάς θα έπρεπε ίσως να βρεθούν οι τρόποι επικοινωνίας και το Συνέδριο το σημερινό μας δίνει αυτή την ευκαιρία να δέσουμε όλοι αυτοί, ούτως ώστε τέτοιες δράσεις οι οποίες έχουν παράδειγμα αυτό που είπα: μείωση της νιτρορύπανσης, μια δράση η οποία μειώνει τα νιτρικά στον υδροφόρο ορίζοντα της Θεσσαλίας, αγρότες οι οποίοι βρίσκουν καινούργιες διαστάσεις, καινούργιους χώρους για να πάρουν κέρδος, αλλά και να δώσουν ένα παραδοτέο περιβαλλοντικό και κοινωνικό και να ευαισθητοποιηθούν. 
Τρίτη δράση, η οποία έρχεται σαν οραματική επιχειρηματικότητα: οι ανανεώσιμες πηγές ενέργειας και οι καλλιέργειες οι ενεργειακές. Αποτελεί δράση του Συλλόγου μας, ο οποίος σαν φορέας συμμετέχει σε αυτό, αγρότες είναι τα περισσότερα μέλη του Συλλόγου μας και παράλληλα αναδεικνύεται και μπορώ να σας δώσω ένα πολύ συγκεκριμένο παραδοτέο της δράσης αυτής. Ήδη η Ελλάδα πρωτοπορεί, ένα στοιχείο που εσείς δεν το ξέρετε, στις ενεργειακές καλλιέργειες με το ότι ήδη έχουμε 8.000 στρέμματα εντεταγμένα, ένα νούμερο το οποίο είναι πολύ σημαντικό για τη χώρα μας. Μικρά ασήμαντα πράγματα τα οποία όταν κοινωνούνται δίνουν τη διάσταση της εταιρικής κοινωνικής ευθύνης όχι υποχρεωτικά μέσα από τη δημιουργία πράσινων θέσεων εργασίας, αλλά αντίστοιχα και από άλλες δραστηριότητες.

Εδώ κλείνω γιατί ο χρόνος πιέζει. Ήθελα την επιβεβαίωση ίσως των εισηγητών σε αυτά τα σημεία αν πραγματικά είναι έτσι.

Σας ευχαριστώ. 

ΠΡΟΕΔΡΕΙΟ: Πράγματι ο χρόνος είναι περιορισμένος, θα παρακαλούσα όποιος έχει να κάνει ερωτήσεις να σηκώσει το χέρι τώρα. Παρακαλώ δώστε το όνομά σας και σε ποιον απευθύνετε την ερώτηση. 

ΣΥΝΕΔΡΟΣ: (εκτός μικροφώνου) 
ΠΡΟΕΔΡΕΙΟ: Νομίζω ότι καταλάβαμε, έγινε κατανοητή η θέση σας. 


Ο κύριος Παπαδόπουλος.

Δ. ΠΑΠΑΔΟΠΟΥΛΟΣ: Την περίμενα αυτή την ερώτηση. Ο ρόλος μας δεν είναι να κριτικάρουμε τις εταιρείες-μέλη μας, όμως από την άλλη πλευρά πιστεύω ότι δεν μπορούμε να τις αποκλείσουμε στο να μπουν μέσα στη διαδικασία αυτή που λέμε εταιρική κοινωνική ευθύνη. Είναι μια μακρόχρονη διαδικασία που καλύτερα είναι να τους έχεις μέσα και να προσπαθείς μέσα από κάποια πακέτα όπως αναφέρθηκε στο τέλος της πρότασης εκπαιδευτικά που ετοιμάζουμε ήδη, να τους πείσεις να γίνουν περισσότερο υπεύθυνοι, από το να τους έχεις έξω και να είναι θεατές ή να αναφέρονται στο θέμα της εταιρικής κοινωνικής ευθύνης χωρίς πραγματικά να είναι. 


Δεν λέμε ποτέ ότι οι εταιρείες γενικότερα πάνε με τον σταυρό στο χέρι, αλλά οπωσδήποτε όπως είπα και προηγουμένως πιστεύω ότι εντασσόμενες μέσα σε αυτό το Δίκτυο που λέγεται Ελληνικό Δίκτυο για την Εταιρική Κοινωνική Ευθύνη, είναι πολύ προτιμότερο από το να είναι εκτός αυτού του Δικτύου και αν θέλετε να σας πω ότι θα θέλαμε να είναι όσο το δυνατόν περισσότερες εταιρείες μέσα σε αυτό. Είμαστε πάρα πολύ στην αρχή ακόμα στην Ελλάδα για να φτάσουμε στο ιδανικό σημείο εκείνο που εμείς οι ίδιοι σαν άτομα μπορούμε να λειτουργήσουμε είτε θετικά, είτε προς το περιβάλλον, είτε προς τη κοινωνία. 

ΠΡΟΕΔΡΕΙΟ: Επόμενη ερώτηση παρακαλώ; Ορίστε. 

ΦΑΝΑΡΙΩΤΗΣ: Από τη Κέρκυρα είμαι, από τη Περιβαλλοντική Πρωτοβουλία Κέρκυρας και φέτος είμαι και στην επταμελή Γραμματεία του ΠΑΝΔΟΙΚΟ. 

Νομίζω ότι και οι δυο τοποθετήσεις που ακούσαμε τελευταίες και οι μεν και οι δε, εγώ συμφωνώ και με τις δυο. Αφενός μεν ισχύει αυτό που είπατε, αφετέρου καλό είναι να υπάρχει ένα πλαίσιο γύρω από τις εταιρείες αυτές μήπως σιγά-σιγά προχωρήσουμε στην εξυγίανσή τους. Υπάρχουν κάποια προϊόντα τα οποία πωλούνται στην αγορά, μιλάμε για την τροφή τώρα κυρίως, τα οποία είναι 100% χημικά, νερό με μεταλλαγμένη ζάχαρη και ένα χημικό άρωμα, αυτό είναι αναψυκτικό. Η εταιρεία που τα βγάζει όμως σου λέει: εφόσον ο νόμος μου δίνει το δικαίωμα να έχω τόσο χημικό και τόσο συντηρητικό μέσα δεν φταίω εγώ, φταίει ο νόμος. 

Άρα λοιπόν το σημείο αυτό το οποίο θίξαμε δεν είναι θέμα της εταιρείας, αν θέλουμε να το λύσουμε πρέπει να ξεκινήσουμε από τη νομοθεσία. Στη νομοθεσία λοιπόν τα όρια ασφαλείας των χημικών που χρησιμοποιούν και τα οποία είναι ισχυρά, δεν πρέπει κανονικά να τα τρώμε καθόλου, ξεκίνησαν κάποτε από λίγο και κάθε τόσο αυξάνονται. Δηλαδή μια εταιρεία που έχει βρει λίγο παραπάνω πιέζουν. Άρα λοιπόν αυτό το σημείο γίνεται από την αρχή, από τους νόμους του κράτους.

Εδώ ο νόμος λέει ότι όταν ένας ιδιώτης κάνει μια αίτηση έναρξης επαγγέλματος μιας δραστηριότητας η οποία θα φορολογείται δεν μπορεί το κράτος να του δώσει άδεια για κάτι το οποίο βλάπτει, πρέπει λέει η νομοθεσία που ξεκινήσαμε αυτά ότι η δραστηριότητα αυτή είναι αποδεδειγμένα γιατί όχι 100% καλό. Αν αυτό λοιπόν έχει μέσα 1% δηλητήριο, άρα εδώ παίζουμε με τα λόγια. Δεν ξέρω ή αυτό κάνει 100% καλό ή δεν κάνει 100% καλό, αλλά με το χημικό συντηρητικό θα έπρεπε να απαγορευτεί.

Εδώ όμως ερχόμαστε στη φιλοσοφία της βιολογικής καλλιέργειας. Δηλαδή αν εφαρμοστεί στο τομέα της τροφής η βιολογική καλλιέργεια τότε η εταιρική κοινωνική ευθύνη των βιοκαλλιεργητών και όλης της αλυσίδας είναι από χέρι δεδομένη. Έχουν και προστατεύσει το περιβάλλον και την αγορά των ζωοτροφών που είναι φυσικές και δεν προωθούν τα χημικά και τον καταναλωτή και το σπίτι τους και τον εαυτό τους και πάνε στο σπίτι τους το βράδυ με μια γαλήνια ψυχή. 

Οπότε νομίζω αν κατάλαβα καλά το θέμα μας, γιατί νομίζω είναι δύσκολο το θέμα και ακόμα δεν το έχω καταλάβει καλά, η βιοκαλλιέργεια είναι η βάση που επιλύει αυτομάτως όλα αυτά τα ζητήματα.
Ευχαριστώ πολύ.

ΠΡΟΕΔΡΕΙΟ: Άλλος σύνεδρος παρακαλώ; Ορίστε.

ΔΙΔΑΧΟΣ: Κυρίες και κύριοι καλησπέρα σας, χαιρετώ τη συγκέντρωση αυτή. Είμαι από τη Πάτρα και είμαι ο Αντιπρόεδρος του Συλλόγου Υγείας και Περιβάλλοντος του Κέντρου Υγείας Χαλαντρίτσης. Επειδή δεν ήμουν από την αρχή που ξεκίνησε η συζήτηση δεν άκουσα καθόλου το θέμα των καταλυτών που βγαίνουν από τα αυτοκίνητα. 

Επειδή το επάγγελμά μου είναι πάνω στο αυτοκίνητο και επειδή έχουν συσσωρευτεί τόσοι πάρα πολλοί καταλύτες και επειδή έχω αγωνιστεί από το 1984 για το θέμα αυτό, μέχρι αυτή τη στιγμή δεν έχει γίνει κατά τις πληροφορίες που έχω καμία μα καμία πρόβλεψη, που είχαμε δώσει στο Υπουργείο τότε διότι προέδρευσα επί 20ετίας ως Πρόεδρος των Μηχανικών Αυτοκινήτων της Πάτρας και στη τελευταία 3ετία ολόκληρης της Ελλάδας. Γύρισα όλη την Ελλάδα, είναι καταλύτες πεταμένοι μέσα στις αυλές, τα παιδάκια παίζουν και δεν ξέρουν τον κίνδυνο και εγώ είμαι ένας όχι…

ΠΡΟΕΔΡΕΙΟ: Θα παρακαλέσω να είναι σχετικά σύντομη η παρουσίαση.

ΔΙΔΑΧΟΣ: Τελειώνω, ναι. Τι θα γίνει με αυτούς τους καταλύτες; Αν μιλήσατε προτού έρθουμε εμείς έχει καλώς ότι είπατε, αν όμως δεν έχετε μιλήσει θα ήθελα να πάρουμε μια απάντηση τι θα γίνει αυτό το υλικό που είναι στις αυλές και στα καταστήματα των συνάδελφων και παραμένουν εκεί που ξέρουμε ότι είναι σε μεγάλη περιεκτικότητα καρκινογόνοι.


Ευχαριστώ πολύ.

ΠΡΟΕΔΡΕΙΟ: Ευχαριστούμε και εμείς, δεν είναι δυνατόν όμως αυτή τη στιγμή δυνατόν να περιορίσουμε τις ερωτήσεις σε θέματα τόσο συγκεκριμένα όταν αναπτύσσεται εδώ η έννοια της εταιρικής κοινωνικής ευθύνης στο σύνολό της. Θα υπάρξει ευκαιρία σε συζήτηση να γίνει αυτό ίσως, αλλά όχι αυτή τη στιγμή. Θα παρακαλέσω οι ερωτήσεις να είναι σχετικές με το αντικείμενο της συνεδρίας. 


Ο κύριος Ζήσης θέλει να δώσει μια απάντηση στον κύριο από τη Πάτρα, ορίστε.

Ι. ΖΗΣΗΣ: Θέλω να μνημονεύσω ένα χαρακτηριστικό παράδειγμα και να λέμε τα πράγματα με το όνομά τους. Η COCA-COLA είναι η πρώτη εταιρεία που εφάρμοσε ανάλυση κύκλου ζωής και ανακύκλωση, που την εφάρμοσε βέβαια στη συσκευασία. Είναι μια από αυτές που είναι γενικά στη λίστα του Ελληνικού Δικτύου Εταιρικής Κοινωνικής Ευθύνης. Το εφάρμοσε λοιπόν για τη συσκευασία από το ’69, τότε μάλιστα εισήγαγε στην ουσία και σαν εργαλείο την ανάλυση κύκλου ζωής και μετά άρχισαν οι δράσεις ανακύκλωσης, γιατί πιεζόταν για άλλους λόγους και μετέφερε το επίκεντρο από το περιεχόμενο στη συσκευασία και από τις πολιτικές στην αγορά, γιατί έχει και πολιτικό ρόλο. Τα λέμε τα πράγματα τελείως καθαρά και ενώπιον και του ίδιου του ιδιωτικού τομέα. Η COCA-COLA ήταν από τους πρώτους που προσφέρθηκαν να πάρει περίπτερο έξω, ομοφώνως είπαμε ότι υπάρχει πρόβλημα.

Δεύτερον, εδώ υπάρχει όμως η ευθύνη του καταναλωτή. Πόσοι από εδώ μέσα είναι καταναλωτές του PHILIP MORRIS; Μεγάλο πρόβλημα, επιτέλους πρέπει να ξεκαθαρίσουμε πολύ ολοκληρωμένα και να πάμε σε ολοκληρωμένη καταναλωτική ευθύνη για να διαμορφώσουμε ένα σκληρό μέτωπο, το οποίο θα πιέσει πραγματικά τις εταιρείες, σκληρά θα τις πιέσει. Όντως πρέπει να μπουν κάποια κριτήρια και επειδή έχουμε συζητήσει σαν Γραμματεία στο ΠΑΝΔΟΙΚΟ συλλογική την εσωτερική θέλουμε να έχουμε κάποια κριτήρια πρόσθετης αξιοπιστίας, πέρα από αυτή την αξιοπιστία που μπορεί να αναγνωρίζει για λόγους παιδαγωγικούς προς τις επιχειρήσεις το Ελληνικό Δίκτυο. 

Εδώ μερικές φορές καλούμαστε να απευθύνουμε όμως σκληρές ερωτήσεις σε αυτούς που δεν είναι αρμόδιοι να απαντήσουν ακριβώς. Η εταιρική κοινωνική ευθύνη έχει τα δικά της χαρακτηριστικά δυστυχώς ή ευτυχώς. Ο φορέας που λέτε Ελληνικό Δίκτυο δεν είναι εκείνος – το λέω εγώ δηλαδή επειδή ξέρω το θεσμικό περιβάλλον νομίζω – ο αρμόδιος να απαντήσει για τις εταιρείες αυτές ολοκληρωτικά ως προς τη περιβαλλοντική τους συμμόρφωση. Για αυτό εισηγηθήκαμε αν προσέξατε τη διασταύρωση συστημάτων ποιότητας με συστήματα εταιρικής κοινωνικής ευθύνης, μια πρόσθετη διαβάθμιση. 

Μπορεί αυτό να καθιστά καχύποπτο τον ιδιωτικό τομέα απέναντί μας, ας γίνει. Από τη δική μας μεριά πάντως θέλουμε να ξεκαθαρίσουμε ότι εδώ ενδιαφερόμαστε να διαμορφώσουμε μια ολοκληρωμένη πολιτική ποιότητας από τη μεριά των μη κυβερνητικών οργανώσεων, αυτή είναι η δουλειά μας και θέλουμε να την ολοκληρώσουμε. 

Πόσοι θα μείνουν στον δρόμο αυτό για την ολοκλήρωση έχει σημασία, δεν αρκεί να εκφραστούμε εθιμικά, πρέπει να εκφραστούμε διαμορφώνοντας και εργαλεία τα οποία θα αλλάξουν το τοπίο, γιατί μας ενδιαφέρει να αλλάξουμε το τοπίο. Γιατί θυμάμαι καταστάσεις που ήταν εξέγερσης, αντίστασης και τα λοιπά και μετά βλέπεις από πίσω ερείπια. Έχει περάσει ο ιδιωτικός τομέας και τα έχει σαρώσει όλα ή έχει περάσει η παγκοσμιοποίηση και άφησε ερείπια και αγωνιστές του σαλονιού.
Ευχαριστώ πολύ.

ΠΡΟΕΔΡΕΙΟ: Ευχαριστούμε και εμείς. Ο χρόνος είναι πολύ περιορισμένος, θα χρειαστεί πρώτα η ερώτηση της κυρίας συνέδρου. 
ΕΙΣΗΓΗΤΗΣ: Δεν θα κάνετε μόνο εσείς ερωτήσεις, θα κάνω και εγώ μια ερώτηση και αυτή απευθύνεται αν θέλετε στους εκπροσώπους του δημόσιου τομέα. Δεν περιμένω απάντηση γιατί μπορεί να μη μπορούν να μου δώσουν απάντηση, αλλά απλώς να αναφερθώ σε ένα σχέδιο νόμου που πρόσφατα ανακοινώθηκε και που δίνει κάποια κίνητρα στις εταιρείες οι οποίες πρόκειται να εφαρμόσουν κάποια προγράμματα που να έχουν σχέση με τον πολιτισμό. 

Πολύ καλό, αλλά η εταιρική κοινωνική ευθύνη όπως αναφέρθηκε και προηγουμένως και που όλοι μας το παραδεχόμαστε, έχει και άλλα σκέλη. Το θέτω σαν ερώτημα αν θέλετε και προβληματισμό και μπορείτε να το μεταφέρετε στη Διοίκηση, γιατί όχι όμως να έχουν κάποια οφέλη και προγράμματα τα οποία έχουν σχέση με το περιβάλλον, που έχουν σχέση με την εκπαίδευση, που έχουν σχέση με οτιδήποτε άλλο είναι μέσα στο πλαίσιο της εταιρικής κοινωνικής ευθύνης. 

Δεν νομίζω ότι μπορείτε να μου απαντήσετε, απλώς μπορείτε να μεταφέρετε όμως τον προβληματισμό μας. Δεν θέλω να το χαρακτηρίσω, δεν θέλω να το εντοπίσω, αλλά οπωσδήποτε το να έχει μια εταιρεία 67% όφελος από κάποια δράση πολιτισμού που κάνει, που δεν είναι κακό η προώθηση του ελληνικού πολιτισμού και λοιπά, αλλά υπάρχουν και άλλες δράσεις εταιρικής κοινωνικής ευθύνης οι οποίες θα μπορούσαν. 

Ξέρετε, αυτό προέρχεται κατά τη γνώμη μου από ένα έλλειμμα που υπάρχει στη Δημόσια Διοίκηση, δεδομένου ότι οι δράσεις εταιρικής κοινωνικής ευθύνης διαπερνούν τις αρμοδιότητες μιας σειράς Υπουργείων, είτε αυτό είναι το Υπουργείο Περιβάλλοντος, είτε αυτό είναι το Υπουργείο Ανάπτυξης, είτε αυτό είναι το Υπουργείο Απασχόλησης, Υγείας, Εσωτερικών, Οικονομικών. Και εκεί υπάρχει ένα έλλειμμα που δεν υπάρχει ένας κεντρικός συντονισμός, που θα μπορούσε να βοηθήσει αν θέλετε και τις μη κυβερνητικές οργανώσεις και τις επιχειρήσεις στο να έχουν καλύτερο αποτέλεσμα μέσα από το πλαίσιο της εταιρικής κοινωνικής ευθύνης. 
ΠΡΟΕΔΡΕΙΟ: Θα πρέπει να κλείσουμε το πολύ σε πέντε λεπτά, παρακαλώ να είστε σύντομοι. Ορίστε. 

Α. ΛΕΤΣΙΟΣ: Είμαι της Ανεξάρτητης Οικολογικής Κίνησης Βέροιας. Εγώ θα έκανα μια μικρή τοποθέτηση, ότι δεν πρέπει να είμαστε τόσο πολύ ευαίσθητοι επειδή κουτσούλισε ένα περιστέρι σε ένα άγαλμα ή σε μια πλατεία και να έχουμε περιβαλλοντική ευθύνη για αυτή τη κουτσουλιά. Θα ήθελα λίγο να έχουμε κάποια ευθύνη και για τις βόμβες που πέφτουν απεμπλουτισμένου ουρανίου στη γειτονιά μας εδώ πιο πάνω στο Κόσσοβο, που σε ευθεία γραμμή από το Νομό Ημαθίας είναι δεν είναι γύρω στα 130χλμ. και όλα τα προϊόντα τα οποία παράγουμε και παράγονται και στη γειτονική μας χώρα και εισάγονται στην Ελλάδα είναι όλα με ουράνιο και δεν άκουσα κανείς να διαμαρτυρηθεί ή να πει την άποψή του για αυτή την ευθύνη. Μας πιάνει λοιπόν ο πόνος τώρα αν ένα περιστέρι ή μια σακούλα με νάιλον έχει πεταχτεί εκεί; Αυτά λοιπόν είναι τα πιο βασικά και γενικά για τα φάρμακα και για τους πολέμους και για όλα, αυτή είναι η τοποθέτησή μου.


Ευχαριστώ πολύ.

ΠΡΟΕΔΡΕΙΟ: Να τελειώσουμε με άλλη μια ερώτηση ή τοποθέτηση, αλλά πάνω στο συγκεκριμένο θέμα της συνεδρίας. 

ΣΥΝΕΔΡΟΣ: Ναι, θα είμαι κάπως σύντομη. Εκπροσωπώ τον Όμιλο Φίλων του Δάσους Νομού Φθιώτιδας και την εφημερίδα ΔΡΥΑΣ. Οι τρεις πρώτοι ομιλητές επικεντρώθηκαν στην αναγκαιότητα της καθιέρωσης της βιώσιμης ανάπτυξης, η οποία θα στηρίξει την εταιρική κοινωνική ευθύνη. Εδώ σημείωσα κάποια πράγματα και θέλω να σας πω τον προβληματισμό μου: εφόσον το σύγχρονο οικονομικό σύστημα θετικού τύπου που έχουμε εμείς στην Ελλάδα το έχει η Ευρωπαϊκή Ένωση και φυσικά επηρεάζεται από το αμερικανικό τύπο, που η πρακτική του και η επιδίωξή του είναι η συνεχής αύξηση του ρυθμού της οικονομικής ανάπτυξης, που σημαίνει ότι πρέπει να γίνονται αδιάκοπες επενδύσεις συνεχώς αυξανόμενες, αδιάκοπη και αυξανόμενη βιομηχανική δραστηριότητα, εκμετάλλευση των φυσικών πόρων, δηλαδή της γης, του αέρα, των υδάτων, αλλά και υπερεκμετάλλευση των ανθρώπινων πόρων με εξαντλητικά συνήθως ωράρια και συχνά κάτω από κακές συνθήκες ασφάλειας και υγιεινής.

Όλα αυτά είναι γνωστό στο νου του μέσου ανθρώπου ότι γίνονται για να κινηθεί περισσότερο η εσωτερική αγορά των χωρών, αλλά και η παγκόσμια αγορά μέσω των πολυεθνικών, πράγμα που σημαίνει ότι πρέπει να αυξάνεται και η εγχώρια ή διεθνής κατανάλωση. Άρα έχουμε υπερπαραγωγή προϊόντων και υπερκατανάλωση προϊόντων. 

Το ερώτημα που τίθεται είναι το εξής: μέχρι πού μπορεί να φτάσει αυτή η κατάσταση; Οι επόμενες γενιές τι θα κληρονομήσουν από εμάς; Εξαντλημένους ενεργειακούς πόρους; Κουρασμένη από εντατικές καλλιέργειες γη και μολυσμένα νερά; Πώς θα αντεπεξέλθουν στις ανάγκες τους οι επόμενες γενιές; Μήπως με ραδιενέργεια, τη τελευταία μορφή ενέργειας που μπορούμε να χρησιμοποιήσουμε και μεταλλαγμένες τροφές; Έτσι θα επιβιώσουν τα παιδιά μας; Τι περιβάλλον θα κληρονομήσουν από εμάς; 

Άρα λοιπόν η αειφόρος ή βιώσιμη ανάπτυξη θα πρέπει οπωσδήποτε να καθιερωθεί και το θέτω πολύ έντονα αυτό στους κυρίους που εκπροσωπούν Υπουργεία να το μεταφέρουν. Πρέπει η νοοτροπία αυτή της αύξησης του ρυθμού της οικονομικής ανάπτυξης να μετατραπεί σε αειφόρο ανάπτυξη, που είναι ήπιας μορφής ανάπτυξη, ανακυκλώνει τα απόβλητα, προτείνει λογικές καταναλωτικές απαιτήσεις και συμπεριφορές και μπορεί να στηριχτεί στη Πολιτεία, ας μην εθελοτυφλεί η Πολιτεία. Και στη Διεθνή Κοινότητα και στη Τοπική Αυτοδιοίκηση και στη κοινωνία των πολιτών είναι πολύ σημαντικό να το μεταφέρουμε.
ΠΡΟΕΔΡΕΙΟ: Ευχαριστούμε. Είναι μια ερώτηση ακόμα και μετά τον λόγο στον κύριο Βολιώτη για κάποιες ανακοινώσεις. 
Ι. ΔΑΜΑΛΗΣ: Από Οικολογική Δράμας. Θα ήθελα να πω ότι επειδή είμαστε λίγοι εδώ μέσα και πολύ λιγότεροι εκπρόσωποι της Τοπικής Αυτοδιοίκησης, όλες αυτές οι εισηγήσεις που αφορούν το θέμα, ει δυνατόν και ο φάκελος, η Οργανωτική Επιτροπή του ΠΑΝΔΟΙΚΟ σε συνεργασία με τη ΚΕΔΚΕ να φροντίσουν να πάνε στους Δήμους για να κατακτήσουμε το πρώτο βήμα που λέμε, το αυτονόητο, δηλαδή την ενημέρωση πάνω σε αυτά τα ζητήματα. Αυτό θα πρέπει να το κοιτάξουμε και να γίνει σίγουρα. 

ΠΡΟΕΔΡΕΙΟ: Εντάξει, ευχαριστούμε. Κύριε Βολιώτη ορίστε για τις ανακοινώσεις που έχετε.
Κ. ΒΟΛΙΩΤΗΣ: Άκουσα με προσοχή αυτούς που τοποθετήθηκαν και σκληρά εδώ απέναντι σε κάποιες εταιρίες και καλά έκαναν, θα ήθελα όμως να προσέξουμε ένα σημείο. Αν θέλετε συμφωνώ εν μέρει με όσα είπε ο κύριος Παπαδόπουλος απαντώντας σε αυτές τις επιθέσεις. Η λογική μας πιστεύω ότι πρέπει να είναι όχι να δώσουμε κανένα συγχωροχάρτι σε όποιες εταιρείες δεν σέβονται τον εαυτό τους, τον πολίτη, το περιβάλλον, τη κοινωνία. Δεν είναι αυτός ο σκοπός, αλλά να τις αναγκάσουμε να σκεφτούν διαφορετικά και δεν θα τις αναγκάσουμε να σκεφτούν διαφορετικά έξω από εδώ, εδώ μέσα θα τις αναγκάσουμε να σκεφτούν. 


Θέλω να επισημάνω αυτό που είπε ο κύριος Βουρνάς. Όταν του προτείναμε να κάνει μια εισήγηση ήξερε ένα πράγμα: τώρα – είπε – επειδή αναγκάστηκα να μελετήσω ξέρω πέντε. Αυτό είναι το ζητούμενο. Είμαι από αυτούς που δεν αρκούνται στα λόγια – και το λέω αυτό για τους επαναστάτες του σαλονιού – όταν επιτεθούν στις εταιρείες, γιατί και ακτιβισμούς έχουμε κάνει εναντίον των εταιρειών και πολλά έχουμε κάνει εναντίον των εταιρειών. Όμως να κάνουμε μια διάκριση ανάμεσα στο πολεμάς και στο διαπραγματεύεσαι.

Τι θέλω να πω; Θα χαιρόμουν πάρα πολύ αν ήταν δυνατόν να είναι εδώ όλες οι εταιρείες. Αυτός ήταν ο σκοπός πιστεύω του Συνεδρίου, έτσι τον κατάλαβα εγώ τουλάχιστον. Όλες οι εταιρείες λοιπόν που να γίνει ένας πλατύς και ανοιχτός διάλογος. Δεν θα δώσουμε συγχωροχάρτι σε καμία εταιρεία, αλλά δεν θα πάψουμε να διαλεγόμαστε. Αυτό νομίζω ότι πρέπει να είναι μια κατάκτηση της ελληνικής κοινωνίας. Δεν έχουμε μάθει να συνεργαζόμαστε σαν κοινωνία και αυτό ξεκινάει από το σχολείο, ως εκπαιδευτικός δικαιούμαι να το πω. Δεν έχουμε μάθει να διαλεγόμαστε ως κοινωνία, κάποτε πρέπει να το μάθουμε αυτό. Ας είναι μια μικρή αφετηρία αν θέλετε αυτό το Συνέδριο διαβούλευσης, να δούμε ο καθένας τον ρόλο του, να μην εγκαταλείψει το μετερίζι του και τη θέση του, ποτέ σε καμία περίπτωση δεν θέλω να νοήσετε αυτό το πράγμα στη τοποθέτησή μου. Θέλουμε τον διάλογο για να βελτιώσουμε, όσο μπορούμε να τους βελτιώσουμε, αυτούς που είναι εχθροί του περιβάλλοντος αν θέλετε. 

Να μη προχωρήσω περισσότερο, να περάσω στις ανακοινώσεις. Όσοι είστε σταθεροί σύνεδροι του ΠΑΝΔΟΙΚΟ θα ξέρετε ότι σε κάθε Συνέδριο βγάζουμε και μια απόφαση, είναι κάτι περισσότερο από τα συμπεράσματα του Συνεδρίου, για αυτό συγκροτείται και μια Επιτροπή. Θα ήθελα λοιπόν την έγκρισή σας να συγκροτήσουμε μια Επιτροπή, θα αναφέρω κάπου μερικά ονόματα χωρίς αξιολόγηση στη σειρά που θα τα αναφέρω: ο κύριος Γιάννης Ζήσης, η κυρία Χριστίνα Θεοχάρη, ο κύριος Παπαδόπουλος, ο κύριος Παπασπυρόπουλος, ο κύριος Σαριδάκης, ο κύριος Ξένος. Ο κύριος Παπαδόπουλος αν θα ήθελε θα μπορούσε να έχει τον θεματικό συντονισμό της Επιτροπής και ο κύριος Βασιλακόπουλος έχει μονίμως, δεν θα μας στερήσει τη χαρά και αυτή τη φορά, τον συντονισμό της Επιτροπής. 

Άρα λοιπόν αν δεν υπάρχει αντίρρηση να θεωρήσουμε ότι αυτή η Επιτροπή μπορεί με μια εισήγηση που θα έρθει αύριο από τον κύριο Παπαδόπουλο, ίσως και με τη συνεργασία του κυρίου Ζήση, γύρω στις 10:00 η ώρα. Το λέω γιατί δεν είναι εύκολο να βρεθούμε κατά μόνας. Γύρω στις 10:00 η ώρα λοιπόν να υπάρχει μια εισήγηση που να την επεξεργαστούν με βάση τις εισηγήσεις που έχουμε υπόψη μας, με βάση αυτά που ειπώθηκαν εδώ πέρα, ώστε το μεσημέρι που θα κλείνουμε τις εργασίες του Συνεδρίου να καταλήξουμε σε μια απόφαση του θεματικού Συνεδρίου. Αυτό είναι το ένα που θέλω να πω.
Δεύτερον, αύριο είναι η έναρξη των εργασιών του Συνεδρίου, δηλαδή η προσέλευση. Στο πρωινό Προεδρείο ο κύριος Βουρνάς θα συντονίζει, είναι η κυρία Αλεξίου η οποία μάλλον θα λείπει, ο κύριος Σαριδάκης και ο κύριος Καρβούνης. 

ΣΑΒΒΑΤΟ 4 ΝΟΕΜΒΡΙΟΥ 2006

3η ΣΥΝΕΔΡΙΑ

ΠΡΟΕΔΡΕΙΟ: Καλημέρα αγαπητοί σύνεδροι, φίλοι και φίλες. Αρχίζουμε την 3η συνεδρία του Συνεδρίου. 


Αρχίζοντας θέλω να δηλώσω ότι αισθάνομαι κάποια συγκίνηση που μου ζητήθηκε από το ΠΑΝΔΟΙΚΟ να αναλάβω την Προεδρεία αυτής της συνέλευσης. Το θεωρώ τιμητικό για εμένα. Μου θυμίζει τα αγωνιστικά χρόνια του συνδικαλισμού, κάποια χρόνια πριν, τη δεκαετία του ’70 και του ’80 και αποδέχτηκα με χαρά και τιμή αυτό το καθήκον που είναι και ευχαρίστηση.


Μπαίνουμε επομένως στην 3η συνεδρία του εξαιρετικά ενδιαφέροντος αυτού Συνεδρίου. Θα παρακαλέσω τον πρώτο ομιλητή, τον κύριο Σωτήρη Παπασπυρόπουλο, Γενικό Γραμματέα του Ευρωπαϊκού Δικτύου Επιχειρηματικής Ηθικής να πάρει τον λόγο. Αμέσως μετά, με την άδειά σας, θα κάνουμε μια αλλαγή. Θα ζητήσω να μιλήσει ο κύριος Κοντός. Υπάρχει μια μεταφορά από την 4η Συνεδρία σε αυτή εδώ, γιατί ο κύριος Κοντός θα πρέπει να φύγει στη συνέχεια. Είμαστε αμέσως μετά τον πρώτο ομιλητή. Θα μεσολαβήσει πριν τον κύριο Βολιώτη ο κύριος Κοντός.


Ο κύριος Παπασπυρόπουλος έχει τον λόγο.

Σ. ΠΑΠΑΣΠΥΡΟΠΟΥΛΟΣ: Καλημέρα σας, αγαπητοί σύνεδροι. Καταρχήν, θα ήθελα και εγώ με τη σειρά μου να ευχαριστήσω το ΠΑΝΔΟΙΚΟ για την πρόσκληση αυτή στο Συνέδριο το οποίο είναι εξαιρετικά ενδιαφέρον και καινοτόμο για την πραγματικότητα που υπάρχει σήμερα στην ελληνική κοινωνία.


Εκπροσωπούμε έναν καινούργιο Οργανισμό στην Ελλάδα ο οποίος υπάρχει εδώ και πολλά χρόνια στην Ευρώπη, το Ινστιτούτο Επιχειρηματικής Ηθικής, EBEN από το European Businesses Ethics Network.


Όταν μιλάμε για επιχειρηματική ηθική ουσιαστικά μιλάμε για δύο πράγματα, για εταιρική διακυβέρνηση και για εταιρική κοινωνική ευθύνη. Δηλαδή, είναι οι γενικές αρχές περί ηθικής τόσο ως προς το εσωτερικό της επιχείρησης και αυτή είναι εταιρική διακυβέρνηση, όσο και προς το περιβάλλον τους εργαζόμενους και τους stake holders, δηλαδή τους συμμέτοχους, που είναι η εταιρική κοινωνική ευθύνη και περιλαμβάνει η επιχειρηματική ηθική τον σεβασμό στον άνθρωπο, στους κανόνες ασφαλείας, στο περιβάλλον και τη συμβολή στην ανάπτυξη της κοινωνίας όπου δραστηριοποιείται η επιχείρηση. Δεν είναι ούτε ένας τρόπος management, ούτε ένα ειδικό πρόγραμμα που μπαίνει και που παίρνει μια επιχείρηση. Είναι ουσιαστικά το να δουλεύει η επιχείρηση με μια άλλη νοοτροπία, μια άλλη εταιρική κουλτούρα. Η επιχειρηματική ηθική λοιπόν αφορά τον τρόπο με τον οποίο θα μπορέσουν οι επιχειρήσεις να δουλέψουν, έτσι ώστε, εκτός από τα οικονομικά αποτελέσματα, να έχουν και κοινωνικά και περιβαλλοντικά, μετρήσιμα όμως και αυτό είναι το κρίσιμο σημείο.


Η επιχειρηματική ηθική βασίζεται σε έναν κώδικα επιχειρηματικής ηθικής. Δηλαδή, είναι οι κανόνες που η ίδια η επιχείρηση εθελοντικά βάζει, με τους οποίους διοικούνται οι διάφοροι τομείς της επιχείρησης, αλλά και που η νοοτροπία και οι αρχές της ηθικής ενσωματώνονται μέσα στην καθημερινή λειτουργία της επιχείρησης.


Ο κώδικας επιχειρηματικής ηθικής έτσι που είναι ο πυρήνας μιας επιχείρησης που θέλει να δουλεύει με επιχειρηματική ηθική συνήθως αναδεικνύει την ευθύνη της εταιρείας σχετικά με την ποιότητα των προϊόντων και των υπηρεσιών της, μέσω μιας ολικής ποιότητας διοίκησης με ιδιαίτερη αναφορά στον σεβασμό και στις συνθήκες εργασίας των εργαζομένων και των προμηθευτών της. Όμως αποτελεί και ένα βασικό εργαλείο κοινωνικού διαλόγου μεταξύ της εταιρείας και των ενδιαφερομένων μελών.


Όταν μιλάμε για ενδιαφερόμενα μέλη – τέθηκε και στην χθεσινή συνεδρίαση, είναι πολύ σημαντικό να το επαναλάβουμε – πια οι εταιρείες θα πρέπει να προχωρήσουν ένα βήμα από την υπεράσπιση των συμφερόντων των μετόχων στην υπεράσπιση των συμφερόντων των συμμέτοχων. Αυτή είναι όλη η αλλαγή η ποιοτική που επιδιώκουμε στην νοοτροπία των επιχειρήσεων, όπου συμμέτοχοι είναι όλοι, είναι οι stake holders. Δηλαδή, από τους share holders στους stake holders. Συμμέτοχοι είναι όλοι. Είναι προφανώς συμμέτοχοι οι οποίοι θέλουν να βλέπουν και (..), οι εργαζόμενοι όμως οι οποίοι παράγουν τις υπεραξίες. Είναι οι προμηθευτές, είναι οι πελάτες, είναι η κοινωνία ολόκληρη η οποία συναλλάσσεται με την επιχείρηση.

Όλους λοιπόν τους συμμέτοχους στοχεύει η επιχειρηματική ηθική, γιατί πια σήμερα οι επιχειρήσεις δεν είναι απλώς μονάδες παραγωγής χρήματος. Όσο ο ρόλος του κράτους φθίνει, όσο αναδεικνύεται όλο και πιο πολύ ο ρόλος των ατόμων και των μονάδων, τόσο πιο πολύ και οι επιχειρήσεις θα έχουν έναν έντονο κοινωνικό και περιβαλλοντικό ρόλο. Για αυτό αυτόν τον ρόλο είναι σημαντικό να τον παίξουν με ευθύνη, με υπευθυνότητα, γιατί πραγματικά βρισκόμαστε σε ένα νέο περιβάλλον πια το οποίο καμία σχέση δεν έχει με το πώς ήταν το επιχειρηματικό και παγκόσμιο περιβάλλον μερικές δεκαετίες πριν. Το νέο αυτό περιβάλλον επιβάλλει τις αρχές και τις πρακτικές επιχειρηματικής ηθικής, διότι οι αλλαγές είναι σημαντικές. Είναι η παγκοσμιοποίηση των αγορών, ο τρόπος κατανομής του πλούτου πια που υπάρχει μεγάλη, όλο και αυξανόμενη διάσταση μεταξύ των κατεχόντων των πλούτων και των φτωχών, οι αλλαγές στις περιβαλλοντικές συνθήκες οι οποίες είναι δραματικές, τα επιτεύγματα της τεχνολογίας και η ταχύτητα της πληροφόρησης πια σήμερα, καμία σχέση δεν έχει, ακόμα και πριν από είκοσι χρόνια, οι μεταβαλλόμενες προσδοκίες της κοινωνίας μέσα από την ανάπτυξη και των μη κυβερνητικών οργανώσεων, αλλά και την αυξανόμενη αφύπνιση των καταναλωτών, η πεποίθηση, αυτό που λέγαμε πριν, ότι ο δημόσιος τομέας δεν επαρκεί, είναι δυσκίνητος, είναι βαρύς, έχει ξεπεραστεί από τις εξελίξεις, από μια παγκοσμιοποιημένη αγορά, μια αγορά που δρα παγκόσμια, ενώ ένας δημόσιος τομέας που δρα τοπικά σε επίπεδο χώρας, σε πολύ μικρότερο μέγεθος σε σχέση με την αγορά η οποία έχει πολύ μεγαλύτερη δύναμη και η ανάπτυξη νέων μορφών ευθύνης της κοινωνίας προκειμένου να παραμείνουν ανταγωνιστικές.

Τα πλεονεκτήματα που αφορούν την εφαρμογή της επιχειρηματικής ηθικής, οικοδόμηση σχέσεων εμπιστοσύνης των κοινωνικών εταίρων, ενίσχυση της πιστότητας των πελατών – και αυτό έχει αποδειχτεί με έρευνες στο εξωτερικό, ότι η κοινωνία προτιμά προϊόντα κοινωνικά ευαίσθητων επιχειρήσεων – την υποστήριξη και την συναίνεση των υπαλλήλων, την διατήρηση εταιρικής φήμης, πολύ σημαντικό πράγμα, το brand name και σε όλες τις επιχειρήσεις το αξιολογούν πολύ σημαντικά αυτό, την υποστήριξη της επιχείρησης στις συνθήκες κρίσης, δηλαδή, όταν υπάρξει μια κρίση το να μπορεί μια επιχείρηση να επικαλεστεί ένα παρελθόν εταιρικής ευθύνης, υπευθυνότητας, αυτό βοηθάει στο ξεπέρασμα της κρίσης, ενθαρρύνεται η πρωτοβουλία και η υπευθυνότητα του προσωπικού και των προμηθευτών, αναπτύσσονται οι ικανότητες και οι επιδόσεις τους, αναβαθμίζεται η ποιότητα συνεργασίας, καλλιεργείται κλίμα αμοιβαίας εμπιστοσύνης γιατί είδε ότι υπάρχουν συμφωνημένοι κανόνες οι οποίοι έχουν αποτελέσει και τον κώδικα επιχειρηματικής ηθικής και οι συμφωνημένοι αυτοί κανόνες δεν είναι γραμμένοι στο μάρμαρο, αλλάζουν και με τον διάλογο τροποποιούνται. Διασφαλίζεται λοιπόν και η πιστότητα του προσωπικού, αυξάνει τη δυναμική της σε περιπτώσεις κρίσης που λέγαμε και όλα αυτά αυξάνουν τα ανταγωνιστικά της πλεονεκτήματα.

Ένα κομμάτι λοιπόν, ένας από τους δύο πυλώνες της επιχειρηματικής ηθικής είναι – όπως είπαμε – και η εταιρική κοινωνική ευθύνη, για τα οποία έχουμε συζητήσει όλο αυτό τον καιρό στο Συνέδριο, θα ξαναμπώ στους ορισμούς, για να έρθω στο EBEN. Το EBEN είναι ένα Δίκτυο Επιχειρηματικής Ηθικής το οποίο σήμερα αριθμεί 33 χώρες μέλη στην Ευρώπη κυρίως και ο στόχος του EBEN είναι να διαδώσει το είδος της διοίκησης που βασίζεται σε αξίες, στην ηθική της ηγεσίας, αλλά και να αυξήσει τη γνώση για την ευθύνη που έχουν οι εταιρείες προς την κοινωνία.

Η επιχειρηματική ηθική θα έλεγα και η εταιρική κοινωνική ευθύνη δεν μπορούν να προχωρήσουν αν δεν υπάρχει μια ισχυρή θέληση της ανωτάτης διοίκησης των εταιρειών για να την προωθήσουν. Μακροπρόθεσμα λοιπόν στοχεύει στη δημιουργία μιας νοοτροπίας των επιχειρηματιών βασισμένης στις αξίες της επιχειρηματικής ηθικής, με την οποία στη συνέχεια θα γαλουχηθούν οι επόμενες γενιές επαγγελματιών και ακαδημαϊκών.

Στην Ελλάδα είναι πρόσφατη τη δημιουργία του EBEN. Ξεκίνησε πέρυσι το 2005 με στόχους την προώθηση των αρχών της επιχειρηματικής ηθικής, της εταιρικής κοινωνικής ευθύνης και της εταιρικής διακυβέρνησης δηλαδή, στη δυνατότητα διαρκούς ενημέρωσης, στη δυνατότητα ενδελεχούς εκπαίδευσης στελεχών και επιχειρήσεων, στη δυνατότητα παροχής ερευνητικών εργαλείων και στην ανάπτυξη ενεργού διαλόγου με όλους τους εμπλεκόμενους εταίρους.

Το EBEN απευθύνεται σε διαφορετικά κοινά, στις ιδιωτικές επιχειρήσεις, στον δημόσιο τομέα ο οποίος επίσης μπορεί να αναπτύξει τις αρχές της επιχειρηματικής ηθικής, στους μη κερδοσκοπικούς οργανισμούς, στην ακαδημαϊκή κοινότητα σαν στελέχη επιχειρήσεων, στα Μέσα Μαζικής Ενημέρωσης.

Με συγχωρείτε για το αγγλικό του σλάιτς. Εδώ απλώς θα πω στο δεύτερο μέρος της ομιλίας μου για ένα κατ’ εξοχήν εργαλείο το οποίο έχει αναπτύξει το EBEN και που αφορά την προσπάθεια μέτρησης της επιχειρηματικής ηθικής από πλευράς των επιχειρήσεων, διότι, αν κάποια στιγμή δεν το καταφέρουμε αυτό, δεν έχουμε πετύχει πολλά πράγματα. Κάνουμε ωραίους διάλογους, λέμε ωραία πράγματα μεταξύ μας, αλλά ότι δεν μετριέται δεν αξιολογείται και ότι δεν αξιολογείται τελικά καταπίπτει στην αδιαφορία αυτών που είναι να το εφαρμόσουν, διότι δεν βλέπουν βελτίωση, απλώς βλέπουν μια ακαδημαϊκή συζήτηση να γίνεται.

Επομένως, αν με τον τρόπο σήμερα που μετράμε την επιτυχία των επιχειρήσεων και είναι ισολογισμοί ή είναι τα κέρδη στο τέλος του χρόνου ή είναι η αύξηση τιμής της μετοχής, τόσα απλά και για αυτό έχουν γίνει οικουμενικά και παγκόσμια, αν με τον ίδιο τρόπο δεν καταφέρουμε να μετράμε το σύνολο των στοιχείων των οικονομικών βεβαίως, αλλά και των κοινωνικών και των περιβαλλοντικών, όσο και να μιλήσουμε και στην ελληνική και στην παγκόσμια κοινωνία για επιχειρηματική ηθική αυτή δεν θα γίνει δυνατόν να περάσει στη νοοτροπία, γιατί αυτό είναι το αναγκαίο των επιχειρήσεων.

Επομένως, για την ορθή επίτευξη των στόχων μας ο Οργανισμός προχώρησε πρόσφατα στη δημιουργία ενός πρωτοποριακού μοντέλου με το όνομα EBEN GR, Business Ethics Model, το οποίο αποτελείται από τα δύο ίσως πιο σημαντικά κομμάτια της σύγχρονης επιχειρηματικής ζωής και αριστείας, την εταιρική διακυβέρνηση και την εταιρική κοινωνική ευθύνη. Για το μοντέλο αυτό εργάστηκαν επιμελώς για πολλούς μήνες ειδικές Επιτροπές ανάπτυξης μοντέλου και Επιτροπές διασφάλισης ποιότητας στην Ελλάδα πιστοποιημένες από το Ευρωπαϊκό EBEN.

Το μοντέλο αυτό περιλαμβάνει τρία επίπεδα αριστείας, χάλκινο, αργυρό και χρυσό, σαν τους αθλητικούς αγώνες, γιατί ουσιαστικά αγωνίζονται οι επιχειρήσεις για να καταφέρουν να φτάσουν σε ένα συγκεκριμένο επίπεδο βαθμολογίας, θα τη δούμε μετά και η μέτρηση αυτή γίνεται από τους εξουσιοδοτημένους αξιολογητές του Ινστιτούτου τόσο στην Ελλάδα, όσο και στην Ευρώπη.

Με πολύ συντομία θα περιγράψω το μοντέλο, διότι αυτό από τον Δεκέμβρη και μετά αρχίζει και παρουσιάζεται και στην Αθήνα. Αρχίζουμε στις 5 Δεκεμβρίου, έχουμε μια πρώτη μεγάλη επιχειρηματική συνάντηση, όπου θα παρουσιάσουμε πια και τις λεπτομέρειες του μοντέλου, ενώ ταυτόχρονα αρχίζουμε και μια ευρωπαϊκή πορεία παρουσίασης του μοντέλου με διάφορα work shop που οργανώνονται στις Βρυξέλλες από τον Γενάρη και μετά, διότι αυτό το μοντέλο πια θα γίνει και κτήμα και του Ευρωπαϊκού EBEN, σαν ένα από τα εργαλεία αξιολόγησης των επιχειρήσεων μαζί με πολλά άλλα που υπάρχουν.

Επίκεντρο του μοντέλου λοιπόν είναι ο τυποποιημένος εταιρικός κώδικας, standard corporate code, που αναφέρεται σε διεθνώς αποδεκτούς κανόνες ή αρχές και ο οποίος διαχέεται μέσω του εταιρικού κώδικα ηθικής και του εταιρικού κώδικα συμπεριφοράς. Στην εταιρεία και οι δύο αυτοί κώδικες συνδυάζονται μέσω κατάλληλων συστημάτων με ένα σύνολο κανονισμών και διαύλων επικοινωνίας και αποτελούν το θεμέλιο λίθο των ξεχωριστών πυλώνων εταιρικής διακυβέρνησης και εταιρικής κοινωνικής ευθύνης.

Η εταιρική διακυβέρνηση, όπως βλέπετε το πράσινο κομμάτι, αποτελείται από πέντε βασικούς τομείς και η είναι η εταιρική κουλτούρα, η εταιρική ανάλυση, η ανάλυση απόδοσης, ο εσωτερικός έλεγχος των επιχειρήσεων και κανονισμούς και επικοινωνία αυτών των τομέων μεταξύ τους.

Η εταιρική κοινωνική ευθύνη έχει επίσης πέντε κριτήρια. Αυτό είναι το πράσινο, το άλλο είναι το μοβ. Εταιρική συμπεριφορά, περιβαλλοντική προστασία, κοινωνικές ενέργειες, οικονομική σταθερότητα και κανονισμούς και επικοινωνία πάλι.


Οι δύο αυτοί πυλώνες λοιπόν, δηλαδή της επιχειρηματικής ηθικής, corporate governess, εταιρική διακυβέρνηση και corporate social responsibility συναρθρώνονται μεταξύ τους με δέκα κριτήρια τα οποία από κάτω έχουν αναπτύξει πενήντα υποκριτήρια που φέρνει μια αρμονική βαρύτητα στο μοντέλο και για να ικανοποιηθούν προϋποθέτουν τη θεωρητική γνώση και χρήση ανάλογων συστημάτων και επιτυχημένων ενεργειών. Η επικύρωση του Οργανισμού πάντα αναφέρεται σε διαφορετικό περιβάλλον δυσκολίας.


Αυτό το μοντέλο στηρίζεται σε ορισμένες αρχές, που είπαμε ότι όλες μαζί αποτελούν τον τυποποιημένο εταιρικό κώδικα και στηρίζεται σε επτά βασικές αρχές. Αυτές είναι η ακεραιότητα, δηλαδή η ηθική διαχείριση προσωπικών έναντι επαγγελματικών συμφερόντων, η αντικειμενικότητα, δηλαδή η συμμόρφωση με τους νόμους, τους κανόνες και τους κανονισμούς, η ανεξαρτησία, άμεση ανταπόκριση και ολοκληρωμένες αναφορές, η εμπιστευτικότητα, πλήρης ισχύς χωρίς φόβο αντιποίνων, να μπορεί κάποιος να εκφράσει τη γνώμη του, χωρίς να ποινικοποιείται η γνώμη, η επάρκεια πλήρης, αντικειμενική, ακριβής, έγκυρη, κατανοητή ανάλυση των αναφορών, αναφορές χιλιάδων σελίδων, δεν είναι επαρκείς δηλαδή, σύντομες, κατανοητές, απλές, ευθύνη, δηλαδή συνεχής προσχώρηση στις αρχές του κώδικα και ο κώδικας δεν είναι ένα νεκρό χαρτί μέσα στην επιχείρηση, αλλά είναι ένας ζωντανός κώδικας αξιών και διάρκειας, παντού και διαρκής εφαρμογή των αρχών του κώδικα.


Αυτά όλα είναι αρχές και στοιχεία τα οποία μετριούνται με συγκεκριμένο τρόπο. Έχουν τεσταριστεί τόσο σε ελληνικές επιχειρήσεις σαν πιλοτικό και αυτή τη στιγμή θα τεσταριστούν και σε διεθνείς επιχειρήσεις και πιστεύουμε ότι αυτή είναι μια συμβολή του Ελληνικού Δικτύου Επιχειρηματικής Ηθικής, παρά τη μικρή του ιστορία, στο Ευρωπαϊκό Δίκτυο η οποία γίνεται αποδεκτή και νομίζουμε ότι θα αποτελέσει ένα από κατ’ εξοχήν εργαλεία μέτρησης με αντικειμενικό τρόπο, ώστε να μπορούμε πια να λέμε, όπως λέμε σήμερα έχουμε επιχειρήσεις με ISO ή δεν ξέρω τι, ότι έχουμε επιχειρήσεις οι οποίες είναι πιστοποιημένες στην επιχειρηματική ηθική με χρυσό, με αργυρό ή με χάλκινο μετάλλιο και νομίζω ότι αυτό μπορεί στο ευρύτερο κοινό αργότερα να δώσει και έναν δείκτη εμπιστοσύνης και των καταναλωτών απέναντι σε αυτές τις επιχειρήσεις.


Σας ευχαριστώ πάρα πολύ.

ΠΡΟΕΔΡΕΙΟ: Ευχαριστούμε θερμά τον κύριο Παπασπυρόπουλο.

Θα παρακαλέσω τώρα τον κύριο Κοντό, Γενικό Γραμματέα του Υπουργείου Απασχόλησης και Κοινωνικής Προστασίας να πάρει τον λόγο και ευχαριστούμε πολύ για την παρουσία σας, κύριε Γενικέ.

Δ. ΚΟΝΤΟΣ: Η ευχαρίστηση είναι όλη δική μου, κύριε Πρόεδρε. Να σας ευχαριστήσω για την διευκόλυνση αυτή του προγράμματος που μου κάνατε.


Πριν ξεκινήσω την εισήγησή μου θα ήθελα να πω ένα μεγάλο ευχαριστώ. Ένα ευχαριστώ με πολλούς αποδέκτες. Ο πρώτος αποδέκτης είναι το ΠΑΝΔΟΙΚΟ, το Δίκτυο που γνώριζα την ύπαρξή του, δεν γνώριζα το μέγεθος και την ποιότητα των ανθρώπων του και των δράσεών του.


Ο Βολιώτης, ο Ζήσης, ο Ασλάνογλου αποτελούν για εμένα από χθες προστιθέμενη αξία στο προσωπικό, πολιτικό και κοινωνικό μου κεφάλαιο και να είναι βέβαιοι ότι το επόμενο διάστημα θα επιδιώξω να τους συναντήσω και να συνεργαστώ μαζί τους.


Ο δεύτερος αποδέκτης είναι ο Δήμος της Βέροιας, ο πολύ καλός φίλος ο Δήμαρχος που δίνει αυτό που έχουν ανάγκη όλες οι πρωτοβουλίες, όλες οι δράσεις, τη δημιουργική και ζωντανή φιλοξενία και τη συμβολή στο να γίνουν πράξη πολλά πράγματα που απαιτεί σήμερα η κοινωνία μας. Πρέπει να πω ότι είναι η δεύτερη φορά μέσα σε έναν χρόνο που μιλάω σε ένα εξαιρετικά ενδιαφέρον Συνέδριο στην Βέροια με οικοδεσπότη τον Δήμαρχο. Δήμαρχε, σας ευχαριστούμε πάρα πολύ για αυτό.


Επίσης, αποδέκτης των ευχαριστιών μου είναι η ΚΕΔΚΕ, το κορυφαίο αυτοδιοικητικό Όργανο της χώρας μας που η παρουσία εδώ του Προέδρου του κυρίου Κουκουλόπουλου, αλλά και του κυρίου Παλαιολόγου με μια μακρά παράδοση θετικής συμβολής στα πολιτικά και κοινωνικά δρώμενα της χώρας μας και η Γ.Σ.Ε.Ε., το κορυφαίο συνδικαλιστικό Όργανο που εκφράζει τον κόσμο της εργασίας στη χώρα μας και βέβαια πολλοί αξιόλογοι συνάδελφοι από την κεντρική κυβέρνηση, αλλά και εκπρόσωποι πολλών άλλων φορέων φτιάχνουν ένα σπάνιο μίγμα που τόσο έχει ανάγκη η χώρα μας για να αντιμετωπίσει τα πολλά και σύνθετα προβλήματα που αντιμετωπίζει.


Η εισήγησή μου θα επικεντρωθεί σε ένα πολύ σημαντικό κεφάλαιο που λέγεται ποιότητα στην εργασία και με ότι συμβάλει σε αυτό μέσα και έξω από τα θεσμικά του πλαίσια. Δηλαδή, έχουμε ένα κεφάλαιο που αφορά τις υποχρεώσεις και τις ρυθμίσεις που απορρέουν από τη νομοθεσία μας και από το δίκαιό μας και ένα κεφάλαιο δράσεων και ενεργειών έξω από αυτό το πλαίσιο, αλλά που είναι εξίσου αναγκαίο και απαραίτητο για να πετύχουμε ένα σημαντικό στόχο που λέγεται ποιότητα στην εργασία.


Να θυμίσω ότι η ποιότητα στην εργασία ήταν το κεντρικό θέμα της φετινής Συνόδου του Διεθνούς Γραφείου Εργασίας και ένα θέμα που ενδιαφέρει εξαιρετικά τον κόσμο της εργασίας και κατ’ επέκταση όλη την κοινωνία.


Ξεκινώντας, πρέπει να πω ότι η ευθύνη για την ποιότητα στην εργασία, όπως και η ευθύνη για το περιβάλλον, δεν αφορά ούτε αποκλειστικά την Πολιτεία, ούτε τους εργαζόμενους, ούτε τις επιχειρήσεις, αφορά όλους. Για αυτό, όπως είπα και πριν, για να μην επαναλαμβάνω, είναι εξαιρετικά σημαντικό το γεγονός ότι σήμερα συνευρίσκονται στη Βέροια όλοι αυτοί οι φορείς.


Πρέπει να πω ότι στο κεφάλαιο που δεν αφορά το θεσμικό μας πλαίσιο, δεν αφορά τις ρυθμίσεις και τις απαιτήσεις του δικαίου, εξαιρετική σημασία έχει αυτό που λέμε εταιρική κοινωνική ευθύνη. Δεν θα μπω σε λεπτομέρειες για να περιγράψω την εταιρική κοινωνική ευθύνη. Υπάρχουν εδώ πολύ πιο ειδικοί, έχουν αναπτυχθεί, θα αναπτυχθούν στη συνέχεια του Συνεδρίου γύρω από αυτό το θέμα. Όμως πρέπει να πω ότι η δράση εταιρικής κοινωνικής ευθύνης για την ποιότητα στην απασχόληση αποτελούν το μερίδιο που αναλογεί στον επιχειρηματικό κόσμο για την επιτυχία αντιμετώπισης των προβλημάτων που αφορούν συνολικά την τοπική, αλλά και την ευρύτερη κοινωνία.


Είναι η εταιρική κοινωνική ευθύνη απόδειξη της συνειδητοποίησης από την πλευρά των επιχειρήσεων ότι δεν πρέπει να αρκούνται απλώς στην επίτευξη των οικονομικών στόχων που θέτουν για τις επιχειρήσεις τους, όπως είναι η μεγιστοποίηση του κέρδους ή αύξηση του μεριδίου της αγοράς, αλλά να συμβάλουν στην αναβάθμιση του περιβάλλοντος του φυσικού και του ανθρώπινου.


Πρέπει λοιπόν να τονίσω ότι ο ρόλος των επιχειρήσεων για τη συνολική κοινωνική ευθύνη είναι εξαιρετικά σημαντικός. Είναι σημαντικός γιατί οι επιχειρήσεις σήμερα ασκούν σημαντική επίδραση σε όλους σχεδόν τους τομείς, όχι μόνο της οικονομικής, αλλά και της κοινωνικής και της πνευματικής ανθρώπινης δραστηριότητας. 


Ένα λοιπόν σημαντικό κεφάλαιο της Εταιρικής Κοινωνικής Ευθύνης αφορά το ανθρώπινο δυναμικό των επιχειρήσεων, δηλαδή της επιχείρησης με τους εργαζόμενους. Πρόκειται για την πλέον εσωτερική – και θα μου επιτρέψετε να πω – την πιο σημαντική πτυχή της ΕΚΕ, Εταιρική Κοινωνική Ευθύνη, γιατί η επιχείρηση έχει τη μεγαλύτερη δυνατότητα, αλλά και υποχρέωση παρέμβασης και επίδρασης.
Πρέπει να γίνει συνείδηση σε όλους ότι οι εργαζόμενοι αποτελούν σημαντικό συστατικό στοιχείο της επιχείρησης και το είδος της σχέσης εργοδοσίας εργαζόμενων καθορίζει σε σημαντικό βαθμό τόσο την αποτελεσματικότητα της επιχείρησης, όσο και την ποιότητα ζωής των εργαζομένων.


Η επιχείρηση στα πλαίσια της άσκησης πολιτικών Εταιρικής Κοινωνικής Ευθύνης μπορούν να υλοποιήσουν μια σειρά από δράσεις εστιάζοντας στον εργαζόμενο, τη βελτίωση της θέσης του και την αναβάθμιση της σχέσης της σύνδεσής του με την επιχείρηση. 


Αυτές οι δράσεις επιγραμματικά μπορούν να αφορούν την αναδιοργάνωση του συστήματος των αμοιβών, την υιοθέτηση προγραμμάτων πρόσθετων παροχών, παροχή κοινωνικών υπηρεσιών, εφαρμογή πολιτικών ίσων ευκαιριών μέσα στην επιχείρηση, υλοποίηση προγραμμάτων κατάρτισης, επιμόρφωσης. Βέβαια, στο κέντρο της οποιασδήποτε δράσης πρέπει να βρίσκεται η συναίσθηση του κοινωνικού ρόλου των επιχειρήσεων ως προς τη θέση του προσωπικού της.


Δεν είναι τυχαίο ότι πολλές από τις πρακτικές που σήμερα καλύπτονται από την έννοια ομπρέλα της ΕΚΕ αποτελούσαν και συνεχίζουν να αποτελούν σε κάποιες χώρες και σε κάποιες επιχειρήσεις πετυχημένα μοντέλα εταιρικής πολιτικής που ασκήθηκε ή ασκείται στα πλαίσια του λεγόμενου επιστημονικού management.


Η ικανοποίηση του ανθρώπινου δυναμικού αναγνωρίζεται ακόμα και από τους πλέον ακραιφνείς υποστηρικτές του πρωτεύοντα ρόλου της επιχειρηματικότητας σαν ένας πολύ σημαντικός παράγοντας για την επίτευξη των σκοπών μιας επιχείρησης.


Μετά απ’ όλα αυτά ο καθένας από εσάς μπορεί να αναρωτηθεί ποιος είναι ο ρόλος του κράτους σε σχέση με τον θεσμό της κοινωνικής ευθύνης και σε σχέση με την απασχόληση και την ποιότητα.


Η ανάληψη δράσεων Εταιρικής Κοινωνικής Ευθύνης προϋποθέτει την ανάμειξη της επιχείρησης σε θέματα που εμπίπτουν πάρα πολλές φορές στην αρμοδιότητα δημόσιων φορέων, σε αυτό που αποκαλούμε δημόσια σφαίρα πολιτικής. Πολιτικές απασχόλησης, κοινωνικής προστασίας, παιδείας, κατάρτισης και ούτω καθεξής. 


Η ανάληψη τέτοιων δράσεων δεν υποκαθιστά, αλλά συμπληρώνει τις δημόσιες πολιτικές. Από αυτό το πρίσμα ο ρόλος του κράτους παραμένει πρωταρχικός και αφορά καταρχήν την εξασφάλιση του απαραίτητου θεσμικού πλαισίου για την υλοποίηση, την αξιολόγηση και την ανατροφοδότηση δράσεων ΕΚΕ. 


Στο σημείο αυτό θα πρέπει να πω ότι μην έχουμε στο μυαλό μας ότι το κράτος πρέπει να φτιάξει ή προτίθεται το επόμενο διάστημα να φτιάξει ένα πλαίσιο αυστηρό και όλα αυτά. Μιλάω κυρίως για ένα πλαίσιο κινήτρων. Δηλαδή, πρέπει ένας από τους ρόλους του κράτους, μια ευθύνη που πρέπει το επόμενο διάστημα να την αναλάβει ενεργότερα, δηλαδή, να δώσει κίνητρα περισσότερα στις επιχειρήσεις για να αναλάβουν δράσεις ΕΚΕ.


Η παρέμβαση αυτή του κράτους στην Ελλάδα είναι ακόμα πιο αναγκαία με δεδομένο ότι οι δράσεις ΕΚΕ των επιχειρήσεων είναι περιορισμένες. Αυτό οφείλεται κυρίως στο γεγονός ότι η συντριπτική πλειοψηφία των επιχειρήσεων στην Ελλάδα μικρές και πολύ μικρές επιχειρήσεις και αυτό δυσκολεύει την επέκταση δράσεων ΕΚΕ. Για αυτό το κράτος οφείλει να αναλάβει ένα πιο σημαντικό συντονιστικό και υποστηρικτικό, επαναλαμβάνω, ρόλο, για να μην παρεξηγηθεί τίποτα απ’ όλα αυτά που λέω.


Το Υπουργείο Απασχόλησης και Κοινωνικής Προστασίας το οποίο εκπροσωπώ, που είμαστε και το αρμόδιο Υπουργείο για τα θέματα ποιότητας της απασχόλησης της χώρας μας, αναγνωρίζει τη σημασία της συνεργασίας και επενδύει σε αυτήν με τους κοινωνικούς εταίρους, εργοδότες και εργαζόμενους και θεωρούμε ότι τίποτα απ’ όλα αυτά που λέμε δεν μπορεί να γίνει αν δεν υπάρξει ακόμα στενότερη συνεννόηση και συνεργασία για το θέμα της Εταιρικής Κοινωνικής Ευθύνης και κατ’ επέκταση της ποιότητας στην απασχόληση στις επιχειρήσεις.


Πρέπει να πούμε ότι τα θέματα που αφορούν την απασχόληση και την ποιότητά της είναι πολλά. Θέματα υγείας και ασφάλειας στους χώρους εργασίας. Ζητήματα που αφορούν την παροχή ίσων ευκαιριών σε όλους τους εργαζόμενους. Εξασφάλιση αξιοπρεπούς επιπέδου διαβίωσης. Αναβάθμιση των απαραίτητων δεξιοτήτων που πρέπει να έχουν σήμερα οι εργαζόμενοι. Σε όλα αυτά πρέπει να δώσουμε απαντήσεις, επαναλαμβάνω, μετά από συζήτηση, διαβούλευση και συνεννόηση.


Η εταιρική κοινωνική ευθύνη αποτελεί ένα σημαντικό κεφάλαιο στο εθνικό πρόγραμμα μεταρρυθμίσεων που κάθε χρόνο η χώρα μας καταθέτει στην Ευρωπαϊκή Ένωση και επικαιροποιεί.

Επίσης, πρέπει να σημειώσω και να πω ότι στα πλαίσια των βασικών προτεραιοτήτων του Νέου Εθνικού Στρατηγικού Πλαισίου Αναφοράς 2007-2013 υπάρχουν δράσεις που θα γίνουν εκτιμούμε και επιλέξιμες δράσεις του Δ΄ Κοινοτικού Πλαισίου Στήριξης, για να δώσουμε και έναν άλλον ορισμό, αναφέρονται δράσεις που αφορούν την ενεργοποίηση εργοδοτών στην οργάνωση και υλοποίηση προγραμμάτων κατάρτισης και δημιουργία πλαισίου κινήτρων για την ενθάρρυνση των επιχειρήσεων να συνδέσουν την πορεία των επιχειρήσεών τους με οφέλη για τους εργαζομένους, profit sherry, bonus και άλλα σχετικά. 

Τέλος, η ενίσχυση της ποιότητας και της παραγωγικότητας στην εργασία, δράση για την υγεία και την ασφάλεια είναι μερικοί από τους άξονες που υπάρχουν, επαναλαμβάνω, στο ΕΣΠΑ 2007-2013.

Μιλήσαμε αρκετές φορές για τη διαβούλευση και τη συνεννόηση με τους κοινωνικούς εταίρους. Θα πρέπει να πω ότι η χώρα μας έχει μια παράδοση στην ύπαρξη και στη λειτουργία τέτοιων θεσμών. Θυμίζω την Εθνική Επιτροπή Απασχόλησης, την Εθνική Επιτροπή Κοινωνικής Προστασίας, ο θεσμός των συλλογικών διαπραγματεύσεων και βέβαια η σημαντική και ενεργός συμμετοχή των κοινωνικών εταίρων σε πολλούς από τους οργανισμούς της χώρας μας.

Το πλαίσιο αυτό της συνεργασίας είναι στις προθέσεις μας να το βελτιώσουμε και να αυξήσουμε και τον ρόλο και τη συμμετοχή και την ευθύνη των κοινωνικών εταίρων σε αυτό που λέμε με μια λέξη σύγχρονη διακυβέρνηση.

Πρέπει να πω ένα άλλο κεφάλαιο που έχει ενδιαφέρον για το θέμα μας. Είναι η ανάπτυξη εταιρικών σχημάτων για ανάληψη πρωτοβουλιών κοινωνικής ευθύνης μέσα από τις δράσεις της κοινοτικής πρωτοβουλίας EQUAL. Η EQUAL αποτελεί εργαλείο της ευρωπαϊκής στρατηγικής για την απασχόληση, χρηματοδοτείται από το Ευρωπαϊκό Κοινωνικό Ταμείο και στοχεύει στην πειραματική εφαρμογή και διάδοση νέων τρόπων καταπολέμησης των διακρίσεων και της ανισότητας στον τομέα της απασχόλησης.

Η EQUAL ολοκληρώνει τις εμπειρίες που αποκτήθηκαν στα πλαίσια των προηγούμενων πρωτοβουλιών employment and adopt και συμπληρώνει τις υπάρχουσες πολιτικές για την ισότητα ευκαιριών στην αγορά εργασίας.

Πρέπει να τονίσω σε αυτό το σημείο ότι οι αναπτυξιακές συμπράξεις που χρηματοδοτούνται μέσω της πρωτοβουλίας EQUAL είναι από τα πιο πετυχημένα παραδείγματα εταιρικότητας μεταξύ φορέων δημόσιου, ιδιωτικού τομέα, κοινωνικών εταίρων και μη κυβερνητικών οργανώσεων. Οι συνεργασίες αυτές πρέπει να σας πω ότι έχουν τις πιο πολλές φορές πολύ θετικά αποτελέσματα, όσον αφορά την ανάδειξη νέων καλών πρακτικών, αλλά και καινοτόμων δράσεων που εξασφαλίζουν την ισότητα και την καταπολέμηση των διακρίσεων στον χώρο της αγοράς εργασίας.

Μια σημαντική παράμετρος στο κεφάλαιο ποιότητα στην απασχόληση και ευθύνη για αυτό είναι η υγεία και η ασφάλεια στον χώρο της εργασίας. Είναι ένα κεφάλαιο που βρίσκεται στην πρώτη σειρά των προτεραιοτήτων του Υπουργείου Απασχόλησης. Στόχος μας είναι η ευαισθητοποίηση και η ενημέρωση του κόσμου της εργασίας σε θέματα πρόληψης ατυχημάτων και επαγγελματικών ασθενειών με ιδιαίτερη έμφαση μέσω αυτών των δράσεων στη διασφάλιση της ασφαλούς και αξιοπρεπούς εργασίας υιοθετώντας τη βασική αντίληψη ότι η αξιοπρεπής εργασία είναι και ασφαλής εργασία. Πρέπει να πω ότι η χώρα μας ανταποκρίνεται πλήρως στις κατευθύνσεις διεθνών οργανισμών, κυρίως της διεθνούς οργάνωσης εργασίας σε ότι αφορά το θεσμικό πλαίσιο και βέβαια σε όλους τους κανόνες και τις οδηγίες της Ευρωπαϊκής Ένωσης για το κεφάλαιο αυτό.

Να θυμίσω πρόσφατα την προσαρμογή στο εθνικό μας δίκαιο της οδηγίας για τις επιπτώσεις του θορύβου στον χώρο της εργασίας και βέβαια την προσαρμογή της οδηγίας για τον αμίαντο, ένα θέμα που βρίσκεται και στην επικαιρότητα τον τελευταίο καιρό, λόγω βέβαια της πολύ σημαντικής σημασίας που έχει. Πρέπει να πω ότι στο κεφάλαιο αυτό, δηλαδή στο κεφάλαιο της προσαρμογής οδηγιών και κατευθύνσεων, η χώρα μας δεν παρουσιάζει τα τελευταία χρόνια καμία καθυστέρηση και κανένα έλλειμμα.

Πρέπει να πω μόνο δύο από τις πρωτοβουλίες του Υπουργείου μας στο θέμα της υγείας και της ασφάλειας. Τον Φεβρουάριο του 2006 δημιουργήθηκε Εθνική Επιτροπή για τον αμίαντο, στην οποία επενδύουμε ότι θα βοηθήσει πάρα πολύ στο κεφάλαιο της καταγραφής των προβλημάτων που προέρχονται από τον αμίαντο. Βέβαια, το σημαντικό για εμάς είναι μια πρόκληση για τη χώρα η περιγραφή των όρων και των προϋποθέσεων και την ασφαλή απομάκρυνση και εναπόθεση του αμιάντου. Είναι ένα θέμα που πρέπει να αφορά πάρα πολύ την ελληνική κοινωνία.

Μια δεύτερη πρωτοβουλία μας ήταν η σύσταση Επιτροπής για τη μελέτη και επαναξιολόγηση του καταλόγου των βαρέων και ανθυγιεινών επαγγελμάτων που θα εξετάσει το ζήτημα αυτό, δηλαδή, την εισαγωγή και άλλων ή την απομάκρυνση κάποιων ειδικοτήτων από τα βαρέα και ανθυγιεινά με βάση βέβαια τις σύγχρονες αντιλήψεις για την υγεία και την ασφάλεια των εργαζομένων.

Δεν θέλω να σας κουράσω περισσότερο. Να πω ότι στις αρμοδιότητες του Υπουργείου μας για την διασφάλιση της υγείας και της ασφάλειας στον χώρο της εργασίας υπάρχει το Σώμα Επιθεώρησης Εργασίας. Γίνονται πολλές προσπάθειες για την αναβάθμισή του, για την ενίσχυση σε προσωπικό και μέσα, έτσι ώστε να εξασφαλίσουμε καλύτερες επιδόσεις στον τομέα της πρόληψης και βέβαια στον τομέα των ατυχημάτων. Έχουν γίνει βήματα. Καταγράφουμε κάποια θετικά στοιχεία τα τελευταία χρόνια. Για παράδειγμα, ο αριθμός των θανατηφόρων ατυχημάτων στη χώρα μας μειώνεται κάθε χρόνο. Από τα 145 θανατηφόρα εργατικά ατυχήματα για το 2003 φτάσαμε στα 110 το 2005. Δεν μας ικανοποίησε. Στόχος είναι μηδενική καταγραφή θανάτων στον χώρο της εργασίας, γιατί η ανθρώπινη ζωή δεν είναι υπόθεση αριθμού βέβαια, είναι μια αξία αδιαπραγμάτευτη.

Όμως πρέπει να πω ότι και το κεφάλαιο αυτό της υγείας και της ασφάλειας και της ποιότητας στην εργασία είναι αναγκαία η συνεισφορά όλων στα πλαίσια των διακριτών του ρόλων ο καθένας για αποτελεσματικότερη υλοποίηση των στόχων που έχουν τεθεί, δεν έχουμε θέσει εμείς, από την ίδια τη ζωή, από την ίδια την κοινωνία.


Κλείνοντας, για να μην πάρω και περισσότερο από τον χρόνο του Συνεδρίου, θέλω να τονίσω την ανάγκη της συνεχούς και αποδοτικής συνεργασίας μεταξύ της κεντρικής κυβέρνησης, των τοπικών κυβερνήσεων που είναι εκλεγμένοι Νομάρχες και Δήμαρχοι σε κάθε τόπο, των φορέων, των μη κυβερνητικών οργανώσεων και είναι ανάγκη να οικοδομήσουμε δίκτυα συνεργασίας με στόχο την αμοιβαία ανταλλαγή απόψεων, πρακτικών, εμπειριών και τελικά τη χάραξη και υλοποίηση πολιτικών που θα βελτιώνουν την ποιότητα της απασχόλησης, θα ενισχύουν την προσπάθεια για βελτίωση του βιοτικού επιπέδου των Ελλήνων πολιτών.


Το Συνέδριο στο οποίο είμαστε σήμερα όλοι εδώ είναι μια σημαντική απόδειξη της σημασίας τέτοιων συνεργασιών. Για άλλη μια φορά να συγχαρώ τους συνδιοργανωτές, να εκφράσω τις πολύ θερμές προσωπικές μου ευχαριστίες και να πω ότι με όσες δυνάμεις έχουμε θα βοηθάμε πάντα τέτοιες πρωτοβουλίες από το ΠΑΝΔΟΙΚΟ, αλλά και από τους άλλους εμπλεκόμενους φορείς που συνδιοργανώνουν το σημερινό Συνέδριο.


Ευχαριστώ πολύ για την υπομονή σας.

ΠΡΟΕΔΡΕΙΟ: Ευχαριστώ πολύ, κύριε Γενικέ.


Αγαπητοί Σύνεδροι, θα καλέσω στο βήμα τον κύριο Βολιώτη και θα παρακαλέσω τους επόμενους ομιλητές, θα είναι ο κύριος Τσεμπερλίδης και στη συνέχεια η κυρία Δαμουλιάνου να ελέγξουν αν οι ομιλίες τους θα είναι περίπου στο τέταρτο.


Ο κύριος Βολιώτης έχει τον λόγο.

Κ. ΒΟΛΙΩΤΗΣ: Θέλω να σας συγχαρώ όσους είσαστε εδώ και παρακολουθείτε με αυτή τη συνέπεια το 18ο Πανελλήνιο Συνέδριο του ΠΑΝΔΟΙΚΟ. 


Το θέμα το δικό μου είναι Κοινωνική Περιβαλλοντική Ευθύνη και ΜΚΟ, Μη Κυβερνητικές Οργανώσεις. 


Θα ήθελα να ξεκινήσω με μια απάντηση στο ερώτημα τι είναι μη κυβερνητική οργάνωση. Η μη κυβερνητική οργάνωση είναι ένας φορέας που μπορεί να έχει νομικό σχήμα ή σχήμα απλά αναγνωριστέο από τη δικαιοσύνη ή να είναι κίνηση πολιτών με συγκεκριμένο σκοπό και στόχους, έστω και χωρίς καταστατικό. Σε κάθε περίπτωση δεν ελέγχεται, κατευθύνεται ή εποπτεύεται από δημόσια Αρχή και επομένως δεν υπόκειται σε υποχρεώσεις απέναντι στη διοίκηση ή το κράτος, εκτός από αυτές που προβλέπονται από τη γενικότερη νομοθεσία. Εκφράζει ένα τμήμα της κοινωνίας της πολιτών ή καλύτερα μιας ομάδας ενεργών πολιτών. Το κυριότερο όμως είναι ότι η μη κυβερνητική οργάνωση είναι μια εθελοντική οργάνωση που θα μπορούσε να υπάρχει και χωρίς κανένα νομικό καθεστώς και την απαρτίζουν πολίτες με κοινούς στόχους και κοινή δράση. Σίγουρα δεν πρέπει να είναι μια οργάνωση που γιορτάζει κάπως εθιμοτυπικά καταστάσεις ή που είναι φορέας κοινωνικών εκδηλώσεων.


Πρέπει να καταγράψουμε ότι οι ΜΚΟ απαντούν σε προβλήματα, δεν διακοσμούν την κοινωνική πραγματικότητα. Με την έννοια αυτή στοχεύουν, παραδείγματος χάρη, στον τομέα του περιβάλλοντος στο να καλύψουν κενά και ελλείψεις του κράτους των επιχειρήσεων της οικονομικής δραστηριότητας και της ίδιας της κοινωνίας που πολύ συχνά λειτουργεί με όρους κακών προτύπων και συμπεριφορών και που τελικά λειτουργεί καταστροφικά ακόμα και για την ίδια.


Μετά από αυτά ας μη σταθούμε ιδιαίτερα στον ορισμό των ΜΚΟ, όσο στο να προσδιορίσουμε το ουσιαστικό τους περιεχόμενο, το πεδίο δραστηριότητάς τους και να κατανοήσουμε την αναγκαιότητά τους, καθώς και την αμοιβαιότητα που πρέπει να αναπτύξουν με την Αυτοδιοίκηση, τα συνδικάτα και τον κόσμο των επιχειρήσεων. Δηλαδή, την αναγκαιότητα που υπάρχει για συνεργασία και συνέργια αυτών που προανέφερα με τις ΜΚΟ.


Όμως είναι ανάγκη να προσδιορίσουμε και να ξεκαθαρίσουμε το ηθικό προφίλ, την αξιοπιστία και τη σχέση εμπιστοσύνης που πρέπει να διέπει τις ΜΚΟ. Γιατί σίγουρα ξέρουμε όλοι μας ότι απλώνεται μια μόδα δημιουργίας ΜΚΟ, κάποιες φορές για ιδιοτελείς σκοπούς, δεν πρέπει να κρυβόμαστε πίσω από το δάκτυλό μας, μιας που υπάρχουν και αναπτύσσονται διάφορα προγράμματα.

Επομένως, ο συνδετικός ιστός και η αφετηρία δημιουργίας μερικών ΜΚΟ, ευτυχώς ακόμα λίγων θα έλεγα, δεν είναι ίσως η εξυπηρέτηση του κοινωνικού συνόλου, αλλά απλά η συμμετοχή τους σε προγράμματα και μέσω αυτών ή εξασφάλιση απασχόλησης ή ευθέως το οικονομικό όφελος.

Ας έχουμε υπόψη μας τα παρακάτω: πρέπει να είμαστε καθαροί στο ότι πρέπει να έχει προτεραιότητα ο εθελοντικός χαρακτήρας και όχι ο επαγγελματικός ή ο ιδιοτελής χαρακτήρας στις ΜΚΟ. Διαφορετικά θα δημιουργηθεί μια σύγχυση μεταξύ ιδιωτικού κοινωνικού τομέα η οποία θα απαξιώσει ηθικά τον χώρο του ΜΚΟ και του εθελοντισμού.

Έτσι λοιπόν θεωρούμε ότι είναι ιδιαίτερα κρίσιμες οι σχέσεις με τις επιχειρήσεις. Οι σχέσεις αυτές παίζουν έναν ρόλο διπλό, πρώτα για την υπεράσπιση του περιβάλλοντος και την εφαρμογή της νομοθεσίας και ύστερα για να ευαισθητοποιήσουν την κοινωνία, αλλά και τις επιχειρήσεις, ώστε να προκύψουν καλύτερες πρακτικές στον κόσμο των επιχειρήσεων, αλλά και στο κράτος και την εκάστοτε κυβέρνηση.

Όσον αφορά τις σχέσεις αμοιβαιότητας πρέπει να ξεκαθαρίσουμε μερικά πράγματα. Είναι τελείως άλλο η εταιρική κοινωνική ευθύνη από την απόπειρα παράκαμψης ενός δεσμευτικού καθεστώτος νομιμότητας ή την ωραιοποίηση του κοινωνικού και περιβαλλοντικού προφίλ μιας επιχείρησης, έστω και αν αυτό αφορά το εργασιακό περιβάλλον.

Πιστεύουμε ότι το ελάχιστο για το προφίλ μιας επιχείρησης είναι η νομιμότητα και από εκεί και πέρα αρχίζει ένας μακρύς δρόμος καλών πρακτικών για το περιβάλλον και την κοινωνία. Δυστυχώς, δεν έχει κατανοηθεί ότι αυτό είναι προς αμοιβαίο όφελος και των επιχειρήσεων και της κοινωνίας.

Νομίζουμε ότι θα ήταν πολύ καλά αν θα μπορούσε να διαμορφωθεί μια σειρά κριτηρίων για τις καλές πρακτικές. Το Συνέδριο αυτό εδώ θεωρώ ότι είναι μια αφετηρία και αυτό ίσως το δούμε στις αποφάσεις του Συνεδρίου στο τέλος. Αν μπορούμε να ξεκινήσουμε από εδώ, να έχουμε μια αφετηρία για την καθιέρωση κάποιων κριτηρίων, για τις καλές πρακτικές των επιχειρήσεων και πάνω σε αυτό θα θέλαμε να συνεχιστεί ο διάλογος και μετά το Συνέδριο. Μια σειρά κριτηρίων σε συνεννόηση με τους εκπροσώπους των επιχειρήσεων και με όλους τους φορείς που είναι συνδιοργανωτές του Συνεδρίου. Μπορεί βέβαια να προστεθούν και άλλοι φορείς, ώστε να καταλήξουμε σε κριτήρια και σε μια κλίμακα εταιρικής κοινωνικής ευθύνης που μπορεί να ξεκινάει από τις πρώτες, έστω τις πιο αποσπασματικές δράσεις.

Με κριτήριο τι καλές πρακτικές, την εταιρική κοινωνική ευθύνη και την ανάπτυξη των εταιρικών συμπράξεων όχι μόνο από την μεριά των επιχειρήσεων, αλλά επίσης και από την μεριά της Τοπικής Αυτοδιοίκησης και των άλλων φορέων, οι σχέσεις με τις επιχειρήσεις λοιπόν πρέπει να αποκτήσουν μια ηθική αξιοπιστία. Να συμβάλουν στην ηθική συνοχή των συστημάτων εταιρικής κοινωνικής ευθύνης και των συναφών δράσεων. Για να γίνει αυτό θα πρέπει να υπάρχει διαφάνεια οικονομικών σχέσεων και διαφάνεια που αφορά τον επικοινωνιακό ρόλο των ΜΚΟ.

Θα ήταν καλό αν μπορούσαμε να είμαστε αυτοκριτικοί και με αυτογνωσία να προσδιορίσουμε τα όριά μας και τις σχέσεις μας με τις επιχειρήσεις.


Για αυτό και προτείνουμε την ανάπτυξη συστημάτων πολυμερών ανοικτών σε διαφάνεια που θα επιτρέπουν μια ηθική σχέση και μόνο, ώστε να αποκλείεται η πιεστική στάση απέναντι στον ιδιωτικό τομέα με ανταλλάγματα. Δηλαδή, να πιέζουμε μια επιχείρηση για να μας δώσει κάτι στα πλαίσια μιας εταιρικής κοινωνικής ευθύνης, γιατί αυτός συνεπάγεται μια συναλλαγή η οποία δεν είναι ηθική, όπως είπαμε πριν.


Πρέπει να λειτουργεί ο κοινωνικός χώρος, η κοινωνική οικονομία και ο κοινωνικός τομέας με ως ανεξάρτητης αρχής, το τονίζω. Δηλαδή, αυτό που ενδεχόμενα κάποια στιγμή μπορεί να καθιερωθεί. Θα πρέπει να είναι μια ανεξάρτητη Αρχή η οποία δεν θα επηρεάζεται, που θα έχει ηθική, που θα αναζητάει βέβαια τον διάλογο, ίσως και συναίνεση και θα καταξιώνεται στα πλαίσια εθελοντικής προσφοράς σε συνεργασία με τον ιδιωτικό τομέα. Η σχέση λοιπόν με τις επιχειρήσεις είναι ένα βασικό θέμα.


Το επόμενο βασικό θέμα είναι οι επιχειρηματικοί κλάδοι που μπορούν να εμπλακούν. Εδώ πρέπει να προσδιορίσουμε ότι μας ενδιαφέρουν τουλάχιστον δύο επιχειρηματικοί κλάδοι κατά κύριο εννοώ. Πρώτον, αυτοί που λειτουργούν σαν παράγοντες κύριας περιβαλλοντικής ενασχόλησης άμεση ή έμμεσα. Για παράδειγμα, ο τομέας των επιχειρήσεων που εμπλέκονται στην ανακύκλωση και είναι το σύνολο σχεδόν των επιχειρήσεων που λειτουργούν μέσα στον κύκλο ζωής των προϊόντων, στον κύκλο παραγωγής και κατανάλωσης ή αντίστοιχα οι επιχειρήσεις των ανανεώσιμων πηγών ενέργειας. Επίσης, οι αυτοδιοικητικές υπηρεσίες και οι επιχειρήσεις. Οι επιχειρήσεις και οι δραστηριότητες που συνδέονται με τη διαχείριση των υδάτων ή που εμπλέκονται στο καθεστώς προστασίας των περιοχών NATURA.


Όλοι αυτοί οι κλάδοι επιχειρήσεων είτε θεματικά, είτε γεωγραφικά θα λέγαμε ότι είναι ευαίσθητοι περιβαλλοντικά κλάδοι επιχειρήσεων και εκεί μπορεί να αναπτυχθεί μια πιο ολοκληρωμένη σχέση με βήματα που δυναμώνουν και ενισχύουν τη σχέση κοινωνικού τομέα με τον ιδιωτικό τομέα με πολλαπλασιαστικά οφέλη και για τη δημόσια πολιτική και για την κοινωνία και επίσης και για τους εταίρους αυτής της σχέσης.


Δεύτερον, είναι οι κλάδοι αυτοί που συνδέονται με την προώθηση της απασχόλησης. Εδώ μας ενδιαφέρουν ιδιαίτερα κάποιοι κλάδοι που είναι κλάδοι αιχμής, κλάδοι που συνδέονται με την κοινωνική επιχειρηματικότητα που συχνά συνάδει με ζητήματα ευαισθητοποίησης και πολιτικής για το περιβάλλον σε επίπεδο ιδιαίτερα τοπικό και σε επίπεδο που διαμορφώνει καλές πρακτικές σχέσεων γεωγραφικά και τομεακά.


Οι επιχειρήσεις και οι επιχειρηματικοί κλάδοι είναι πεδία στα οποία αναπτύσσεται αυτή η σχέση των ΜΚΟ με τον ιδιωτικό τομέα. Οι ΜΚΟ μπορεί να είναι αποδέκτες πόρων, να είναι παρατηρητές προγραμμάτων και δράσεων εταιρικής κοινωνικής ευθύνης και να είναι συνεργάτες, να συμπράττουν, μπορούν να παίξουν με μια ευρύτητα ρόλου και πάντα πρέπει να λειτουργούν με έναν τρόπο ηθικό και υπεύθυνο.


Τι πρέπει να κάνουν άραγε οι ΜΚΟ; Με την αξιοπιστία την οποία μπορούν να κατακτήσουν μέσα από αυτή τη διαδικασία συνεργασίας μπορούν να είναι παράγοντες ηθικού κύρους των επιχειρήσεων, να λειτουργήσουν ως συνεργάτες σε μια δράση, σε ένα πρόγραμμα εταιρικής κοινωνικής ευθύνης ενός κλάδου επιχειρήσεων ή μιας επιχείρησης. Εδώ ακριβώς υπάρχει ένα ευρύ πεδίο δόξης και έργου, ένα πεδίο στο οποίο καλούνται οι ΜΚΟ να αναπτύξουν τη φαντασία, τη δυναμικότητα και τη δημιουργικότητά τους.


Πρέπει να υπάρχει ένα βήμα επαφής με τον ιδιωτικό τομέα συστηματικό, ώστε να υπάρχει κατανόηση και διαμόρφωση σωστής σχέσης μεταξύ του κοινωνικού εταίρου και του επιχειρηματικού εταίρου, μεταξύ του παράγοντα που εφαρμόζει την κοινωνική ευθύνη και του παράγοντα που αναπτύσσει ένα εθελοντικό πρόγραμμα.


Τόσο η εταιρική κοινωνική ευθύνη, όσο και η περιβαλλοντική ευθύνη είναι συνοδοιπόροι των ΜΚΟ και το νομικό αναγκαστικό πλαίσιο, αλλά και το εθελοντικό πλάνο δράσης είναι βασικές προϋποθέσεις συνεργασίας. Πρέπει να σημειώσουμε ότι οι ΜΚΟ πρέπει να αντιμετωπιστούν με μια λογική υπευθυνότητας σαν ένας αξιόπιστος σύμμαχος και σε προγράμματα και δράσεις και σε θέματα, ζητήματα που αναφέρονται στην απασχόληση.


Σημειώνουμε ότι ο ρόλος των ΜΚΟ είναι: πρώτον, ρόλος ευαισθητοποίησης, αυτός είναι ο βασικός μας ρόλος. Δεύτερον, ρόλος, να σας πω ένα παράδειγμα. Δεν ξέρω αν το είπαμε, αλλά τα συστήματα ανακύκλωσης που αναπτύχθηκε μια εισήγηση χθες είναι κατά κύριο λόγο συστήματα εταιρικής κοινωνικής ευθύνης και περιβαλλοντικής ευθύνης. Πρώτον, έχουμε να ασφαλίσουμε το περιβάλλον και δεύτερον, βοηθούν την απασχόληση. Δηλαδή, ακριβώς μέσα στο θέμα του Συνεδρίου.


Αυτά τα συστήματα μπορούν να είναι ένα μοντέλο, ένας πιλότος προώθησης εταιρικής κοινωνικής ευθύνης. Τι τους λείπει; Γιατί είμαστε πίσω δηλαδή; Γιατί δεν υπάρχει δημοσιοποίηση των δράσεων, των θέσεων, των διαδικασιών. Εδώ έρχεται ο ρόλος, το έχουμε πει, αλλά συγγνώμη θα το πω, αδιαφορούν και απ’ ότι ξέρω, στο Συνέδριό μας τα περισσότερα από αυτά δεν τα ξέρει κανείς από τον τομέα αυτό. Αδιαφορούν για ποιον λόγο; Ποιος θα μπορέσει να βοηθήσει, ποιος μπορούσε να κατέβει στον κόσμο, στην κοινωνία και να δώσει τη δημοσιοποίηση που χρειάζεται για να προχωρήσουμε με γοργά βήματα στον τομέα της ανακύκλωσης; Οι ΜΚΟ. Εμείς είμαστε σε επαφή με την κοινωνία. Θα έπρεπε λοιπόν να ανοίξει ένα πλατύ μέτωπο συνεργασίας σε αυτό τον τομέα με τις ΜΚΟ και με τους Δήμους και λοιπά για να μπορέσουμε να έχουμε αποτέλεσμα, γιατί δεν πρόκειται να πιάσουμε τους στόχους που μας έχει θέσει η Ευρωπαϊκή Ένωση. Ακόμα είμαστε πολύ πίσω στον τομέα αυτό.


Ρητορική ερώτηση. Γνωρίζετε τα συστήματα; Οι περισσότεροι δεν τα γνωρίζετε. Γνωρίζετε τη δράση τους; Οι περισσότεροι δεν τα γνωρίζετε. Ξέρετε τι μπορείτε να κάνετε με τα προϊόντα τα οποία είναι ανακυκλώσιμα; Δεν ξέρετε πολλοί από εσάς. Γιατί δεν ξέρετε; Είμαστε και δραστήρια μέλη στον κοινωνικό χώρο. Ακριβώς λείπει αυτός το τομέας της δημοσιοποίησης και εδώ έρχεται ο ρόλος, αυτό το παράδειγμα ήθελα να αναφέρω, των μη κυβερνητικών οργανώσεων.


Σε κάποιες περιπτώσεις είμαστε εμείς οι ΜΚΟ, άλλο είναι αυτό που λέω τώρα, το μάτι και το αυτί του κράτους το οποίο δεν μπορεί να είναι πανταχού. Όχι μόνο εμείς, αλλά και ο κάθε πολίτης, γιατί πολύ συχνά σαν μη κυβερνητικές οργανώσεις δεχόμαστε καταγγελίες από πολίτες. Εκεί συμβαίνει αυτό, εκεί συμβαίνει εκείνο, εκεί συμβαίνει το άλλο. Είμαστε αποδέκτες και εμείς τι κάνουμε; Μεταφέρουμε αυτή την ευθύνη, μιας που δεν έχουμε εμείς αρμοδιότητα, δεν είμαστε Αρχή, στους παράγοντες του κράτους, που πολλές φορές, θα το πω καθαρά, αδρανούν. Επομένως, για αυτό πάμε από το κακό στο χειρότερο.


Κλείνοντας, να πω επιγραμματικά δύο πράγματα. Ποιες μπορεί να είναι ορθές προϋποθέσεις μιας σύμπραξης; Η αξιοπιστία, η οικονομικότητα των δράσεων, δράσεις με οικονομία πόρων και με το μεγαλύτερο δυνατό αποτέλεσμα, η εμφάνιση της συμμετοχής της κοινωνίας, η εθελοντικότητα, η αποτελεσματικότητα, η διάθεση των αποτελεσμάτων, η ανάπτυξη αμοιβαίας δυναμικής μεταξύ κοινωνικού και ιδιωτικού τομέα, ο σεβασμός της νομιμότητας από τους εταίρους που εμπλέκονται, η διάρκεια και η συστηματικότητα, με την ελπίδα ότι όλα στην επόμενη φάση θα γίνουν πιο συγκεκριμένα για το κοινό όφελος και για το όφελος της κοινωνίας. Αν λοιπόν το παρόν Συνέδριο πετύχει αυτούς τους στόχους, πιστεύω ότι πραγματικά το ΠΑΝΔΟΙΚΟ και οι λοιποί συνδιοργανωτές και οι συμμέτοχοι θα είναι υπερήφανοι.


Ευχαριστώ για την προσοχή σας.

ΠΡΟΕΔΡΕΙΟ: Ευχαριστώ πολύ τον κύριο Βολιώτη. Να βγάλουμε αμέσως και ένα εύκολο όφελος από την ομιλία. Πράγματι τα συστήματα ανακύκλωσης δεν είχαμε μέχρι τώρα ενημέρωση τι ακριβώς κάνουν. Στο σύστημα βέβαια το κεντρικό τους συμμετέχει η ΚΕΔΚΕ, εδώ είναι ο εκπρόσωπος της ΚΕΔΚΕ και ξέρει τι γίνεται, αλλά το ευρύτερο κοινό πράγματι δεν ήξερε. Ο κεντρικός τους μηχανισμός βγάζει ένα φυλλάδιο στο Internet κάθε δύο μήνες. Εμένα μου έρχεται από το Υπουργείο και ομολογώ ότι δεν το πολυκοιτάω. Δεν είχαμε σκεφτεί ως τώρα, είναι ένα θέμα που μπορεί να λυθεί εύκολα, να το κοινοποιούμε στο ΠΑΝΔΟΙΚΟ τουλάχιστον, ίσως υπάρχουν και άλλες μη κυβερνητικές πιο εξειδικευμένες, δεν το έχουμε ψάξει ως τώρα. Όμως αυτό που είναι απλό να γίνει, είναι ένας μηχανισμός που έχει ήδη διαμορφωθεί και που κάθε δύο μήνες περίπου βγάζουν κάποια ενημέρωση, να την δημοσιοποιούμε όσο μπορούμε. Αυτό είναι ένα χρήσιμο συμπέρασμα τούτη τη στιγμή.


Παρακαλώ τον κύριο Τσεμπερλίδη, Πρόεδρο του ΚΕ.Π.ΚΑ., του Δικτύου του Εθνικού Συμβουλίου Καταναλωτή, να πάρει τον λόγο.

Ν. ΤΣΕΜΠΕΡΛΙΔΗΣ: Αν άκουσα, Ινστιτούτο είπατε, κύριε Πρόεδρε; Προσοχή στις λέξεις, Κέντρο Προστασίας Καταναλωτών, γιατί οι γνωρίζοντες μας συνδέουν με κάποιο άλλο Ινστιτούτο, ξέρουν πολλά πράγματα.


Κύριε Πρόεδρε, κυρίες και κύριοι, να ευχαριστήσω το ΠΑΝΔΟΙΚΟ για το κάλεσμα αυτό, την ευκαιρία που μας δίνει για τη συμμετοχή σε ένα Συνέδριο. Να ευχαριστήσω και τον κύριο Βολιώτη και για την προσέγγιση για τη λειτουργία των ΜΚΟ και για το θέμα. Δεν θα μπορούσα να πω ευχαριστώ και στον κυβερνητικό εκπρόσωπο που παρουσίασε έναν τομέα της κυβερνητικής πολιτικής στο συγκεκριμένο θέμα. Όμως ξέχασε να μας πει ότι αντί να ελαττώνουμε τους ρύπους στη ΔΕΗ, εξαγοράζουμε ρύπους από υποανάπτυκτες χώρες. Θεωρώ ότι θα πρέπει να γίνεται πιο υπεύθυνα η πολιτική από τις κυβερνήσεις.


Δεν είμαστε λίγοι, αν κοιταχτείτε γύρω σας. Είμαστε εμείς στις εκφράσεις της κοινωνίας των πολιτών, είμαστε ρυάκια σε ένα άνυδρο τοπίο, σε ένα τοπίο ξηρασίας που ελπίζουμε ότι θα γίνουν χείμαρροι ξεσηκώνοντας από τον καναπέ και άλλους πολίτες, ύστερα θα γίνουμε ποτάμια ήσυχα, αλλά δυναμικά που θα μας σέβονται και θα μας υπολογίζουν.


Ελπίζω, επειδή χρειάζομαι τη Γενική Γραμματέα του ΚΕ.Π.ΚΑ. την κυρία Κικελέκη, η παρουσίαση του power point γίνεται με τέτοιον τρόπο που θα αποσπά την προσοχή από το κείμενο, να έρθει να με βοηθήσει.


Θα κάνω μια αναφορά, θα σας πω τι θα πω, στο τι είναι το Κέντρο Προστασίας Καταναλωτών, στα δικαιώματα των καταναλωτών και πως συνδέονται αυτά με την κοινωνική ευθύνη των επιχειρήσεων και τι ζητούμε σαν καταναλωτές σε εθνικό, αλλά και σε ευρωπαϊκό επίπεδο. Αυτοί είναι οι κύριοι άξονες που θα κινηθώ.


Το ΚΕ.Π.ΚΑ. είναι μια μη κυβερνητική, μη κερδοσκοπική οργάνωση, μια ένωση καταναλωτών, είναι ανεξάρτητη και ανεπηρέαστη από πολιτικά, οικονομικά συμφέροντα. Σύμφωνα με τις προϋποθέσεις του Ν.2251/94 είναι η πρώτη αναγνωρισμένη Ένωση Καταναλωτών της χώρας. Η έδρα της είναι η Θεσσαλονίκη και από το 1982, δηλαδή εδώ και 24 χρόνια αγωνίζεται για την προστασία των δικαιωμάτων των καταναλωτών, για τη βελτίωση της ποιότητας ζωής. Έχει συμβάλλει ουσιαστικά με την αξιόπιστη και συνεχή του δράση στην ενδυνάμωση του καταναλωτικού κινήματος της χώρας μας. Εκείνο που πρέπει να τονίσω είναι ότι το ΚΕ.Π.ΚΑ. είναι μια οργάνωση με υπαρκτά μέλη, καταστατικές λειτουργίες και διοικείται από 9μελές Διοικητικό Συμβούλιο που όλα του τα μέλη είναι καθαρά εθελοντές. Παρεμβαίνει δυναμικά για τη διαμόρφωση θεσμικού πλαισίου που προστατεύει τον καταναλωτή στη λειτουργία της αγοράς. Επειδή πιστεύουμε ότι η προστασία του καταναλωτή δεν επιτυγχάνεται με μεμονωμένους νόμους, αλλά μέσω της ενσωμάτωσης της προστασίας αυτής, σε όλη τη νομοθεσία εκπροσωπούμε τους καταναλωτές και παρεμβαίνουμε σε τοπικό, εθνικό, ευρωπαϊκό και διεθνές επίπεδο και σε όλες τις αρμόδιες Επιτροπές για το συγκεκριμένο θέμα.


Ενημερώνει τους καταναλωτές με δελτία τύπου, παρεμβάσεις τηλεοπτικές, ραδιοφωνικές. Ξυπνούμε τον έντυπο Τύπο, συμμετέχουμε σε ημερίδες, κάνουμε ημερίδες δικές μας, με ειδικούς επιστήμονες συνεργασίες. Ένα βασικό εργαλείο είναι το περιοδικό μας, ΤΑ ΚΑΤΑΝΑΛΩΤΙΚΑ ΒΗΜΑΤΑ και η ιστοσελίδα είναι μια πηγή πληροφόρησης η οποία έχει φτάσει σε επισκεψιμότητα το  περασμένο δίμηνο περίπου 30.000 επισκέψεις τον μήνα. Οι επισκέψεις σε σχολεία και οι ομιλίες, οι έρευνές μας, οι καταγγελίες, τα παράπονα, στοιχεία που συνθέτουν τις πολιτικές μας.


Εκπροσωπούμε τους Έλληνες καταναλωτές σε τοπικό επίπεδο, στις Επιτροπές φιλικού διακανονισμού, δεν θέλω να τις αναφέρω όλες, στην Οικονομική Κοινωνική Επιτροπή, στο Εθνικό Συμβούλιο Καταναλωτών, σε ευρωπαϊκό επίπεδο στην οργάνωση BEOK, στις ολομέλειες των καταναλωτικών οργανώσεων στην Ευρώπη, σε διάφορα Δίκτυα Προστασίας Δικαιωμάτων Παιδιού ή Γυναίκας, στον Οργανισμό Πιστοποίηση της ΑΝΕΚ, στην Ευρωπαϊκή Συμμαχία για τη διαφάνεια και σε διεθνές επίπεδο στη Διεθνή Οργάνωση των Καταναλωτών, Διεθνή Οργάνωση Υγείας. Συμμετέχουμε στον διατλαντικό διάλογο και στο Παγκόσμιο Δίκτυο για την Προστασία των Γυναικών.


Ίσως είμαστε η μοναδική μεγάλη ελληνική οργάνωση η οποία μεσολαβεί για την επίλυση διαφορών καταναλωτών-προμηθευτών. Ένα παράδειγμα, για το 2005 δεχτήκαμε και ασχοληθήκαμε με 16.464 καταγγελίες-παράπονα. Είμαστε υπερήφανοι από αυτές τις καταγγελίες που μεσολαβήσαμε, το 10% περίπου χρειαζόταν διαμεσολάβηση, επιλύθηκαν 99,31% υπέρ των καταναλωτών. Οι υπόλοιπες ακολούθησαν κάποιους άλλους δρόμους για επίλυση.


Η δύναμη του ΚΕ.Π.ΚΑ. να παρεμβαίνει στη λειτουργία της αγορά και στις πολιτικές αποφάσεις που αφορούν τους καταναλωτές σε όλα τα επίπεδα, τοπικό, εθνικό, ευρωπαϊκό και διεθνές, πηγάζει από την εθελοντική δράση των μελών που είναι βασική προϋπόθεση για τη δράση του ΚΕ.Π.ΚΑ. και συγχρόνως, πέραν από τη δραστηριοποίηση, τη συμμετοχή, πιστεύουμε ότι για να αποκτήσει το καταναλωτικό κίνημα μεγαλύτερη, ακόμα και αποτελεσματικότερη ισχύ προς όφελος των πολιτών καταναλωτών χρειάζεται μέλη, χρειάζεται τους πολίτες, χρειάζεται τη συμμετοχή τους, γιατί η χάραξη και η δράση καλύπτονται από τις πληροφορίες που παίρνουμε, από τον τρόπο που επικοινωνούμε, από εκεί που αντλούμε την πληροφόρηση.


Καλούμε όσους πιστεύουν ότι θα πρέπει η κοινωνία των πολιτών να αναπτυχθεί σε όλες τις εκφράσεις να έρθουν στο ΚΕ.Π.ΚΑ. να μας γνωρίσουν, να συμμετάσχουν, για να αναπτύξουμε την οικογένεια των καταναλωτών σε μεγαλύτερο πεδίο. Για αυτό σύνθημά μας είναι: «Γνωρίζω, συνειδητοποιώ, οργανώνομαι, προστατεύομαι».


Περνώ στην προσέγγιση του θέματος. Τα τελευταία χρόνια βρισκόμαστε μπροστά σε ένα νέο φαινόμενο, ίσως και παλιό, την παγκοσμιοποίηση. Μια ιστορική διαδικασία κατά την οποία οι μεταβολές επεκτείνονται σε όλες τις σφαίρες, οικονομία, πολιτική, νομοθεσία, πολιτισμό, τεχνολογία και λοιπά. Μέχρι στιγμής οι τομείς της οικονομίας έχουν το προβάδισμα στη διαδικασία αυτή της παγκοσμιοποίησης, με αποτέλεσμα να έχουν οδηγηθεί στην κοινωνία της αγοράς. Δηλαδή, μια κατάσταση όπου η λογική της αγοράς υποσκάπτει όλες τις άλλες λογικές και αξίες, όπου ο άκρατος καταναλωτισμός τείνει να ταυτίζεται με το κύριο νόημα της ζωής. 


Η παγκοσμιοποίηση και η παγκοσμιοποιημένη ελεύθερη αγορά δημιουργούν νέα συνεχώς μεταβαλλόμενα δεδομένα τα οποία δημιουργούν με τη σειρά τους νέες ευθύνες για την Πολιτεία, για τους προμηθευτές και για εμάς τους καταναλωτές και πολίτες.


Η αγορά, η παραγωγή, το εμπόριο και η διάθεση αγαθών και υπηρεσιών λειτουργεί σήμερα χωρίς καμία κρατική παρέμβαση με βάση τον νόμο της προσφοράς και της ζήτησης. Ωστόσο, για να μην καταλήξει αυτή η αγορά σε ζούγκλα, έχει ανάγκη από ένα θεσμικό πλαίσιο που να ρυθμίζει τη λειτουργία της. Η Πολιτεία ορίζει τους κανόνες της λειτουργίας της αγοράς μέσα από ένα θεσμικό πλαίσιο που παράγει, ώστε να διασφαλίσει υγιή και αποτελεσματικό ανταγωνισμό.


Η προσφορά καθορίζεται από τους παραγωγούς και από τους προμηθευτές οι οποίοι εμπλέκονται στην πρωτογενή, δευτερογενή και τριτογενή παραγωγή. Η ζήτηση καθορίζεται από εμάς τους καταναλωτές. Καταναλωτές είμαστε όλοι. Πρόκειται για τη μεγαλύτερη οικονομική ομάδα η οποία επηρεάζει, αλλά και επηρεάζεται σχεδόν από κάθε δημόσια ή ιδιωτική οικονομική απόφαση, τη μόνη σημαίνουσα οικονομική ομάδα η οποία δεν είναι αποτελεσματικά οργανωμένη και της οποίας οι απόψεις δεν ακούγονται.


Είναι ένα απόσπασμα από την ομιλία του Τζων Κέννεντυ, Προέδρου των Ηνωμένων Πολιτειών στον Οργανισμό Ηνωμένων Εθνών. Είναι η αφορμή, η εκκίνηση από το 1963 που ξεκίνησε η αναγνώριση των βασικών δικαιωμάτων των καταναλωτών.


Μέσα από αυτή τη διαδικασία καταφέραμε να αναγνωριστούν κάποια δικαιώματα από τους καταναλωτές. Είναι επτά, αναγνωρίστηκε τελευταία το δικαίωμα στο νερό, έγιναν οκτώ, εμείς σαν ΚΕ.Π.ΚΑ. προσθέτουμε ένα ακόμα, για αυτό τα λέμε οκτώ συν ένα. Είναι το δικαίωμα στην ικανοποίηση των βασικών αναγκών. Ενώ αποτελεί προϋπόθεση για την ύπαρξη των υπόλοιπων οκτώ δικαιωμάτων και αφορά την εξασφάλιση της πρόσβασης του ατόμου-πολίτη σε είδη διατροφής, ένδυσης, κατοικίας, υπηρεσίες υγείας, παιδείας δεν έχει αναγνωριστεί επίσημα από τον ΟΗΕ. Όμως είναι το προαπαιτούμενο, για να μην κρυβόμαστε πίσω από το δάκτυλό μας.


Το δικαίωμα στο νερό και στην υγιεινή αναγνωρίστηκε μόλις το 2002. 1,1 δισεκατομμύρια άνθρωποι δεν έχουν πρόσβαση σε ασφαλές πόσιμο νερό και σε συνθήκες υγιεινής. Τριάντα χιλιάδες άνθρωποι πεθαίνουν καθημερινά από ασθένειες που συνδέονται με την έλλειψη πόσιμου νερού και υγιεινής. Το 2025 τα 2/3 του συνολικού πληθυσμού της γης θα ζουν σε δύσκολες συνθήκες όσον αφορά την πρόσβαση στο νερό και αυτό αποτελεί βασικό συντελεστή και της δημόσιας υγείας και της προσωπικής αξιοπρέπειας και της ολοκλήρωσής μας σαν ανθρώπους.


Δικαίωμα στην ασφάλεια. Αφορά την ασφάλεια τόσο των προϊόντων που καταναλώνουμε, όσο και των υπηρεσιών που χρησιμοποιούμε. Πρέπει και τα δύο να πληρούν προδιαγραφές, ώστε να μην επιφέρουν βλάβες στη σωματική και ψυχική μας υγεία. 


Το δικαίωμα στην πληροφόρηση. Ο καταναλωτής πρέπει να παίρνει σαφή λεπτομερή πληροφόρηση για τα πλεονεκτήματα, αλλά και για μειονεκτήματα του είδους. Όλοι γνωρίζουμε από την αρχή του ανθρώπινου είδους ότι η πληροφόρηση έπαιζε πρωταρχικό ρόλο στην ανάπτυξη του ανθρώπου. Στο παρελθόν η πληροφόρηση αποτελούσε κτήμα μόνο λίγων συγκεκριμένων μικρών ομάδων οι οποίες στόχευαν στη χειραγώγηση των μαζών, εκμεταλλευόμενες την άγνοιά τους. Σήμερα έχουμε περάσει στον αντίποδα. Κατακλυζόμαστε από τέτοιο όγκο πληροφοριών που πολλές φορές δεν μπορούμε να αξιολογήσουμε και βέβαια μέσα στην πληθώρα αυτή διατρέχουμε τον κίνδυνο της παραπληροφόρησης, της αθέλητης, είτε πολύ συχνά της εσκεμμένης. Δικαίωμα στην επιλογή συνδέεται άμεσα με το δικαίωμα στην πληροφόρηση. Όμως πρέπει να υπάρχει η προϋπόθεση ότι υπάρχει επάρκεια αγαθών ομοειδών στην αγορά για να μπορεί να κάνει κανείς επιλογή.


Δικαίωμα στην εκπροσώπηση. Ο καταναλωτής πρέπει να συμμετέχει σε όλα τα Όργανα που αποφασίζουν πολιτικές και σε όλα τα κέντρα λήψης αποφάσεων. Επειδή η συμμετοχή κάθε μεμονωμένου καταναλωτή είναι αδύνατη, όπως καταλαβαίνουμε, όλοι οι καταναλωτές εκπροσωπούνται μέσα από τις ενώσεις οι οποίες είναι ενεργοποιημένες στις οποίες είναι μέλη.


Δικαίωμα στην αποζημίωση. Σε περίπτωση που υποστούν κάποια βλάβη εξαιτίας ελαττωματικού προϊόντος ή ελλιπούς υπηρεσίας δικαιούμαστε να διεκδικήσουμε να λάβουμε αποζημίωση. Το δικαίωμα αυτό περιορίζει τυχόν ασυδοσία των παραγωγών-προμηθευτών θέτοντάς τους προ των ευθυνών τους.


Δικαίωμα στην εκπαίδευση. Αφορά την εκπαίδευση των πολιτών σε σχέση με την κατανάλωση με σκοπό οι καταναλωτές να γνωρίζουν τα δικαιώματά τους, να συνειδητοποιήσουν τη δύναμή τους από τη λειτουργία της αγοράς και να τα ασκούν.


Τέλος και όχι έσχατο, αλλά από τα πιο σημαντικά, το δικαίωμα να ζούμε σε ένα υγιεινό περιβάλλον. Έχει αποδειχτεί ότι η υγεία μας επηρεάζεται κατά 30% περίπου από το περιβάλλον, 30% από τη διατροφή, 30% από την κληρονομικότητα και 10% από την επιστήμη της ιατρικής κυρίως. Αν συνυπολογίσουμε την επιβάρυνση του περιβάλλοντος από τους τρόπους παραγωγής και τη συμμετοχή του μολυσμένου περιβάλλοντος στην παραγωγή ειδών διατροφής μας, αντιλαμβανόμαστε αμέσως ότι το περιβάλλον αναδεικνύεται σε κυρίαρχο παράγοντα για την καλή μας υγεία.


Με βάση τα όσα αναλύσαμε παραπάνω η κοινωνική ευθύνη των επιχειρήσεων είναι τεράστια. Εμπλέκονται σε όλα τα δικαιώματα των καταναλωτών. Το δικαίωμα στην ικανοποίηση των βασικών αναγκών. Σαφώς και δεν πιστεύουμε ότι οι επιχειρήσεις είναι φιλανθρωπικά ιδρύματα ή οργανώσεις, ώστε να μοιράζουν τα προϊόντα στους φτωχούς του κόσμου, αν και οι κυβερνήσεις πολλές φορές έχουν θεσπίσει κίνητρα και φοροαπαλλαγές σε περίπτωση που μια επιχείρηση επιθυμεί να ενισχύσει το κοινωνικό έργο της Πολιτείας. Οι επιχειρήσεις όμως ευθύνονται για τη διαμόρφωση της τελικής τιμής που πληρώνει ο καταναλωτής και η τιμή είναι καθοριστικός παράγοντας για την αγορά ενός προϊόντος ή μιας υπηρεσίας. Οι καταναλωτές πιστεύουμε ότι ο τρόπος κοστολόγησης των προϊόντων και των υπηρεσιών, καθώς και η διαμόρφωση της τελικής τους τιμής δεν γίνονται με την πρέπουσα διαφάνεια. Πολλές επιχειρήσεις υπολογίζουν με βάση τις υποκειμενικές εκτιμήσεις ή το γενικότερο κλίμα της αγοράς και διαμορφώνουν τις τιμές τους. Η ακρίβεια που το τελευταίο χρονικό διάστημα μαστίζει όλη την Ευρώπη είναι βασική αιτία το γεγονός ότι οι ασθενέστερα οικονομικές τάξεις των καταναλωτών πολιτών στερούνται βασικά αγαθά.


Δικαίωμα στο νερό και στην υγιεινή. Πολλές φορές η διαδικασία παραγωγής καθιστά το νερό επικίνδυνο, ακόμα και για οικιακή χρήση, πολύ δε περισσότερο για πόση. Πόσες φορές δεν έχουμε ακούσει για λύματα και απόβλητα ή φυτοφάρμακα που καταλήγουν σε ποτάμια, λίμνες, με αποτέλεσμα τη μόλυνση του υδροφόρου ορίζοντος. Να μην αναφέρω ένα παράδειγμα, όπως είναι η Λίμνη του Αγίου Βασιλείου δίπλα μας, όπου οι βιομηχανίες γύρω δεν έχουν βιολογικούς καθαρισμούς.


Δικαίωμα στην ασφάλεια. Υπάρχουν διάφορα αιτήματα ποιότητας. Διάφορα σήματα ποιότητας, εθνικά, ευρωπαϊκά και διεθνή. Όλα στοχεύουν στην προμήθεια ασφαλών προϊόντων και υπηρεσιών από τους καταναλωτές. Όμως αυτή η μεγάλη πληθώρα σημάτων αποτελεί και το πρόβλημα για τους καταναλωτές. Κανείς δεν γνωρίζει τι σημαίνει κάθε σήμα, με ποιες προϋποθέσεις και διαδικασίες δόθηκε, ούτε και αν ένα συγκεκριμένο σήμα καλύπτει όλες τις προϋποθέσεις ασφαλείας, που είτε ορίζονται από την νομοθεσία, εθνική, ευρωπαϊκή, διεθνή, είτε αποτελούν απαιτήσεις των καταναλωτών και των οργανώσεων και των φορέων τους.


Δικαίωμα στην πληροφόρηση. Θυμάστε πολλές φορές προϊόντα με το σήμα ποιότητας να παρουσιάζουν σημαντικά ελαττώματα. Διαπιστώσαμε ότι το σήμα ποιότητας δίνεται με την κατάθεση ενός φακέλου, δεν υπάρχει ούτε δειγματοληπτικός έλεγχος δυστυχώς.


Δικαίωμα στην πληροφόρηση. Πόσες φορές εμπιστευόμενοι μια τηλεοπτική διαφήμιση δεν διαπιστώσαμε ότι έχουμε παραπλανηθεί οικτρά; Πόσες φορές προσπαθήσαμε να διαβάσουμε τη σήμανση ενός προϊόντος και τελικά δεν καταλάβαμε τίποτα, γιατί δεν ήμασταν ειδικοί, δεν ήμασταν χημικοί; Πόσες φορές άλλα μας υποσχέθηκαν πριν την αγορά και άλλα βρήκαμε μπροστά μας, όταν προσπαθήσαμε να χρησιμοποιήσουμε το προϊόν, είτε την υπηρεσία που αγοράσαμε; 


Δικαίωμα στην επιλογή. Πόσες φορές, επειδή λάβαμε ελλιπή ή παραπλανητική πληροφόρηση, δεν αισθανθήκαμε ότι μας στέρησαν το δικαίωμα να επιλέξουμε το κατάλληλο προϊόν ή την κατάλληλη υπηρεσία για εμάς; Ανάμεσα σε ομοειδή πόσες φορές οι αναγνωρισμένες πρακτικές των επιχειρήσεων, παραδείγματος χάρη, η ταυτόχρονη αύξηση τιμών ομοειδών προϊόντων από όλους τους προμηθευτές, δεν μας είχε οδηγήσει σε αδιέξοδο με αποτέλεσμα να αγοράζουμε ότι βρούμε μπροστά μας; Πόσες φορές η πολυπλοκότητα των όρων συναλλαγής, παραδείγματος χάρη, με τράπεζες ή με ασφαλιστικές εταιρείες, δεν μας απαγόρευσαν τη σύγκριση και την επιλογή;


Δικαίωμα στην εκπροσώπηση. Οι καταναλωτές εκπροσωπούνται ήδη μέσα από τη συμμετοχή στις ενώσεις όπου είναι μέλη, σε διάφορες τεχνικές Επιτροπές, ομάδες εργασίας ή Αρχές για την πιστοποίηση. Η Ευρωπαϊκή Ομοσπονδία για τον Συντονισμό, την Εκπροσώπηση των Καταναλωτών στην Τυποποίηση στην οποία το ΚΕ.Π.ΚΑ. είναι ενεργός μέλος, συμμετέχει σε πολλές Επιτροπές.


Οι ενώσεις καταναλωτών όμως απαιτούμε μια διεύρυνση αυτής της εκπροσώπησης γιατί λειτουργούν πάρα πολλές Επιτροπές χωρίς την εκπροσώπηση των καταναλωτών έπειτα από βέτο της βιομηχανίας, κοινωνική τους ευθύνη να βάζουν βέτο στη συμμετοχή των καταναλωτών την εκπροσώπησή τους.


Δικαίωμα στην αποζημίωση. Η εμπειρία του ΚΕ.Π.ΚΑ. από τα παράπονα και τις καταγγελίες των καταναλωτών, καθώς και από τη διαμεσολάβησή μας στην επίλυση διαφορών μεταξύ των προμηθευτών-καταναλωτών, μας έχει δείξει ότι ο μεμονωμένος καταναλωτής είναι συνήθως ο χαμένος, όταν διεκδικεί αποζημίωση, αλλαγή, αντικατάσταση προϊόντος και την εφαρμογή της εγγύησης. Όταν παρεμβαίνει το ΚΕ.Π.ΚΑ. κάνει ένα τηλεφώνημα συνήθως στον προμηθευτή, είναι αρκετό.

Στο σημείο αυτό θα πρέπει να πούμε ότι οι μικρές επιχειρήσεις συνήθως, οι οικογενειακές, είναι αυτές που αρνούνται σε μεγάλο βαθμό τα δίκαια αιτήματα των καταναλωτών, δυστυχώς. Αυτό λοιπόν πρέπει να σταματήσει. Οι επιχειρήσεις πρέπει να ανταποκρίνονται στα δίκαια αιτήματα των καταναλωτών είτε τους το ζητούν οι ίδιοι, είτε οι εκφράσεις τους.

Δικαίωμα στην εκπαίδευση. Έχουμε άραγε σκεφτεί ποτέ πόσα προβλήματα θα αποφεύγονταν αν οι επιχειρήσεις φρόντιζαν αντί να πληρώνουν πανάκριβες διαφημίσεις στα Μέσα Μαζικής Ενημέρωσης θα διέθεταν αυτά τα χρήματα για την εκπαίδευση των καταναλωτών;

Για να γίνουμε πιο σαφείς, αναφέρουμε κάποια παραδείγματα. Μια τηλεοπτική εκπομπή που ένας εκπρόσωπος της βιομηχανίας παραγωγής κομπιούτερ θα έδινε λεπτομερείς οδηγίες για την απόσυρση αυτών των συσκευών ή ένας εκπρόσωπος βιομηχανίας παραγωγής χημικών λιπασμάτων θα έδινε οδηγίες στους αγρότες για τις ποσότητες, τον τρόπο χρήσης των λιπασμάτων ή των άλλων χημικών, ώστε να προστατεύει την υγεία των αγροτών, αλλά και των καταναλωτών. Μην νομίζουμε ότι αυτοί οι εκπρόσωποι θα έκαναν ζημιά στην εταιρεία τους ή η διαφήμιση θα έκανε ζημιά στην εταιρεία, το αντίθετο ακριβώς. Ο καταναλωτής σήμερα διακρίνει, επιβραβεύει τον παραγωγό που σέβεται και τον υπολογίζει.

Δικαίωμα να ζούμε σε ένα υγιεινό περιβάλλον. Ήδη το ξέρουμε οι περισσότεροι, οι περισσότερες επιχειρήσεις θεωρούν την κοινωνική τους ευθύνη να περιορίζεται ακριβώς σε αυτό τον τομέα, στην επιβάρυνση του περιβάλλοντος. Ίσως είναι ο μόνος τομέας στον οποίο αρκετές επιχειρήσεις αποδέχονται την ευθύνη τους. Δυστυχώς όμως πολύ λιγότερες τον αναλαμβάνουν.

Να αναφέρω την περίπτωση απόσυρσης μπαταριών και οικιακών ηλεκτρικών συσκευών, όπου σε συνεργασία και συζήτηση με τον ΟΤΑ μείζονος Θεσσαλονίκης ενημερωθήκαμε ότι οι περισσότερες εταιρείες δεν θέλουν να αναλάβουν την ευθύνη τους για την απόσυρση και την ανακύκλωση.


Η κοινωνική ευθύνη των επιχειρήσεων είναι μια πολυδιάστατη έννοια στην οποία δεν είναι εύκολο να αποσαφηνίσουμε και πράγματι έχει μια δυναμική, όπως τόνισαν και άλλοι ομιλητές και κανένας δεν μπορεί απλώς να την περιορίσει. Προσπαθούμε καθένας να την περιγράψει με έναν τρόπο. Επηρεάζει και επηρεάζεται από τους τρεις πυλώνες της αειφόρου ανάπτυξης, τον οικονομικό και τον τρίτο, που είναι ο τρίτος πυλώνας και τον κοινωνικό.


Προσπαθώντας μια προσέγγιση θα λέγαμε ότι οι υπεύθυνοι επιχειρηματίες πρέπει να μεταχειρίζονται τους πελάτες τους, τους συνεργάτες τους, τους ανταγωνιστές τους με εντιμότητα και διαφάνεια, να ενδιαφέρονται για την υγεία και την ασφάλεια και γενικά για την καλή κατάσταση των υπαλλήλων τους, αλλά και των καταναλωτών. Να παρακινούν το εργατικό δυναμικό τους σε εκπαίδευση, ανάπτυξη ευκαιριών. Να ενεργούν ως καλοί πολίτες της κοινωνίας όπου δραστηριοποιούνται. Να σέβονται τις φυσικές πηγές, το περιβάλλον, χρησιμοποιώντας τα με αποτελεσματικότερο τρόπο. Παραδείγματος χάρη, οικολογικός τρόπος είναι μια προσέγγιση. Να παράγουν λιγότερα σκουπίδια και ατμοσφαιρική ρύπανση. Να προστατεύουν τη φήμη της επιχείρησής τους η οποία κινδυνεύει όταν χρησιμοποιούν παιδική εργασία ή προκαλούν περιβαλλοντικές καταστροφές.


Οι καταναλωτές πιστεύουμε και απαιτούμε πως κοινωνική ευθύνη των επιχειρήσεων δεν πρέπει να είναι μια επιλεκτική προσθήκη στην επιχειρηματική δραστηριότητα, αλλά μια καθημερινή και απαραίτητη πρακτική. Σημαίνει πολλά περισσότερα από την καλή πρόθεση, την φιλανθρωπία και για αυτό πρέπει να ενσωματώνεται η επιχειρηματική στρατηγική. Είναι ο μόνος τρόπος να ελαχιστοποιηθούν τα αρνητικά και να μεγιστοποιηθούν τα θετικά αποτελέσματα από την επιχειρηματική δραστηριότητα τόσο για τους επιχειρηματίες, όσο και για τους καταναλωτές.


Η κοινωνική ευθύνη των επιχειρήσεων έτσι όπως την εξετάζουμε σε ευρωπαϊκό επίπεδο αποτελεί εθελοντική δράση των επιχειρήσεων. Η αυτορύθμιση και η ρύθμιση με συνεργασίες θεωρούνται πιο ταιριαστά και αποτελεσματικά εργαλεία από την παραδοσιακή νομοθεσία. 


Εδώ θα μου ζητήσετε να σας κάνω ένα παράδειγμα για τα προβλήματα που δημιουργεί αυτή η προσέγγιση. Στη Σύνοδο της Κορυφής της Λισσαβόνας τον Μάρτιο του 2000 οι Ευρωπαίοι εξέλαβαν μια αντιφατική απόφαση. Μίλησαν για το όραμα της Ευρώπης για το 2010 στοχεύοντας σε μια άκρως ανταγωνιστική και δυναμική οικονομία βασισμένη στη γνώση, ικανή να διασφαλίσει την αειφόρο ανάπτυξη με περισσότερες και καλύτερες θέσεις εργασίας και μεγαλύτερη κοινωνική συνοχή. Η Σύνοδος της Λισσαβόνας έθεσε την κοινωνική ευθύνη των επιχειρήσεων μέσα στη θεματολογία της Ευρωπαϊκής Ένωσης κάνοντας έκκληση στις επιχειρήσεις να δείξουν την κοινωνική τους ευθύνη όσον αφορά τις καλύτερες πρακτικές, τη δια βίου εκπαίδευση, την οργάνωση εργασίας, τις ίσες ευκαιρίες, τον κοινωνικό αποκλεισμό και την αειφόρο ανάπτυξη.

Ο αποτελεσματικός συνδυασμός των τριών στόχων που τέθηκαν στη Λισσαβόνα, η αύξηση της ανταγωνιστικότητας των επιχειρήσεων, η κοινωνική συνοχή και η προστασία του περιβάλλοντος απαιτούν συντονισμένη στρατηγική που θα σχεδιαστεί, θα εφαρμοστεί και θα εκτιμηθεί από πολλούς εταίρους. Βέβαια, η βασική ευθύνη ανήκει στις επιχειρήσεις. Αυτές δημιουργούν τον πλούτο, τις θέσεις εργασίας, την επάρκεια προϊόντων και υπηρεσιών για τους καταναλωτές. Ωστόσο, οι ευρωπαϊκές κυβερνήσεις πρέπει να δημιουργήσουν και να διασφαλίσουν το κατάλληλο περιβάλλον και τις κατάλληλες συνθήκες, ώστε οι επιχειρηματίες να εξαντλούν τη δημιουργικότητά τους σε συνδυασμό με την κοινωνική και περιβαλλοντική τους ευθύνη.

Τα όσα συζητήθηκαν στη Λισσαβόνα εμάς σαν καταναλωτές δεν μας καλύπτουν. Πιστεύουμε και παλεύουμε για την εφαρμογή μιας ευρωπαϊκής νομοθεσίας η οποία θα διασφαλίζει τα ελάχιστα όρια κοινωνικής ευθύνης και θα θέτει τις απαιτήσεις βασισμένες σε ένα ανεξάρτητο σύστημα επαλήθευσης το οποίο θα έχει συναποφασιστεί από όλους τους εταίρους και δεν θα έχει επιβληθεί από τη βιομηχανία. Το ανέφεραν και με άλλον τρόπο και οι δύο προηγούμενοι ομιλητές. Βέβαια, εκφράζεται και ένας προβληματισμός για τις μικρομεσαίες επιχειρήσεις. Όλη αυτή η ιστορία της κοινωνικής ευθύνης κοστίζει πολύ ακριβά στις μικρομεσαίες. Ίσως δεν θα μπορέσουν να ανταποκριθούν στις απαιτήσεις και τελικά να σβήσουν από την αγορά, αφήνοντας χώρο ελεύθερο για μεγαθήρια. Επειδή πιστεύουμε ότι οι μικρομεσαίες επιχειρήσεις πρέπει να μείνουν στην αγορά γιατί λειτουργούν προς όφελος του ανταγωνισμού, πρέπει να ενισχυθούν οικονομικά, γνωσεολογικά και να παίξουν σωστά τον ρόλο τους και να επιβραβευτούν για τις καλές τους επιδόσεις.

Τελειώνοντας, οι ενώσεις καταναλωτών για να προωθήσουν και να υποστηρίξουν τις καλές και υπεύθυνες πρακτικές από τις επιχειρήσεις έχουν προτείνει σήμα για τα προϊόντα και τις υπηρεσίες που παράγονται, διακινούνται και φτάνουν στον καταναλωτή, έχοντας εκπληρώσει τις προϋποθέσεις της κοινωνικής ευθύνης των επιχειρήσεων. Επιχειρήσεις που βλάπτουν το περιβάλλον, χρησιμοποιούν παιδική εργασία, καταπατούν τα εργασιακά δικαιώματα, είτε τα δικαιώματα των καταναλωτών δεν θα παίρνουν αυτό το σήμα. Οι καταναλωτές θα ενημερωθούν για τη σημασία αυτής της σήμανσης, θα την αναζητούν και θα προτιμούν μόνο τα προϊόντα και τις υπηρεσίες που είναι εγγυημένα με αυτό το σήμα.


Καταλαβαίνουμε λοιπόν τα οφέλη που προκύπτουν για την επιχειρηματικότητα, για την ανταγωνιστικότητα και τους εργαζόμενους, το περιβάλλον και τους καταναλωτές. 


Σας ευχαριστούμε πολύ.

ΠΡΟΕΔΡΕΙΟ: Ευχαριστούμε πολύ. Πολύ ενδιαφέροντα αυτά που λέχθηκαν. 


Παρακαλώ την κυρία Δαμουλιάνου Χριστίνα, δημοσιογράφο, από την τελευταία παρουσίαση της 3ης αυτής Συνεδρίας.

Χ. ΔΑΜΟΥΛΙΑΝΟΥ: Ευχαριστώ για την πρόσκληση. Νοιώθω ιδιαίτερη χαρά που βρίσκομαι στη Βέροια και θεωρώ ιδιαίτερα τιμητική την πρόσκληση να συμμετέχω και εγώ στο σημαντικό αυτό Συνέδριο. Ιδιαιτέρως με χαροποιεί το γεγονός ότι όσοι είμαστε εδώ, οι πρωτοπόροι και πιστέψαμε από την αρχή στην ιδέα της εταιρικής κοινωνικής ευθύνης, εμείς που ο καθένας μας από τη δική του πλευρά δουλεύουμε είτε για να την κάνουμε κατανοητή, είτε για να την εφαρμόσουμε στη χώρα μας, καταφέραμε να σπάσουμε το κέλυφος του αθηνοκεντρισμού της και να τη βλέπουμε σήμερα να φυτρώνει στην ελληνική περιφέρεια με αυτή εδώ την πρωτοβουλία του ΠΑΝΔΟΙΚΟ.


Θα έλεγα αν η εταιρική κοινωνική ευθύνη για όλες τις επιχειρήσεις έχει τρεις διαστάσεις, δηλαδή το περιβάλλον, τους ανθρώπους, την κοινότητα με στην οποία λειτουργούν, για τη βιομηχανία των MEDIA και ιδιαίτερα για τα Μέσα Μαζικής Ενημέρωσης έχει τέσσερις. 


Ας αρχίσουμε από την τέταρτη που είναι τεράστια η ευθύνη της για έγκυρη και αξιόπιστη πληροφόρηση και εν τέλει, για τη διαμόρφωση της κοινής γνώμης. Στο ερώτημα αν υπάρχει επαρκής ενημέρωση για τις δραστηριότητες εταιρικής κοινωνικής ευθύνης και αν το περιεχόμενο της ενημέρωσης αυτής είναι αυτό που πρέπει σε ότι αφορά τη σαφήνεια και τους στόχους που θέλει να πετύχει, η προσωπική μου αντίληψη είναι ότι ως τώρα η ενημέρωση είναι δυσανάλογα περιορισμένη.


Όμως ας μη βιαστούμε να πυροβολήσουμε τους δημοσιογράφους, γιατί το θέμα είναι περισσότερο σύνθετο. Ας μην ξεχνάμε ότι ο ορισμός της ΕΚΕ είτε σκόπιμα, είτε όχι, είναι ευμετάβλητος και χαλαρός, ιδιαίτερα μάλιστα στη χώρα μας που λίγα χρόνια μόνο έχει εισαχθεί και τον μεταχειριζόμαστε σχεδόν σαν νεολογισμό.

Θεωρώ όμως δεδομένο ότι στον τομέα της ενημέρωσης και της ευαισθητοποίησης σε θέματα περιβάλλοντος ιδιαίτερα τα Μέσα Μαζικής Ενημέρωσης και ιδιαίτερα τα έντυπα μέσα κάνουν πολύ καλή δουλειά. Είμαι σίγουρη ότι στην ΚΑΘΗΜΕΡΙΝΗ, που έχω την τιμή να εργάζομαι, τα θέματα του περιβάλλοντος έχουν μόνιμη και πρωτεύουσα θέση και πέραν από την επικαιρότητα. Για παράδειγμα, το πλέον πρόσφατο επίτευγμά της είναι να ανασύρει από τη σιωπή την υπόθεση των λατομείων στο Μαρκόπουλο Αττικής, όπως και η καταγγελία για την ανεξέλεγκτη οικοδομική δραστηριότητα στον Παρνασσό που έφερε το θέμα στη Βουλή.

Ας επιστρέψουμε όμως στις υποχρεώσεις που έχουν και οι επιχειρήσεις της βιομηχανίας των MEDIA να συμπεριφέρονται και αυτές με υπευθυνότητα απέναντι στο περιβάλλον, στους ανθρώπους και στην κοινότητα μέσα στην οποία λειτουργούν, γιατί φέρουν επιπλέον και το βάρος της τέταρτης εξουσίας, όπως συνήθως τις αποκαλούμε.

Αν ότι είδα στην ιστοσελίδα της Ένωσης Ιδιοκτητών Ημερησίων Εφημερίδων δεν έχει αλλάξει, στο κείμενο του ιστορικού και του σκοπού της ίδρυσής της δεν υπάρχουν οι λέξεις κοινωνία, άνθρωποι, περιβάλλον, ούτε τα παράγωγά τους, λες και οι επιχειρήσεις αυτές λειτουργούν στο κενό.

Σκέφτηκα μήπως ως μέλη διεθνών ενώσεων κάποιες οικειοθελείς δεσμεύσεις τους ίσως να απορρέουν μέσα από τη συμμετοχή τους στους ευρύτερους αυτούς συλλογικούς φορείς. Στην Ευρωπαϊκή Ένωση Εκδοτών Εφημερίδων και Περιοδικών διάβασα και τους εννέα αντικειμενικούς σκοπούς της και σημείωσα την ίδια απουσία. Απουσία όμως επιχειρήσεων Μέσων Μαζικής Ενημέρωσης υπάρχει και στον πρώτο οδηγό καλών πρακτικών που έχει εκδώσει το ελληνικό δίκτυο για την εταιρική κοινωνική ευθύνη τον Νοέμβρη του 2005.

Βέβαια, θα ήταν επιπόλαιη και απλοϊκή ερμηνεία να δεχτεί κανείς ότι η τεράστια αυτή βιομηχανία, δηλαδή ιδιοκτήτες των επιχειρήσεων και τα στελέχη τους εξ ορισμού άτομα ευφυή έχουν απορρίψει δεν υιοθετούν δραστηριότητες αμοιβαίου κέρδους, όπως είναι αυτές της ΕΚΕ, πέραν βέβαια από τις χορηγίες επικοινωνίας που αυτές είναι συχνές, αλλά εξυπηρετούν διπλούς σκοπούς.

Τουλάχιστον, απ’ ότι εγώ έχω αντιληφθεί στον δικό μου εργασιακό χώρο, υπάρχουν όντως συγκεκριμένες δραστηριότητες φροντίδας για το περιβάλλον και κοινωνικής συνεισφοράς που έγιναν σε ανύποπτο χώρο. Όμως ο στόχος μου δεν είναι να παινέψω το σπίτι μου. Η δικιά μου η άποψη είναι ότι εσείς οι αρμόδιοι φορείς που συνδιοργανώνετε σήμερα αυτό εδώ το Συνέδριο ίσως θα πρέπει να προσκαλέσετε και τις επιχειρήσεις των MEDIA να συμμετέχουν ενεργά και να δημοσιεύουν και αυτές ετήσιο κοινωνικό και περιβαλλοντικό απολογισμό, όπως γίνεται σε ορισμένες χώρες του δυτικού κόσμου. Η διεθνής και η ευρωπαϊκή εμπειρία υπάρχει και μπορεί να μας καθοδηγήσει.

Για παράδειγμα, στη Βρετανία γνωρίζουμε ότι οι μεγάλες εφημερίδες, όπως η GAMBIAN, οι FINANCIAL TIMES, δημοσιεύουν ετήσιους κοινωνικούς, περιβαλλοντικούς απολογισμούς, το Διεθνές και Βρετανικό BBC για αυτό το θέμα εμπλέκει 100 στελέχη και μεταξύ των άλλων έχει πετύχει αυτό το ίδιο να μειώσει εκπομπές θερμοκηπίου κατά το 95% της κατανάλωσης ενέργειας και το 95% προέρχεται από εναλλακτικές πηγές.

Ο  Παγκόσμιος Οργανισμός TIME WARNER στον πολυσέλιδο απολογισμό εταιρικής κοινωνικής ευθύνης 2006 θέτει για το άμεσο μέλλον επιπλέον στόχους. Δεν τους λέω, γιατί έχουμε φύγει από τον χρόνο.

Συνοψίζοντας θα έλεγα ότι η υπευθυνότητα των Μέσων Μαζικής Ενημέρωσης ως προς την ενημέρωση για την προστασία του περιβάλλοντος είναι το βέλτιστο απ’ ότι συνεισφέρουν στο τρίπτυχο της εταιρικής κοινωνικής ευθύνης. Επίσης, θα έλεγα ότι τα Μέσα Μαζικής Ενημέρωσης δεν είναι άβατο για να αναζητήσουμε καλές πρακτικές. Η Τοπική Αυτοδιοίκηση, η ενεργός κοινωνία, το Δίκτυο Εταιρικής Κοινωνικής Ευθύνης, εμείς οι δημοσιογράφοι, όλοι μπορούμε να έχουμε πρόσβαση στον ζωτικό χώρο αυτών των επιχειρήσεων και μπορούμε να συμβάλουμε στην προώθηση και στην προβολή των καλών πρακτικών τους. Άλλωστε την καλή φήμη την έχει ανάγκη και το άυλο κεφάλαιο που είναι η ενημέρωση και η πληροφόρηση και αναδύεται μόνο, όταν οι επιχειρήσεις που το διαχειρίζονται δείχνουν τον ανάλογο σεβασμό στο τρίπτυχο, άνθρωποι, κοινωνία, περιβάλλον.

Τελευταίο, αλλά σημαντικό, είναι να υπάρχουν και δημοσιογράφοι διαπιστευμένοι στον τομέα της ΕΚΕ, ώστε να αναπτυχθεί και η ανάλογη εξοικείωση με το θέμα.

Ευχαριστώ πολύ.

ΠΡΟΕΔΡΕΙΟ: Ευχαριστώ θερμά την κυρία Δαμουλιάνου. Πράγματι μερικές από τις ιδέες που είπατε νομίζω ότι μπορεί να σταθούν πάρα πολύ χρήσιμες για τη συνέχεια. Μας ανοίξατε καινούργια παράθυρα και πόρτες για τις καινούργιες ιδέες.


Τελείωσαν οι ομιλητές, οι παρουσιάσεις αυτής της Συνεδρίας. Επομένως, θα πρέπει να ανοίξουμε τώρα τη δυνατότητα στο ακροατήριο για ερωτήσεις, σχόλια, παρεμβάσεις και λοιπά. Είναι η φάση ερωτήσεων και συζήτησης στους ομιλητές που παρουσιάστηκαν τώρα το πρωί.

Χ. ΚΑΡΑΖΟΥΠΗΣ: Καλημέρα σας. Λέγομαι Καραζούπης Χρήστος. Είμαι από την Περιβαλλοντική Ομάδα Αλμυρού εν δράσει. Θα είμαι πολύ σύντομος σε μια ερώτηση και θα αφορά τον κύριο Παπασπυρόπουλο, έχει όμως και γενική υφή.


Θα ήθελα να ρωτήσω το εξής: σε όλα τα Συνέδρια που πηγαίνουμε το επίπεδο είναι ανεβασμένο. Όμως πρέπει να καταφέρουμε κάποτε να είμαστε και πρακτικοί. Εγώ θέλω να πάω τώρα επάνω στον τόπο μου, γιατί θα έχω τρεις ημέρες και να είμαι χρήσιμος επάνω στην κοινωνική, περιβαλλοντική ευθύνη και απασχόληση. Θέλω να συμβάλω σε αυτό. Πως θα συμβάλω όμως, αν έχω ιδέες και έννοιες ανακατεμένες στο μυαλό μου; 


Θα ήθελα λοιπόν να ρωτήσω, παραδείγματος χάρη, τον κύριο Παπασπυρόπουλο, το εξής: πως γίνεται πρακτικά και πως επεμβαίνει, αν μπορεί να επέμβει το Δίκτυο Επιχειρηματικής Ηθικής; Για την επιβολή της Επιχειρηματικής Ηθικής.


Θέλω να μας φέρει ένα παράδειγμα, να δούμε ότι το καταλάβαμε. Γιατί έννοιες, θεωρίες πολλές. Όμως να μας πει ένα παράδειγμα να καταλάβουμε και εμείς, για να το μεταφέρουμε αυτό στον τόπο μας, στη δράση μας, στη δουλειά μας, για να είμαστε και εμείς χρήσιμοι. Αυτό είναι ένα έλλειμμα όλων των Συνεδρίων, όπου και εμείς ετοιμαζόμαστε με εισηγήσεις και μιλάμε, αλλά πρακτικά πρέπει να το δούμε καλύτερα το θέμα. 


Θα ήθελα και οι υπόλοιποι εισηγητές ή και οι προηγούμενοι να μπορούσαν να μας κάνουν μια πρακτική ανάλυση των εισηγήσεών τους. Να μην είναι τόσο πολύ επιστημονικοί. Γιατί με λίγη προσπάθεια τα καταλαβαίνουμε βέβαια, αλλά δεν μπορούμε να τα μεταφέρουμε πρακτικά και εκείνοι που μπορούν να μεταφέρουν πρακτικά τέτοια πράγματα είναι η ΜΚΟ, είναι η κοινωνία των πολιτών, είμαστε εμείς. Αυτά ήθελα να πω.


Ευχαριστώ πολύ.

ΠΡΟΕΔΡΕΙΟ: Δυστυχώς, ο κύριος Παπασπυρόπουλος δεν είναι εδώ, θα μείνετε αναπάντητος. Αν και νομίζω ότι δεν θέλατε απάντηση ουσιαστική τόσο πολύ, όσο παραδείγματα. Θα υπάρξει η συζήτηση στο τέλος της ημερίδας. Μπορεί να γίνει εκεί.

ΣΥΝΕΔΡΟΣ: Σε αυτό που έθεσε ο Χρήστος ο Καραζούπης νομίζω πρώτα-πρώτα με τη λήξη του Συνεδρίου θα έχουμε μια απόφαση του Συνεδρίου. Άρα εκεί θα υπάρχουν κάποιες κατευθύνσεις, κάποιες βασικές αρχές και φυσικά υπάρχουν και μέσα στις εισηγήσεις όλες συγκεκριμένες προτάσεις και συγκεκριμένες καταγραφές. 


Δεν ξέρω αν αυτό που θα πω είναι σωστό, μια και δεν είναι ο κύριος Παπασπυρόπουλος εδώ, αλλά αυτά όλα τα Δίκτυα έχουν έναν χαρακτήρα χαλαρό. Δεν είναι αρχές να επιβάλλουν κάποια πράγματα. Απλώς βασίζονται στην προτροπή και αν θέλετε και στην δημοσιοποίηση κάποιων πραγμάτων που αφορούν τις εταιρείες και αυτός είναι ένας ρόλος που τις υποχρεώνει τις εταιρείες να έχουν απέναντι στο κοινωνικό σύνολο μία υπευθυνότητα.


Αυτό είχα να πω σαν απάντηση.

ΠΡΟΕΔΡΕΙΟ: Να πω ότι ο χρόνος πιέζει και θα πρέπει να κάνουμε την διακοπή για να αρχίσει η επόμενη συνεδρία που δεν έχει πολύ χρόνο μπροστά της.

ΣΥΝΕΔΡΟΣ: Πράγματι, η ερώτηση ήταν ουσίας. Τι κάνουμε. Καταρχήν η ευθύνη αυτών των επιχειρήσεων είναι εθελοντική. Εμείς σαν καταναλωτές θέλουμε ένα μίνιμουμ πλαίσιο. Όμως όταν βλέπετε κάποια προβλήματα που παρουσιάζουν οι επιχειρήσεις σε σχέση με το περιβάλλον που είναι κυρίως αποτέλεσμα αντιληπτό, το απλό που έχετε να κάνετε είναι να το καταγγείλετε. Δώστε στοιχεία σε εμάς, στις Ενώσεις Καταναλωτών, τουλάχιστον εμείς δραστηριοποιούμαστε ή στις ΜΚΟ που ασχολούνται με το περιβάλλον και υπάρχει μια διαδικασία επιβολής κυρώσεων. Δηλαδή η πληροφόρηση και μόνο είναι ένα πρώτο βήμα. Βλέπετε κάποιος να πετά λύματα ή σκουπίδια. Αυτή η πληροφόρηση μπορεί να αξιοποιηθεί. 

ΠΡΟΕΔΡΕΙΟ: Άλλη ερώτηση ή παρέμβαση; Παρακαλώ να αναφέρετε το όνομά σας.

Σ. ΛΗΜΝΙΟΣ: Ονομάζομαι Λημνιός Στέλιος, από Περιβαλλοντική Πρωτοβουλία Μαγνησίας.


Η ερώτηση είναι η εξής: αν διέπονται από συνολικούς κανόνες μετρήσιμης συμπεριφοράς σε πανευρωπαϊκό τουλάχιστον επίπεδο, οι εταίροι που ονομάζονται εταιρείες σε ότι αφορά τις καταγεγραμμένες πρωτοβουλίες τους στο θέμα της συμμετοχής τους σε αυτό που λέμε Κοινωνική Ευθύνη. Αν δηλαδή η συμπεριφορά τους και οι δείκτες μέτρησης έχουν ένα πανευρωπαϊκό τουλάχιστον γενικό κανόνα ή αλλάζουν από τόπο σε τόπο σε σχέση με την νομοθεσία του τόπου; Για να μην το θέσω παγκόσμια, γιατί υπάρχουν μεγάλες πολυεθνικές.

ΠΡΟΕΔΡΕΙΟ: Η δική μου εντύπωση από ότι άκουσα τους ομιλητές είναι ότι όχι, η απάντηση είναι όχι, αλλά θα παρακαλούσα οι εισηγητές αν είναι εδώ, να πάρουν τον λόγο και να το εξηγήσουν περισσότερο. Εγώ κατάλαβα από τις ομιλίες, που δεν είμαι καθόλου ειδικός στο θέμα, ότι η απάντηση στο ερώτημα που θέσατε, δυστυχώς είναι όχι.

Ι. ΓΕΡΟΚΩΣΤΑ: Ονομάζομαι Ιωάννα Γεροκώστα, είμαι από τον Σύλλογο Φίλων Πηνειού και Παραποτάμιου Πολιτισμού από την Λάρισα.


Καταλαβαίνω ότι ακόμα και αυτό που ονομάζεται Εταιρική Κοινωνική Ευθύνη, έχει ως μία πρακτική και παραδείγματα η εφαρμογή της στην διαδικασία της σύνδεσης του κοινού με διάφορες εταιρείες. Δεν ασχοληθήκαμε καθόλου, που νομίζω ότι υπάρχει, ποια είναι η σύνδεση του κοινού με την Τοπική Αυτοδιοίκηση παραδείγματος χάριν. 


Το παράδειγμα της ανακύκλωσης, το οποίο είναι ένα κατεξοχήν παράδειγμα που αφορά τις τοπικές κοινωνίες και τις Τοπικές Αυτοδιοικήσεις συγχρόνως, αλλού πήγε καλά και αλλού δεν πάει καθόλου καλά. 


Τι σημαίνει αυτό; Παραδείγματος χάριν στην Λάρισα, παρ’ όλο που έχει προχωρήσει το πρόγραμμα της ανακύκλωσης, ο Δήμος κάνει απλώς μηχανική διαλογή. Παραλείπει δηλαδή εντελώς την πρώτη φάση, που είναι και η διαλογή στην πηγή και πάει κατευθείαν σε αυτά που μπορεί να διαχειριστεί, αναπτύσσοντας – που εκεί μπορεί να παίρνει και πρόγραμμα Εταιρικής Κοινωνικής Ευθύνης, δεν ξέρω – μία αγορά σκουπιδιών, αγορά σκουπιδιών κυριολεκτικά μία που έχουμε προχωρημένο και βιολογικό καθαρισμό και ΧΥΤΑ, έχουμε μια καλή διαχείριση, με φαντάζομαι αργότερα όλη την Θεσσαλία. 


Έχω λοιπόν να πω στο Υπουργείο και στα όποια Υπουργεία, ότι όπου εφαρμόζονται αυτά τα πράγματα, θα πρέπει να γίνεται ένας συστηματικότερος έλεγχος. Ξέρω ότι οι έλεγχοι στην Ελλάδα χωλαίνουν, αλλά πριν φτάσουμε να δίνουμε πιστοποιητικά σήματα και δεν ξέρω τι άλλο θα προκύψει, για να διαπιστώσουμε κατά πόσο ασχολούνται κάποιες εταιρείες με αυτό το κομμάτι που λέγεται ΕΚΕ ή Περιβαλλοντική, να δούμε όλα αυτά τα ζητήματα με καλύτερο μάτι πια. Μπορούμε να τα δούμε. Όταν τα βλέπει ο κόσμος, μπορούμε να τα δούμε και ως Υπουργεία.


Ευχαριστώ πολύ.

ΠΡΟΕΔΡΕΙΟ: Ευχαριστούμε πολύ για το ερώτημα, ήταν καίριο. Να απαντήσω στον βαθμό που μπορώ εγώ να καταλάβω και στον βαθμό που απευθυνθήκατε στην Διοίκηση.


Προκειμένου να δοθεί πιστοποιητικό ή οικολογικό σήμα ή οτιδήποτε, υπάρχουν έλεγχοι, τους πληρώνει ο ενδιαφερόμενος και επομένως δεν χρειάζεται το κράτος να επενδύσει σε αυτήν την δουλειά ή η Διοίκηση. Επομένως, υπάρχει ένας έλεγχος και μάλιστα αρκετά σφικτός, ίσως και υπερβολικά σφικτός.


Εκεί που δεν μπορεί να υπάρξει έλεγχος, είναι στο τι κάνει ο Δήμαρχός σας. Ο νόμος έχει αποκεντρώσει την αρμοδιότητα. Το ΥΠΕΧΩΔΕ δεν μπορεί πια να παρέμβει σε επίπεδο ελεγκτικό, δεν έχει τέτοιο δικαίωμα εκ του νόμου. Το δικαίωμα το έχει ο Δήμαρχός σας και κατ’ επέκταση τον ελέγχει η Νομαρχία και ενδεχόμενα η Περιφέρεια αν κρίνει ότι παραβιάζεται νόμος. 


Επομένως, να προσέχετε τι ψηφίζετε. Ο Δήμαρχός σας είναι άρχοντας στον τομέα αυτόν, κατά την έννοια ότι δεν μπορεί να τον ελέγξει κανείς.

Β. ΤΑΚΤΙΚΟΣ: Λέγομαι Βασίλης Τακτικός και είμαι από την Περιβαλλοντική Οργάνωση ΕΡΥΜΑΝΘΟΣ, η οποία τον τελευταίο χρόνο είχε μία πολύ σημαντική επιτυχία στον χώρο της Πελοποννήσου. Απέτρεψε ένα μεγάλο έργο το οποίο θα κατέστρεφε τον ποταμό Ερύμανθο και ενάντια στην γραφειοκρατία την κρατική, της Περιφέρειας και απέδειξε τον μεγάλο ρόλο των μη κυβερνητικών οργανώσεων συνενώνοντας και κάνοντας ένα Δίκτυο που έχει γίνει σύμβουλος οικοανάπτυξης για τους ορεινούς Δήμους, για όλο το ορεινό συγκρότημα Ερυμάνθου και αυτή η επιτυχία έθεσε τις βάσεις για την δημιουργία του Δικτύου Οικοανάπτυξης Πελοποννήσου. 


Λέω αυτά τα λίγα. Πολλοί θα έχετε πάρει και τα e-mail μας. Εμείς στέλνουμε συχνά όλη την εμπειρία της Πελοποννήσου και κείμενα προς όλες τις οργανώσεις που τουλάχιστον έχουμε στο Δίκτυο και λειτουργούμε και σαν επικοινωνιακό δίκτυο.


Θα ήθελα να επικεντρώσω σε δύο-τρία σημεία. Την δυναμική των μη κυβερνητικών οργανώσεων και πως την αξιοποιούμε στην χώρα μας, γιατί πιστεύω ότι δεν έχουμε φτάσει στο επίπεδο ακόμα οι μη κυβερνητικές οργανώσεις να αξιοποιούν έστω τα περιθώρια που δίνει η Ευρωπαϊκή Ένωση και ιδιαίτερα στα προγράμματα που είναι για τις μη κυβερνητικές οργανώσεις. Δεν υπάρχει καμία αντίδραση ακόμα και στα προγράμματα του Κοινωνικού Ταμείου, μέχρι πρόσφατα τουλάχιστον, τα οποία χρησιμοποιούνταν για προγράμματα Stage ή και άλλα, επιδότησης μερικής απασχόλησης του κράτους. Αυτό ήταν και μία παρανομία που γινόταν.


Θέλω να πω ότι υπάρχουν πόροι θεσμοθετημένοι που δεν αξιοποιούνται. Πρέπει να δούμε τις μη κυβερνητικές οργανώσεις από την μεριά του εθελοντισμού, της επιχειρησιακής ικανότητας, της επικοινωνιακής ικανότητας και να δούμε και το ηθικό ζήτημα. Δεν μπορούμε να έχουμε την παραδοσιακή αντίληψη ότι οι μη κυβερνητικές οργανώσεις πρέπει να περιοριστούν σε αυτό που λέμε εθελοντισμός μόνο και να μην έχουν καμία δυνατότητα επιχειρησιακή, διότι θα σας θυμίσω ότι η εκκλησία, οι θρησκείες, η πολιτική, ξεκίνησαν εθελοντικές, αλλά δεν έμειναν εθελοντικές. Αυτό δεν σημαίνει ότι πρέπει να πούμε ότι θα περάσουμε σε κατεξοχήν επαγγελματικές ΜΚΟ, αλλά να μην το αποκλείσουμε ότι όταν θέλεις να έχεις επιχειρησιακή ικανότητα, αποτελεσματικότητα στο περιβάλλον και ιδιαίτερα στους μεγάλους τομείς της ανακύκλωσης, της ενέργειας, του οικοτουρισμού, το περιβάλλον και κατοικία, τα βιολογικά προϊόντα, που είναι τεράστιες ανάγκες για την σύγχρονη οικονομία αλλά και για την ποιότητα ζωής, ότι αυτά τα ζητήματα μπορείς να τα αντιμετωπίσεις χωρίς ημιαπασχόληση και χωρίς οι μη κυβερνητικές οργανώσεις να έχουν μια στοιχειώδη υποδομή και επίσης χωρίς να υπάρχει σε πανελλήνια κλίμακα μία τράπεζα πληροφοριών, ένα think tank και μία επικοινωνιακή ικανότητα τουλάχιστον στις πανελλαδικές οργανώσεις όπως είναι το ΠΑΝΔΟΙΚΟ, που πλέον φαίνεται πολύ μεγάλη η ανάγκη να υπάρχει αυτή η επικοινωνιακή ικανότητα σε καθημερινή βάση, να ενημερώνει και να δίνει και συμβουλευτική, διότι πραγματικά οι μη κυβερνητικές οργανώσεις μπορούν να συμβουλεύσουν την Τοπική Αυτοδιοίκηση σε αυτά τα επιμέρους θέματα, έχει αποδειχτεί αυτό. Έχουν την κοινωνική ευαισθησία, έχουν την κοινωνία μαζί, ενεργοποιούν τον εθελοντισμό και εκεί γίνεται μία ζεύξη με την επιχειρησιακή ικανότητα ώστε αυτά να γίνουν προγράμματα, υλοποιήσεις και η κοινωνική οικονομία στην χώρα μας από το 2% που είναι, να φτάσει τον μέσο όρο της Ευρωπαϊκής Ένωσης που είναι περίπου 8-10%.


Αυτή είναι μία μέγιστη ανάγκη για την χώρα μας, για την κοινωνία ολόκληρη, για την ανθρωπότητα. Δεν χρειάζεται να αναφερθώ σε επιχειρηματολογία γιατί σήμερα πρέπει να πάμε με πολύ πιο γοργά βήματα προς αυτήν την κατεύθυνση της κοινωνικής οικονομίας και ο μοχλός κίνησης αυτής της διαδικασίας είναι οι μη κυβερνητικές οργανώσεις.


Άρα, χρειαζόμαστε και πρωτοβάθμιες οργανώσεις ικανές, με επιχειρησιακή ικανότητα, αλλά και ένα πανελλήνιο δίκτυο οικολογικών οργανώσεων, αλλά και άλλα δίκτυα τοπικά και περιφερειακά πολύ ισχυρά, να μπορούν να συμβουλεύουν την Τοπική Αυτοδιοίκηση και την κυβέρνηση. 


Σας ευχαριστώ.

ΠΡΟΕΔΡΕΙΟ: Σας ευχαριστούμε πολύ. Ελπίζω να μην υποθηκεύσαμε την επόμενη συνεδρία. Έχουμε αργήσει, αλλά όχι πάρα πολύ.


Περνάμε σε ένα διάλειμμα που θα παρακαλέσω να είναι 15 λεπτών, ώστε να αρχίσει στις 12.15 η τέταρτη και τελευταία συνεδρία αυτού του Συνεδρίου.


Σας ευχαριστώ πάρα πολύ.

ΔΙΑΛΕΙΜΜΑ

4η ΣΥΝΕΔΡΙΑ

ΠΡΟΕΔΡΕΙΟ: Μπαίνουμε στην 4η συνεδρία. Τα δικά μας Συνέδρια χαρακτηρίζονται από την πολύ πιστή θα έλεγα, συμμετοχή των συνέδρων στις συνεδρίες. Δηλαδή, τέτοια συνέπεια που οι δικοί μας σύνεδροι παρακολουθούν τα Συνέδρια, πολύ σπάνια την συναντά κανείς σε Συνέδρια και μάλιστα όταν οι καιρικές συνθήκες δεν είναι ιδιαιτέρως άσχημες όπως προέβλεπαν τα μετεωρολογικά δελτία. Κανείς ίσως θα μπορούσε να είχε προτιμήσει μία βόλτα. Είδατε όμως ότι αυτό δεν συνέβη. Οι σύνεδροί μας είναι εδώ, είναι συνεπέστατοι και αυτό δείχνει ότι η συνειδητοποίηση αυτή που υπάρχει στα μέλη, τους εκπροσώπους, τους αντιπροσώπους του ΠΑΝΔΟΙΚΟ, χαρακτηρίζει και την συνοχή και την δομή της ίδιας της Οργάνωσης.


Το λέω αυτό, ροκανίζοντας δυστυχώς λίγο τον χρόνο γιατί περιμένουμε να μαζευτούν μερικοί ακόμα, γιατί όταν ιδρύθηκε το Πανελλήνιο Δίκτυο Οικολογικών Οργανώσεων επίσημα το 1998, στο Ιδρυτικό του Συνέδριο στο Βόλο, πολλοί προέβλεπαν ότι σε ένα-δύο χρόνια θα έχει διαλυθεί.


Βλέπετε ότι είμαστε στο 2006 και όχι μόνο δεν διαλύεται, αλλά κάθε χρόνο ενδυναμώνεται. Πρόκειται να έχουμε την εγγραφή άλλων τριών Οργανώσεων σε τούτο μας το Συνέδριο. Έτσι ο αριθμός φτάνει τις 68, με μία διασπορά πανελλαδική. Πολύ λίγοι νομοί δεν φιλοξενούν Οργανώσεις του ΠΑΝΔΟΙΚΟ. Θεωρώ ότι και αυτός ο αριθμός ακόμα είναι μικρός μπροστά σε αυτό που μπορούμε να έχουμε στόχο. Πιστεύω ότι θα είμαστε πολύ ευτυχείς αν πολύ σύντομα, σε μερικά χρόνια, έχουμε σε κάθε νομό και μία Οργάνωση, η οποία έχει την αυτονομία της. Απλώς είμαστε ένα Δίκτυο Οργανώσεων. Αυτό το Δίκτυο έχει ένα συντονιστικό ρόλο και εκτός από τα τοπικά ζητήματα τα οποία αντιμετωπίζουν κατά κύριο λόγο οι τοπικές Οργανώσεις, εμείς σαν επταμελής Γραμματεία, όσοι είμαστε στην επταμελή Γραμματεία, προσπαθούμε πέρα από τον συντονισμό και την ενημέρωση, που είναι πολύ σημαντικό κεφάλαιο βέβαια για όλους μας, να παίρνουμε θέσεις και στα γενικότερα ζητήματα. 

Ήδη στο Αθηναϊκό Πρακτορείο Ειδήσεων είχαμε δώσει, γιατί το ζήτησαν, μία εισήγηση – η οποία θα κατατεθεί στην απογευματινή μας συνεδρία που αφορά μόνο τους συνέδρους του ΠΑΝΔΟΙΚΟ– που αφορά την ιεράρχηση και την αξιολόγηση των κυριότερων ελληνικών περιβαλλοντικών προβλημάτων. Έπ’ αυτού θα γίνει συζήτηση στην απογευματινή μας συνεδρία. Το ζήτησε το Αθηναϊκό Πρακτορείο και το δημοσίευσε στο site, οπότε κάποιοι δημοσιογράφοι ενδιαφέρθηκαν να το πάρουν.


Έχουμε πέσει έξω στον χρόνο αρκετά, είμαστε μια ώρα έξω. Για να μπορέσουμε να τελειώσουμε με μία συνέπεια στην ώρα που έχουμε καθορίσει γιατί το πρόγραμμα συνεχίζεται με μία επίσκεψη στον Αλιάκμονα, όπου εκεί θα υπάρξει και ένα γεύμα στις εγκαταστάσεις της Οικολογικής Ομάδας Βέροιας, θεωρώ ότι είναι πρότυπο για όλους μας αυτό, θα πρέπει να είμαστε σφικτοί στην διαδικασία. 


Θα παρακαλούσα λοιπόν τους επόμενους εισηγητές να μείνουν πιστοί στον χρόνο σύμφωνα με το πρόγραμμα, στον χρόνο που προβλέπεται, ένα λεπτό νωρίτερα – θα κρατούμε χρονόμετρο – θα τους ειδοποιούμε ότι πρέπει να ολοκληρώσουν.


Θα έχουμε μετά ένα στρογγυλό τραπέζι για λίγη ώρα και μετά, ήδη η Επιτροπή έχει επεξεργαστεί την πρόταση που θα κατατεθεί στο Συνέδριο για τις αποφάσεις του Συνεδρίου, ώστε να φύγουμε όπως είπαμε και πριν, με κάτι συγκεκριμένο και όχι με θεωρητικές τοποθετήσεις και με αναλύσεις.


Υπάρχει μία εκκρεμότητα σε μία απάντηση που πρέπει να δώσει ο κύριος Παπασπυρόπουλος. Θα παρακαλούσα να είναι πολύ σύντομη. Με δύο λόγια, το ερώτημά μας είναι να μην είμαστε θεωρητικοί, αλλά πρακτικά, ένα παράδειγμα λέει, με το οποίο μπορούμε να υποχρεώσουμε κάποιον, κάποια εταιρεία, αν το EBEN μπορεί να επιβάλλει δηλαδή.

Σ. ΠΑΠΑΣΠΥΡΟΠΟΥΛΟΣ: Προφανώς δεν μπορεί να επιβάλλει το ΕΒΕΝ. Αυτά όλα είναι εργαλεία, γίνονται, δεν επικυρώνονται από καμία δημόσια Αρχή, ούτε χρειάζεται να επικυρωθούν. Είναι εργαλεία που γίνονται και το κύρος τους αντλείται από την διαδικασία με την οποία έγιναν και από τους ανθρώπους από τους οποίους έγιναν σε διεθνές επίπεδο και από εκεί και πέρα εφαρμόζονται πάλι εθελοντικά, γιατί όλη η ΕΚΕ είναι εθελοντικό πράγμα, πάλι εθελοντικά από επιχειρήσεις που θέλουν να μετρήσουν με ένα φερέγγυο τρόπο και να διαδώσουν την υπευθυνότητά τους. 


Αυτό είναι το θέμα. Από εκεί και πέρα, ιδιωτικοί οργανισμοί είναι όλοι και οι επιχειρήσεις και το ΕΒΕΝ και δεν υπάρχει κανένα θέμα δημόσιας επικύρωσης, ούτε μπαίνει θέμα θεσμοθέτησης μοντέλων και οργάνων. Υπάρχουν άπειρα μοντέλα και όργανα, πάρα πολλά guide lines τα οποία είναι μεταξύ ιδιωτικών φορέων.

ΠΡΟΕΔΡΕΙΟ: Έχουμε τώρα την εισήγηση του κυρίου Σαριδάκη, ο οποίος είναι υπεύθυνος του τομέα τυποποίησης του ΕΛΟΤ. Αν θέλετε κύριε Σαριδάκη, νομίζω ότι περιλαμβάνεται στην εισήγησή σας, με δύο λόγια πείτε μας τι είναι ο ΕΛΟΤ και στην συνέχεια, αν δεν περιλαμβάνεται, να μπούμε στην εισήγησή σας.

Ι. ΣΑΡΙΔΑΚΗΣ: Θα προσπαθήσω να είμαι σύντομος. Ευχαριστώ το Πανελλήνιο Δίκτυο Οικολογικών Οργανώσεων και τους άλλους συνδιοργανωτές που με προσκάλεσαν να παρουσιάσω το θέμα: «Καθιέρωση του προτύπου ISO για την Εταιρική Κοινωνική Ευθύνη.» Το πρότυπο ISO 26000, οδηγός για την κοινωνική ευθύνη για των επιχειρήσεων. 


Είμαι ο Γιάννης Σαριδάκης, υπεύθυνος Τομέα Τυποποίησης του ΕΛΟΤ για τα συστήματα διαχείρισης και μέλος της ομάδας τυποποίησης για την Εταιρική Κοινωνική Ευθύνη.


Χρησιμοποιείται ο όρος στην διαφάνεια «οργανισμός», μιλάμε για οργανισμούς, για να περιλάβουμε κερδοσκοπικές ή μη επιχειρήσεις, κυβερνητικές ή ιδιωτικές επιχειρήσεις, εθελοντικές οργανώσεις και ιδρύματα. 


Ο ISO δεν είναι ακρωνύμιο. Προέρχεται από την ελληνική λέξη «ίσος» για να δηλώσει την ίση βαρύτητα, την επίτευξη του βέλτιστου της αρμονίας. Για αυτό η αγγλική προφορά μπορεί να ακουστεί περίεργα σε ένα ξένο ακροατήριο. Η αγγλική προφορά από Έλληνες.


Ο ISO είναι ο διεθνής Οργανισμός καθιέρωσης διεθνών προτύπων, διεθνών συμφωνιών προαιρετικής εφαρμογής. Ο ΕΛΟΤ είναι ο εθνικός Οργανισμός τυποποίησης, ο εθνικός Οργανισμός προτύπων, παραγωγής προτύπων.


Παράλληλα, είναι γνωστό ότι έχει και δραστηριότητες αξιολόγησης της συμμόρφωσης με τα πρότυπα, όπως είναι η πιστοποίηση, ακόμα και τα εργαστήρια. 


Το ISO 26000 είναι στην φάση διαβούλευσης. Είναι σε ένα πολύ αρχικό στάδιο. Η παρουσίασή μου εδώ, είναι μία προσπάθεια να θέσουμε τα ζητήματα, να τα συζητήσουμε μαζί σας. Όπως δήλωσε ο κύριος Βολιώτης, με ένα τμήμα της κοινωνίας των πολιτών, τους ενεργούς πολίτες. Με αρκετή ειλικρίνεια δηλώσατε ότι δεν εκφράζουμε το σύνολο της κοινωνίας, εκφράζουμε ένα τμήμα της κοινωνίας των πολιτών.


Ερχόμαστε στους μηχανισμούς. Ποιος είναι αυτός ο μηχανισμός, ποιο είναι αυτό το κίνητρο που μπορεί να επιβάλλει. Δεν μπορεί να το επιβάλλει κανένας. Ποιο είναι όμως το κίνητρο που μπορεί να επιβάλλει την Εταιρική Κοινωνική Ευθύνη; 


Το κίνητρο είναι η απειλή, η ανησυχία για το συγκεκριμένο μοντέλο ανάπτυξης που έχει φτάσει στα όριά του, που απειλείται πλανητική καταστροφή, καταστροφή οικολογικών συστημάτων, γεννά ανησυχία στους καταναλωτές για την διατηρησιμότητά του. Αν μπορεί το μοντέλο αυτό να είναι βιώσιμο.


Στο πλαίσιο αυτό, οι ίδιες οι επιχειρήσεις ανησυχούν για την επιχειρηματική διακινδύνευση. Το μέλλον, ποιο είναι το μέλλον; Ποιες είναι οι νέες ευκαιρίες, το νέο business; Δεν υπάρχουν φρικτές επιχειρήσεις, όπως ακούστηκε χθες. Ενδεχόμενα υπάρχουν φρικτές συνέπειες του ατόμου που καπνίζει και νομιμοποιεί την καπνοβιομηχανία. Υπάρχουν φρικτές συνέπειες από τους θανάτους στους πολέμους και νομιμοποιείται η πολεμική βιομηχανία γιατί κάποιος αγοράζει τα όπλα.


Λοιπόν, ας το ξεκαθαρίσουμε αυτό το πράγμα. Ο φρικτός καπιταλισμός και οι φρικτές επιχειρήσεις, θα κάνουν business και στην πράσινη επιχειρηματικότητα, το πράσινο επιχειρείν. Άρα λοιπόν, το πρόβλημα είναι ότι αυτήν την στιγμή οι επιχειρήσεις αυτές νομιμοποιούνται γιατί υπάρχουν οι καταναλωτές που αγοράζουν τα προϊόντα τους. Δεν μπορεί κανείς άλλος να τους δώσει νομιμοποίηση. Το Δίκτυο Εταιρικής Κοινωνικής Ευθύνης είναι μία επιχειρηματική πρωτοβουλία, είναι μία εταιρική επικοινωνία. Τα υπόλοιπα θα τα δούμε.


Έκανα μία παρένθεση για το θέμα αυτό. Λοιπόν, επιχειρηματική διακινδύνευση. Ποιες είναι οι απειλές και ποιες είναι οι νέες ευκαιρίες. Η βιωσιμότητα της ίδιας της επιχείρησης. Οι επιχειρήσεις πρέπει να ζήσουν. Πώς θα μπορούμε να αντιμετωπίσουμε ενδεχόμενη κρίση υπό καλύτερους όρους διαχείρισης κρίσεων; Τι επιζητούμε; 


Επιζητούμε την νομιμοποίηση. Η επιχείρηση επιζητεί να πείσει, να προβάλλει την δημόσια εικόνα της, να σταθεροποιήσει τις σχέσεις της στην παραγωγή αξιών, να δημιουργήσει σταθερές σχέσεις με τους πελάτες, για να μπορέσει να προσελκύσει και να κρατήσει ικανά στελέχη που θα δουλέψουν σε ένα κλίμα με αφοσίωση, αποτελεσματικότητα και αποδοτικότητα.


Όλοι οι άνθρωποι έχουν ανάγκη την περηφάνια. Αυτοί λοιπόν οι μηχανισμοί που επιβάλλουν την Εταιρική Κοινωνική Ευθύνη, θα δούμε, μπορεί να επιβάλλουν. Αυτό είναι ένα ζητούμενο ακόμα για την κοινωνία.


Ο στόχος του προτύπου. Ο στόχος του προτύπου είναι η διευκόλυνση των επιχειρήσεων στην ανάληψη των ευθυνών για τις επιπτώσεις των δραστηριοτήτων τους στο περιβάλλον - τα διαβάζω γιατί εδώ χρειάζεται ακρίβεια στην έκφραση- την κοινωνία και περιβάλλον και στην υιοθέτηση σχετικών μέτρων. Άρα λοιπόν, δεν μιλάμε μόνο για ενέργειες ξεκομμένες. Μιλάμε για τις κύριες δραστηριότητες και τις ενδεχόμενες αρνητικές επιπτώσεις που μπορεί να έχουν. Αυτή είναι η Εταιρική Κοινωνική Ευθύνη, αλλιώς αραιώνεται. 


Το δεύτερο. Καθιέρωση κοινών αρχών και κοινής αντιμετώπισης σε παγκόσμια κλίμακα. Το πρότυπο θα παρέχει καθοδήγηση για τα σχετικά μέτρα, τις δραστηριότητες που συνδέονται με την ΚΕΟ, πως καθορίζονται, πως εφαρμόζονται και πως επικοινωνούν.


Θα πρέπει να διευκρινίσουμε ότι δεν είναι πρότυπο διαχείρισης. Δεν περιγράφει απαιτήσεις για ένα σύστημα διαχείρισης, όπως είναι τα γνωστά ISO 9001 και 14001, ενδεχόμενα και το 23000 μπορεί να σας είναι γνωστό. Είναι το τελευταίο σύστημα διαχείρισης ασφάλειας τροφίμων. Δεν πιστοποιείται. Βέβαια, μέχρι να βρεθεί μία επιχείρηση να πιστοποιηθεί και θα αρχίσει το τρέξιμο.


Βγάζουμε ένα νέο πρότυπο. Δεν θα σας μιλήσω για οφέλη, θα σας μιλήσω για προϋποθέσεις επιτυχίας, τι πρέπει να κάνουμε ώστε η διεθνής αυτή συμφωνία να έχει αποτελέσματα ουσιαστικά.


Το πρώτο είναι η παροχή σαφών οδηγιών για την κοινωνικώς υπεύθυνη λειτουργία. Την αναγνώριση, τον εντοπισμό των ενδιαφερομένων και την διαβούλευση μαζί τους. Την ενίσχυση της αξιοπιστίας των εκθέσεων ή ισχυρισμό της κοινωνικής ευθύνης. 


Στην εισήγηση που σας έχει δοθεί υπάρχει παραπομπή πίσω για το παγκόσμιο reporting που υπάρχει με τα κριτήρια του GRA. Είναι σαφέστατα αυτά τα κριτήρια. Πιστεύω πως μπορούν να χρησιμοποιηθούν ως παραπομπή στο πρότυπο. Αυτή είναι τουλάχιστον η πρόταση του ΕΛΟΤ.


Έμφαση στα αποτελέσματα επίδοσης και βελτιώσεις επίδοσης. Ενίσχυση εμπιστοσύνης, δεν θα χάσουμε τους πελάτες. Χρήση απλής και ενιαίας γλώσσας στην επικοινωνία. Συμβατότητα με υφιστάμενες διεθνείς συμφωνίες και συσχέτιση προτύπου με αυτές. 


Έχουμε συντάξει ήδη στα διάφορα θέματα Εταιρικής Κοινωνικής Ευθύνης ένα εξαντλητικό κατάλογο πιστεύω, των διεθνών συμφωνιών που υπάρχουν. Όποιος θέλει, είναι στην διάθεσή του, μπορώ να του τον δώσω. Εξάλλου θα τον αναρτήσω και στην ιστοσελίδα του ΕΛΟΤ, ώστε να είναι ευρύτερα γνωστός στα πλαίσια της διαβούλευσης για το πρότυπο για την Εταιρική Κοινωνική Ευθύνη.


Το τελευταίο, η καθολική αποδοχή από μέλη. Θα πρέπει να είναι εφαρμόσιμο και από μικρές και από μεγάλες επιχειρήσεις, από κερδοσκοπικές και μη και στις αναπτυσσόμενες χώρες, σε παγκόσμιο επίπεδο.


Να μην σας κουράσω. Η πρόταση η δική μας είναι σαφής. Ο ορισμός να είναι σαφής. Μιλάμε απλά και ουσιαστικά. Μιλάμε για κοινωνική ευθύνη των επιχειρήσεων. Επειδή ο υπάρχων τίτλος είναι λίγο ασαφής, μιλάμε για κοινωνική ευθύνη των επιχειρήσεων και όχι για κοινωνική ευθύνη των πολιτών ή για κοινωνική ευθύνη των ανθρώπινων κοινωνιών. Είναι ξεκάθαρο.


Το δεύτερο. Μιλάμε για τις δραστηριότητες του Οργανισμού. Σαφώς και αναφερόμαστε και στις αρνητικές επιπτώσεις, γιατί αυτό είναι το πρόβλημα που θέλουμε να αντιμετωπίσουμε. Τις αρνητικές επιπτώσεις που μας ανησυχούν. Δεν πρέπει να ξεφεύγουμε από αυτό. Είναι αμείλικτο το ερώτημα και η ανησυχία όλων των πολιτών για το τι γίνεται με τις επιπτώσεις στο περιβάλλον. 


Δεν μιλάμε λοιπόν για ενέργειες. Μιλάμε για ανάληψη ευθύνης για τις κύριες δραστηριότητες και ενδεχομένως μιλάμε και για τις σχετικές ενέργειες που αυξάνουν τις θετικές επιπτώσεις στη κοινωνία, για να νομιμοποιείται η ύπαρξη και η λειτουργία μίας επιχείρησης. Δεν πρέπει να βλέπουμε λοιπόν ξεκομμένα ενέργειες φιλανθρωπικές. Αυτή είναι η προσπάθειά μας. 


Θα επιμείνουμε σε αυτό, παρότι μπορεί αυτήν την στιγμή να εκφράζω προσωπική άποψη και ο κύριος Παπαδόπουλος που συμμετέχει στην ομάδα εργασίας του ΕΛΟΤ, αυτή η θέση δεν έχει ακόμα επεξεργαστεί μέσα στην ομάδα, πλην όμως αυτήν την στιγμή εγώ παρουσιάζω τις προτάσεις του ΕΛΟΤ.


Τα σχετικά λοιπόν με τους ορισμούς, θα πρέπει να δούμε τις αρχές της Εταιρικής Κοινωνικής Ευθύνης, ποιες είναι οι συνιστώσες της, το πλαίσιο, ποιες είναι οι σφαίρες επιρροής του Οργανισμού. Για να πω ένα παράδειγμα εδώ πέρα, μία επιχείρηση μπορεί να παράγει ραδιενεργά ή επικίνδυνα απόβλητα. Δεν μπορούμε να σταματήσουμε στο ότι τα αναθέτει σε έναν υπεργολάβο για διάθεση. Πρέπει να δούμε που πάνε. 


Οι συμμέτοχοι, μιλάμε για τους εργαζόμενους και τις άλλες συνδεόμενες επιχειρήσεις στην αλυσίδα, την εφοδιαστική αλυσίδα, που είναι οι προμηθευτές, μπορεί να είναι οι διάφοροι πιστοποιητές και λοιπά. 


Θα προχωρήσω λίγο πιο γρήγορα. Περιγράφεται λοιπόν μέσα στο πρότυπο το αντικείμενο, που είναι το κεφάλαιο 1, το διεθνές περιβάλλον, ποιες είναι οι εξελίξεις με την παντοδυναμία των πολυεθνικών οργανώσεων, της μείωσης της ισχύος των κρατών, που όλο και περισσότερο τα κράτη γίνονται αδύναμα. Αυτά υπάρχουν και στην διαφάνεια.


Είναι σημαντικό εδώ στον καθορισμό, ποιοι είναι τα ενδιαφερόμενα μέρη. Είναι γνωστό ας πούμε, η δημιουργία των μη κυβερνητικών οργανώσεων εντάσσεται σε αυτό, τι εκφράζουν. 


Θα ήθελα μόνο να σας πω για την τελευταία κατηγορία, οι μελλοντικές γενιές. Οι μελλοντικές γενιές λοιπόν, έχουν ανάγκη ύπαρξης, ευημερίας και ποιότητας ζωής. Βάζουν απαιτήσεις λοιπόν στις επιχειρήσεις αυτήν την στιγμή. Είναι ένα ενδιαφερόμενο μέρος που βάζει απαιτήσεις και είναι πολύ σημαντικό αυτό στα πλαίσια της βιώσιμης ανάπτυξης.


Να δούμε τις συνέπειες για την ζωή στον πλανήτη και τα οικοσυστήματα, για να μπορέσουν και οι επόμενες γενιές να απολαύσουν τα αγαθά τα οποία απολαμβάνουμε σήμερα εμείς. 


Οι αρχές χωρίζονται σε γενικές, βασικές και αρχές λειτουργίας. Οι γενικές είναι ο σεβασμός των διεθνών συμβάσεων, νόμων και ενδιαφερομένων μερών. Οι βασικές αρχές, σεβασμός στο περιβάλλον, ανθρώπινα, ατομικά, εργατικά δικαιώματα, χρηστή εταιρική διοίκηση, θεμιτές πρακτικές συναλλαγών, τοπική κοινότητα, καταναλωτές. Σεβασμός δηλαδή, στους καταναλωτές. Αρχές λειτουργίας, ανάληψη και όρια ευθύνης, υιοθέτηση από διοίκηση, αναγνώριση και τα λοιπά. 


Αυτά στηρίζονται βέβαια στις διεθνείς συμφωνίες. Είναι οι επτά συνιστώσες: χρηστή εταιρική διοίκηση, σεβασμός στο περιβάλλον, ανθρώπινα δικαιώματα, υγεία και ανάπτυξη εργατικού δυναμικού, χρηστή διαχείριση, σεβασμός στον καταναλωτή και σεβασμός στο τοπικό κοινωνικό περιβάλλον. 


Να αφήσουμε την ανάλυση περιβάλλοντος. Πώς ξεκινά δηλαδή την καταγραφή της υπάρχουσας κατάστασης μιας επιχείρησης. Είναι μία μορφή ας πούμε συμβουλευτική.


Να σας πω λίγο για τα κεφάλαια. Είπαμε ήδη για το κεφάλαιο 1, το αντικείμενο. Το κεφάλαιο 2 είναι οι παραπομπές στα συστήματα διαχείρισης 9001, 14001 και 22000. Το 3, αναφερθήκαμε για τους περιορισμούς. Το 4 είναι για την υπάρχουσα κατάσταση. Το 5 για τις αρχές. Το 6 για τις συνιστώσες και το 7 σημαντικό, οι οδηγίες εφαρμογές. Έχουμε μετά τα παραρτήματα με τις συμφωνίες.


Στην ομάδα του ΕΛΟΤ συμμετέχουν όλα τα ενδιαφερόμενα μέρη. Ο στόχος είναι η συγκέντρωση απόψεων και η διατύπωση σχόλιων για την εκπόνηση του προτύπου. Το πρότυπο, το χρονοδιάγραμμα, αναμένεται για το 2008. Θα καθυστερήσει λίγο, εφόσον βέβαια βγει, εφόσον υπάρξει συμφωνία.


Ας δούμε τον αντίλογο λίγο. Οι επιχειρήσεις είναι για το κέρδος, δεν πετάμε χρήματα. Δεύτερο, το επιχειρείν είναι αδυσώπητος αγώνας επιβίωσης. Θα φορτώσουμε και άλλα βάρη στις επιχειρήσεις; Πρέπει να τρέξουμε για πωλήσεις, να αυξήσουμε τον τζίρο. Οι πολυεθνικές είναι παντοδύναμες. Υπάρχουν λοιπόν τα επιχειρήματα. Η ΕΚΕ δεν είναι φιλανθρωπία. Εξυπηρετεί τους επιχειρηματικούς στόχους. Κτίζει τις αναγκαίες σχέσεις εμπιστοσύνης με πελάτες και συμμέτοχους, προσελκύει και κρατά τα ικανά στελέχη, βελτιώνει την αποτελεσματικότητα και αποδοτικότητα του προσωπικού, την καλή δημόσια εικόνα και φήμη του οργανισμού και παρέχει διασφάλιση έναντι απειλών και κρίσεων.


Οι εποχές που παράγω κέρδος και πληρώνω τους φόρους, έχουν περάσει. Οι καιροί είναι σκληροί, ο ανταγωνισμός, η διακινδύνευση, μεγάλη. Ένα ατυχές συμβάν, αληθινό ή τεχνητό, μπορεί να στοιχίσει ακριβά. 


Στην συνέχεια, οι ανάγκες, οι προσδοκίες των πελατών αλλάζουν και οι οργανισμοί πρέπει να αφουγκράζονται και να προλαμβάνουν. 


Ζούμε στην κοινωνία της γνώσης και ειδικά στον τομέα των υπηρεσιών, μιλάμε για την Ελλάδα, ο σημαντικότερος της ελληνικής οικονομίας, το συγκριτικό μας πλεονέκτημα είναι στο ανθρώπινο κεφάλαιο και στην μικροεπιχειρηματικότητα και στην παιδεία του. Κρατήστε μόνο αυτό από όλη την παρουσίαση. 


Σας ευχαριστώ πολύ. Θα ήθελα μόνο να σας πω, αυτήν την στιγμή το πρότυπο είναι σε δημόσια κρίση και μπορείτε να στείλετε τις προτάσεις σας. Ήθελα να πω ότι είμαι υπεύθυνος σε μία άλλη ομάδα για την καθιέρωση των αγορών αγροτών-βιοκαλλιεργητών. Υπάρχει σε δημόσια κρίση μέχρι 15 Δεκεμβρίου το πρότυπο ΕΛΟΤ 1428. Είναι μία παράλληλη προσπάθεια με το Υπουργείο Ανάπτυξης που καταρτίζει Προεδρικό Διάταγμα για την θεσμοθέτηση, τους όρους λειτουργίας των αγορών αγροτών-βιοκαλλιεργητών, όπου συμμετέχουν οι ίδιοι οι παραγωγείς με τα ιδιοπαραγόμενα προϊόντα. Είναι κάτι καινούργιο, είναι πρωτοποριακό πιστεύω για την Ευρώπη, τουλάχιστον εγώ δεν ξέρω παγκόσμια να υπάρχει εθνικό πρότυπο στο οποίο δεσμεύει τους ίδιους τους βιοκαλλιεργητές να βάλουν κάποιες προϋποθέσεις λειτουργίας των αγορών, να δεσμεύονται και να λειτουργούν με ελέγχους στην αγορά. 


Δεν στηριχτήκαμε σε κανένα κείμενο αναφοράς και θα ήθελα εδώ να αναδείξω την πρωτοποριακή συνείδηση αυτών των ανθρώπων, που μέσα στο καθημερινό άγχος λειτουργίας των αγορών τους, βρήκαν τον χρόνο να ασχοληθούν και να συμμετάσχουν ενεργά και στην σύνταξη προτύπου του σχεδίου ΕΛΟΤ και στην σύνταξη Προεδρικού Διατάγματος. 

ΠΡΟΕΔΡΕΙΟ: Σας ευχαριστούμε. Ξέρουμε ότι το θέμα είναι πολύ μεγάλο και δεν εξαντλείται σε μία 15λεπτη τοποθέτηση ή ομιλία, αλλά δυστυχώς μας πιέζει ο χρόνος. Από εκεί και πέρα βεβαίως, αν κανείς θελήσει κάποιες περισσότερες πληροφορίες, στην ώρα που έχουμε την συζήτηση μπορεί να κάνει κάποιες ερωτήσεις στον κύριο Σαριδάκη.


Η δεύτερη εισήγηση είναι από τον κύριο Μιχάλη Σπανό, που είναι εκπρόσωπος του EUROCHARITY. Το θέμα είναι: «Η προβολή της Εταιρικής Κοινωνικής Ευθύνης». Ο χρόνος 10λεπτος με μία πολύ μικρή ανοχή.

Μ. ΣΠΑΝΟΣ: Κυρίες και κύριοι, καλημέρα σας. Αγαπητοί σύνεδροι, καταρχήν θα ήθελα να ευχαριστήσω το ΠΑΝΔΟΙΚΟ και τους λοιπούς διοργανωτές αυτού του Συνεδρίου για την ευκαιρία που μας έδωσαν να παραβρισκόμαστε εδώ.


Το EUROCHARITY είναι επίσημος υποστηρικτής και χορηγός του συγκεκριμένου Συνεδρίου και ένα επιπλέον ευχαριστώ θα ήθελα να δώσω στον κύριο Βολιώτη για την άψογη συνεργασία που είχαμε τους δύο τελευταίους μήνες, για την προβολή του συγκεκριμένου Συνεδρίου σε όλους τους ενδιαφερόμενους στην Ελλάδα.


Νομίζω ότι σε γενικές γραμμές τα καταφέραμε, όμως πραγματικά με μεγάλη μου λύπη διαπιστώνω την έλλειψη επιχειρήσεων στην συγκεκριμένη εκδήλωση. Στην διάρκεια του διαλείμματος είχαμε μία συζήτηση ολιγόλεπτη με τον κύριο Παπαδόπουλο του ελληνικού Δικτύου και η κοινή μας διαπίστωση είναι η έλλειψη ενημέρωσης όχι μόνο από την κοινωνία, τις μη κυβερνητικές οργανώσεις και τους πολίτες γενικά, αλλά και από τις ίδιες τις επιχειρήσεις. Το ότι η COSMOTE αυτήν την στιγμή βρίσκεται έξω και δίνει αναλύσεις, επιχειρήματα και διαβουλεύσεις για την επίπτωση των κεραιών, δεν είναι τυχαίο. Σήμερα έπρεπε να είναι πολύ περισσότερες επιχειρήσεις εδώ.


Δεν θα σταθώ όμως σε αυτό. Εγώ θα μιλήσω από την πλευρά των επιχειρήσεων και γιατί είναι σημαντικό οι επιχειρήσεις να προβάλλουν την εταιρική τους κοινωνική ευθύνη. Θα μιλήσουμε για τρόπους προβολής, εσωτερικά και εξωτερικά, μέσα στην επιχείρηση. Ποια είναι τα οφέλη από την προβολή των επιχειρήσεων, πώς μπορεί αυτή να γίνεται με έναν συνειδητό, υπεύθυνο και επαγγελματικό τρόπο και τι έχει να πει η Ευρωπαϊκή Επιτροπή για αυτό το θέμα της προβολής της Εταιρικής Κοινωνικής Ευθύνης, γιατί μην ξεχνάμε ότι ζούμε σε μία μεγάλη οικογένεια που είναι 25 χώρες, άρα οι οδηγίες μας έρχονται από κάπου αλλού.


Γιατί πρέπει να προβάλλουμε την Εταιρική Κοινωνική Ευθύνη. Υπάρχουν επιχειρήματα που λένε ότι είναι αυτοέπαινος, ότι είναι ένα τέχνασμα μάρκετινγκ για αύξηση των πωλήσεων, ένα προνόμιο αυτών που έχουν χρήμα για να προβάλουν και πρέπει να κρατείται εσωτερικά. 


Υπάρχουν και κάποιοι και εγώ αυτούς θα υποστηρίξω στην συγκεκριμένη εκδήλωση, ότι κάνοντας προβολή της κοινωνικής ευθύνης δίνω πληροφορίες για την εταιρία μου. Ο ακρογωνιαίος λίθος της ΕΚΕ είναι η διαφάνεια, αυτό που λέμε disclosure, που λέμε transparency, που λέμε δημοσιότητα. Οποιοσδήποτε, μέχρι τον πιο απλό πολίτη, πρέπει κατανοητά να γνωρίζει τι γίνεται σε μία επιχείρηση. Αυτό είναι κοινωνική ευθύνη. Δίνονται οι αξίες της επιχείρησης. Αποτελούν μακροπρόθεσμα οι επιχειρήσεις αυτές, καλό παράδειγμα για όμοιες επιχειρήσεις του συγκεκριμένου κλάδου.


Θα μείνω χαρακτηριστικά σε ένα απόσπασμα από έγγραφο της Ευρωπαϊκής Επιτροπής, το οποίο λέει ότι αν για εσάς ποτέ μέχρι σήμερα δεν ήταν προτεραιότητα να ενημερώνεται σχετικά για την Εταιρική Κοινωνική Ευθύνη, ίσως θα πρέπει να αλλάξετε άποψη. Πλέον διαπιστώνουμε ότι οι επιχειρήσεις όλο και περισσότερο επενδύουν κονδύλια για την προβολή της κοινωνικής ευθύνης. Θέλουν πλέον να κάνουν συμμέτοχους στην εταιρεία τους απλούς πολίτες και όπως αναφέρει και η Επιτροπή, αυτό έχει πολύ μεγαλύτερη επίδραση στις μικρομεσαίες επιχειρήσεις οι οποίες βρίσκονται πιο κοντά στην τοπική κοινωνία.


Η προβολή της ΕΚΕ μπορεί να γίνει εσωτερικά και εξωτερικά. Όσον αφορά εσωτερικά, υπάρχουν διάφοροι τρόποι που μπορεί μια εταιρεία να το πετύχει αυτό, κυρίως με δηλώσεις για την αξία της επιχείρησης εσωτερικά, με τακτικές συναντήσεις του προσωπικού, που είναι το πιο σημαντικό, με εσωτερικά ενημερωτικά  φυλλάδια και λοιπά.


Εξωτερικά μπορεί να το πετύχει με τέτοιες εκδηλώσεις όπως η σημερινή, με ενημερωτικά φυλλάδια τα οποία αποστέλλονται πλέον και ηλεκτρονικά και με πιο ανέξοδο τρόπο και βεβαίως με τον ετήσιο απολογισμό. Παρατηρούμε ότι όλο και περισσότερο στον ετήσιο απολογισμό οι επιχειρήσεις γράφουν για Εταιρική Κοινωνική Ευθύνη και υπάρχουν πλέον και επιχειρήσεις που δημοσιεύουν και κοινωνικούς απολογισμούς. Ένα πολύ θετικό σημείο και βεβαίως όλη αυτή είναι δημόσια και δωρεάν διαθέσιμη από τις επιχειρήσεις.


Βεβαίως, με διαφημίσεις μπορούν να προβάλλουν την ΕΚΕ, καθώς και με ιστοσελίδες, με διάφορα portals και διάφορους άλλους τρόπους ηλεκτρονικούς.


Όταν προβάλλουμε την Εταιρική Κοινωνική Ευθύνη, πρέπει να ξέρουμε που και γιατί το κάνουμε αυτό. Ανάλογα αν μιλάμε για ζητήματα αγοράς, ανάλογα για εργασιακό χώρο, για την κοινότητα ή για το περιβάλλον, υπάρχουν πάντα διαφορετικοί αποδέκτες. Εντός παρένθεσης βλέπετε που πρέπει να απευθυνόμαστε κάθε φορά όταν μιλάμε για ένα από αυτά τα θέματα. Παρατηρείται ότι κοινός παρανομαστής σε όλους αυτούς τους αποδέκτες είναι οι υπάλληλοι. Το άλφα και το ωμέγα μίας επιχείρησης, το εργατικό δυναμικό. 


Ανάλογα με τις ομάδες που προσδιορίσαμε προηγουμένως, υπάρχουν διαφορετικά θέματα τα οποία πρέπει να προβάλλουμε κάθε φορά. Ξεκινώντας από την πρώτη ομάδα, πρέπει να μιλήσουμε για στήριξη προς τοπικούς προμηθευτές όταν πρόκειται για την αγορά, για λογική τιμολόγηση, για παρουσίαση πληροφοριών που αφορούν την τοπική κοινωνία, για κριτήρια επιλογής συνεργατών, για συνθήκες εργασίας και διαβίωσης και τα λοιπά.


Όσον αφορά την δεύτερη ομάδα για εργασιακό χώρο, πρέπει να ενημερώσουμε για την ικανοποιητική συνεργασία, για ίσες ευκαιρίες απασχόλησης, για ισορροπία στην εργασία και τα λοιπά. Χαρακτηριστικά αναφέρω εταιρεία ελληνική η οποία αυτήν την στιγμή απασχολεί στο 75% άτομα με ειδικές ανάγκες και έχει παρουσία σε επτά χώρες. 


Όσον αφορά για θέματα κοινότητας, οφείλουμε να ενημερώσουμε τους stake holders, όπως τους λέμε πλέον, τους ενδιαφερόμενους, τους συμμετέχοντες, για τοπική ασφάλεια, υποδομή, κοινωνική μέριμνα και κοινωνική ενσωμάτωση. 


Όλα αυτά ίσως ακούγονται λίγο γενικά, αλλά όταν τα πάρει μία εταιρεία και κάνει ένα check list, μπορεί πραγματικά να βρει δραστηριότητες οι οποίες κουμπώνουν σε κάποια από αυτά τα θέματα και έτσι μπορεί αποτελεσματικά και στοχευμένα να μπορέσει να απευθύνεται εκεί που πρέπει ώστε να ενημερωθεί ο κόσμος. Αυτό κάνουμε εμείς αυτήν την στιγμή εδώ, ενημερώνουμε τον κόσμο, εκπαιδεύουμε την αγορά. 


Υπάρχουν κάποιοι παράγοντες οι οποίες ενισχύουν την προβολή της ΕΚΕ. Έχει να κάνει με την ανησυχία των πολιτών. Οι πολίτες πλέον, όπως βλέπετε και στα ψιλά γράμματα κάτω, επτά στους δέκα Έλληνες πλέον ενδιαφέρονται για το τι αγοράζουν και τι καταναλώνουν. Υπάρχουν πλέον επενδυτές οι οποίοι επενδύουν με κριτήρια κοινωνικής ευθύνης των επιχειρήσεων. Υπάρχει ανάγκη για διαφάνεια όσον αφορά την παραγωγική διαδικασία και τις επιπτώσεις των επιχειρήσεων και βεβαίως τα κοινωνικά κριτήρια τα οποία ενσωματώνει μία επιχείρηση στην επιχειρηματική της δραστηριότητα. 


Ποια είναι τα οφέλη; Ναι, η ΕΚΕ είναι μάρκετινγκ εργαλείο. Αυτό δεν είναι κακό. Όμως ενσωματώνοντας κατάλληλα την προβολή της ΕΚΕ, μπορούμε να αυξήσουμε την φήμη της επιχείρησης και να έχουμε βελτιωμένες σχέσεις με την τοπική κοινωνία. Μπορούν όλοι να είναι ευχαριστημένοι, να είναι ικανοποιημένοι.


Θα συμφωνήσω με τον κύριο Σαριδάκη προηγουμένως ότι η Εταιρική Κοινωνική Ευθύνη μέσα από το ISO,  μπορεί να βρει ένα ακόμα επιπλέον θεσμοθετημένο «όριο» για την προώθησή της. Όμως θα διαφωνήσω σε ένα άλλο σημείο. Η ΕΚΕ έχει ένα μέρος της φιλανθρωπία, αλλά δεν είναι μόνο αυτό. Υπάρχουν όμως επιπλέον οφέλη τα οποία έχει μία επιχείρηση από την προβολή της Εταιρικής Κοινωνικής Ευθύνης, που έχει να κάνει με μειωμένη ρυθμιστική εποπτεία. Φανταστείτε μία επιχείρηση η οποία θα ενσωματώσει στην διαδικασία της και θα υιοθετήσει το ISO 26000. Οπωσδήποτε αυτό θα την κάνει καλύτερη έναντι στα μάτια των Ρυθμιστικών Αρχών. 


Τι λέει η Ευρωπαϊκή Επιτροπή για όλα αυτά. Μέχρι στιγμής όλη η παρουσίαση έχει βασιστεί σε έγγραφα από την Ευρωπαϊκή Επιτροπή. Υπάρχει στο τέλος βιβλιογραφία για αυτούς που θέλουν να εμβαθύνουν περισσότερο. 


Θέλει να ευαισθητοποιήσει όλο το εμπλεκόμενο κοινό σε αυτό που λέγεται ΕΚΕ. Να παρέχει βοήθεια και να εξασφαλίσει ένα ευνοϊκότερο περιβάλλον. Έχει δεσμευτεί ότι θα υποστηρίξει όλες τις πρωτοβουλίες που γίνονται σε αυτόν τον χώρο. Ήδη υπάρχουν πολλά ευρωπαϊκά κοινωνικά προγράμματα που τρέχουν. Θα δώσει ιδιαίτερη έμφαση στην έρευνα, στην εκπαίδευση, ειδικά στις μικρομεσαίες επιχειρήσεις. Έχει βγάλει μία τριλογία εγγράφων για το πώς μπορούν οι μικρομεσαίες επιχειρήσεις να βοηθηθούν από την κοινωνική ευθύνη και δίνει πλέον μία διεθνή διάσταση. Θέλει να ανακηρύξει την Ευρώπη ως πόλο αριστείας στην κοινωνική ευθύνη.


Αυτό πλέον που έχουν δυνατότητα οι επιχειρήσεις στην Ελλάδα μέσω ενός ηλεκτρονικού οδηγού Εταιρικής Κοινωνικής Ευθύνης ο οποίος λειτουργεί στην Διεύθυνση www.eurocharity.org, είναι να μπορούν να προβάλλουν τέτοιες δραστηριότητες κοινωνικής ευθύνης 24 ώρες το 24ωρο, 7 μέρες την εβδομάδα. 


Ο οδηγός υποστηρίζεται από συνδρομές των επιχειρήσεων οι οποίες για ένα χρονικό διάστημα  συμμετέχουν στον οδηγό, η οποία ανανεώνεται ετήσια και ο χώρος είναι δωρεάν διαθέσιμος για τους υπόλοιπους χρήστες. Η Eurocharity είναι επιχειρηματικά δεσμευμένη για το 25% των εσόδων της για παροχή ΜΚΟ, σε βοήθεια μη κερδοσκοπικών οργανώσεων και επίσης έχει αναπτύξει εφαρμογές μέσα σε αυτόν τον οδηγό που υποστηρίζουν την κάλυψη των αναγκών μη κυβερνητικών οργανώσεων. 


Ποια είναι τα πλεονεκτήματα από μία επιχείρηση να συμμετέχει σε έναν τέτοιο οδηγό. Καταρχήν αποτελεί ένα από τα πιο αξιόπιστα εργαλεία και δημοφιλή portal για Εταιρική Κοινωνική Ευθύνη στην Ελλάδα. Μπορεί κάποιος να έχει επιλεγμένους αποδέκτες καθώς η εταιρεία βγάζει ένα εβδομαδιαίο newsletter που απευθύνεται αυτήν την στιγμή σε πάνω από 3.000 αποδέκτες στην Ελλάδα και το εξωτερικό.


Καταρχήν να διευκρινίσω εδώ πέρα ότι όλος ο οδηγός είναι δίγλωσσος και στα ελληνικά και στα αγγλικά, γιατί πλέον έχουμε γίνει μία μεγάλη οικογένεια με την Ευρωπαϊκή Ένωση. 


Υπάρχουν προνομιακές τιμές για διάφορα προϊόντα συνεργαζόμενων επιχειρήσεων που αφορούν την Εταιρική Κοινωνική Ευθύνη και εργαλεία και βεβαίως μπορούν να επιτευχθούν οικονομίες κλίμακας από αυτήν την συμμετοχή και την αδιάλειπτη ενημέρωση όλων των ενδιαφερομένων μέσα από αυτόν τον οδηγό.


Σε αυτό το κομμάτι μπορείτε να βρείτε σχετική βιβλιογραφία για να μπορέσετε να έχετε στα χέρια σας περισσότερα επιχειρήματα για το τι πρέπει να σημαίνει σωστή προβολή και επαγγελματική προβολή Εταιρικής Κοινωνικής Ευθύνης. Υπάρχει επίσης πολύ εκτενής βιβλιογραφία για μη κυβερνητικές οργανώσεις, εργαλεία κοινωνικής ευθύνης, σύγκριση, manual, οδηγούς, που αφορούν πάλι τα συγκεκριμένα θέματα στην διεύθυνση του eurocharity.org και για οποιαδήποτε πληροφορία μπορείτε να μας βρείτε έξω στο περίπτερο που έχουμε μία έκθεση. 


Σας ευχαριστώ πολύ για τον χρόνο σας. 

ΠΡΟΕΔΡΕΙΟ: Ευχαριστούμε τον κύριο Σπανό. Ήταν και μέσα στον χρόνο που έχουμε ορίσει. Πολύ χρήσιμα αυτά βέβαια και βεβαίως υπήρξε και προβολή του Συνεδρίου από το Eurocharity, το παρακολουθήσαμε και εμείς και ευχαριστούμε για αυτό.


Η τελευταία εισήγηση είναι του εκπροσώπου του Υπουργείου Εσωτερικών, Δημόσιας Διοίκησης και Αποκέντρωσης. Θα την κάνει ο κύριος  Αντώνης Καρβούνης και το θέμα είναι: «Διαμόρφωση καλών πρακτικών στις δημόσιες σχέσεις της Αυτοδιοίκησης, του εθελοντικού κινήματος και των επιχειρήσεων, για το κοινό τους όφελος. 

Α. ΚΑΡΒΟΥΝΗΣ: Εκ μέρους της Γενικής Διεύθυνσης Τοπικής Αυτοδιοίκησης του Υπουργείου Εσωτερικών, Δημόσιας Διοίκησης και Αποκέντρωσης, θα ήθελα να σας ευχαριστήσω για την πρόσκληση και την τιμή που μας κάνετε να είμαστε εδώ, να συνεισφέρουμε και από την πλευρά μας σε αυτόν τον διάλογο για την ανάπτυξη της Εταιρικής Κοινωνικής Ευθύνης σε τοπικό επίπεδο καταρχάς και κατά προέκταση σε εθνικό. 



Το αντικείμενο της δικής μου εισήγησης αφορά πλέον τον ρόλο της Αυτοδιοίκησης. Σε αυτά τα Δίκτυα που αναπτύσσονται πλέον σε τοπικό επίπεδο, ποιος είναι ο ρόλος της Αυτοδιοίκησης, ποια περιθώρια δίνονται από την κεντρική διοίκηση, μέσα από το θεσμικό πλαίσιο που παρέχει στους ΟΤΑ, ώστε οι ΟΤΑ να παίξουν πρωταγωνιστικό ρόλο στην ανάπτυξη αυτών των Δικτύων πόλεων θα έλεγα, που προάγουν Εταιρική Κοινωνική Ευθύνη και για αυτόν τον λόγο θα ήθελα να αναφερθώ περισσότερο στις καινούργιες ρυθμίσεις, τις νέες ρυθμίσεις του Δημοτικού και Κοινοτικού Κώδικα, που αφορούν αφενός τις δυνατότητες ανάπτυξης δικτύων πολιτικών μέσα στους ΟΤΑ και κατά δεύτερο λόγο τις δυνατότητες μέσα από την εταιρική σχέση των ΟΤΑ με την περιφερειακή διοίκηση και την κεντρική διοίκηση, ώστε αυτές οι πρωτοβουλίες να έχουν αντίκτυπο.


Τα τελευταία χρόνια, όπως είπε και ο Γενικός Γραμματέας της ΚΕΔΚΕ χθες, καταδεικνύεται σημαντικός ο ρόλος των τοπικών Αρχών στην Ευρωπαϊκή Ένωση, καθώς πλέον δίνεται ευκαιρία για έναν ουσιαστικό διάλογο για τον ρόλο της Τοπικής Αυτοδιοίκησης στην ανάπτυξη της χώρας μας, στην ανάπτυξη της ευρωπαϊκής ολοκλήρωσης. Οι πόλεις και οι ΟΤΑ οι οποίοι αποτελούν και την θεσμική έκφραση των πόλεων, ξανά βρίσκονται στο επίκεντρο του σχεδιασμού για την τέταρτη προγραμματική περίοδο 2007-2013, διότι όπως ελέχθη και από προηγούμενους ομιλητές, στους ΟΤΑ συγκεντρώνεται το βασικό παραγωγικό δυναμικό τόσο σε ανθρώπινο όσο και σε άψυχο υλικό και αυτό το δυναμικό καλείται να υλοποιήσει, να προωθήσει την βιώσιμη ανάπτυξη των πόλεων, την εδαφική συνοχή, την κοινωνική συνοχή, η οποία σήμερα δοκιμάζεται από την ανεργία, τον κοινωνικό αποκλεισμό και την περιβαλλοντική υποβάθμιση.


Όμως στην εποχή της λεγόμενης life politics, δηλαδή της πολιτικής της καθημερινής ζωής των πολιτών, η αύξηση της βαρύτητας των οργανωμένων συλλογικοτήτων του τρίτου κοινωνικού τομέα της οικονομίας, η υπερεθνοποίηση της εθνικής περιφερειακής τοπικής πολιτικής, η συμμετοχή και ο πολλαπλασιασμός περισσότερων εθνικών, υποεθνικών και υπερεθνικών δρώντων στην διαμόρφωση της τοπικής πολιτικής, καταδεικνύουν θα έλεγα, τα όρια και τις δυνατότητες του κράτους στην επίλυση περίπλοκων, οικονομικών, περιβαλλοντικών ζητημάτων και εκεί αναδεικνύεται πράγματι ο συμπληρωματικός ρόλος των δικτύων πολιτικών μεταξύ των φορέων του δημοσίου τομέα, της αγοράς και του τρίτου τομέα της οικονομίας, δηλαδή επιχειρήσεων, οργανισμών, παραγωγικών ενώσεων, συνεταιρισμών, με κοινωνικά προσανατολισμένη, περιβαλλοντικά φιλική επιχειρηματικότητα, οι οποίοι πράγματι θα ανταποκρίνονται σε κοινωνικές ανάγκες των τοπικών κοινωνιών, στην βάση ανταλλαγής πληροφοριών, παραγωγής νέων κοιτασμάτων απασχόλησης, νέων σχέσεων με την αγορά, νέων μεθόδων επιχειρησιακής, επιχειρηματικής οργάνωσης. 


Άλλωστε, αυτό που χαρακτηρίζει την έννοια δίκτυο πολιτικών, είναι ο τρόπος με τον οποίο οργανώνεται, συντηρείται η συνεργασία, η εμπιστοσύνη, η εταιρική κοινωνική ευθύνη, διότι οι άνθρωποι και οι οργανώσεις που συμμετέχουν σε δίκτυα πολιτικών, θέλουν να προσφέρουν, θέλουν να χαρίσουν στους άλλους, προκειμένου να εξυπηρετηθεί ο κοινός σκοπός.


Στην καρδιά λοιπόν αυτού του αντί-ιεραρχικού συστήματος διακυβέρνησης, η λήψη μέτρων και η εφαρμογή τους είναι προϊόν σύνθετων, πολύπλοκων, άτυπων και τυπικών σχέσεων και αλληλεξαρτήσεων μεταξύ πολυάριθμων προσώπων.


Σε αυτήν την πραγματικότητα στον χώρο της δημόσιας διοίκησης στην χώρα μας, οι προσπάθειες αποκέντρωσης του διοικητικού μηχανισμού, η εισαγωγή της πολυβάθμιας Αυτοδιοίκησης και της Δημοτικής αποκέντρωσης την περασμένη δεκαετία, καθώς και ο εξοπλισμός των τοπικών Αρχών με νέες αρμοδιότητες, νέα εργαλεία πολιτικής στο λυκαυγές της νέας χιλιετίας, έχουν συντελέσει στην δημιουργία ενός πολυβάθμιου συστήματος διαμόρφωσης πολιτικών, που χαρακτηρίζεται από κάθετες αλλά οριζόντιες σχέσεις επιρροών, αλληλεξαρτήσεων και ισχύος, που επιτρέπει ακριβώς την ανάπτυξη αυτών των δικτύων συνεργασιών μεταξύ τοπικών, περιφερειακών, ευρωπαϊκών δρώντων, όπου οι φορείς της Αυτοδιοίκησης καλούνται να παίξουν πρωταγωνιστικό ρόλο – επαναλαμβάνω – σε αυτήν την εταιρική σχέση που διαμορφώνεται, εκεί που διαμορφώνεται πράγματι ο σχεδιασμός όλων των προγραμμάτων εθνικής ανάπτυξης.


Τα δύο λοιπόν εργαλεία, η εταιρική σχέση μεταξύ των επιπέδων διοίκησης, τα δίκτυα πολιτικών, αν μη τι άλλο γίνονται ιδιαίτερα χρήσιμα στο πεδίο του περιβάλλοντος αν συνυπολογιστεί ότι η πολιτική για την συνοχή της Ευρωπαϊκής Ένωσης για την περίοδο 2007-2013, κινητοποιεί σε αυτό το παγκοσμιοποιημένο ανταγωνιστικό περιβάλλον όπου οι ανθρωπογενείς τεχνολογικοί κίνδυνοι έχουν πολλαπλασιαστεί, όλες τις οικονομικές, παραγωγικές εμπροσθοφυλακές των ευρωπαϊκών περιφερειών και τοπικών κοινωνιών για την περιφερειακή ανάπτυξη, την ενίσχυση της κοινωνικής αλληλεγγύης, την προστασία του περιβάλλοντος και την αειφορική διαχείρισή του. 


Αυτή λοιπόν ακριβώς η ανάγκη να ανταποκριθεί η Αυτοδιοίκηση σε αυτό το περιβάλλον, να ανταποκριθεί η Αυτοδιοίκηση στους νέους ρόλους της ως τόπος συμπύκνωσης αναπτυξιακής δυναμικής, ως χώρος δημιουργίας συνεργασιών και δικτύων πολιτικής με συμμετοχή τοπικών, κοινωνικών και οικονομικών φορέων, ως μοχλός ανάπτυξης της παραγωγής και δημιουργίας θέσεων εργασίας και τέλος ως μηχανισμός διασφάλισης της αειφόρου ανάπτυξης, προφανώς προϋποθέτει ΟΤΑ πολυλειτουργικούς, προϋποθέτει ισχυρούς ΟΤΑ γιατί μόνο έτσι θα μπορέσουν οι Δήμοι και οι Κοινότητες της χώρας, κατά προέκταση και οι Νομαρχίες, να εκμεταλλευτούν στο έπακρο το συγκριτικό πλεονέκτημα που διαθέτουν σε σχέση με τα άλλα επίπεδα διοίκησης, δηλαδή την εγγύτητα που έχουν προς τον πολίτη, την στενότερη επαφή μαζί του και μαζί με τις οργανώσεις κοινωνίας πολιτών.


Οι ρυθμίσεις του νέου Κώδικα κατά πόσο συμβάλλουν σε αυτήν την σχέση, σε αυτήν την ανάπτυξη των συνεργασιών. Το είπα και προηγουμένως. Οι διατάξεις του Κώδικα ρυθμίζουν όχι μόνο ζητήματα που αφορούν τις αρμοδιότητες των ΟΤΑ στο περιβάλλον, αλλά θέτουν και ένα πλαίσιο όπου μέσα από την αειφορική διαχείριση του περιβάλλοντος αναδεικνύονται συνεργασίες, καλές πρακτικές, πάνω από όλα δεσμεύσεις τόσο για τις τοπικές οργανώσεις της κοινωνίας πολιτών, όσο και για τους ίδιους τους πολίτες και τους φορείς της οικονομίας και της επιχειρηματικότητας.


Πιο συγκεκριμένα, στον τομέα του περιβάλλοντος οι ΟΤΑ μεταξύ άλλων αναλαμβάνουν να εκπονήσουν τοπικά προγράμματα για την προστασία και αναβάθμιση φυσικού, αρχιτεκτονικού και πολιτιστικού περιβάλλοντος, την προστασία και διαχείριση των υδάτινων πόρων, την καθαριότητα όλων των κοινοχρήστων χώρων, τον βιολογικό καθαρισμό, την λήψη μέτρων για την αποκατάσταση, ανάπλαση περιοχών της περιφέρειάς τους, την συμμετοχή τους σε θέματα πολεοδομίας, χωροταξίας και χρήσεων γης.


Όμως αυτές οι αρμοδιότητες δεν μπορούν να ασκηθούν μόνο από τους ΟΤΑ. Επειδή οι τοπικές κοινωνίες, οι φορείς της Τοπικής Αυτοδιοίκησης, αλλά και οι επιχειρήσεις που λειτουργούν εντός της επικράτειάς τους δεν είναι συνηθισμένοι στο διάλογο για τοπικά ζητήματα και τις περισσότερες φορές τα όποια θέματα τίθενται σε διάλογο εξετάζονται αποσπασματικά και κατά περίπτωση και επειδή επίσης σε επίπεδο διοικητικής πρακτικής οι Υπηρεσίες των ΟΤΑ δεν διαθέτουν την αναγκαία εξοικείωση με πρωτοβουλίες που αναλαμβάνουν οι επιχειρήσεις σε τοπικό επίπεδο και δεν διευκολύνουν ακριβώς την υλοποίηση κοινωνικά υπεύθυνων πρακτικών των επιχειρήσεων, για αυτούς τους λόγους απουσιάζουν – όπως ελέχθη και από τους προηγούμενους ομιλητές – προγράμματα ενημέρωσης, ευαισθητοποίησης, εκπαίδευσης, έρευνας, προσαρμογής. 

Σε τέτοιου είδους πρακτικές και για αυτούς τους λόγους, προβλέπεται στον νέο Δημοτικό Κώδικα η έκδοση τοπικών κανονιστικών αποφάσεων για τις οποίες προϋποτίθεται ο διάλογος των ΟΤΑ με τους οικονομικούς και κοινωνικούς φορείς για να θέσουν όλοι αυτοί σε συνεργασία τους κανόνες για την προστασία του φυσικού, αρχιτεκτονικού και πολιτιστικού περιβάλλοντος, για τον προσδιορισμό των ειδικότερων όρων και προϋποθέσεων για την ανάπτυξη της επιχειρηματικότητας σε τοπικό επίπεδο.

Παράλληλα, οι ΟΤΑ στο πλαίσιο της εταιρικής τους σχέσης με την κεντρική διοίκηση καταθέτουν την γνώμη τους προκειμένου οι κρατικές Αρχές να εκδώσουν οποιαδήποτε διοικητική, κανονιστική πράξη που αφορά την προστασία του περιβάλλοντος, συμμετέχουν στα Όργανα που καταρτίζουν τα προγράμματα για την περιφερειακή ανάπτυξη, την  χωροταξία και την προστασία του περιβάλλοντος.

Όμως, η προστασία του περιβάλλοντος, η ενδυνάμωση της κοινωνικής συνοχής των τοπικών κοινωνιών, προϋποθέτει πέρα από την εταιρικότητα στις σχέσεις μεταξύ των επιπέδων διοίκησης, προϋποθέτει και την ανάπτυξη ενός δικτύου συνεργασιών μεταξύ τοπικών Αρχών, μελών της τοπικής κοινωνίας, οργανώσεων της κοινωνίας πολιτών, οικονομικών εταίρων και αλλοδαπών ΟΤΑ ακόμα με παρόμοια προβλήματα, για την επίλυση αυτών των προβλημάτων.

Ο νέος Κώδικας θέτει τις προϋποθέσεις για την ανάπτυξη αυτών των συνεργασιών, αυτών των κοινωνικών και οικονομικών συμπράξεων, που γεννούν δεσμεύσεις για το περιβάλλον, καλύπτουν ελλείμματα ενημέρωσης για συγκεκριμένες δράσεις και προγράμματα των επιχειρήσεων και των τοπικών ΜΚΟ.

Πιο συγκεκριμένα, ο νέος Κώδικας προβλέπει την ανάγκη προώθησης από τους ΟΤΑ της λαϊκής συμμετοχής στις τοπικές υποθέσεις και την ευαισθητοποίηση και οργάνωση των δημοτών για την έρευνα, τον εντοπισμό, την καταγραφή, την επίλυση των προβλημάτων. Προβλέπει την ανάγκη διαβούλευσης των Πρωτοβάθμιων ΟΤΑ με τους κατοίκους των περιοχών τους και των κοινωνικών φορέων. Την ανάγκη κατάρτισης χάρτας δημότη, όπου καταγράφεται το πλαίσιο των δικαιωμάτων και των υποχρεώσεων. Η ανάγκη κατάρτισης οδηγού του δημότη, στον οποίο περιγράφονται οι όροι και οι προϋποθέσεις παροχής υπηρεσιών από τους ΟΤΑ. Η δυνατότητα διενέργειας τοπικού δημοψηφίσματος, η προώθηση και ανάπτυξη του εθελοντισμού, η δημιουργία τοπικών δικτύων κοινωνικής αλληλεγγύης εθελοντικών οργανώσεων και ομάδων εθελοντών. Η εκπόνηση επιχειρησιακών προγραμμάτων με στόχο την ανάπτυξη συνεργασιών με πολλαπλασιαστικά αποτελέσματα. Η συμμετοχή των ΟΤΑ σε δίκτυα διεθνή, ευρωπαϊκά, σε πρωτοβουλίες της Ευρωπαϊκής Ένωσης και του Συμβουλίου της Ευρώπης. Η δημιουργία δικτύου πόλεων με άλλους Δήμους και Κοινότητες της χώρας στο πλαίσιο των αρμοδιοτήτων τους και βέβαια η λειτουργία Δημοτικών και Κοινοτικών Γραφείων Ενημέρωσης για την Απασχόληση, όπου εκεί πράγματι αποστολή αυτών των Γραφείων είναι η συμβουλευτική θα έλεγα ενημέρωση, παροχή δωρεάν ενημέρωσης προς τους ανέργους για τα προγράμματα επιχειρηματικότητας που λειτουργούν σε τοπικό επίπεδο.

Τελειώνοντας, αυτές οι αλλαγές σηματοδοτούν την μετάβαση των ελληνικών ΟΤΑ από την γραφειοκρατική κουλτούρα στην κουλτούρα της ποιότητας, της διοίκησης της ολικής ποιότητας, στην κουλτούρα της κοινωνικής ευθύνης, στην κουλτούρα της αυτοδέσμευσης, στην κουλτούρα της ευρείας διαβούλευσης. Δηλαδή, σε μία δέσμη αξιών που έχουν σημείο αναφοράς τον πολίτη, τις οικονομικές, κοινωνικές, περιβαλλοντικές διαστάσεις της ζωής του.

Θα ήθελα να συγχαρώ την πρωτοβουλία του Δικτύου ΠΑΝΔΟΙΚΟ. Τέτοιες πρωτοβουλίες λείπουν. Γίνομαι σοφότερος μετά το πέρας των εργασιών του Συνεδρίου και για άλλη μία φορά σας ευχαριστώ για την πρόσκληση.

ΠΡΟΕΔΡΕΙΟ: Ευχαριστούμε τον κύριο Καρβούνη, εκπρόσωπο του Υπουργείου Εσωτερικών. 

Να σημειώσω ότι αρχίσαμε να μαθαίνουμε να προφέρουμε και το ΠΑΝΔΟΙΚΟ, αρχίζει να μειώνεται η παραβίαση του τόνου τουλάχιστον. 

Έχουμε τώρα ως θέμα συζήτηση, ερωτήσεις και τοποθετήσεις και μετά έχουμε ένα στρογγυλό τραπέζι, στο οποίο θα συμμετάσχουν ο κύριος Ζήσης, η κυρία Θεοχάρη, ο κύριος Παπαδόπουλος και ο κύριος Παπασπυρόπουλος.

Να ανοίξω έναν κατάλογο για να συντομεύουμε, ποιοι θέλουν να ρωτήσουν πρώτα, ερωτήσεις μόνο πρώτα. Παρακαλώ να αναφέρετε το όνομά σας για να γράφεται στα πρακτικά.

Παρακαλώ να είναι σύντομες οι ερωτήσεις. Όσους αφορούν οι ερωτήσεις, να σημειώνουν για να απαντήσουν μετά, από τους εισηγητές.

Σ. ΣΑΛΒΑΝΟΣ: ISO, International Organization of Standardization. Έκανε την εμφάνισή του το 1945. Standardization, για όσους ξέρουν αγγλικά, δεν σημαίνει απαραίτητα ποιότητα. Στην Ελλάδα επικράτησε να μιλάμε για πιστοποίηση ποιότητας. Αυτό λειτουργεί παραπλανητικά για το καταναλωτικό κοινό.


Στην Κέρκυρα, εγώ είμαι από την Περιβαλλοντική Πρωτοβουλία Κέρκυρας, λέγομαι Σπύρος Σαλβάνος, εκεί λοιπόν η Κέρκυρα στενάζει τώρα κάτω από τα συμφέροντα των πολυεθνικών ξενοδοχειακών επιχειρήσεων, οι οποίες εμφανίζονται με πιστοποίηση ISO και προσφέρουν το all inclusive. Αυτό λοιπόν το all inclusive στην Κέρκυρα οδηγεί την τοπική κοινωνία σε εξαθλίωση, επιχειρήσεις σε πτώχευση. Για όσους δεν το ξέρουν, ξενοδοχειακές μονάδες τεσσάρων αστέρων προσφέρουν 24 ώρες στον τουρίστα ύπνο, γεύματα, τα μπαρ ελεύθερα και παίρνουν από ότι έχουμε ακούσει, έχω ασχοληθεί προσωπικά, έχω κάνει ρεπορτάζ, τα έχω γράψει στις τοπικές εφημερίδες, οι ξενοδόχοι παίρνουν…

ΠΡΟΕΔΡΕΙΟ: Με συγχωρείτε, η ερώτηση ποια είναι;

Σ. ΣΑΛΒΑΝΟΣ: Θέλω να ρωτήσω πως το standardization μεταφράζεται στην Ελλάδα, αν είναι αυτό που εγώ εννοώ. Ρωτώ αν είναι αυτό ποιότητα. Οι επιχειρήσεις παίρνουν 9 ή 12 € την ημέρα από τον κάθε τουρίστα και προσφέρουν λέει, κερδίζουν, γιατί αυτά που προσφέρουν στον τουρίστα δεν είναι παραπάνω, τα τρόφιμα δεν είναι παραπάνω από 3 € την ημέρα, δεν τους στοιχίζει παραπάνω από 3 € την ημέρα. Αν αυτό είναι ποιότητα ρωτώ.


Κάτι άλλο για τον κύριο που μίλησε από το Υπουργείο Εσωτερικών, ένα άλλο ερώτημα. Πώς θα λειτουργήσουν οι ΟΤΑ κάτω από την Δαμόκλειο σπάθη των Περιφερειαρχών, οι οποίοι όπως ξέρουμε δεν εκλέγονται, είναι δοτοί, είναι διορισμένοι από την κυβέρνηση, εκπροσωπούν κομματικά και όχι μόνο συμφέροντα. Περισσότερα περί αυτού θα έχουμε αύριο, για συγκεκριμένο, σοβαρό πρόβλημα που έχει αντιμετωπίσει η Κέρκυρα. 

ΠΡΟΕΔΡΕΙΟ: Ευχαριστούμε πολύ. Θέλω να παρακαλέσω και παρακαλέσω και πάλι γιατί έχουμε μόνο 15 λεπτά και έχουμε πέσει έξω στον χρόνο, να είναι πολύ σύντομες οι ερωτήσεις και συγκεκριμένες.

ΣΥΝΕΔΡΟΣ: Εγώ θα είμαι πολύ σύντομος. Με την ευκαιρία μιας έκφρασης του κυρίου Σαριδάκη νομίζω, που λέει ότι η ΕΚΕ δεν είναι φιλανθρωπία, θα ήθελα να εκφράσω ένα ερώτημα.


Οι ΜΚΟ πρέπει να αναζητούν την ΕΚΕ μέσα από τις επιχειρήσεις; Εδώ υπάρχει μία αντίθεση με το οικολογικό κίνημα. Δεν μου αρέσει να λέω οικολογικό κίνημα, μου αρέσει να λέω κοινωνία των πολιτών. Τι θέση λοιπόν παίρνει η κοινωνία των πολιτών. Να σας πω ένα παράδειγμα για να είμαι ακόλουθος με αυτά που προείπα.


Ποια θέση λοιπόν παίρνει η κοινωνία των πολιτών για μία συνεργασία που μπορεί να κάνει ή θα κάνει ή έχει κάνει η δική μας η ΜΚΟ με μία μεγάλη επιχείρηση, η οποία μας δίνει, μας επιχορηγεί να κάνουμε παραδείγματος χάριν μία υπαίθρια σκακιέρα σε ένα ωραίο δάσος; Εμείς, η θέση η δική μας, είναι ότι θα κάνουμε την σκακιέρα, θα καλέσουμε και την επιχείρηση, θα κάνουμε τα εγκαίνια μαζί, μαζί με την Τοπική Αυτοδιοίκηση. 


Η κοινωνία των πολιτών λοιπόν, τι απαντά σε αυτό το ερώτημα; Γιατί έχουμε και μία αντίθεση τώρα με τον Πρόεδρο, τον κύριο Βολιώτη. Η δική μας η θέση, η δική μου η θέση είναι ότι αύριο-μεθαύριο στην ίδια επιχείρηση μπορούμε να πάμε να την κάνουμε ακτιβισμό. Άρα, έχουμε ξεχωρίσει τα πράγματα.


Ένα άλλο ερώτημα είναι στον εκπρόσωπο του ΥΠΕΣΔΔΑ, του Υπουργείου Εσωτερικών. Με τον νέο Κώδικα τίποτα δεν είναι υποχρεωτικό σχετικά με τις νέες ρυθμίσεις που προβλέπει ο νέος Κώδικας. Άρα, τι έχει αλλάξει; Άρα στην ουσία, δεν θα προέλθει καμία μεταβολή. Τουναντίον, οι ρυθμίσεις του νέου Κώδικα, εκτός από μερικές μικρές λεπτομέρειες, θα ενισχύσει ακόμα περισσότερο το ήδη υπάρχον δημαρχοκεντρικό μοντέλο. Αυτό είναι σίγουρο και δεν έχει τα κότσια η δημόσια διοίκηση όταν έχει απέναντι τους αιρετούς και ειδικά τους Δημάρχους, να επιβάλλει την διαβούλευση, να επιβάλλει πολλά πράγματα. Τα επιβάλλει επιφανειακά, τα λέει επιφανειακά, υποχρεωτικά δεν είναι τίποτα.


Σας ευχαριστώ πολύ.

ΠΡΟΕΔΡΕΙΟ: Σας ευχαριστούμε πολύ. Κάνω έκκληση πάντα για την συντομία.

ΣΥΝΕΔΡΟΣ: Θα είμαι πολύ σύντομος κύριε Πρόεδρε. Απευθύνομαι προς τον εκπρόσωπο του Υπουργείου Εσωτερικών. Πώς η Πολιτεία μπορεί να υποστηρίξει και με ποιον τρόπο την δημιουργία Γραφείων Υποστήριξης Ανέργων σε περιφερειακούς κυρίως Δήμους, καθώς σε θέματα φυσικά ενημέρωσης εργασίας, εξεύρεσης εργασίας και προγραμμάτων επιχειρηματικότητας; 


Προς τον κύριο Σπανό, αν θα μπορούσαν – σκέψη κάνω και είναι και ερώτηση – οι επιχειρήσεις με τους ΟΤΑ θεσμοθετημένα να συνεργαστούν σε θέματα της Εταιρικής Κοινωνικής Ευθύνης. 

ΠΡΟΕΔΡΕΙΟ: Ευχαριστούμε. Ο κύριος Τσεμπελίδης έχει  μία ερώτηση και κλείνουμε.

ΤΣΕΜΠΕΡΛΙΔΗΣ: Προς τους κυρίους Σαριδάκη και Σπανό. Μία επιχείρηση η οποία παράγει σκουπιδοτρόφιμα, αυτά τα τρόφιμα που προωθούνται στα παιδιά, με πολλά λιπαρά, πολύ αλάτι και πολύ ζάχαρη. Αναλαμβάνει μία προπαγάνδα που λέει «Προωθούμε την μεσογειακή διατροφή», μία διαπιστωμένη για την καλή υγεία των ανθρώπων. Σε όλη την καμπάνια όμως, είτε είναι ομιλίες, είτε είναι παρουσιάσεις, το brand name είναι στις πλάτες των ομιλητών, είναι στην πλάτη των παρουσιαστών. Πώς θα την χαρακτηρίζατε αυτήν την ενέργεια; Θα την εντάσσατε στα πλαίσια της κοινωνικής ευθύνης των επιχειρήσεων ή θα την χαρακτηρίζατε κάπως αλλιώς;

ΠΡΟΕΔΡΕΙΟ: Για τις απαντήσεις, ο κύριος Σαριδάκης αν μπορεί να έρθει και παρακαλώ και οι απαντήσεις όσο γίνεται πιο σύντομες.

Ι. ΣΑΡΙΔΑΚΗΣ: Ευχαριστώ για τις ερωτήσεις και την ευκαιρία να δώσουμε διευκρινίσεις σε ορισμένα πράγματα. 


Στον κύριο Σαλβάνο από την Κέρκυρα, αυτό που ανέφερε για τις ξενοδοχειακές επιχειρήσεις και το all inclusive, είναι η άρνηση της εταιρικής κοινωνικής ευθύνης όσον αφορά την υποστήριξη τοπικών προμηθευτών. Αυτό είναι ξεκάθαρο. Δηλαδή, συμφωνώ και υπερθεματίζω σε αυτά που είπε  για τις συνέπειες στην τοπική κοινωνία, του all inclusive. Είναι ένα πρόβλημα για την εταιρική κοινωνική ευθύνη και συγκεκριμένα σας ανέφερα ότι την προτεραιότητα πρέπει να την δίνετε στην ανάπτυξη της τοπικής οικονομίας.


Αυτά τα πράγματα επειδή φαίνεται έτσι, αφήνεται να εννοηθεί ότι το ISO είναι ένα παραμύθι, το ISO βάζει τα κριτήρια και τα κριτήρια, πιστέψτε με, θα γίνει προσπάθεια από την μεριά του ΕΛΟΤ να είναι σαφέστερα και ήδη είναι ξεκάθαρα. 


Τώρα, όσον αφορά κάποιες ενέργειες αποσπασματικές που γίνονται από τις επιχειρήσεις, περιλαμβάνονται στην έννοια εταιρική επικοινωνία. Θα πρέπει να αξιολογούνται, το ανέφερα νομίζω στην εισήγησή μου, ότι η καρδιά του ζητήματος της κοινωνικής ευθύνης είναι η μείωση των αρνητικών επιπτώσεων από τις δραστηριότητες. Δηλαδή, η μείωση της ρύπανσης όσον αφορά το περιβάλλον. 


Άρα λοιπόν, η αξιολόγηση που γίνεται και η πίεση που γίνεται από την κοινωνία, δεν μπορεί να σταματήσει σε κάποια περιφερειακά θέματα. Πρέπει να μιλήσουμε για την καρδιά του ζητήματος. Εγώ συμφωνώ απόλυτα και με τους εκπροσώπους των καταναλωτών, που μίλησαν για τα προϊόντα. Είναι ξεκάθαρο ότι υπάρχει μία ευθύνη και αυτό αναφέρεται ήδη στο αρχικό σχέδιο όσον αφορά την ύπαρξη προϊόντων σαφώς επικίνδυνων ή βλαβερών για την υγεία. 


Αυτό είναι ένα θέμα που πρέπει η κοινωνία να επιβάλλει και οι προσπάθειες που κάνουν οι μη κυβερνητικές οργανώσεις, επειδή άκουσα και κάποιες έμμεσες αμφισβητήσεις, είναι στο να ασκηθεί μία πίεση και το να επιβάλλει κάποια κοινωνικώς υπεύθυνη συμπεριφορά. Αυτό είναι το ζητούμενο. Παρουσιάζεται δηλαδή η κοινωνία να έχει άποψη, να βάζει κριτήρια και πιστεύω ότι οι επιχειρήσεις είναι αναγκασμένες να προσαρμόζονται. Το είπα και προηγουμένως, θα κάνουν business και στην πράσινη επιχειρηματικότητα, όπως έκαναν business με τα λιπάσματα και τα φυτοφάρμακα, θα δημιουργηθεί μία δυναμική ενδεχομένως. Αυτή είναι η προσπάθεια, αυτή είναι η προσπάθεια των οργανώσεων, για να αυξηθούν οι θετικές επιπτώσεις.


Το θέμα μπορεί να φαίνεται πολύπλοκο. Προσπαθώ να το κάνω απλό. Μιλάμε για την νομιμοποίηση. Πριν από λίγο καιρό, οι επιχειρήσεις που παρήγαν φυτοφάρμακα νομιμοποιούνταν γιατί είχαμε αύξηση της γεωργικής παραγωγής. Σήμερα που φτάσαμε το φίδι να δαγκώνει την ουρά του, θα αναζητήσουμε διεξόδους και λύσεις γιατί η απειλή υπάρχει.


Επειδή έγινε ένας υπαινιγμός για το ISO και υπάρχει διάχυτο, μπορώ και εκεί να συμφωνήσω με τον δημοσιογράφο. Δηλαδή εδώ υπάρχει μία κρίση αξιοπιστίας από την διάδοση χωρίς κριτήρια της πιστοποίησης. Η πιστοποίηση ουσιαστικά διαβρώνεται από την σχέση  την οικονομική  που υπάρχει ανάμεσα στον οργανισμό πιστοποίησης και τον πελάτη. Υπάρχει οικονομικό συμφέρον, άρα δεν μπορεί να υπάρξει ανεξαρτησία. Για αυτό υπάρχει αυτός ο πληθωρισμός πιστοποιητικών και δημιουργείται μία κρίση εμπιστοσύνης. 


Για αυτό σας είπα αρχικά ότι το ISO δεν θέλουμε να γίνει ακόμα ένα προϊόν, ένα νέο προϊόν, ένα νέο πρότυπο συστήματος διαχείρισης που θα τρέξουν να πιστοποιηθεί, διότι δεν παράγουμε τίποτα. 


Ένα άλλο ακόμα. Αυτά τα πρότυπα έχουν κύριο χρήση την επιχείρηση. Το συμφέρον του οργανισμού πιστοποίησης, το συμφέρον του συμβούλου, νομιμοποιείται από την στιγμή που εξυπηρετεί τον στόχο, είτε λέγεται τον επιχειρηματικό στόχο για την ποιότητα, για την μείωση των αστοχιών, είτε λέγεται περιβαλλοντική διαχείριση, μείωση των αρνητικών συνεπειών και της ρύπανσης του περιβάλλοντος, είτε λέγεται την διασφάλισης της ασφάλειας των τροφίμων, να μην βλάψουμε τον καταναλωτή.


Όσες ενέργειες λοιπόν και των συμβούλων και των οργανισμών πιστοποίησης έχουν προστιθέμενη αξία, σε αυτόν τον στόχο, τον κύριο στόχο, δηλαδή δεν κάνουμε πρότυπα για να εξυπηρετήσουμε τα συμφέροντα των πιστοποιητών ή των συμβούλων. Κάνουμε πρότυπα για να εξυπηρετήσουμε την ποιότητα, την μείωση της ρύπανσης, για να κάνουμε σωστή περιβαλλοντική διαχείριση και να έχουμε μία βιώσιμη ανάπτυξη και για να μην βλάψουμε τους καταναλωτές. Είναι ξεκάθαρο.

Σ. ΣΑΛΒΑΝΟΣ: (εκτός μικροφώνου)

Ι. ΣΑΡΙΔΑΚΗΣ: Η ποιότητα έχει σχέση με την ικανοποίηση αναγκών του πελάτη. Εφόσον ένα προϊόν είναι κακό και κάποιος το αγοράζει, μπαίνουν κάποιοι κανόνες. Ποιες είναι οι απαιτήσεις του καταναλωτή; Αυτές οι απαιτήσεις του καταναλωτή, διασφαλίζουν ας πούμε το σύστημα. Είναι ξεκάθαρο αυτό. Η ποιότητα έχει διαβαθμίσεις.


Νομίζω σας απάντησα σαφώς. Βέβαια, εδώ υπάρχει ένα οξύμωρο. Δεν μπορούμε σήμερα να μιλάμε για προϊόντα βλαβερά. 

Σ. ΣΑΛΒΑΝΟΣ: (εκτός μικροφώνου)

ΠΡΟΕΔΡΕΙΟ: Ένα λεπτό, με συγχωρείτε. Μπορείτε ιδιαιτέρως μετά να συνεχίσετε την κουβέντα. 

Ι. ΣΑΡΙΔΑΚΗΣ: Μπορείτε να επιβάλλετε ένα προϊόν να μην κυκλοφορεί; Μπορούμε αυτήν την στιγμή…

ΠΡΟΕΔΡΕΙΟ: Κύριε Σαριδάκη, σας παρακαλώ. Μπορεί να συνεχιστεί μετά η συζήτηση. Δεν θα το λύσουμε τώρα εδώ το θέμα αυτό. Αποκλείεται να το λύσουμε δηλαδή. Απλώς θα τρώμε τον χρόνο μας.



Ο κύριος Καρβούνης αν έχει κάποια τοποθέτηση, να απαντήσει στις ερωτήσεις που έγιναν.

Α. ΚΑΡΒΟΥΝΗΣ: Αυτό που εκφράστηκε από τους παραβρισκόμενους εδώ πέρα ως προς τις αντιρρήσεις τους σχετικά με τον ρόλο της Αυτοδιοίκησης και την καχυποψία μάλλον, ότι τελικά και ο νέος Κώδικας δεν θα φέρει απολύτως τίποτα, θα διαιωνίσει μία παγιωμένη κατάσταση κομματοκεντρικά ελεγχόμενων Δημάρχων και μιας αδύναμης κεντρικής εξουσίας απέναντι σε ισχυρά κέντρα λήψης αποφάσεων σε τοπικό επίπεδο.


Εγώ γίνομαι καθημερινά δέκτης παραπόνων, ανάλογων παραπόνων και πιο σκληρών θα έλεγα, για τον ρόλο της Αυτοδιοίκησης σήμερα. Ήμουν και συμμετείχα στην Επιτροπή για την εκπόνηση του νέου Δημοτικού και Κοινοτικού Κώδικα. Επιθυμούσα και εγώ έναν πιο ριζοσπαστικό Δημοτικό και Κοινοτικό Κώδικα. Αυτό είναι μία προσωπική άποψη καθαρά.


Ωστόσο, αυτό που κάνει ο νέος Κώδικας, είναι να δίνει δυνατότητες σε εκείνους τους Δημάρχους, σε εκείνους τους τοπικούς άρχοντες, που πιστεύω ότι υπάρχουν και δεν μπορώ να τσουβαλιάσω 914 ΟΤΑ και να πω ότι όλοι είναι διεφθαρμένοι και ότι όλοι έχουν δημιουργήσει δίκτυα συνεργασιών με Περιφερειάρχες σε κομματικό επίπεδο και δεν προωθείται τίποτα τελικά σε τοπικό επίπεδο. Βλέπουμε ας πούμε τον Δήμο Βέροιας, που ενισχύει τέτοιες συνεργασίες. Είναι παράδειγμα. Δεν μπορούμε να έχουμε 914 τέτοιου είδους παραδείγματα, αλλά τουλάχιστον ο νέος Κώδικας δίνει αυτές τις δυνατότητες σε ανθρώπους που θέλουν να προσφέρουν στην Αυτοδιοίκηση, να το κάνουν.


Τον περασμένο μήνα ήμουν στις Βρυξέλλες ως μέλος της Επιτροπής για το πρόγραμμα για την προώθηση της ευρωπαϊκής ιθαγένειας. Ένα πρόγραμμα που τρέχει από το 2007 μέχρι το 2013, που δίνει δυνατότητες σε πόλεις της Ευρωπαϊκής Ένωσης να έρχονται σε επαφή με άλλες πόλεις, οργανώσεις πολιτών αυτών των πόλεων, να συμπράξουν κοινωνικά για να προωθήσουν θέματα που τους αφορούν, όχι μόνο σε εθνικό αλλά σε πανευρωπαϊκό επίπεδο. Η χρηματοδότηση αυτού του προγράμματος είναι ιδιαίτερα γενναία για τα ελληνικά δεδομένα. Δράσεις και χρήματα τα οποία δεν τα δίνει το ελληνικό κράτος, δεν θα τα πάρει ποτέ ο Δήμος από το ελληνικό κράτος και όμως δίνονται από την Ευρωπαϊκή Ένωση και όμως από την προηγούμενη εμπειρία μου, το πρόγραμμα 2004-2006, πολύ λίγα έγιναν σε επίπεδο Δήμων στην Ελλάδα. Γιατί; Γιατί ορισμένοι τοπικοί άρχοντες ήταν φωτισμένοι, ορισμένοι τοπικοί άρχοντες είχαν εκείνο το δυναμικό, το αξιοποίησαν, πέτυχαν συνεργασίες, κάποιοι άλλοι αδιαφορούν.


Λοιπόν, ο νέος Κώδικας δίνει δυνατότητες διαβούλευσης με οικονομικούς, κοινωνικούς φορείς. Από εκεί και πέρα, αν εμείς οι πολίτες επιβραβεύουμε με την στάση μας εκείνους τους τοπικούς άρχοντες, νομίζω ότι δεν είναι θέμα του Υπουργείου Εσωτερικών από εκεί και πέρα, είναι θέμα των ίδιων των πολιτών.


Ως προς τα Γραφεία Ενημέρωσης, εκείνο που θα προσθέσω μόνο είναι ότι η λειτουργία των Δημοτικών και Κοινοτικών Γραφείων Ενημέρωσης για την Απασχόληση προφανώς δεν είναι μόνο θέμα του Δήμου, είναι θέμα της  συνεργασίας του Δήμου και του συντονισμού των δράσεών του με τα κατά τόπους γραφεία του ΟΑΕΔ, των Κέντρων Επαγγελματικής Κατάρτισης και των ίδιων των επιχειρήσεων που λειτουργούν σε τοπικό επίπεδο, εφόσον θέλουν και εκείνα να δημοσιεύσουν, να κάνουν γνωστή την δραστηριότητά τους, να δημιουργηθεί ένα μητρώο επιχειρήσεων σε τοπικό επίπεδο. Νομίζω ότι αυτή είναι μια πρωτοβουλία που μπορεί να αξιοποιηθεί, μία δυνατότητα που μπορεί να αξιοποιηθεί από τους ΟΤΑ.

ΠΡΟΕΔΡΕΙΟ: Ευχαριστούμε κύριε Καρβούνη. 

ΣΥΝΕΔΡΟΣ: Μία σύντομη πληροφόρηση στον τρίτο κύριο που έκανε την ερώτηση σχετικά με τα προγράμματα που υπάρχουν, πώς μπορεί να πληροφορηθεί κανείς.


Ηλεκτρονικά υπάρχει τουλάχιστον για το Υπουργείο Ανάπτυξης η ιστοσελίδα andagonistikotita.gr, όπου είναι όλες οι ανοικτές προκηρύξεις στο πλαίσιο του Γ΄ ΚΠΣ. Το ίδιο θα συμβεί και για το Δ΄ ΚΠΣ.


Για όλο το ΚΠΣ υπάρχει ιστοσελίδα info3kps.gr. Εκεί οποιοσδήποτε μπορεί να μπει και να  βάλει τι ζητά, δηλαδή είναι επιχειρηματίας, είναι μη κυβερνητική οργάνωση, είναι δημόσιος φορέας και να του βγάλει τις ανοικτές και τις προκηρύξεις που πρόκειται να προκηρυχθούν στο μέλλον. 


Τώρα, σε τοπικό επίπεδο και αυτό είναι πιο σημαντικό, στο πλαίσιο του Επιχειρησιακού Προγράμματος Ανταγωνιστικότητα, έχουν χρηματοδοτηθεί και λειτουργούν 53 κέντρα υποδοχής επενδυτών σε όλη την Ελλάδα, στα γραφεία των Νομαρχιών. Δηλαδή, κάθε Νομαρχία έχει ένα κέντρο υποδοχής επενδυτών, μέσα στις αρμοδιότητες του οποίου είναι και η ενημέρωση για τα σχετικά προγράμματα. Παράλληλα, υπάρχουν και 13, ένα για κάθε Περιφέρεια, Κέντρα Επιχειρηματικής και Τεχνολογικής Ανάπτυξης, τα οποία λειτουργούν στην πρωτεύουσα της Περιφέρειας, αλλά έχουν και αντένα σε κάθε νομό. Έτσι μπορούν να απευθύνονται όσοι θέλουν είτε δια ζώσης στα κέντρα αυτά που σας ανέφερα, είτε ηλεκτρονικά μέσω των site του Υπουργείου Ανάπτυξης και του Υπουργείου Οικονομίας και Οικονομικών.


Ευχαριστώ πολύ.

ΠΡΟΕΔΡΕΙΟ: Ο κύριος Σπανός.

Μ. ΣΠΑΝΟΣ: Καταρχήν τέθηκαν δύο ερωτήσεις. Θα ξεκινήσω από μία προηγούμενη ερώτηση του κυρίου Καραμούζου, σχετικά με το αν η ΕΚΕ είναι φιλανθρωπία ή όχι.


Καταρχήν να κάνω μία διευκρίνιση για το Eurocharity. Το όνομα το πήραμε από το charity που σημαίνει φιλανθρωπία και το euro σε πανευρωπαϊκό επίπεδο, διότι βασική γραμμή της κοινωνικής μας ευθύνης είναι το 25% προσφοράς των εσόδων – όχι κερδών – σε μη κυβερνητικές οργανώσεις και βεβαίως η δωρεάν συνεχώς παροχή και υποστήριξη οποιωνδήποτε ηλεκτρονικών εφαρμογών που έχουν να κάνουν με την δικτύωση αυτών και την επικοινωνία τους. 


Για αυτό έχουμε αναπτύξει και μια εφαρμογή, την λεγόμενη e-γέφυρα, που μπορεί οποιαδήποτε μη κυβερνητική οργάνωση να βάλει τις ανάγκες της ηλεκτρονικά δωρεάν και οι επιχειρήσεις βλέποντας αυτές τις ανάγκες να προσφέρουν.


Τους τελευταίους τρεις μήνες περίπου έχουμε συναντήσει πάνω από 20 περίπου μη κυβερνητικές οργανώσεις και κάθε χρόνο αυτό το 25% αλλάζει αποδέκτη. Οπότε, εδώ βλέπετε μία πρακτική, μία πράξη, γιατί στην Εταιρική Κοινωνική Ευθύνη δεν πρέπει να μιλάμε θεωρητικά. Χρειάζονται στοιχεία, συγκρίσεις και πράξεις. 


Όσον αφορά την ερώτηση, εάν μπορούν θεσμοθετημένα οι επιχειρήσεις να συνεργαστούν με ΟΤΑ, ναι, αυτό μπορεί να συμβεί. Αν μπείτε στην ιστοσελίδα μας, θα δείτε πολλές πρακτικές βάσει δελτίων τύπου επιχειρήσεων, που έχουν συνεργαστεί με τοπικούς φορείς της Τοπικής Αυτοδιοίκησης και τα αποτελέσματα είναι πραγματικά εντυπωσιακά. 


Επίσης, έχουμε και εδώ στην Βέροια παράδειγμα συνεργασίας ΟΤΑ και επιχειρήσεων με τον Δήμο, αλλά και συζητήσεις που είχαμε με την κυρία Οσούλτζογλου όσον αφορά την Αυτοδιοίκηση, η οποία θα αναλάβει τώρα, μας παρουσίασαν μία πολύ μεγάλη σειρά θεμάτων τα οποία έχουν ανάγκη υλοποίησης, τα οποία έχουμε δεσμευτεί ότι θα βοηθήσουμε αυτά να προωθηθούν σε ένα σύνολο επιχειρήσεων ώστε να μπορούν να βρουν ανταπόκριση, γιατί μην ξεχνάτε ότι αναπτύσσεται τώρα και ένας καινούργιος τομέας επιχειρήσεων, ο οποίος ονομάζεται Σύμβουλοι Εταιρικής Κοινωνικής Ευθύνης. Δηλαδή, εταιρείες οι οποίες συμβουλεύουν άλλες εταιρείες πως μπορούν να βοηθήσουν την Τοπική Αυτοδιοίκηση.


Απαντώ στην τρίτη ερώτηση όσον αφορά το μια εταιρεία έχει κάνει κάτι πολύ κακό όπως σκουπιδοδιατροφή και από την άλλη προβάλει μία καμπάνια θετική για μεσογειακή διατροφή. Η Εταιρική Κοινωνική Ευθύνη δεν είναι μόνο τα καλά. Υπάρχουν και κακά. Πρέπει και τα δύο να προβάλλονται. Αν μπείτε στον οδηγό μας θα δείτε ότι υπάρχουν εταιρείες οι οποίες αναφέρουν ατυχήματα που συμβαίνουν στις εγκαταστάσεις, σε αντίθεση με αυτές που λένε ότι έχουμε 1.000-1.500 μέρες χωρίς ατυχήματα. Υπάρχουν οι ανακοινώσεις των μη κυβερνητικών οργανώσεων για την ακαταλληλότητα ορισμένων τροφίμων και τα λοιπά. Το θέμα είναι ότι πάντα πρέπει να υπάρχει ένα δίκτυο επικοινωνίας και αυτό προσπαθούμε να πετύχουμε, το οποίο θα είναι όσο το δυνατόν πιο αξιόπιστο, αντικειμενικό και θα ακούγονται όλες οι φωνές. Αυτό έχει σημασία στην Εταιρική Κοινωνική Ευθύνη. Η συμμετοχή όλων των συμμετεχόντων μέσα από ένα αξιοκρατικό και αντικειμενικό πλαίσιο.


Σας ευχαριστώ.

ΠΡΟΕΔΡΕΙΟ: Ήθελα να διευκρινίσω γιατί σίγουρα θα υπάρξει ερώτηση από τους δικούς μας συνέδρους, ότι επειδή αναφέρεται ως χορηγός το Eurocharity, δεν ήταν οικονομική η χορηγία προς το ΠΑΝΔΟΙΚΟ. Ήταν η προβολή που έγινε μέσα από το site του Eurocharity. Να το διευκρινίσουμε αυτό. Επειδή ανέφερε ο κύριος Σπανός ότι χρηματοδότησε το Eurocharity μη κυβερνητικές οργανώσεις, εμείς δεν έχουμε πάρει χρήματα μέχρι στιγμής. 


Κύριε Τακτικές, μισό λεπτό να δούμε ποιοι άλλοι είναι για να ακολουθήσουμε τον χρόνο γιατί έχουμε πέσει μία ώρα έξω από το πρόγραμμα, για να δούμε και πόσο χρόνο θα δώσουμε στον καθένα. Είναι η κυρία Σαμιώτη. Είναι άλλος; Όχι. Δύο λεπτά ο καθένας, με μικρή ανοχή.

Β. ΤΑΚΤΙΚΟΣ: Θα είμαι όσο γίνεται πιο σύντομος και επιγραμματικός. Οι επιχειρήσεις και ιδιαίτερα οι μεγάλες επιχειρήσεις, αντιδρούν έξυπνα στα πλαίσια της Κοινωνικής Εταιρικής Ευθύνης και χρησιμοποιείται σαν μία νέα παγκόσμια μόδα διαφήμισης και αυτό περισσότερο στις μεγάλες χώρες και δεν είναι κακό το ότι υπάρχει αυτή η μόδα και δεν είναι κακό ότι υπάρχει διαφήμιση. Το ζήτημα είναι ότι αυτό γίνεται στο επίπεδο των επιχειρήσεων και γεννιέται από τις μεγάλες ανάγκες που έχει η εποχή μας για το περιβάλλον.


Το ζήτημα είναι τι κάνουν οι καταναλωτικές οργανώσεις και αν μπαίνουν στο προσκήνιο οι καταναλωτικές οργανώσεις και αν οι ΜΚΟ συνεργάζονται και απευθύνονται περισσότερο στον καταναλωτή. 


Αυτή είναι η κινητήρια δύναμη που έχει δημιουργήσει και αυτήν την μόδα. Όταν ο καταναλωτής ανέβηκε το επίπεδό του και ζητά πράγματα, αναγκάζονται και οι επιχειρήσεις και χρησιμοποιούν αυτό τον τρόπο.


Επομένως, για να είναι πολύ πιο ουσιαστική για την ποιότητα των προϊόντων και για το περιβάλλον η Κοινωνική Εταιρική Ευθύνη, ένας δρόμος υπάρχει και αυτό το μήνυμα πρέπει να γίνει όσο γίνεται πιο επικοινωνιακό, να το καταλάβουν προς τα κάτω οι πολίτες, γιατί αυτήν την μόδα της Κοινωνικής Εταιρικής Ευθύνης των τραπεζών, των μεγάλων επιχειρήσεων, είναι σε ένα επίπεδο ελίτ και στα σαλόνια περισσότερο και δεν έχει περάσει  στην κοινωνία. 

Να η μεγάλη Κοινωνική Εταιρική Ευθύνη των δικτύων των μη κυβερνητικών οργανώσεων. Να δημιουργήσουν ένα επικοινωνιακό σύστημα το οποίο θα ξεσηκώσει κυριολεκτικά τον καταναλωτή και θα αμυνθεί μπρος σε αυτά τα τεχνάσματα που ανέφερε ο κύριος Σαλβάνος από την Κέρκυρα, που χρησιμοποιείται περισσότερο ως προκάλυμμα η Κοινωνική Εταιρική Ευθύνη για τα κέρδη των μεγάλων επιχειρήσεων.

Σας ευχαριστώ.

ΠΡΟΕΔΡΕΙΟ: Ελάτε κυρία Σαμιώτη.

Π. ΣΑΜΙΩΤΗ: Γεια σας. Ονομάζομαι Παρασκευή Σαμιώτη και είμαι Πρόεδρος του Οικολογικού Πολιτιστικού Συλλόγου Ξυλοκάστρου. 


Θέλω να αναφερθώ στο θέμα που έχουμε σήμερα στο 18ο Συνέδριο του ΠΑΝΔΟΙΚΟ, στην Κοινωνική Περιβαλλοντική Ευθύνη και Απασχόληση. 


Στην Κοινωνική Περιβαλλοντική Ευθύνη και Απασχόληση πιστεύω ότι καθοριστικό ρόλο πρέπει να παίζουμε εμείς οι Οικολογικές Οργανώσεις που αποτελούμε το Πανελλήνιο Δίκτυο. Πώς θα γίνει αυτό; Αυτό θα γίνει με το να ενημερώνουμε τους συμπολίτες μας, την κοινωνία, ώστε να αποκτήσουν κοινωνική ευαισθησία και οικολογική ευαισθησία και οικολογική συνείδηση. Όμως αυτό για να γίνει πρέπει εμείς να γνωρίζουμε πολύ καλά τα οικολογικά προβλήματα, τα περιβαλλοντικά προβλήματα της περιοχής μας και γενικά. Μόνο με αυτό το σκοπό, όταν γνωρίζουμε τα οικολογικά προβλήματα, μπορούμε να ενημερώνουμε τους συμπολίτες μας για το θέμα των ΧΥΤΑ, για το θέμα της διάβρωσης των ακτών, για το θέμα των δασών, για τα μεταλλαγμένα, για τα φυτοφάρμακα και η ενημέρωση αυτή πρέπει να γίνεται καθημερινά. Πρέπει να τους ενημερώνουμε, να τους προβληματίζουμε και να τους ξεσηκώνουμε. 


Επίσης, πρέπει να γίνονται γνωστές οι δραστηριότητες των Οικολογικών Οργανώσεων σε όλη την τοπική κοινωνία και γενικά ο καθένας στην περιοχή του, να παρακολουθούμε όλα τα Δημοτικά Συμβούλια, γιατί πάντοτε στα Δημοτικά Συμβούλια υπάρχει περιβαλλοντικό ή οικολογικό πρόβλημα.

ΠΡΟΕΔΡΕΙΟ: Κυρία Σαμιώτη, αύριο να τα πούμε αυτά. Θα τα πούμε στην αυριανή μας συνεδρία.

Π. ΣΑΜΙΩΤΗ: Μόνο έτσι, εφόσον θα ξέρουμε τα οικολογικά προβλήματα, θα μπορούμε να βγούμε έξω στον κόσμο, να τους ενημερώνουμε, να τους προβληματίζουμε, ούτως ώστε και αυτοί να έχουν μια οικολογική ευαισθησία για τα προβλήματα της περιοχής.


Εκτός από την κοινωνία που θα ερχόμαστε σε επαφή, θα πρέπει και με τους αιρετούς, με τους Δημάρχους, με τους Νομάρχες, με τους Περιφερειάρχες. Να τους θέτουμε προ των ευθυνών τους για όλα τα προβλήματα τα οικολογικά, διότι η προστασία και ο σεβασμός του περιβάλλοντος είναι ένα μεγάλο πρόβλημα, είναι η ίδια η υγεία μας, είναι η ίδια η ζωή μας. 


Σας ευχαριστώ.

ΠΡΟΕΔΡΕΙΟ: Στην συνέχεια το πρόγραμμα προβλέπει ένα στρογγυλό τραπέζι για  μισή ώρα και μισή ώρα μετά έχουμε συζήτηση για τις αποφάσεις του Συνεδρίου. Αυτά πρέπει να τα περιορίσουμε. Το στρογγυλό τραπέζι θα το περιορίσουμε στα 20 λεπτά και 10 λεπτά ελπίζω στην έκδοση των αποφάσεων, στις 14.30 να έχουμε τελειώσει γιατί θα περιμένει το πούλμαν απέξω.


Θα παρακαλούσα τον κύριο Παπαδόπουλο, τον κύριο Ζήση, την κυρία Θεοχάρη, ο κύριος Παπασπυρόπουλος είναι ήδη εδώ, να λάβουν θέση στο  Προεδρείο, να καθορίσουμε μία διαδικασία γύρω στα τρία λεπτά μία πρώτη τοποθέτηση και συνέχεια ένα με δύο λεπτά αν χρειαστεί, μία επαναφορά. 


Να προδιαγράψουμε το τι ζητάμε στο στρογγυλό τραπέζι. Εκείνο που ζητάμε από τους κυρίους και τις κυρίες που είναι εδώ, είναι μία αποτίμηση του θεματικού μέρους του Συνεδρίου από την μεριά του καθενός, ένα συμπέρασμα δηλαδή να βγάλει ο καθένας, ώστε να μας βοηθήσει μετά στις αποφάσεις. Εξάλλου και οι τέσσερις συμμετείχαν στην επεξεργασία των αποτελεσμάτων και στην συνέχεια να μας προϊδεάσουν για την απόφαση που πρόκειται να ακολουθήσει. 


Αυτή είναι η διαδικασία και ας ξεκινήσουμε αλφαβητικά. Ο κύριος Ζήσης ξεκινά.

Ι. ΖΗΣΗΣ: Καταρχήν πρέπει να σημειώσουμε ότι και κατά την διαδικασία της επεξεργασίας των αποτελεσμάτων, υπήρχε μία ενθαρρυντικότητα προοδευτική σε ηθικά ζητήματα και σε ζητήματα ξεκαθαρίσματος εννοιών και εργαλείων.


Αυτό δείχνει σοβαρότητα ενδιαφέροντος από όλες τις πλευρές. Δεν ήμασταν μόνο οι τέσσερις που είμαστε εδώ. Δείχνει μία καθαρότητα σχετικά πρόθεσης και θέλω εδώ να πω ότι διαπίστωσα με ευχάριστη έκπληξη το γεγονός ότι οι τεχνοκράτες δεν συνταυτίζονται και στην κατ’ ιδίαν έκφρασή τους, όπως και οι πολιτικοί, με αυτό που λέμε ότι οι τεχνοκράτες που είναι και οι παράγοντες διαμόρφωσης του παιχνιδιού από πλευράς των επιχειρήσεων σε κάποια σημεία, δεν συνταυτίζονται με τους μετόχους να το πω έτσι. 


Υπάρχει μία τεχνοδομή γύρω από το ζήτημα, η οποία μπορεί να βοηθήσει και σε ηθικά ζητήματα. Αυτό πρέπει να είναι βασικό καταστάλαγμα. 


Θέλω να κρατήσω έναν προβληματισμό του Πασκάλ Μπρικνέρ για την Εταιρική Κοινωνική Ευθύνη και άλλα εργαλεία, ότι αποτελούν μία έκφραση – όπως λέει – πανουργίας της απληστίας. Αυτό για να δούμε ότι μπορούμε να ξεκινήσουμε μία συζήτηση από αυτήν την θέση και να φτάσουμε μέχρι την θέση που πραγματικά έχουν εκφράσει και άνθρωποι των επιχειρήσεων, μίας βαθύτατης κοινωνικής προσέγγισης και αλληλεγγύης, με αντιφατικότητες. Δηλαδή, αν τώρα εμείς το συναντάμε αυτό, τεράστια μεγάλα μορφωτικά ιδρύματα όπως το Κάρνεμπι και τα λοιπά, που έχουν παίξει σε πολιτισμό, παίζουν σε περιβάλλον, είχαν προσπαθήσει να κάνουν πολύ σοβαρή δουλειά στον μεσοπόλεμο, έχουν κάνει τεράστια δουλειά στον τομέα της μόρφωσης, της εκπαίδευσης, της κοινωνικής αλληλεγγύης, στον τομέα του περιβάλλοντος. 

Δεν μπορεί να το δούμε αυτό πλήρως ρηγματικά. Κρατάμε όμως στο μυαλό μας σαν ΜΚΟ και σαν κοινωνία των πολιτών, που χρησιμοποιήθηκε ο όρος από πολλούς, αυτήν την σκέψη του Πασκάλ Μπρικνέρ που είπαμε πριν. Υπάρχει μία πανουργία της απληστίας.

Υπάρχει ένα δεύτερο ζήτημα. Δηλαδή δεν θέλω να κλέβω από άλλους ιδέες. Ο Μαρκούζας στον Μονοδιάστατο Άνθρωπο λέει για ορθολογική οργάνωση στον ορθολογισμό. Εδώ πρόκειται για ανιδιοτελή οργάνωση της ιδιοτέλειας. 

Ναι, πρέπει να δούμε τον συσχετισμό. Πόσο πυρηνικά μπορούμε να αλλάξουμε τον συσχετισμό και να βγούμε στην μεγαλύτερη ηθική, στην μεγαλύτερη υπευθυνότητα. 

Ένα τελευταίο μόνο θα μου επιτρέψετε. Για να αξιολογήσουμε τις επιχειρήσεις, το ακριβές εργαλείο μας πρέπει να είναι ο συσχετισμός της μείωσης των αρνητικών επιπτώσεων όχι στατικά εκτιμώμενος, δυναμικά, σε σχέση με τον συσχετισμό της αύξησης του μεριδίου αγοράς που εφαρμόζει είτε μέσα από την διαδικασία της πιστοποίησης προϊόντος, είτε μέσα από την διαδικασία της Εταιρικής Κοινωνικής Ευθύνης. 

Αν αυξάνει πολύ τον κύκλο εργασιών της μία επιχείρηση, αυτόματα αυξάνει και τις επιπτώσεις της. Πρέπει να μειώνει και την τάση των μελλοντικών επιπτώσεων.

ΠΡΟΕΔΡΕΙΟ: Η κυρία Θεοχάρη.

Χ. ΘΕΟΧΑΡΗ: Σας ευχαριστώ. Αν θα ήθελα να βγάλω ένα-δύο συμπεράσματα από αυτό το Συνέδριο, το οποίο θα ήθελα να πω ότι ήταν πάρα πολύ χρήσιμο και αποτελεί μία ουσιαστική παρέμβαση αυτών που είπαμε των ενδιαφερομένων, των stake holders, γιατί περί αυτού πρόκειται, προς την κοινωνία, ανοίγοντας ένα θέμα το οποίο μέχρι στιγμής είναι πολύ λίγο γνωστό. 


Το πρώτο λοιπόν είναι, προέχει η εφαρμογή της νομοθεσίας και σε ότι αφορά στο περιβάλλον και σε ότι αφορά στο κοινωνικό σκέλος. Δηλαδή όλα αυτά τα εργαλεία, όπως η Εταιρική Κοινωνική Ευθύνη, δεν υποκαθιστούν σε καμία περίπτωση αυτό το οποίο πρέπει να γίνει και είναι υποχρεωτικό, δηλαδή η τήρηση της νομοθεσίας. Το να μην ρυπαίνει μία παραγωγική δραστηριότητα, δεν είναι θέμα ότι εκείνος που την έχει σέβεται το περιβάλλον, είναι ευαισθητοποιημένος. Είναι υποχρεωμένος από την νομοθεσία.


Επομένως, η υποχρεωτικότητα εφαρμογής της νομοθεσίας σε σχέση με το περιβάλλον και σε σχέση με την τήρηση των κοινωνικών υποχρεώσεων της εταιρίας, αποτελεί αδήριτη ανάγκη και το κράτος οφείλει να παρακολουθεί την τήρησή της μέσω των μηχανισμών ελέγχου που πρέπει να έχει. Πρέπει να στελεχώσει, πρέπει να ενισχύσει, προκειμένου να έχουμε το απολύτως αναγκαίο.


Από εκεί και έπειτα, επειδή πολλές φορές παρουσιάζεται πολυνομία και ίσως και κάποια σύγχυση, η Ευρωπαϊκή Ένωση, η Ευρωπαϊκή Επιτροπή εισήγαγε τέτοιους είδους εργαλεία, όπως είναι τα οικολογικά σήματα, όπως είναι η περιβαλλοντική διαχείριση, όπως είναι η Εταιρική Κοινωνική Ευθύνη. 


Αυτά είναι εθελοντικού χαρακτήρα. Είναι ευπρόσδεκτα, αλλά θα λειτουργούν πάντα σαν υπερκείμενα, δηλαδή σαν πέραν αυτών των οποίων είναι απαραίτητες προϋποθέσεις. 


Η εφαρμογή τώρα και των δύο σε ότι αφορά το περιβάλλον, αν το εξειδικεύσουμε, μπορεί να οδηγεί στην δημιουργία απασχόλησης, όπως πράσινης απασχόλησης, γιατί και το υποχρεωτικό σκέλος θα οδηγήσει τις επιχειρήσεις στο να ανανεώσουν την τεχνολογία τους, να πάρουν μέτρα τα οποία δημιουργούν νέες θέσεις απασχόλησης. Το ίδιο αφορά και στα εθελοντικά εργαλεία  γιατί και αυτά διευρύνουν τον κύκλο εργασιών σε αυτόν τον τομέα και άρα μπορούν να δημιουργήσουν και πράσινη απασχόληση με τα χαρακτηριστικά που ανέφερα χθες στην εισήγησή μου, η οποία είναι ποιοτική, αφορά τον νέο πληθυσμό, τους νέους ανθρώπους που αντιμετωπίζουν εκ των πραγμάτων προβλήματα στην απορρόφησή τους από την αγορά εργασίας, δίνει νέες δεξιότητες ή μάλλον επιβάλλει την ύπαρξη νέων δεξιοτήτων, επομένως είναι μία θετική συμβολή και στο ισοζύγιο των θέσεων εργασίας, που είναι ελλειμματικό όχι μόνο στην Ελλάδα, αλλά και σε όλη την Ευρώπη.


Τελειώνω λέγοντας ότι επειδή στην χώρα μας οι μικρομεσαίες επιχειρήσεις είναι ο μεγάλος όγκος των επιχειρήσεων και αυτές δεν διαθέτουν τα εργαλεία, τα εφόδια, την γνώση και πολλά άλλα σε σχέση με τις μεγάλες που έχουν αυτό το προνόμιο, θα έλεγα ότι πρέπει να  ενισχυθούν από την πλευρά της Πολιτείας προκειμένου σε ένα σύντομο χρονικό διάστημα να είναι σε θέση να υιοθετήσουν τέτοια εργαλεία τα οποία είναι πρωτοποριακά και βελτιώνουν και την θέση τους στον διεθνή ανταγωνισμό πλέον. Δεν είμαστε μόνο ελληνική αγορά. Είμαστε ευρωπαϊκή, είμαστε διεθνής.


Σας ευχαριστώ.

ΠΡΟΕΔΡΕΙΟ: Ευχαριστούμε την κυρία Θεοχάρη. Ο κύριος Παπαδόπουλος.

Δ. ΠΑΠΑΔΟΠΟΥΛΟΣ: Θα είμαι πολύ σύντομος. Θέλω να πω ότι με την συμμετοχή μου σε αυτό το Συνέδριο διδάχτηκα. Οι αντιδράσεις, οι παρεμβάσεις, οι παρατηρήσεις που έκαναν οι σύνεδροι, δείχνουν για εμάς ότι μέχρι τώρα δεν έχουμε κάνει καλά την δουλειά μας. Δείχνει ότι ακόμη δεν έχει, είτε εμείς σαν φορέας, είτε οι επιχειρήσεις, δεν έχουμε ακόμα πείσει τον κόσμο ότι μέσα από τις δράσεις της Εταιρικής Κοινωνικής Ευθύνης, θέλουμε να δείξουμε και να βελτιώσουμε τις όποιες αρνητικές επιδόσεις έχουμε προς το περιβάλλον, αν το εντοπίσουμε για το περιβάλλον.


Έτσι πιστεύω ότι γυρνώντας πίσω στο γραφείο μου θα μπορέσω να μεταφέρω όλες τις αγωνίες που ακούστηκαν εδώ και ελπίζω σε, όπως είπαμε και στην αρχή, κάποιες συνεργασίες τέτοιες με τις μη κυβερνητικές οργανώσεις και με το ΠΑΝΔΟΙΚΟ, έτσι που να βελτιώσουμε όποιες επιδόσεις έχουμε σαν Δίκτυο απέναντι στο θέμα του περιβάλλοντος.

ΠΡΟΕΔΡΕΙΟ: Ευχαριστούμε τον κύριο Παπαδόπουλο. Θα μου επιτρέψετε πριν δώσω τον λόγο στον κύριο Παπασπυρόπουλο, να κάνω ένα σχόλιο.


Ο κύριος Παπαδόπουλος πολύ σωστά είπε ότι εδώ ήρθα και αφουγκράστηκα την κοινωνία. Αυτό εννοούσα χθες όταν είπα από μικροφώνου ότι θα θέλαμε να είναι όλες οι επιχειρήσεις εδώ. Ρυπαίνουν ή δεν ρυπαίνουν, δεν έχει σημασία. Μιλάμε για Εταιρική Κοινωνική Ευθύνη και θέλουμε να τις βάλουμε σε αυτό το κανάλι. Δεν θέλουμε ούτε να τις δείρουμε, ούτε να τις στήσουμε απέναντι, ούτε να τις εξοντώσουμε. Θέλουμε να τις βάλουμε στο κανάλι της Εταιρικής Κοινωνικής Ευθύνης και θέλω να ελπίζω ότι βάλαμε ένα λιθαράκι με αυτό το Συνέδριο. Αυτό θα είναι η επιτυχία για εμάς.

Σ. ΠΑΠΑΣΠΥΡΟΠΟΥΛΟΣ: Για εμένα το Συνέδριο αυτό είναι μία ακόμα απόδειξη της δραματικής και ευτυχώς προσθέτω εγώ, μείωσης του κράτους στην σύγχρονη εποχή μας. Είναι μία απόδειξη του ότι τα κράτη όλο και λιγότερο μπορούν να βάζουν κανόνες. Μπορούν σε ένα βαθμό ακόμα. Δραματικά λιγότερο μπορούν να τους εφαρμόζουν. Ο κεντρικός σχεδιασμός θα είναι όλο και λιγότερο επιτυχημένος και επιχειρήσεις, άτομα, ΜΚΟ, όλοι αυτοί οι νέοι θεσμοί, εισβάλλουν στην δημόσια σφαίρα και επιχειρούν να διευθετήσουν μεταξύ τους σχέσεις και συμπεριφορές που πριν από λίγα μόνο χρόνια ήταν βασικά χαρακτηριστικά στης δημόσιας σφαίρας. 


Αυτή η τεράστια έλλειψη και ευτυχώς λέω άλλη μία φορά, του κράτους, δημιουργεί αυτά τα συνέδρια και δημιουργεί αυτές τις νέες έννοιες. 


Το δεύτερο συμπέρασμα είναι η αναγκαιότητα των επιχειρήσεων, των επιχειρήσεων νέου τύπου πια. Επιχειρήσεων που θα φύγουν από τον κυρίως κρατικό έλεγχο και κρατικούς κανόνες και θα περάσουν όλο και πιο πολύ σε έναν κοινωνικό έλεγχο και κοινωνικούς κανόνες. Αυτό θα είναι το μελλοντικό στοίχημα.


Αυτά όλα που λέμε για Εταιρική Κοινωνική Ευθύνη, σημαίνει ότι θέλουμε να βάλουμε την επιχειρηματικότητα, την οποία την θέλουμε την επιχειρηματικότητα γιατί την έχουμε διαβάλει πολύ στην Ελλάδα και για πολλά χρόνια. Την θέλουμε την επιχειρηματικότητα. Θα την βάλουμε όμως κάτω από το πρίσμα, από τον φακό της κοινωνίας γιατί το κράτος πια δεν μπορεί και να θέλει και όλο και λιγότερο θα μπορεί. 


Το τρίτο συμπέρασμα είναι ότι ειδικά θέλουμε την επιχειρηματικότητα την κοινωνικά προσανατολισμένη, την πράσινη επιχειρηματικότητα, την κοινωνική οικονομία, την επιχειρηματικότητα που κατευθύνεται προς την ενσωμάτωση των πληθυσμών, προς την διάδοση των νέων γνώσεων. 


Θέλουμε λοιπόν μία επιχειρηματικότητα που θα χρησιμοποιεί τα εργαλεία της κλασικής επιχειρηματικότητας, που είναι η ικανότητα να πουλά, η ικανότητα να πείθει, οι διαδικασίες προώθησης των προϊόντων της, αλλά που θα φτιάχνει άλλα προϊόντα και κυρίως μία επιχειρηματικότητα με διαφορετικά μεγέθη. Όχι γιγαντωμένη, αλλά μικρότερη. Όχι αποκλειστικά προσανατολισμένη στο κέρδος, αλλά αποκλειστικά προσανατολισμένη στην κοινωνία.


Αυτά είναι τα στοιχήματα και για αυτό είναι εξαιρετικά σημαντικά τέτοια συνέδρια, διότι βάζουν και την ελληνική κοινωνία σε μία νέα εποχή, όχι τόσο νέα για την δυτική Ευρώπη, σε μία νέα εποχή για εμάς εδώ πέρα και μας βοηθούν να συνειδητοποιούμε καταστάσεις που έχουν αλλάξει και οι οποίες όμως μέσα μας ακόμα δεν έχουν συνειδητοποιηθεί. 


Σας ευχαριστώ.

ΠΡΟΕΔΡΕΙΟ: Ευχαριστούμε και τον κύριο Παπασπυρόπουλο. Τώρα ήθελα να κάνουμε αν υπάρχει κάποιος από τους τέσσερις που θέλει μέσα σε ένα λεπτό να κάνει μία τελευταία δήλωση, αποτύπωση. 

ΣΥΝΕΔΡΟΣ: Η Εταιρική Κοινωνική Ευθύνη, όπως και τα θέματα που συνδέονται με την ποιότητα – πιστοποίηση, θα πρέπει να μην γίνουν νέα εργαλεία επιχειρηματικής ανισότητας, αθέμιτης ανισότητας σε κάποια σημεία.


Δεύτερον, δεν πρέπει να γίνουν νέα εργαλεία επίσης, έμμεσης θα έλεγα, διολίσθησης του καταναλωτή σε κανάλια που δεν έχει καλό έλεγχο και καλή διαφάνεια, καλή σχέση διαφάνειας με την εταιρεία και το προϊόν της. Αυτό πρέπει να το ξεκαθαρίσουμε. 


Επίσης, πιστεύω ότι είναι βασικός άξονας η συνέχιση της δημόσιας πολιτικής. Απλώς η δημόσια πολιτική μπορεί να αλλάξει τον χαρακτήρα της σε κάποια σημεία, περνάμε σε μία εποχή ανάπτυξης εθελοντικών συστημάτων, αλλά και για τα εθελοντικά συστήματα χρειαζόμαστε την δημόσια στήριξη και την αλληλεγγύη της ολότητας. Την καθολική συλλογικότητα. Αυτό πρέπει να το καταστήσουμε σαφές και εδώ δεν πρέπει πιστεύω και σαν μη κυβερνητικές οργανώσεις, να αντιδικούμε με την αναγκαιότητα του δημόσιου τομέα. Θα πρέπει να ισορροπήσουμε πραγματικά στο τριμερές σχήμα, δημόσιου, κοινωνικού και ιδιωτικού τομέα ή δημόσιου, ιδιωτικού και κοινωνικού και να αναπτύξουμε νέες θετικές συνέργιες και αλληλεπιδράσεις. Άλλο το να σπάσουμε γραφειοκρατίες, αγκυλώσεις και τα λοιπά και άλλο να προχωρήσουμε σε έναν πολύ πιο εποικοδομητικό ρόλο όλων των πλευρών.

ΣΥΝΕΔΡΟΣ: Απλώς επειδή αναφέρθηκε προηγουμένως και το θέμα των μικρομεσαίων επιχειρήσεων, οι οποίες πράγματι καλύπτουν το μεγαλύτερο μέρος της ελληνικής επιχειρηματικότητας, μην ξεχνάμε ότι σύμφωνα με τα ευρωπαϊκά δεδομένα,  μικρομεσαίες, μικρές και μεσαίες επιχειρήσεις χαρακτηρίζονται εταιρείες οι οποίες έχουν μέχρι και 250 άτομα προσωπικό. Πολλές ελληνικές εταιρίες έχουν ένα, δύο και τρία άτομα. Αν θέλετε, μέσα από τις 60.000 μέλη του ΕΒΕΑ, του Επιμελητηρίου Αθήνας, οι 1.800 έχουν προσωπικό πάνω από 20 άτομα. Καταλαβαίνετε λοιπόν ότι μιλάμε για μία πληθώρα εταιριών και επιχειρήσεων στις οποίες θα πρέπει να απευθυνθούμε και εμείς σαν Δίκτυο έχουμε αναλάβει ένα έργο μέσω της Ευρωπαϊκής Επιτροπής να προωθήσουμε την Εταιρική Κοινωνική Ευθύνη στις μικρομεσαίες επιχειρήσεις. Χθες έδειξα ένα έντυπο που έχουμε κυκλοφορήσει που απευθύνεται προς τις μικρομεσαίες επιχειρήσεις και μια μεγάλη σειρά δράσεων που προβλέπονται να γίνουν μέσα στα επόμενα δύο χρόνια, για την ευαισθητοποίηση των μικρομεσαίων επιχειρήσεων. 


Θα πάμε και στην περιφέρεια και αν θέλετε είναι μία πρόσκληση και μία πρόκληση ταυτόχρονα, ότι θα θέλαμε αν τυχόν κάποιοι από τους φορείς να συζητήσουμε σε τοπικό επίπεδο το θέμα της Εταιρικής Κοινωνικής Ευθύνης με την τοπική κοινωνία και τις τοπικές μικρομεσαίες επιχειρήσεις, είμαστε ανοικτοί στο να δεχτούμε προσκλήσεις μέσα στα επόμενα δύο χρόνια, να κάνουμε τέτοιες συζητήσεις και συναντήσεις που πιστεύω θα βοηθούσαν περισσότερο στο γενικότερο θέμα της Εταιρικής Κοινωνικής Ευθύνης των επιχειρήσεων.

ΣΥΝΕΔΡΟΣ: Θέλω να κάνω μία διευκρίνιση. Δεν θα πρέπει κατά την γνώμη μου, να ταυτίζουμε τον δημόσιο τομέα με τα κράτη. Ο δημόσιος τομέας είναι απαραίτητος. Μπορεί όμως τα κράτη να μην συμπεριλαμβάνονται, να μην υπάρχουν στο μελλοντικό δημόσιο τομέα και αυτός να αποτελείται από την Τοπική Αυτοδιοίκηση Α΄ και Β΄ Βαθμού και από υπερεθνικά θεσμικά Όργανα πανευρωπαϊκού ή άλλου τύπου. 


 Η δημόσια σφαίρα λοιπόν, είναι η σφαίρα στην οποία κινούμαστε όλοι, δεν είμαστε ιδιώτες μόνο, αλλά είναι μία σφαίρα που συνεχώς μεταβάλλεται και δεν σημαίνει ότι επειδή υπάρχει μόνο τα τελευταία διακόσια χρόνια, τόσο υπάρχει η ιστορία των κρατών, θα είναι μία ιστορία η οποία θα διαρκέσει αιώνες ακόμα. 


Μία άλλη παρατήρηση. Επειδή ακούστηκε πολλές φορές σε σχέση με την νομιμότητα και δεν μπορώ να μιλήσω στο πλαίσιο της ΕΚΕ, απλώς στο πλαίσιο των μη κυβερνητικών οργανισμών μια και εδώ είναι πολλοί μη κυβερνητικοί οργανισμοί, πιστεύω ότι δεν είναι ο πρώτος στόχος των μη κυβερνητικών οργανισμών, δεν είναι η νομιμότητα, είναι η υπεράσπιση των σκοπών τους, έστω και αν αυτή η υπεράσπιση μπορεί να γίνει μη υπηρετώντας την νομιμότητα. Υπάρχουν άπειρα παραδείγματα τα οποία μπορούμε να αναφέρουμε. 


Αυτό όμως που είναι απαραίτητο ακόμα και όταν παραβιάζεται η νομιμότητα, είναι η διαφάνεια. Είναι η κοινοποίηση εκ των προτέρων στην κοινωνία όλων των ενεργειών και των στόχων, συμπεριλαμβανομένων και αυτών που δεν θα δεχτούμε την νομιμότητά τους. Μικρό παράδειγμα για να γίνει κατανοητό, υπάρχει ένας έντονος διάλογος αυτήν την στιγμή σε ορισμένες μη κυβερνητικές οργανώσεις για την νομιμότητα των προσωπικών δεδομένων. Τι είναι αυτό το πράγμα σκέφτονται. Δεν μπορούμε να στείλουμε γράμματα επειδή είναι η διεύθυνση προσωπική; Εκεί είναι μία παραβίαση της νομιμότητας. Υπάρχουν άπειρα παραδείγματα λέω. Αυτό που έχουν υποχρέωση, είναι στην διαφάνεια και στην προειδοποίηση του κοινού στο οποίο τελικά απευθύνονται όλοι.


Σας ευχαριστώ.

Χ. ΘΕΟΧΑΡΗ: Άνοιξε ένα πολύ μεγάλο θέμα τώρα για τον ρόλο του κράτους και τι είναι αναγκαιότητα. Εγώ θεωρώ ότι σε αυτήν την ιστορική φάση το κράτος είναι ο εγγυητής πολλών πραγμάτων και ο προστάτης, με την καλή έννοια, των πολιτών. Αν φτάσουμε κάποια στιγμή σε μία άλλη φάση ιστορική και το αντιμετωπίσουμε, μπορούμε να το συζητήσουμε. Ωστόσο σε αυτήν την φάση έχουμε απαίτηση από το κράτος να εγγυάται ορισμένα πράγματα, όπως για παράδειγμα αυτό που είπα αρχικά, η τήρηση της νομοθεσίας εν προκειμένω για την προστασία του περιβάλλοντος. Όμως είναι μεγάλη συζήτηση και δεν νομίζω ότι μπορούμε να την εξαντλήσουμε. Ίσως χρειάζεται ένα επόμενο συνέδριο.


Σας ευχαριστώ.

ΠΡΟΕΔΡΕΙΟ: Σας ευχαριστούμε. Ο κύριος Σαριδάκης για ένα λεπτό, μία δήλωση θέλει να κάνει.

Ι. ΣΑΡΙΔΑΚΗΣ: Δεν άνοιξε ένα θέμα, έπεσε μία βόμβα, γιατί παρασύρθηκε λίγο. Όταν δεν υπάρχει κράτος, τι μιλάμε για δημόσιο τομέα; Ένα αυτό.


Δεν μπορούμε να αμφισβητήσουμε την νομιμότητα. Δεν ξέρω αν αναφέρεστε σε εμένα. Εγώ μίλησα για νομιμοποίηση που πρέπει να κερδιστεί από την πλευρά της κοινωνίας. Δεν έχει καμία σχέση με την εφαρμογής της νομοθεσίας. Η εφαρμογή της νομοθεσίας και η νομιμότητα είναι εκ των ουκ άνευ. Τώρα, αν προκύψουν αστοχίες, είναι άλλο και η επικοινωνία που λέτε. Να τα ξεκαθαρίσουμε τα πράγματα δηλαδή, μην προκαλούμε σύγχυση. 

ΠΡΟΕΔΡΕΙΟ: Συμφωνούμε κύριε Σαριδάκη, δεν υπάρχει πρόβλημα.  Τώρα, είναι το θέμα των αποφάσεων του Συνεδρίου. Ελπίζω μέσα σε πέντε-δέκα λεπτά, εξάλλου είναι συμφωνημένο από τους περισσότερους εισηγητές αυτό. 


Ποιος έχει τις αποφάσεις; Ο κύριος Ζήσης.

Ι. ΖΗΣΗΣ: Απόφαση 18ου Συνεδρίου Πανελληνίου Δικτύου Οικολογικών Οργανώσεων σε συνεργασία με ΚΕΔΚΕ, ΓΣΕΕ και Δήμο Βέροιας.


Το 18ο Πανελλήνιο Συνέδριο διοργανώθηκε στην Βέροια από το Πανελλήνιο Δίκτυο Οικολογικών Οργανώσεων (ΠΑΝΔΟΙΚΟ) σε συνεργασία με την ΚΕΔΚΕ, ΓΣΕΕ και τον Δήμο Βέροιας. Το θέμα του Συνεδρίου ήταν η «Κοινωνική Περιβαλλοντική Ευθύνη και Απασχόληση στα πλαίσια της Κοινωνικής Εταιρικής Ευθύνης (ΕΚΕ).»


Η ΕΚΕ είναι εθελοντική ανάληψη ευθύνης από τις επιχειρήσεις για την κοινωνία και το περιβάλλον. Είναι ένα νέο πλαίσιο μέσα στο οποίο όλα τα ενδιαφερόμενα μέρη έχουν έναν σημαντικό ρόλο να παίξουν, με απώτερο στόχο την δέσμευση για δημιουργία συμπράξεων αμοιβαίου οφέλους. 


Ειδικότερα στον τομέα του φυσικού περιβάλλοντος και της προστασίας του, οι συμμετέχοντες στο 18ο Συνέδριο του ΠΑΝΔΟΙΚΟ, συμφώνησαν στην αναγκαιότητα διάδοσης ορθών πρακτικών ΕΚΕ. Για αυτό εκφράστηκε η ελπίδα ότι οι ιδέες και οι προτάσεις που προέκυψαν να αποτελέσουν βάση για περαιτέρω διάλογο και διαβούλευση, όπως 1) ανάληψη εκ μέρους των επιχειρήσεων δράσεων για την προστασία του εργασιακού (υγεία και ασφάλεια) και ευρύτερου περιβάλλοντος, 2) δημιουργία κοινά αποδεκτών εργαλείων μέτρησης και αξιολόγησης περιβαλλοντικής συμπεριφοράς, 3) διαβούλευση με τους ενδιαφερόμενους, την κοινωνία και τις δημόσιες Αρχές, για ανάληψη πρωτοβουλιών για την προστασία του περιβάλλοντος, 4) δημιουργία εκπαιδευτικού και ενημερωτικού υλικού για την ΕΚΕ και το περιβάλλον, 5) παροχή κινήτρων προς όλα τα ενδιαφερόμενα μέλη για βελτίωση των περιβαλλοντικών και κοινωνικών επιδόσεών τους, 6) ανάπτυξη πρωτοβουλιών συντονισμού για εφαρμογή και διάδοση κοινών δράσεων ΕΚΕ, 7) δημιουργία ακαδημίας υπευθυνότητας, 8) στήριξη δράσεων ΕΚΕ μέσα από τις προμήθειες του δημόσιου τομέα με κριτήρια κοινωνικής και περιβαλλοντικής επίδοσης και με ανάπτυξη ολοκληρωμένης δημόσιας πολιτικής, 9) δημιουργία θέσεων απασχόλησης στον τομέα του περιβάλλοντος με την υποστήριξη των δράσεων ΕΚΕ και την ανάπτυξη πράσινης επιχειρηματικότητας, όπως στους τομείς της ανακύκλωσης, των ανανεώσιμων πηγών ενέργειας και του οικοτουρισμού, 10) η Αυτοδιοίκηση βασικός κοινωνικός εταίρος, μπορεί να αναλάβει πρωτοβουλίες και να συντονίσει δράσεις και προγράμματα που αποσκοπούν στην προστασία του περιβάλλοντος και την δημιουργία πράσινων θέσεων απασχόλησης σε τοπικό, περιφερειακό και διακρατικό επίπεδο και σε τομείς όπως η διαχείριση απορριμμάτων, οι αστικές αναπλάσεις, οι ΑΠΕ, ο εναλλακτικός τουρισμός, η κοινωνική επιχειρηματικότητα και άλλα. 

Ο διάλογος γύρω από τα ζητήματα και ο ρόλος των ΜΚΟ, δεν τελειώνει με το παρόν Συνέδριο, αλλά ανοίγει στους εταίρους και συμμετέχοντες και ευρύτερα στην κοινωνία.

ΠΡΟΕΔΡΕΙΟ: Εγκρίνεται; Εγκρίνεται.

ΣΥΝΕΔΡΟΣ: Μία παρατήρηση αν θέλετε, ως προς την τελευταία παράγραφο, που αναφέρεστε στις αστικές αναπλάσεις ή ΑΠΕ. Πολύς κόσμος δεν ξέρει τι είναι. Είναι πληθυντικός και είναι οι ανανεώσιμες πηγές ενέργειας. 

Ι. ΖΗΣΗΣ: Τα διόρθωνα όπως τα διάβαζα.

ΣΥΝΕΔΡΟΣ: Στο 9, εκεί που αναφέρει του οικοτουρισμού…

ΠΡΟΕΔΡΕΙΟ: Να μην μπούμε σε αυτήν την λογική. Σε κάθε συνέδριο κάτι υπάρχει που βάζουμε μία πινελιά. Θα μας δώσετε αυτήν την εξουσιοδότηση, Προεδρείο είμαστε.

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Παντού. Μέσα μαζικής ενημέρωσης, οργανώσεις του ΠΑΝΔΟΙΚΟ, εταιρείες, βουλευτές…

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Επαναλαμβάνω, παντού, αλλά πρώτα-πρώτα θα έρθει σε εσάς και εσείς μπορείτε να κάνετε αναμετάδοση μέσα από τα site που έχετε, τα e-mail που έχετε, από παντού.

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Μα το είπαμε. Νομίζω ότι συμφωνούμε, δεν υπάρχει καμία διαφωνία.

ΑΝΑΠΟΛΙΤΑΝΟΣ: (εκτός μικροφώνου)

Ι. ΖΗΣΗΣ: Υπήρχε ένας έντονος διάλογος στα μέλη της Επιτροπής. Δεν θα πω τις προσωπικές τοποθετήσεις του καθενός, ποιες τοποθετήσεις ανήκουν σε κάποιους. Καταρχήν η Εταιρική Κοινωνική Ευθύνη σαν αρχικό εργαλείο ξεκίνησε με κύριο άξονα τις επιχειρήσεις και βασικά. Κατά δεύτερο λόγο, είπαμε να τονιστεί η έννοια της συνεργασίας και η ανάπτυξη συμπράξεων κοινωνικών εταίρων. 


Συμφωνώντας στο πνεύμα το δικό σας, φαίνονται πολλά κομμάτια των σημείων. Σε ένα επιλέξαμε να φαίνονται μόνο οι επιχειρήσεις και όχι τίποτα άλλο, ήταν από την πλειοψηφία των μελών της Επιτροπής. Υπήρχε μία πίεση, ηθική πίεση, να χρεωθούν οι επιχειρήσεις πιο αυξημένα αυτόν τον ρόλο.


Με την έννοια αυτή πιστεύω ότι προσπαθήσαμε να συγκεράσουμε τις δύο κατευθύνσεις.

ΠΡΟΕΔΡΕΙΟ: Νομίζω και εγώ ότι απαντήθηκε η πολύ σωστή παρατήρηση του κυρίου Αναπολιτάνου. Δεν σημαίνει ότι περιοριζόμαστε διότι η συνέχεια δίνει μία διεύρυνση. Νομίζω ότι η απόφαση όπως τελικώς διατυπώνεται, είναι αυτό που θα θέλαμε να βγάλουμε σαν Συνέδριο και να κλείσουμε εδώ.


Θα ήθελα σαν Προεδρείο, πριν σας ενημερώσω για τα επόμενα βήματα που έχουμε για σήμερα, κλείνοντας τις εργασίες αυτού του Συνεδρίου, να ζητήσω καταρχήν συγνώμη για την αυστηρότητα την οποία επέδειξα ως Προεδρείο, αλλά φαντάζομαι ότι όλοι καταλαβαίνετε την οικονομία του χρόνου που θέλαμε να εξασφαλίσουμε. 


Θέλω  να ευχαριστήσω πρώτα-πρώτα την Βέροια σαν πόλη και τον Δήμο της για την φιλοξενία. Να ευχαριστήσω τους συνδιοργανωτές που ήρθαν μαζί μας σε αυτό το Συνέδριο, την ΚΕΔΚΕ, την ΓΣΕΕ και τον Δήμο Βέροιας. Τους χορηγούς και κυρίως την ΚΕΔΚΕ που έχει το κύριο βάρος της χορηγίας για αυτό το Συνέδριο, ιδιαίτερα δηλαδή την ΚΕΔΚΕ.


Να ευχαριστήσω την Γραμματεία η οποία πιστεύω ότι πέτυχε τον ρόλο της βοηθώντας και το Προεδρείο και το Συνέδριο και θα ήθελα ένα χειροκρότημα εδώ για τα κορίτσια της Γραμματείας. Το χειροκρότημα ήταν και για τους χορηγούς και για τους συνδιοργανωτές. 


Επίσης, για τον κύριο Ντίνο Παπαγρηγόρη που έφτιαξε αυτά τα υπέροχα πανό. Ένα χειροκρότημα παρακαλώ. Θεωρώ ότι είναι υπέροχο το πανό αυτό και πιστεύω ότι συμφωνείτε.


Κλείνοντας, να επαναλάβω αυτό που είπα λίγο πριν. Αν με αυτό το Συνέδριο καταφέραμε να βάλουμε ένα λιθαράκι σε αυτό που ονομάζεται Εταιρική Κοινωνική Ευθύνη ή ευρύτερα κοινωνική ευθύνη από τους πάντες, πιστεύω ότι αυτό το Συνέδριο ήταν πετυχημένο. 


Να κλείσουμε τις εργασίες με ένα χειροκρότημα και μετά να σας ενημερώσω ποια είναι τα επόμενα βήματα. Προβλέπεται μία επίσκεψη στον Αλιάκμονα με πούλμαν που θα μας περιμένει υποθέτω έξω, στις εγκαταστάσεις της Οικολογικής Ομάδας Βέροιας, ας πούμε και του ΠΑΝΔΟΙΚΟ, μία που είναι μέλος η Βέροια του ΠΑΝΔΟΙΚΟ. Εκεί θα έχει και γεύμα. Από εκεί μετά το γεύμα, κάποιοι από εσάς που δεν είναι σύνεδροι του απογευματινού συνεδρίου του ΠΑΝΔΟΙΚΟ, που είναι μόνο για τους συνέδρους του ΠΑΝΔΟΙΚΟ, για τις οργανώσεις δηλαδή, μπορούν να έχουν μια περιήγηση στην Βέροια με κάποιον που θα τους δείξει τα αξιοθέατα και τους ιστορικούς χώρους. 

ΣΥΝΕΔΡΟΣ: Να πω κάτι. Η Βέροια είναι ιδιαίτερα σημαντική. Μόνο και μόνο από τις πινακίδες θα διαπιστώσετε ότι είναι βαρύκεντρο στην ιστορία της Ελλάδας η περιοχή.

ΠΡΟΕΔΡΕΙΟ: Δεν ξέρω με τις λεπτομέρειες το πρόγραμμα, αλλά εφόσον πάμε στο γεύμα, ο Νίκος ο Ασλάνογλου που έχει την ευθύνη για την περιήγηση μπορεί να μας απαντήσει στις ερωτήσεις που θα μπουν.


Δεν τελειώσαμε όμως γιατί στις εννέα και μισή το βράδυ, στον χώρο αυτόν εδώ θα γίνει ένα ρεσιτάλ με τον Βασίλη Λέκκα και την ερμηνεύτρια και λυράρισα Γεωργία Νταγάκη, που θα κρατήσει γύρω στην μία ώρα. 


Είστε πολύ τυχεροί όσοι είστε εδώ, γιατί μπορείτε αυτήν την στιγμή να προμηθευτείτε όσοι δεν έχετε πάρει, μία πρόσκληση για μετά την συναυλία, σε ένα εστιατόριο που λέγεται ΧΩΡΑ, το οποίο είναι τρία χιλιόμετρα από εδώ. Εκεί πάλι η Νταγάκη και ο Λέκκας θα μας διασκεδάσουν. Όσοι ήσασταν χθες, ξέρετε ότι ξέρουμε και να συνεδριάζουμε, ξέρουμε και να γλεντάμε. Άρα το βράδυ έχουμε ένα γλέντι. Μπορείτε να ζητήσετε από εμένα όσοι δεν έχετε πάρει πρόσκληση για το βράδυ. Μπορείτε να ζητήσετε από την Γραμματεία για την συναυλία, από εμένα για το βραδινό γλέντι. 


Θέλω να πω στους συνέδρους του ΠΑΝΔΟΙΚΟ ότι στις πέντε η ώρα στον χώρο που είναι τα περίπτερα θα μαζευτούμε για να ανέβουμε σε μία άλλη αίθουσα που είναι εκεί για το δικό μας Συνέδριο. Θέλω να σας παρακαλέσω να ξεκινήσουμε στις πέντε η ώρα, να είμαστε εδώ, εξάλλου θα πάμε με πούλμαν και θα γυρίσουμε με πούλμαν. 


Σας ευχαριστώ για την παρουσία σας, για τις εργασίες του Συνεδρίου και καλή συνέχεια σε όλους σε ότι κάνετε. Γεια σας. 

